
Între două şiruri de dealuri, ca niște piepturi uriaşe, apele Târnavei se 
scurg domoale, încolăcindu-se printre luncile pe care le străbat, parcă 
obosite de atâta amar de drum. Primăvara, Târnava e răutăcioasă şi se 
învolbură fără astâmpăr peste maluri. Vara, descrește. lIci-colo, răsar 
prunduri care înghesuie apele de crezi că ar vrea să le sugrume. Sunt 
domoale apele Târnavei. Domoli sunt și oamenii satelor de pe cele două 
maluri. Până şi timpul e ca omul acolo. Iarna, crivățul nu-și poate face de 
cap, ca la câmpie. Se izbește boncăind și își rupe dinţii în lutul gălbui-auriu 
al dealurilor. Primăvara, ploile multe cu bob mărunt spală zgura iernii şi 
croiesc pârâiașe sprintene, spre bucuria copiilor, care aşază pe pârâiașe 
moriști făcute din coceni de porumb. Vara are o dulceaţă a ei. Dimineţile 
răcoroase, cu rouă multă, dau iz de prospeţime zilei călduțe. Mirosna de fân 
şi de flori de câmp te învăluie ca o alintare. Pământurile acoperite cu bucate 
sănătoase înaintează voiniceşte pe sub dealuri şi pe sub margini de păduri, 
iar sus, pe spinările dealurilor, în locurile lipsite de păduri, viile pârguite 
sunt parcă gata să nască ciorchini grei, verzi-aurii. 

Târnava Mică îşi poartă apele tăcută, călătorindu-se printre dealuri cu 
pământ bun, mângâindu-le în trecere ca pe nişte prieteni vechi. Târnava 
Mare, domoală şi cuminte, se întâlnește cu singura fiică de bătrâneţe în 
apropierea Blajului, şi revederea lor are în ea o alintare fără zgomote, fără 
gesturi inutile. E întâlnirea dintre mamă și copil, care cuprinde în 
îmbrăţişarea largă întreaga poezie a gestului matern. Îmbrăţişate astfel, se 
duc spre Mureş fără grabă, fără nimic pripit, ca o familie care se adună 
seara în sălașul ei. 

Târnava Mică, Târnava Mare şi Mureșul închid între ele un patrulater 
încărcat cu vegetaţie bogată, care sporeşte înzecit farmecul acestor 
pământuri. 

Cam la jumătatea distanţei dintre Blaj și târgul Teiuş, două sate atât de 
vechi încât nu ne putem închipui locurile acelea fără ele, sunt despărțite de 
o luncă în formă de uluc, prin care Târnava Mare înoată voiniceşte într-un 
ultim efort, înainte de întâlnirea cu Mureşul. În dreapta, Cisteiul-Românesc, 
înșirat pe sub piepturile dealurilor Hoanca și Căpud, în lungul unei şosele 
vechi, pe care istoria a pomenit multe mișcări de oști. În stânga, satul 
Obreja, născut în jurul unui castel cu ziduri albe, cu metereze înalte, cu parc 


imens de arini, de brazi aduși cine ştie de pe unde, de ulmi și arţari, de fagi 
şi salcâmi băștinași. 

Pe la anul 1593, castelul, reclădit pe cheltuiala baronului Albert de 
Szentivâni, fusese mistuit în parte de focul pus aici în timpul unei răscoale a 
acestor domoli băștinași. Un an mai târziu, în urma unor întâmplări 
învăluite în taină, baronul vându castelul dimpreună cu satele Obreja, 
Cisteiul-Românesc, Bucerdea-Grânoasă, Crăciunelul-de-Jos, Mihalţul și 
Pețălca. Adică o moşie de peste douăzeci şi cinci de mii de iugăre, pe care 
lucrau aproape două mii de iobagi români, cuprinși în perimetrul acelui 
patrulater înconjurat de ape. 

La plecarea baronului, locuitorii acelor sate se strânseseră în curtea 
mare, având a-și lua rămas bun de la vechiul stăpân și a se închina cu 
smerenie celui nou. Veniseră îmbrăcați după puteri — cu pălării mari, 
decolorate, în ale căror panglici flăcăii prinseseră colilie și flori de câmp, cu 
hainele cârpite frumos —, lăsând la o parte mai bine de jumătate dintre ei, 
care avură curajul să se apropie desculți, cu călcâiele crăpate, crăpate, cu 
feţele trase și neîngrijite de multă vreme. În curtea mare, străjuită de ziduri 
înalte, din care tăriile timpului mușcaseră adânc, se formase un careu 
pestrit, cuprinzând soldaţi şi slujitori. Lângă treptele de la intrarea 
principală a castelului, vreo zece curteni transpirați sub mătăsurile și 
postavurile grele se așezaseră după importanţă și bogăţie, având întipărit pe 
față acel zâmbet caracteristic ocupaţiei. În fruntea lor se afla vărul domnului 
baron, care, potrivit rangului, afişase un zâmbet mai gros. 

Mulțimea şedea pe lângă ziduri în mare neorânduială, cu acea 
indiferență de totdeauna la schimbarea stăpânilor, neavând probleme în 
privinţa gradelor şi avuţiei sau importanţei. Doar un observator dibace ar fi 
remarcat poate că fetele și femeile își ocupaseră poziţiile cele mai 
favorabile. Și poate ar mai fost de notat că poporul nu se împărțise pe sate, 
aşa cum ar fi fost destul de firesc. Frumoasele fete ale Cisteiului, cu 
comânacele lor mari de paie peste părul bogat, cu iile cusute în arnici negru, 
cu cătrințele prinse pe şolduri puternice, se amestecaseră în gloată, iar 
oștenii, orbiți de soare şi încinşi de alămurile multe, încercau zadarnic să le 
descopere. Voinicii flăcăi ai Mihalţului, coborâtori din neamuri de ciobani, 
cu pălăriile aşezate hoţeşte pe sprânceană, rămăseseră undeva în urmă. 
Lucru destul de neplăcut pentru doamnele de la curte, sătule de soţii lor cam 
dospiţi, dornice de peisaje mai verzi. 


În mijlocul acelui careu, Szentivâni își bătea cizmele elegante cu o 
cravaşă aurită la mâner, așteptând să se facă liniște deplină, pentru a rosti 
poporului cuvintele de rămas-bun cuvenite. Era speriat de-a binelea. 
Trecuse prin atâtea în ultimul an, încât nu s-ar fi mirat dacă ar fi căzut 
asupra lui o ploaie de săgeți, așa din senin. Când se împliniră toate cu bună 
rânduială, baronul se întoarse către un tânăr înalt, cu părul galben-roșcat, cu 
privirea blândă, prietenoasă, așteptând un semn. Acesta era noul stăpân. 
Tânărul aplecă fruntea uşor, iar baronul își drese glasul pițigăiat. 

Poporul și curtenii se priviră în liniște. Nu luară în seamă cuvintele lui 
Szentivâni, ci se studiară unii pe alţii cu disprețul adunat în timp. 

Când femeile și copiii aruncară flori pe trăsura gata de plecare și 
aşternură alte flori în faţa cailor, baroneasa avu un schimb de cuvinte destul 
de aspru cu soțul ei. 

— Te-ai grăbit să vinzi, domnule. lată că supușii domniei-tale nu sunt 
cine ştie ce fioroși. Poate nu știi că cine vinde chiar mai scump decât merită 
e totdeauna păcălit, fiindcă obiectul acela nu-i va mai aparţine niciodată. 

Auzind acele vorbe, ofiţerii şi soldaţii se traseră în grabă din preajma 
trăsurii, iar baronul Szentivâni bombăni supărat: 

— Credeam, doamnă, că în privinţa vânzării, noi doi ne-am înţeles încă 
de luna trecută. 

— Noi doi nu ne-am înţeles niciodată, domnule. 

Pentru o căsnicie ca a lor, de peste douăzeci de ani, schimbul de 
cuvinte era destul de rezonabil şi, spre lauda lor, el nu se întinse mai 
departe, cu toate că cei doi soţi aveau pregătite mai de mult unele vorbe mai 
tari. 

Plecară. În urma lor stărui multă vreme o roată mare de praf. 
Szentivâni mărunt, chel, cu mustaţa mare, în furculiță, cu picioarele subțiri 
ca de lăcustă se pierdu în fundul trăsurii printre pernele şi dantelele 
baronesei. Nişte dantele mari, care acopereau cu toată cinstea cele o sută 
douăzeci de ocale, cuprinse în totalitatea lor sub numele de Maria-Florenţa 
de Szentivâni. 

Jalea iobagilor nu fusese prea mare. Mai degrabă, pe foștii supuși îi 
cam durea în cot de schimbarea stăpânilor, şi Szentivâni observase lucrul 
acesta. Începu totuși să se îndoiască în sinea lui că procedase bine vânzând 
frumosul domeniu pe care îşi petrecuse o bună parte din viaţă. Dar îndoiala 
marelui nobil ţinu până când trecu Mureșul pe un pod plutitor. Când răzbiră 
caii pe mal în sus, trăsura se rupse în două, iar partea din spate dimpreună 


cu baronul și baroneasa năvăli cu toată nădejdea în apa nămoloasă. Gărzile 
şi slujitorii grăbiră să-i scoată, observând că frumuseţea de trăsură fusese 
tăiată cu osie cu tot şi dichisită astfel, să ţină până la prima hurducătură mai 
mare. 

După acest necaz, baroneasa reveni la sentimente mai bune față de 
soțul ei, iar la foştii supuşi se gândi printre niște înjurături delicate, 
femeiești, din care nu lipsiră pașştele și grijaniile și încă vreo câteva atât de 
noi şi de măiestre, încât soldaţii uitară de treburile lor şi se grăbiră să le 
memoreze, pentru a face impresie cu ele la timpul cuvenit. 

Baronul scuipă fericit noroiul care-i umpluse gura. Chestia cu tăiatul 
trăsurii era cea mai bună dovadă a perfidiei foștilor supuși. Parcă îi părea 
rău că nu băuseră ceva mai multă apă. Ori să se fi schilodit amândoi niţel, 
sau eventual numai doamna, socotind că în felul acesta i-ar fi luat piuitul 
augustei sale soţii, în fața căreia se căznea de peste douăzeci de ani să-și 
arate calităţile de bun cunoscător al firii oamenilor. Iar pentru că se potrivise 
de data aceasta un prilej cum nu se putea mai nimerit, îşi îngână consoarta 
maimuţărindu-se: 

— Te-ai grăbit să vinzi, domnule. lată că supuşii domniei-tale nu sunt 
chiar atât de fioroși. 

Auzind asemenea batjocură, nobila doamnă uită pentru a doua oară că 
nu sunt singuri, tăbărând cu gura asupra lui şi cu un capăt de lemn care, 
dacă își nimerea ţinta, baronul Szentivâni, mare cavaler al Stelei cu două 
spade, al Crucii cu două stele și al Stelei cu spadă și rubine, ar fi avut de 
făcut doar o simplă formalitate pentru a-și încrucișa mâinile pe piept, cu 
toată evlavia. 

Speriată de ceea ce era să se întâmple, baroana vorbi ceva mai potolit 
şi multe din ce avea de spus le opri pentru altă ocazie, mai fericită, amintind 
doar câteva lucruri mărunte: 

— Halal, baron! Ai ajuns de râsul iobagilor. De păţania noastră va râde 
întreaga Transilvanie și să de Dumnezeu să rămână lucrurile numai aici, să 
nu ne facem de râs în întreg Apusul! 

— Aiurea! zâmbi Szentivâni. Cine naiba ne cunoaște pe noi în Apus? 

Obrajii baroanei se roșiră de mânie. Privirile i se rotiră după ceva bun 
de aruncat. Negăsind nimic la îndemână, se gândi amărâtă la prostia soţului. 
Povestea cu Apusul o aruncase doar așa, ca să facă impresie asupra 
ofițerilor din suită. 


— Doamne, ce zile! se tângui ea. Ce bărbat! Trimite, domnule, oștenii 
îndărăt, să-i pună în fiare pe ticăloşi ori să-i jupoaie de vii! 

— Ba să mă ferească Dumnezeu de asemenea nechibzuinţă! spuse cu 
hotărâre Szentivâni. După câte lucruri ştiu eu, să ne mulțumim că am scăpat 
cu atât. Crezi că anul trecut iobagii s-au răsculat de florile mărului? 
Douăzeci de ani am avut liniște, şi uite că, așa din senin, au dat foc 
hambarelor şi castelului. Ce i-a îndemnat să se răscoale? Doar anul trecut n- 
am fost mai rău şi nici mai bun decât în alţi ani. În două rânduri s-a tras cu 
pistolul asupra mea, iar slujitorii nu au aflat nici o urmă. Acum trei 
săptămâni am găsit un cuţit înfipt în masa mea de lucru. Lângă el se afla o 
scrisoare. Doamne, ce scrisoare! Mi se aducea la cunoştinţă că voi muri 
îngropat de viu la marginea râpei care dă spre Târnava. Asta nu o mai putem 
pune pe seama iobagilor. Se urmărește ceva ce nu pot pricepe momentan. 
Am întărit paza cu oştenii aduși pe bani grei de la Alba-Iulia. În două 
săptămâni au dispărut fără urmă șaptesprezece dintre ei. Sunt fericit că am 
vândut. Și voi fi și mai fericit în clipa când voi ajunge în Alba-lulia, departe 
de locurile acestea primejdioase. Contele Hans Beckembauer e tânăr. Să se 
descurce el cu acești oameni. 

— Ai fi putut și domnia-ta să te descurci dacă îi ţineai în chingă pe 
iobagi, îl contrazise Maria-Florenţa. 

— Dar aici nu-i vorba numai de iobagi, se înfurie baronul. Ai auzit de 
Costache Caravană, de Ducu cel Iute sau de Chirilă Zece Cuţite? Ai auzit. 
Sigur că ai auzit. Numele lor e cunoscut la Buda, la Viena, la Praga și chiar 
la Constantinopol. În Alba-Iulia se plăteşte pe capul fiecăruia dintre ei o 
sută de ducați. La Constantinopol și la tătari — greutatea lor în aur. 

— Şi ce tot îmi spui mie de ei? se oțărî baroana. 

— Pentru că în ultima vreme au fost văzuţi prin locurile acestea. Iar 
când apar ei, până și Sigismund Báthory, cât e el de principe al 
Transilvaniei, îşi dublează gărzile palatului. 

— Să le fie de bine! Ei cu ale lor, noi cu ale noastre. 

— Mă rog, să le fie! Dar tare mi-e teamă că aceşti lotri au venit cu 
gândul să-mi primejduiască viaţa şi să mă prade! 

— Fugi, domnule, d-aicea! râse baroana. Până azi nu am auzit să fie 
legate de numele acestor oameni anumite prădăciuni. Să nu crezi că nu ştiu 
şi eu câte ceva. S-a găsit un neisprăvit ca Sigismund Báthory să pună preţ în 
aur pe viaţa acestor viteji, în loc să le trimită daruri pentru că au băgat 


spaima în turci şi tătari, care sunt groaza noastră de toate zilele. Aşa că nu 
văd de ce ti-ar fi teamă de ei. 

— Uiţi, doamnă, că Ducu cel Iute l-a omorât pe contele Bindâcz, 
favoritul principelui. 

— Pramatia aia? întrebă cu dispreţ Maria-Florenţa. 

— Pramatie-nepramatie, era conte. 

— Ei, asta-i! La ce se pricepe ăsta decât să găurească piepturile 
cunoscuţilor şi necunoscuţilor? Toată ziua umbla cu sabia în mână, căutând 
gâlceavă. A avut el ceva pe suflet dacă s-a ostenit Ducu tocmai de la Dunăre 
să vină până aici şi să-l trimită pe lumea cealaltă. 

— Chirilă Zece Cuţite i-a omorât pe solii turcilor chiar în Alba-lulia, la 
doi pași de reședința principelui. Dacă vrei să iei apărarea unui asemenea 
tâlhar care-i atacă pe trimișii pașnici ai unui stat, eu nu mai am nimic de 
spus. 

Baroana își privi soțul cu acea blândeţe pe care le-o acorzi copiilor 
neştiutori. 

— Atât de pașnici încât nu s-au sfiit să ardă un sat de munteni, aflat în 
drumul lor. De fapt, nu voiam să-ţi răspund. Mă gândeam, doar, ce fel de 
om e acel Chirilă, dacă principele, cu toată armata lui și cu toată poliţia lui, 
nu a fost în stare să-l dibuie. 

Tăcură. Între timp, slujitorii dreseseră trăsura. Soarele scăpăta. 
Departe, pe sub pădurea Zăreșului, ultimele raze aruncau printre copaci pete 
mari de lumină, care se târau după soare, coborând și urcând pe culmile 
dealurilor, furișându-se prin rariști, dând strălucire pentru o clipă râpelor cu 
vegetaţie bogată. 

Sus către creastă, adăpostit sub ramurile unui fag, un bărbat înalt, cu 
picioarele lungi încălțate în cizme din piele de căprioară, acoperit până 
aproape de genunchi cu o haină de postav largă la talie, urmări o vreme cu 
privirea drumul trăsurii lui Szentivâni. Părea să aibă cel mult treizeci de ani. 
Faţa aspră, cu pielea tăbăcită de vânturi și de soare, era încadrată de o barbă 
scurtă, bălaie. Buzele subțiri întăreau asprimea feţei. Doar ochii mari 
estompau oarecum severitatea chipului. Calul, rămas liber, mușca lacom din 
iarba grasă, dar răgazul fu destul de scurt. Bărbatul prinse frâul şi porni 
înaintea calului pe o potecă ce cobora în pantă dulce, încolăcindu-se printre 
copaci până pe malul Mureşului. Omul era Chirilă Zece Cutite. 

Într-o sâmbătă seara, pe la sfârşitul primăverii anului 1594, un călăreț 
îmbrăcat cu destul de puţină eleganţă trase la hanul Butoiul Tămăduirii, 


aflat în mijloc de pădure, cam la un sfert de ceas călare de cetatea 
Sighişoarei. Doi slujitori ieşiră în întâmpinarea străinului și apucară calul de 
căpăstru. 

Dacă hainele călărețului erau lipsite de eleganță, începând cu pelerina 
decolorată şi terminând cu cizmele grosolane, în schimb, calul arăta de 
departe că aparţine unei rase din cele mai bune. Șaua, cu toate că nu era 
bătută în ţinte de aur sau de argint, se vedea după lucrătura îngrijită că este a 
unui om de gust. Cât despre arme, oricine s-ar fi oprit în loc să le admire. 
Pistoalele de la brâul călărețului aminteau faima unor vestiți armurieri din 
Renania, iar sabia, fără multe înflorituri, purta încă gravura minusculă, dar 
atât de cunoscută a fraţilor Carnieri din Genova. 

Observând asemenea minunăţie de cal, hangiul coborî cele câteva 
trepte de la intrarea hanului și ieși în întâmpinarea acelui necunoscut, 
făcând unele plecăciuni adânci. Călărețul, foarte palid la faţă, se prăbuşi din 
şa în brațele hangiului, care văzu cu mirare şi emoție că e rănit la piept. 
Slujitorii lăsară calul şi se repeziră să-l ducă pe rănit într-una din încăperile 
hanului. Dar, cu un efort, străinul reuşi să-și biruie slăbiciunea, înlăturând 
ajutorul. 

Părea să aibă cam douăzeci de ani, cu toate că barba nerasă de multă 
vreme și pletele lungi, neîngrijite, ar fi putut să-i dea un aer de mai adâncă 
maturitate. 

— Sper să ai o cameră bună, spuse pe un ton care i se păru hangiului al 
unui mare senior. 

— Am, înălțimea-ta. Am chiar şi mai multe. Se întâmplă că tocmai 
acuma să nu ne înghesuie mușteriii. Dacă domnia-ta ar binevoi să 
poruncească în această privință, odăile sunt la alegere. Sus, încăperile sunt 
astfel potrivite încât soarele de dimineaţă să le scalde cu razele lui pe cele 
de la răsărit, iar cele de la apus au tainul lor de lumină de la soarele de după 
prânz. Nu le aduc laudă, însă mulţi boieri cu vază mare s-au tămăduit aici 
de gută, de țâfnă și bojoci. Iar cei care nu şi-au aflat leacul, nimerind la noi 
prea târziu, au închis ochii cu zâmbetul pe buze, fericiţi că se izbăvesc în 
asemenea izvor de lumină. Jos sunt câteva încăperi mai mari, cu odăile 
pentru slujitorii călătorilor. Trag nădejde că oamenii domniei-tale se află în 
drum spre noi. 

— Rămâne la alegerea ta, hangiule! murmură necunoscutul, făcând un 
efort să-și biruie slăbiciunea şi trecând cu bună-știinţă peste observaţiile 
acestuia privitoare la presupușii lui însoțitori. 


— În cazul acesta, aţi judecat cum nu se poate mai bine. Poate că 
slujitorii domniei-tale vor sosi în curând cu bagajele. 

— Nu. Nu vor sosi, răspunse necunoscutul. Sunt singur. 

Hangiul porunci slujitorilor săi să adape calul și să-i dea grăunţe, apoi 
se grăbi să-l conducă pe oaspete către aripa de sud a clădirii. Cavalerul se 
prăbuşi peste așternutul curat și rămase așa câteva clipe. Hangiul aştepta 
nehotărât. Nu-i plăceau răniții care picau la han aşa din senin. De obicei, 
aceștia aduceau tot felul de necazuri, fie din partea autorităţilor, fie din 
partea unor presupuși urmăritori. Ba se mai întâmpla ca unii singuratici din 
aceştia să-și dea sufletul la han și să nu-i reclame nimeni pentru 
îngropăciune. Își aminti apoi de calul tânărului şi de arme. Cu asemenea 
avere clientul putea să moară în toată liniştea. 

— Îndrăznesc să cred că nu aveți o rană prea adâncă, iscodi cu umilință. 

— Nu. Rănile sunt un fleac. Mai mult nişte zgârieturi. Mă supără niţel, 
dar peste două zile, cu leacurile pe care le am, se vor închide fără îndoială. 
De fapt, sunt mai mult obosit decât rănit. Au trecut multe ceasuri de când nu 
am mai coborât din şa. 

— Poate că ar fi bine să chemăm pe cineva să vă oblojească. Sau poate 
că am fi în stare să dăm de ştire familiei domniei-tale, printr-un curier bun. 

Cavalerul zâmbi aspru. Duse mâna la buzunar şi scoase de acolo un 
inel frumos de argint, pe care un meşter priceput gravase o frunză de stejar. 

— Cunoşti semnul acesta? 

Hangiul privi o clipă frumoasa bijuterie şi întreaga lui purtare se 
schimbă ca prin farmec. 

— Sunt cu totul în voia domniei-tale, spuse domol. Aştept doar porunci. 

— Foarte bine! murmură cavalerul. În buzunarul pelerinei ai să găseşti 
niște rădăcini. Fierbe-le! Dacă adorm, trezeşte-mă şi dă-mi să beau zeama 
aceea! Pisează rădăcinile fierte! Pune totul pe foi de pătlagină și aşează-le 
pe răni! Să-mi faci nişte feşi bune, care să ţină în cazul că va trebui să plec 
la drum! Să nu uit: nimeni din afara hanului nu trebuie să ştie că se află aici 
un rănit. 

— În privinţa asta să nu aveţi griji. Slujitorii mei sunt oameni de mare 
încredere. Dar poate că aţi fost urmărit. 

— Se prea poate. Oștenii lui Sigismund Báthory mi-au pierdut urma de 
câteva ceasuri. Nădăjduiesc să nu o găsească prea iute. 

Proprietarul hanului rămase pe gânduri. 


— Cred că întâi va trebui să vă oblojim rănile. Pe urmă, să dormiţi până 
către ziuă. Înainte de ivirea zorilor am să vă conduc la un bordei aflat în 
hăţișurile pădurii. Acolo nu vă găseşte nimeni. 

— Nu e rău! Ia spune, mai sunt călători în han? 

— Nu, domnule. Adică, ar fi o singură persoană, fără importanţă. Chiar 
deasupra acestei încăperi locuieşte o doamnă între două vârste. Cred că a 
fost o mare frumuseţe la vremea ei. Obrazul i-a rămas încă tânăr. Doar părul 
îl are aproape alb. Pare o femeie de rang ales. Ziua nu iese din odaie. În 
schimb, seara face plimbări lungi prin împrejurimi. De fapt, rar mi-a fost 
dat să văd o femeie care trage la un han lipsită de însoțitori. 

Hangiul tăcu. Musafirul adormise și respira agitat. Sus, într-o cămăruţă 
frumos mobilată, o femeie înaltă, cu fața tânără și prelungă, cu părul cărunt 
adunat cu grijă în coc, se plimbă îngândurată, până târziu. Prin uşa 
balconului, rămasă deschisă, pătrundea un aer călduţ cu miros de brazi. 
Departe în noaptea luminoasă, femeia urmări contururile cetăţii Sighișoarei, 
care se profila cu o pată mare, întunecoasă și stranie. 

Tânăra femeie se dezbrăcă fără grabă. După ce-şi unse faţa cu o alifie 
de noapte, se strecură în aşternut. Un timp, se gândi la călătorul acela de 
jos. Îi remarcase venirea, stând ascunsă după draperia de catifea a uşii 
dinspre balcon. Ochiul ei ager descoperise că omul e bolnav sau în orice caz 
foarte obosit. 

Trecuse de miezul nopţii. Cinci călăreți învăluiţi în pelerinile lor își 
strecurau caii în jurul hanului, cu multă fereală. Nimeni nu simţi apropierea 
lor. Butoiul Tămăduirii și locatarii lui se aflau cufundaţi în acea dulce 
toropeală tihnită, când toate socotelile zilnice rămân suspendate până la 
apariţia zorilor. Descălecară și o luară fără grabă spre aripa de sud. 

Doamna Cociuban, cunoștința noastră de la etaj, auzi un trosnet 
puternic. Apoi, liniştea nopţii fu curmată cu focuri de armă, la care răspunse 
un țipăt de moarte. Zăngănitul de arme şi tropăiturile păreau din ce în ce 
mai înverşunate. 

— Pe toţi dracii! spuse doamna Cociuban. Domnul de jos are musafiri 
nepoftiți. 

Se dezbrăcă iute, şi dacă o privire indiscretă ar fi urmărit-o pe acea 
simpatică doamnă ar fi remarcat cu toată mirarea că sub cămașa de noapte 
dantelată se ascundea un tânăr de cel mult douăzeci și cinci de ani şi că 
pantalonul și bluza bărbătească îi vin parcă turnate. Cămaşa de noapte şi 
cocul bogat rămaseră pe aşternutul călduţ, iar stăpânul lor încălecă 


balustrada şi ateriză fără prea mult zgomot pe terasă. În odaie, lumânările 
din sfeșnic erau aprinse. Poate că locatarul le uitase așa. Omul, îmbrăcat 
doar pe jumătate, se apăra greu împotriva a patru bărbaţi care, după 
îmbrăcăminte şi după semnele pe care le purtau, făceau parte, cu siguranţă, 
din armata de mercenari ai principelui Transilvaniei. Cei patru atacau 
strâns, dând lovituri de sabie puternice, furioși peste măsură, văzând că al 
cincilea camarad zace fără suflare pe dușumea. 

Cociuban scoase din buzunar o basma colorată. Cu ajutorul cuţitului, 
făcu două găuri pentru ochi, apoi şi-o potrivi pe față, ca o mască din cele 
mai bune. Isprăvi lucrarea în grabă, împinse uşa cu umărul și strigă: 

— Hei, la mine, domnilor! 

Surprinşi de apariţia tânărului, oştenii rămaseră o clipă descumpăniţi. 
Dar, văzându-l doar cu un cuţit în mână, se repeziră asupra lui cu săbiile, 
convinşi că-l vor scoate uşor din luptă. Cociuban sări sprinten în spatele 
unei mese. Cuţitul zbură bâzâind subţire și se înfipse în pieptul celui mai 
apropiat. Oşteanul se prăbuși, parcă mirat de asemenea întâmplare. Cu o 
mișcare îndemânatică, tânărul răsturnă masa grea de stejar şi, dintr-un salt, 
culese de pe jos sabia celui căzut. 

Soldaţii se opriră surprinși. Un bărbat voinic, bărbos, cu o cicatrice 
mare pe obraz i se adresă tânărului: 

— Domnule, omul pe care îl aperi e urmărit pentru multe nelegiuiri. 
Numele lui e Ducu cel Iute. Pe căpățâna lui s-a pus preţ o sută de ducați. 
Amestecul dumitale a costat viţa unui slujitor al principelui Transilvaniei. 
Te somez să predai sabia şi cuţitele pe care le porţi la brâu! Dealtfel, o trupă 
întreagă va sosi aici din moment în moment, și numai o supunere totală ţi-ar 
mai putea salva poate viaţa. Dă-mi sabia! 

— Oh, în privinţa mea să nu vă faceţi griji! răspunse Cociuban. Veniţi 
să o luaţi, domnul meu, dar vă previn că mă pricep să umblu cu o sculă 
bună. În ceea ce-l priveşte pe domnul acesta, mi se pare mai degrabă că e un 
mare viteaz. Așa bolnav cum e, şi luat din somn, văd că l-a doborât pe unul 
dintre însoțitorii domniei-tale şi a ţinut piept celorlalți. Iar cinci împotriva 
unuia mi se pare un atac lipsit de glorie. Cred că cel mai nimerit ar fi să o 
luaţi din loc până mai am puţină răbdare. 

Ochii bărbosului scânteiară de mânie. Înaintă încet, ca o pisică asupra 
şoarecelui. Unul dintre soldaţi încercă să se strecoare pe lângă zid, cu 
gândul de a-i cădea în spate. Cociuban trecu fulgerător sabia în mâna 
stângă. Dreapta se mișcă parcă leneș. Cuţitul zbură, ca o lăcustă, pe distanţa 


aceea scurtă de câțiva paşi. Soldatul se încovoie brusc şi încercă zadarnic să 
se agaţe de perete. 

Bărbosul făcu un pas îndărăt, peste măsură de uimit. Mascatul părea un 
adevărat diavol. 

— Vei da socoteală pentru cei doi soldaţi! strigă, încercând să-și 
potolească mânia. Întreg ţinutul e împânzit cu oştile principelui. 

— Domol, prietene! i-o reteză Cociuban. Cu amenințările n-ai să 
reușeşti nimic. Încearcă mai degrabă să mă convingi că domnul acesta e cu 
adevărat un nelegiuit. Pentru ce fapte se află sub urmărire? 

— Nu-i ştiu păcatele trecute, spuse bărbosul sprijinindu-se în sabie. Dar 
măcar pentru ultimul merită să atârne în spânzurătoare. Sunt două zile de 
când a atacat o solie a principelui Transilvaniei. 

— Câţi oameni cuprindea solia? 

— Patruzeci. 

— Măi să fie... râse Cociuban. Unul contra patruzeci? Asta e prea de tot. 

— Nu era singur. Îl însoțeau domnii Costache Caravană şi Chirilă Zece 
Cuţite. 

— Puțin, domnule. 

— Puțin, dacă ar fi oameni obişnuiţi. Dar aceşti domni se pricep la tot 
felul de pehlivănii. 

— Mă rog! Şi câţi au omorât din solie? 

— Nici unul. 

— Păi, în cazul acesta nu i se poate imputa mare lucru. 

— Dacă ar fi numai atât, aşa am spune și noi. Din păcate, solia purta o 
scrisoare către sultanul turcilor. 

— Ia te uită! se miră Cociuban. Principele, după câte ştiu eu, se laudă că 
ar fi apărătorul creştinilor, dar poartă scrisori cu sultanul. În sfârșit, spuneai 
că solia avea o scrisoare. Asta înseamnă că în momentul de față nu o mai 
are. 

— Întocmai, domnule. 

— Încep să înţeleg. Domnii Caravană, Ducu și Chirilă sunt noii stăpâni 
ai scrisorii. 

— Aşa este. 

— Drace! Felicitări, domnule Ducu! 

Proprietarul odăii de la parter se înclină zâmbind. 

Bărbosul şi tovarășul lui nu păreau prea zoriți. Cociuban înţelese. 
Omul se lungea la vorbă, sperând să-i sosească întăriri. 


— Cred că e timpul s-o luaţi din loc, propuse tânărul. 

— Suntem oșteni, domnule, i-o întoarse bărbosul. 

— Atunci, nu mai rămâne decât să vorbească armele. Domnule Ducu, te 
simţi în stare la o partidă de scrimă cu soldatul de colo? 

— Fără îndoială. Rănile mele sunt niște simple zgârieturi. 

Bărbosul nu era un fricos. Mai degrabă părea să facă parte din acei 
oameni bravi, care-și cunosc datoria până la capăt. Se năpusti cu sabia 
asupra lui Cociuban, lovind năprasnic, hotărât să termine repede cu el. 

— Domnule, remarcă tânărul în timp ce para o lovitură dată de sus, am 
convingerea că sunteți un spadasin bun. Să ştiţi însă că genul acesta de 
lovitură e demodat, și la un răspuns corect puteţi să vă pierdeţi echilibrul. 

Săbiile se încrucişară cu zgomot scurt, iar în clipa următoare omul se 
descumpăni brusc, aşa cum prevăzuse Cociuban, şi se abătu asupra uşii 
terasei, care cedă la presiune. Sări sprinten în picioare, cu toate că izbitura îi 
cam luase piuitul, schiță un nou atac, dar chiar atunci, ultimul dintre 
camarazii lui se prăbuşi, scăpând un blestem. În faţa acelei situaţii, bărbosul 
încălecă sprinten balustrada terasei. Curând, se auzi în noapte tropotul 
calului său. 

— Vă mulţumesc, domnule! spuse foarte simplu Ducu cel Iute. Fără 
ajutorul vostru, aș fi căzut în mâinile acestor oșteni. Nu știu cine sunteți, și 
dacă nu doriţi să se afle, înseamnă că aveţi unele temeiuri care vă privesc. 
Adică, vă cunosc, urmă zâmbind. Sunteţi un mare luptător. La aruncarea 
cuțitului ştiu un singur om priceput în partea de răsărit a Europei. E vorba 
de prietenul meu, Chirilă Zece Cuţite. Nimeni nu l-a văzut vreodată 
greşindu-și ţinta. Am mai auzit despre un mare aruncător cu numele de Cae 
Indru. Se spune că ar fi murit într-o împrejurare lipsită de glorie. Domnia-ta 
cred că îi egalezi pe amândoi. În privinţa mânuirii sabiei, unii spun că prin 
părţile noastre se cunosc doar vreo două sau trei nume mari. Unul ar fi 
părintele Grasa, un popă iezuit, pripășit la curtea din Alba-Iulia. Al doilea ar 
fi un oarecare Perisini Roco, venețian ori genovez, stabilit în cetatea 
Bucureștilor. 

— Al treilea, dacă nu primul, ar fi Ducu cel Iute, râse Cociuban. 

— Poate, răspunse acesta cu modestie. În orice caz, domnia-ta eşti un 
foarte bun spadasin. Aș zice cam încet în mișcări, datorită eleganţei pe care 
le-o imprimi. 

Își strânseră mâinile. Ducu observă cu mirare că mâna necunoscutului, 
delicată, cu degetele lungi și subțiri, s-ar potrivi mai bine unei femei. 


— Noapte bună, domnule Ducu! spuse Cociuban grăbit. Am auzit multe 
lucruri bune despre dumneata şi mă bucur că ne-am cunoscut. Poate că nu 
ar fi rău să părăseşti hanul cât de curând. Până la Sighişoara, un călăreț bun 
ajunge în cincisprezece minute. Și cu cincisprezece minute înapoi, 
înseamnă că, în cel mult o jumătate de ceas, Butoiul Tămăduirii va geme de 
oștenii lui Sigismund Báthory. 

După acele vorbe, rostite în grabă, Cociuban sări peste balustradă, pe 
același drum pe care plecase bărbosul, şi se mistui în noapte. 

Hangiul bătu curând în ușa lui Ducu, mai mult de formă. Fără să mai 
aştepte răspunsul, năvăli în odaie. Auzise întreaga luptă, dar nu îndrăznise 
să-şi părăsească încăperea până când simţise că liniştea a pus iar stăpânire 
pe han. Se uită cu groază la cei patru oşteni uciși. Apoi, privirea i se mută la 
musafirul său. 

— Domnia-ta singur ai făcut isprava aceasta, domnule? 

Ducu râse aspru. 

— Nu, prietene. Dumnezeu mi-a trimis un înger păzitor. Tu ai văzut 
vreodată îngeri? Păcat! Ăsta seamănă cu arhanghelul Gavriil. Până mai 
adineauri credeam că nimeni în lumea asta nu e mai priceput la aruncarea 
cuțitului decât prietenul meu Chirilă. Acum, ştiu că se mai află unul. 

Hangiul rămase totuși convins că musafirul isprăvise de unul singur cu 
oștenii. Cuprins de o adâncă admiraţie, îi ceru iertare că-l supără în puterea 
nopţii, iar după ce-şi concedie oamenii cu un gest, spuse iute: 

— Dacă într-o jumătate de ceas mai sunteţi aici, mi-e teamă că va fi 
prea târziu să mai aveţi vreo scăpare. 

Își lăsă musafirul să se îmbrace şi se repezi afară să pună şaua pe cal. 
Cam la jumătatea scărilor se întâlni cu doamna Cociuban. Vocea ei plină de 
groază îl scoase din sărite. 

— Ce se petrece aici? Sunt speriată de moarte. Am auzit împușcături și 
țipete. Ah, Doamne, sper că suntem în siguranță! 

— În cea mai deplină siguranţă, se încruntă hangiul. Duceţi-vă în odaia 
dumneavoastră şi nu mai deschideţi uşa până la ziuă! 

O lăsă plângând și alergă la grajd, murmurând nedumerit: 

— Aseară îmi era teamă să tușesc înspre el, să nu-l ia vântul. Cine l-ar fi 
crezut în stare să căsăpească patru oșteni obișnuiți cu încăierările? 

Cociuban încuie ușa cu zăvorul şi aşteptă în umbra perdelei. După 
puţină vreme îl auzi pe Ducu depărtându-se în direcţia Braşovului. Își puse 
niște moaţe în părul bogat, iar când urechea lui prinse zgomot ușor de 


tropot, se întinse zâmbind în aşternutul călduţ. Ușile hanului fură trântite pe 
rând cu zgomot mare. Doamna Cociuban auzi după o vreme cum geme 
scara sub greutatea unor cizme. 

— Aici locuiește o femeie, spuse hangiul. Pare o doamnă de neam ales, 
chiar dacă nu dispune de însoțitori. 

— Vom vedea, răspunse o voce groasă. 

Oştenii nici nu încercară măcar să bată în ușă. O smuciră puternic, dar 
zăvoarele nu cedară. Aceeași voce groasă se auzi din nou: 

— Hei, descuie, doamnă! În numele principelui! 

— Dar cine e acolo? se interesă o voce speriată. 

— Gărzi, doamnă. Gărzile Sighișoarei. 

Cociuban aprinse câteva feștile şi deschise. Conducătorul gărzilor intră 
în odaie, împreună cu bărbosul care fugise în urmă cu o jumătate de ceas. 
La spatele lor se înălțară câteva capete de oșteni curioși, iscodind chipul 
femeii în lumina aceea slabă, şi nu avură ce regreta. Înaltă peste limita 
obișnuită, femeia nu pierdea prin înălțime nimic din frumuseţea liniilor moi 
şi dulci. Formele alungite i se reliefau prin capotul strâns peste cămaşa de 
noapte. Părul cărunt, încadrând o faţă ovală, tânără, sporea farmecul acestei 
femei. Ţinuta mândră, aproape trufașă, impuse acelor musafiri nepoftiţi, iar 
glasul ofițerului îşi pierdu asprimea pe care-o avuse cu câteva clipe mai 
devreme. 

— Doamnă, vă prezentăm respectele noastre, dimpreună cu rugămintea 
de iertare pentru faptul că vă supărăm la un ceas atât de nepotrivit. 

Iar pentru a-și întări căinţa adăugă: 

— Nu ne-am putut închipui să întâlnim o asemenea ființă la hanul 
acesta, care, chiar dacă se bucură de un confort destul de ales, nu se poate 
asemui cu locuinţele din Sighişoara. 

— Nu v-am reținut numele, spuse insinuant doamna Cociuban. 

Ofiţerul tresări, vizibil lezat. 

— Căpitan Klaus Jager, doamnă. Cui am plăcerea să-i prezint omagiile 
noastre? 

— Numele meu e Cociuban, domnule Klaus. Irina Cociuban. 

— Fiica starostelui din Cluj? se interesă căpitanul. 

— Nu. Nepoata lui. 

Intuind că ofițerul este destul de mirat întâlnind o femeie de condiţie 
bună într-un han ca acesta, Cociuban încercă să schimbe discuţia: 


— Ah, căpitane, nu reuşesc să-mi stăpânesc teama, chiar acum când ştiu 
că mă aflu în faţa unor oșteni nobili și viteji. Închipuiţi-vă că noaptea asta 
am auzit sub încăperea mea împușcături și ţipete de moarte, care m-au 
îngrozit. Doamne sfinte! Întregul han se cutremura. Dar poate că vă rețin cu 
povestea spaimei mele. 

— Din contră, doamnă. Chiar pentru asta am venit, murmură ofiţerul. 

— Cu plăcere v-aş povesti, domnule, zise Cociuban, observând că 
privirile bărbosului iscodesc dulapul şi uşa dinspre balcon, dar pentru 
liniștea mea, vă rog uitaţi-vă în dulap şi în balcon. Parcă am mereu senzația 
că mai e cineva prin apropiere. Când am auzit strigătele acelea 
înfricoşătoare am tras pătura pe cap și cred că mi-am pierdut cunoştinţa. 
Apoi, auzind glasul hangiului, am ieşit pe scări și numai după ce am fost 
încredinţată că nu suntem în primejdie m-am întors în camera mea. Dacă s-a 
furişat cineva aici cât am lipsit eu? 

Ofiţerul zâmbi gândindu-se că toate femeile sunt făcute din același 
aluat, în care un înger șugubăţ a turnat peste toate harurile și câteva picături 
de esenţă de frică. În schimb, oşteanul nu aşteptă să i se spună de două ori. 
Deschise ușa dulapului și se convinse dintr-o privire că în afară de unele 
lucruri femeiești nu se află nimic acolo. Iar balconul, cum era și firesc, se 
prezenta liniştit şi pustiu. 

— După cum vedeţi, doamnă, rosti ofițerul învăluidu-l pe Cociuban 
într-o privire focoasă, vă aflați în cea mai deplină siguranţă. 

Tânărul plecă ochii, ascunzându-și o urmă de zâmbet. 

— Mulţumesc, domnule Klaus! Cerul v-a adus aici. 

Știind că pentru Ducu e prețioasă orice clipă irosită de oşteni, 
Cociuban încercă să câștige timp. Și cum îşi dădea seama că-i plăcuse 
ofițerului, că acesta nu e prea zorit să se despartă de asemenea ochi frumoși, 
duse povestea mai departe, făcând pauze dese, puse pe seama întâlnirii cu 
niște oșteni atât de curtenitori. 

Căpitanul îşi aminti de misiunea lui. Prinzând un moment favorabil, 
salută respectuos, gata să se retragă. Presupusa femeie îi întinse mâna cu un 
gest de mare favoare, iar Klaus, fericit peste măsură, sărută cavalereşte 
vârful degetelor. 

Tropotul cailor se pierdu în noapte. Doar sub scara de lemn dintre 
caturi rămăsese un om, ascuns în întunericul de acolo. Tăcerea puse din nou 
stăpânire pe Butoiul Tămăduirii. Puţini locuitori ai hanului se odihneau în 
sfârşit, frânți de oboseala atâtor emoţii. Cociuban se trezi şi rămase 


nemișcat. Cineva încerca ușa. Clanţa scrâșni domol. Câteva momente nu se 
mai auzi nimic. Simţind că ușa e zăvorâtă, cel de afară bătu uşor. Tânărul se 
ridică din aşternut şi aprinse din nou feştilele lumânărilor. Își controlă în 
pripă ţinuta femeiască, pipăi părul bogat, iar când se convinse că totul e în 
cea mai bună ordine, întrebă cu glas dulce, somnoros: 

— E cineva acolo? 

— Deschide, frumoaso! Puicuţo! Eu sunt. Cel cu barbă. Cavaleru... 

— Care cavaler? 

— Cu cicatricea... care am făcut în dulap... 

— Și ce vrei? 

— Îţi aduc veşti. 

Cociuban trase zăvorul. Bărbosul intră zâmbind tâmp, uimit că i s-a 
deschis atât de repede. Mirosea a băutură, iar plosca de lemn din mâna lui 
se bălăbănea ușoară. 

— Aştept veştile, spuse tăios Cociuban. 

— Veştile... care veşti? 

— Atunci, ieși afară! 

— Întâi să-mi dai o guriţă. 

— O ce? 

— O guriţă. Adicătelea, cum ar veni mai pe boierește, o sărutare. 

Cociuban se gândi să-i ardă una zdravănă și să-l arunce peste balcon. 
Se răzgândi la timp. Un asemenea tărăboi ar fi dat loc la bănuieli. 

— Ia loc, domnule... domnule... 

— Baltazar, spuse bărbosul. 

— Ia loc, domnule Baltazar! Dacă nu-ţi recunoșteam glasul, nu trăgeam 
zăvoarele. Cred că ai o solie pentru mine. Poate de la căpitanul Klaus. 
Altfel, nu-mi închipui că un oştean atât de viteaz ca domnia-ta ai putea 
supăra o doamnă în toiul nopții. 

— N-am, cucoană. Să mor dacă am vreo solie! Mi-ai plăcut. Asta e! 

Tânărul se ţinu cu greu să nu sloboadă un hohot mare de râs. Răspunse 
totuşi cu chibzuială: 

— Păi dumneata eşti soldat, iar eu sunt de neam mare. 

Bărbosul făcu ochii mici, zâmbind cu viclenia vizibilă a omului 
cherchelit. 

— Și ce dacă eşti de neam mare? Și eu sunt. 

— Zău?! 

— Să dea boala-n mine dacă te mint! 


— Ei, dacă lucrurile stau aşa, atunci vorbim altfel, zâmbi Cociuban. Ce 
crezi că e în oala aceea de pe masă, domnule Baltazar? 

— Apă, cucoană. 

— Aş! N-ai ghicit. 

— Fiertură. 

— Aiurea! 

Bărbosul se scărpină în cap, nehotărât. 

— Or fi niscaiva ape mirositoare. 

-TẸ 

— Vin, strigă într-o doară. 

— Asta e, domnule Baltazar. Bărbaţii de neam ales știu să guste un vin 
bun. 

— Și eu ştiu. 

— Nu cred. 

— Să plesnesc dacă te mint! 

— Poate că m-am înşelat, mustăci tânărul. După vorba domniei-tale 
aleasă, se vede de la o poştă că eşti de neam nobil. 

— Până-n măduva oaselor, cucoană, se fandosi Baltazar. 

Tânărul dădu aprobator din cap, spre bucuria bărbosului. 

— Ei, dacă e aşa cum spui şi cum am crezut eu de la prima vedere, nu 
mai rămâne decât să bei vinul din oală, în sănătatea mea. 

Bărbosul prinse oala cu amândouă mâinile și-și înfundă mustăţile în 
ea. Se opri cam pe la jumătate, să-și tragă sufletul. 

— Şi eu sunt de neam mare. O beau pe toată, să n-ai grijă! Am avut un 
văr popă. Ce om! Păcat de el! Se închina numai cu două degete. Al dracului 
vin! E grozav! Să n-am parte... Văru” ăsta era în dușmănie cu alt popă, care 
se închina cu trei degete. Pfui! Mor de cald. Din cauza afurisitului de deget, 
se certau în fiecare săptămână. Într-o zi sau încăierat. Mamă, ce vin! Ăla cu 
trei degete i-a crăpat căpățâna lu văru-meu. Nu, nu cu trei degete. Cu o 
cădelniță aurită. 

Mai trase o duşcă, apoi se uită fălos la Cociuban și-i arătă oala. 

— Mai am niţel. Credeai că n-o beau? Nobilu?... Am mai avut un frate. 
Umbla pe un cal pintenog. Îl avea de la un secui. Pe urmă... când a stat 
ploaia, ne-am adăpostit într-o șură. 

— Bine, prietene Baltazar! Hai, ia-o domol! Pe aici. Pe aici e ușa. 

— Și... turcu” trăgea cu tunurile. 

— Te cred. Așa! Ușurel! 


— Unde mă duci? 

Păru să se dezmeticească o clipă. 

— Ai să vezi. 

— „la ziuă, i-am umflat gologanii. 

— Mulţi? 

— Aş! Stai să-ţi arăt cum i-am dat o palmă! 

— Lasă, mai pe urmă. 

Îl ajută să coboare scările, ţinându-l cu toată nădejdea. Afară se lumina 
de ziuă. Baltazar îngână un cântec. Apoi se opri şi întrebă, cu o voce parcă 
de copil: 

— Și oamenii care nu-s de neam mare ce sunt? 


Când ajunse Chirilă Zece Cuţite pe malul apei, începu să înnopteze. 
Pădurile de dincolo de Mureş păreau niște pete mari, întunecate și se 
întindeau ca mici întreruperi până la primele dealuri din faţa Munţilor 
Apuseni și mai departe, pe munţii care abia se ghiceau în lumina aceea 
slabă. Podul plutitor pe care trecuseră mai devreme baronul Szentivâni şi 
slujitorii lui se legăna lângă malul apei la vreo două-trei sute de pași mai 
jos. 

Chirilă îşi lăsă calul să pască și pomi către casa podarului, ascunsă 
după niște plopi mari. Din spatele primilor plopi, observă lumină la ferestre. 
Sub vatra din curte ardea un foc de vreascuri, al căror trosnet se auzea până 
departe. Podarul şi cei doi fii ai lui ședeau pe nişte butuci. La răstimpuri, 
careva dintre ei arunca vreascuri în foc sau amesteca în căldărușa de 
deasupra flăcărilor. Vânătorul se feri să intre ori să-l strige pe podar. În 
ultimele zile, drumurile şi podurile erau strașnic păzite de oștenii 
principelui. Făcu un ocol mare în jurul curţii. Liniştea domnea tihnită. Poate 
prea tihnită. „Dacă sunt cumva așteptat, gândi Chirilă, primejdia mare ar 
putea să fie la poartă sau în casă. Ei bine, vom vedea.” Se strecură uşor ca o 
adiere în lungul gardului, printre tufele multe. Ajunse de departe de casă, 
cam la capătul grădinii de legume. Sări gardul și porni îndărăt pe o alee 
mărginită cu tufe de coacăze. Rămase multă vreme nemișcat lângă ultima 
tufă care despărţea curtea de grădină. Urechea lui fină prinse zgomot de 
tropot. Se dumeri curând. Un călăreț se apropia în goană mare. 

Timpul se scurgea molcom. Luna apăruse de câteva minute, 
împrăștiind întunericul serii. Umbra mai adâncă stăruia doar pe sub pomi. 
Călărețul sări din șa în dreptul porţii. Vocea lui Costache Caravană sparse 
strident liniştea: 

— Hei, Marcule, prietene, scoală de lângă foc! Ai musafiri. 

Podarul se ridică pe jumătate de pe buturuga lui și strigă răgușit: 

— Fugi, domnule Caravană! 

Prea târziu. Şase umbre se precipitară de sub pomi. 

— Lasă pistoalele, domnule! se auzi un glas aspru. 

Îl înconjurară. Din casă mai ieşiră încă trei oșteni. 

— Cu cine am plăcerea? se interesă vesel Costache. 

— Cu căpitanul Klaus Jager, slujitorul principelui. 


— Măi, să fie! se minună vânătorul. E o cinste pentru mine, căpitane. 
Ultima oară ne-am văzut anul trecut, la Râșnov. Ţi-am găurit niţel 
pantalonii cu un glonţ de pistol. Mi se pare că tocmai scăpam din mâinile 
domniei-tale. lartă-mă! Hm... Vreau să zic în privinţa pantalonilor. N-am 
vrut să-i găuresc. Ţintisem la cap, dar eram cam departe, și pistolul meu 
bate şi el cât poate. 

— Nu face nimic, răspunse mieros căpitanul. Acuma s-au mai schimbat 
niţel lucrurile. Anul trecut, prietenii domniei-tale se aflau pe aproape. De 
fapt, nici azi nu sunt prea departe. Pe Ducu cel Iute îl aduc oamenii mei 
legat burduf. Vor fi aici după miezul nopţii. Îl aşteptăm ca şi pe domnia-ta. 
Zău că nu mă gândeam să vă prindem atât de ușor! De fapt, am bănuit că 
acesta ar fi locul unde ați putea încerca să-l scoateţi pe Ducu din mâinile 
noastre. Pe podul plutitor, abia încap la un drum cinci sau şase călăreți. Eu 
aici aş fi data atacul. Nici domniile-voastre nu puteaţi afla un loc mai 
prielnic. Ce-ar fi să ne spuneţi ceva despre domnul Chirilă? Ne așteptasem 
să veniţi împreună. 

— Aş putea să vă spun multe, zâmbi vânătorul. Dacă eu şi Ducu vom 
ajunge la Alba-Iulia, nu aș da nici o ceapă degerată pe viața domniei-tale şi 
a oamenilor care te însoțesc. Şi ştii că eu nu vorbesc fără temei. 

— Se pare că ţi-e frică, domnule Caravană. 

— Ca să fiu drept, în fața morţii nu e nimeni din cale-afară de bucuros. 
Dar până mâine mai e mult, domnule Jager. Se pot întâmpla atâtea... 

— Aş putea să te omor pe loc. 

— N-ai să faci una ca asta, căpitane. 

— Și de ce, mă rog? 

— Pentru că principele Transilvaniei ţine mult să mă prindă viu. lar 
domniei-tale nu ţi-ar merge bine. De fapt, mi se pare că încerci să înghiți un 
dumicat prea mare. la seama să nu ţi se oprească în gât! 

— Nici o grijă, domnule Caravană. Mâine, întreaga Transilvanie va rosti 
numele meu. Voi fi răsplătit regeşte. Nu-mi pasă dacă sunteţi vinovaţi în 
faţa principelui sau nu. Asta e treaba altora. Duceţi-l în casă! porunci aspru. 

Câţiva soldaţi îl împinseră spre treptele de la intrare. Dar înainte de a 
păși în pridvorul casei, unul dintre soldaţi bătu aerul cu brațele și se prăbuşi. 
Cuţitul lui Chirilă se abătuse asupra lui ca un fulger. Fu un moment de 
zăpăceală. Costache nu pierdu timp. Reflexele lui lucrau admirabil. Smulse 
pistolul de la brâul celui căzut, iar glonţul porni în aceeași clipă. Al doilea 
soldat se rostogoli în iarbă, dar Costache nu se mai uită îndărăt. Din câteva 


salturi își găsi adăpost după colţul casei, iar de acolo se mistui printre pomii 
numeroşi. Câteva gloanţe trecură pe lângă el. 

Dinspre tufele de coacăze se auzi glasul lui Chirilă: 

— Căpitane Klaus Jager, porunceşte oamenilor să intre în casă, altfel vă 
ucidem pe toți! 

O ploaie de gloanţe se abătu asupra lui. Urmară câteva momente de 
linişte. Chirilă rămăsese în picioare, lângă tufele de coacăze. Oșştenii se 
avântară în direcţia aceea. Când ajunseră foarte aproape, constatară cu 
stupefacţie că deasupra tufei nu se află decât pălăria vânătorului. Un nou 
cuțit veni de undeva dinspre gard. Al treilea soldat se prăbuși la picioarele 
căpitanului. 

Jager simţi broboane reci pe la tâmple. Dintr-o clipă în alta se aştepta 
să-l lovească unul din faimoasele cuțite. Iar vânătorul părea o stafie care se 
mișca dintr-un loc în altul, fără a putea fi văzut de muritori. 

— Toată lumea în casă! ordonă căpitanul. 

— Dar fără arme! se auzi glasul lui Chirilă. Aruncaţi armele lângă 
trepte! Rămâi afară, domnule Jager! Avem de vorbit. 

Cei cinci oșteni intrară bucuroși în casă. Era atât de mare faima lui 
Chirilă, încât mulțumiră cerului că se află la adăpost. 

— Aruncă pistolul, Jager! strigă Costache. 

Căpitanul trânti pistolul în iarbă. Acum nu se mai temea pentru viața 
lui. Știa că cei doi nu-l vor lovi câtă vreme era lipsit de apărare. 

Fără să aştepte vreo poruncă, podarul Marcu și cei doi flăcăi se postară 
la ușă cu topoarele, gata să lovească în soldaţii care ar fi încercat o ieșire. 
Costache şi Chirilă îl poftiră pe căpitan în spaţiul întunecos dintre plopi. Se 
aşezară toţi trei pe o laviţă lungă. 

— După câte am înţeles, oștenii domniei-tale vor sosi aici cam pe la 
miezul nopții, deschise vorba Chirilă. 

— Aşa e! întări Jager. Dar ei sunt peste o sută. Ar fi curată nebunie să vă 
luaţi la luptă cu ei. 

— Aşa mă gândeam şi eu. Nu vom lupta. Ai să ne ajuţi domnia-ta să-l 
scoatem din mâinile lor pe Ducu. 

— Nici să nu vă gândiţi! protestă Jager. Mâine voi fi spânzurat în locul 
vostru. 

— Te credeam om deștept, interveni Caravană. Eu întotdeauna m-am 
ferit de primejdia momentană. Pentru primejdia din ziua următoare e timp 
destul. 


— Dacă refuz îmi luaţi viaţa? 

— Numai cu părere de rău. 

— Ce propuneţi? 

— Un schimb. Un simplu schimb, căpitane, vorbi Chirilă. Când vor sosi 
oștenii domniei-tale, porunceşte-le să rămână departe de casă, cam în locul 
unde încep tufele! Un oștean să taie legăturile lui Ducu și să-l aducă aici. 
Asta e tot. 

— Iar eu voi fi liber? 

— Absolut liber. 

— Şi scrisoarea?... 

— Care scrisoare? 

— Aceea pe care aţi luat-o de la solii principelui. 

— Am împărţit-o în trei, domnule. Fiecare dintre noi poartă câte o parte 
din ea. Dar stai! Dacă Ducu se află în mâinile domniei-tale, înseamnă că 
partea lui de scrisoare o ai în buzunar. Ești bun să mi-o dai? 

Klaus Jager își mușcă buzele până la sânge. Făcuse o prostie întrebând 
de scrisoare. 

— Ea nu-ţi aparţine, domnule. 

— Crezi? Oare nu trebuie să știe lumea că Sigismund Bâthory, 
principele Transilvaniei, e un trădător al creştinilor? Haide, prietene! Dă-mi 
partea de scrisoare luată de la Ducu! 

Jager zâmbi. Scoase bucata de hârtie din buzunar şi i-o întinse. Un 
asemenea târg îi convenea. Îi păru bine că întunericul de sub pomi e destul 
de des. Bucuria lui, rău ascunsă, l-ar fi trădat, cu siguranţă. Vânătorii s-ar fi 
dovedit până la urmă a fi nişte bieţi nătărăi dacă l-ar fi lăsat liber în fruntea 
a peste o sută de oșteni. 

— Acum, pofteşte în casă, căpitane! porunci Chirilă. 

Când se închise ușa în urma lui, cei doi vânători îi cercetară pe soldații 
căzuţi. Nu mai erau în viaţă. Apoi, se petrecură niște lucruri ciudate. Marcu 
şi băieţii lui desprinseră podul de la locul obișnuit. Coborâră cu el cam o 
sută de paşi. După ce-l priponiră la mal, scoaseră din grajd trei cai și-i 
duseră pe pod. La puţină vreme după aceea, armăsarii lui Chirilă și 
Costache se alăturară celorlalți. 

Toate pregătirile durară cel mult un ceas. Până la miezul nopţii ar mai 
fi fost o bună bucată de timp. Vânătorii dimpreună cu podarul se aşezară pe 
lavita de sub plopi. Băieţii rămaseră să păzească ușa. Vremea trecea încet. 
Apele curgătoare au noaptea un cântec al lor, monoton și trist. Doar când se 


freacă de maluri, glasul lor capătă parcă o notă de vioiciune. Lumina lunii 
se odihnea tihnită pe frunze, pe iarbă, pe pământul călduţ, iar în apa adâncă 
se afundase ca într-un jilt imens. Rară câte-o pasăre stârnită de pe cuibarul 
cald, cine ştie din ce cauză, ţipa scurt. Fâlfâitul aripilor acoperea tot cerul. 
În spate se zăreau luminile castelului din Obreja. Nişte torţe mari care 
ardeau sus pe colțuri de ziduri, acolo unde paznicii castelului moțăiau sau 
îşi povesteau isprăvi din războaie, așteptând ivirea zorilor. 

— Poate că nu e bine să-l amestecăm pe podar în treburile noastre, 
rupse tăcerea Chirilă. 

— E deja amestecat până peste cap, răspunse Costache. 

— Ne aşteaptă o noapte grea. S-ar putea ca unii dintre noi să nu mai 
apuce zorile. 

— Nu ne cunoşti, domnule Chirilă, îl întrerupse Marcu. Spune-mi, ai 
auzit de Cae Indru? 

— Am auzit. Se zice că a fost un luptător de seamă. 

— De seamă? Se vede că nu l-ai cunoscut. De fapt, puţini oameni se pot 
lăuda că i-au văzut fața. Acum doi ani, pe primăvară, ieşise Mureșul din 
matca lui. Era așa de turbat, că ducea cu el bușteni şi copaci întregi, ca pe 
nişte surcele. Înnoptase şi ploua cu găleata. Bătea vântul, iar plopii din faţa 
casei se aplecau ca nişte fire de paie. Încă de cu ziuă se lăsase un întuneric 
de-ţi venea să crezi că a sosit vremea de apoi. În casă la mine se iscase 
oarecare zarvă. Șase boieri ne amenințau cu pistoalele. Îl aşteptau pe Cae 
Indru. Dumnezeu să-l ierte! Am auzit că ar fi pierit. Ne-am trezit cu el cam 
pe la miezul nopţii. Vântul se ostoise. Numai apele Mureșului bolboroseau, 
turbate. Câinii se aciuaseră pe undeva de ploaie și nu l-au simţit. Ori poate a 
umblat el prea uşor. A intrat în casă ca un trăsnet. Se vede treaba că o fi 
bănuit el că e așteptat. L-a prins pe unul dintre boierii aceia și l-a tras în faţa 
lui chiar în momentul în care ceilalţi își slobozeau pistoalele. Lunganul care 
părea să fie conducătorul boierilor a încercat să-l pălească cu toporişca mea 
de tăiat vreascuri. Indru s-a aruncat înainte, până lângă pieptul lui. Cu 
muchia palmei, l-a izbit peste mână cam la încheietura pumnului. Apoi l-am 
văzut pe lungan împroșcat în perete, ca un harbuz. Din locul acela s-a surpat 
tencuiala. Poate că-l biruiau până la urmă sau poate că nu-l biruiau. Cae 
părea un vârtej între ei. De noi uitaseră. Le-am făcut semn băieţilor. Am 
isprăvit iute cu boierii şi i-am aruncat în Mureș. Dacă am făcut noi 
asemenea ispravă pentru Cae Indru, căruia îi merseseră unele vorbe rele, 
atunci nu mai încape tăgadă că suntem alături de domniile-voastre. lar după 


o aşa stricare cu stăpânirea, vom lua și noi drumul Ţării Româneşti. Aici o 
ducem prea greu. Nobilii nu plătesc podul. Oamenii săraci ar plăti, dar n-au 
de unde. 

Mai vorbiră multă vreme, stabilind planul de acţiune în cele mai mici 
amănunte. Aproape de miezul nopţii, Costache Caravană își încărcă 
vestitele lui pistoale şi mai făcu rost de încă patru, pe care le atârnă la şaua 
calului. 

Intrară în casă și-i legară burduf pe oşteni. Căpitanul Jager fu scos în 
curte. Se cam apropia timpul sosirii lui Ducu. Și nu se înșelară. Chirilă 
tresări. Avea auzul ascuţit. Puse urechea la pământ și rămase o vreme 
nemișcat. 

— Sosesc oştenii domniei-tale, căpitane, grăi el. Într-un sfert de ceas 
vor fi aici. 

Jager scăpă o exclamaţie de uimire. Era greu de crezut ca un om să 
poată auzi la asemenea distanță. Nici fiarele pădurilor nu erau atât de 
înzestrate. Zâmbi neîncrezător. 

Chirilă își desfăcu fără grabă haina lungă. Un brâu lat, de piele, ieşi la 
iveală. De brâu atârnau zece teci, tot din piele, și fiecare teacă adăpostea un 
cuţit. Cele zece cuțite erau singurele arme pe care le purta. 

Curând, tropăitul cailor se auzi limpede. Mergeau întins. Jager zâmbi 
pentru a doua oară în noaptea aceea. Vocea lui Chirilă îl întrerupse din 
gândurile lui: 

— Haide, căpitane, ieşi din curte şi întâmpină-ţi oamenii! Poţi să te 
depărtezi douăzeci de pași de la poartă. Dacă faci cumva și pasul douăzeci 
şi unu, mi-e teamă că va fi ultimul. Cuţitele mele și pistoalele prietenului 
Caravană sunt îndreptate asupra domniei-tale. 

Călăreţii încetiniră mersul cailor. Din umbra casei, vânătorii îi văzură 
destul de limpede, fără a-l scăpa din ochi pe Jager. Acesta depășise colţul 
gardului. Din două salturi ar fi putu să se arunce în spatele unei tufe. Nu se 
încumetă. Primejdia se anunţa prea mare. În urma lui pândeau cei mai buni 
ochitori din câţi văzuse până atunci. Se opri după douăzeci de pași. Călăreţii 
din frunte îl zăriră. Câţiva dintre ei se grăbiră să-i vină în întâmpinare. Fu 
un moment greu pentru vânători. Și chiar mai greu pentru căpitan. O clipă, 
avu senzația că simte cuţitele lui Chirilă între coaste. Glasul lui răsună 
puternic: 

— Opriţi! Rămâneţi pe loc! Baltazar... unde ești, blestematule? 

— Aici, înălțimea-ta, răspunse bărbosul de undeva din spate. 


— Adu-mi prizonierul! 

Baltazar dădu câteva porunci scurte. Rândurile călăreților se desfăcură 
degrabă, iar frumosul armăsar al lui Ducu ieși la iveală. Comandantul 
respiră ușurat. Bărbosul călări alături de prizonier, având pistolul aţintit 
asupra lui. Ajunseră lângă Jager. Dacă Baltazar ar fi văzut limpede faţa 
căpitanului, schimbul s-ar fi oprit în clipa aceea. 

— Taie-i legăturile! porunci comandantul. 

Baltazar tresări. Dar era atât de obişnuit să execute un ordin, încât 
gesturile lui deveniră dintr-o dată mai sprintene. 

Jager se întoarse către prizonier. 

— Domnule Ducu, ceva mai încolo e o poartă deschisă... Intră acolo! 

Bărbosul crezu că visează. Căpitanul porni domol spre oamenii lui. Şi 
pe măsură ce ieșea din zona de bătaie a vânturilor, simțea cum se linişteşte. 
Socoti în gând că-i va trebui cel mult un ceas pentru a-i prinde pe toţi. 
Mureşul și Tâmava Mare formau acolo un unghi drept. Din unghiul acela 
plin de smârcuri nu exista ieșire decât pe partea dinspre dealul Zăreşului, 
ocupată de oștenii săi. Pentru a trece Târnava Mare în zona Mihalţului, 
vânătorii aveau nevoie de un ocol către Cisteiul-Românesc. Vreo douăzeci 
de oșteni le vor tăia drumul. Un alt grup va coborî cu podul pe firul apei 
Mureșului. Înghesuiţi din toate părţile, vânătorii vor fi adunaţi ca din oală. 
Însufleţit de gândurile acelea, Klaus Jager ajunse lângă oamenii săi. Pe faţa 
lui aspră apăru pentru a treia oară în noaptea aceea un zâmbet. Dar 
zâmbetul se stinse la jumătate. Podul plutitor dispăruse de la locul lui. 
Urletul de furie al căpitanului ajunse până la fugari. Podul cobora iute pe 
lângă mal. Strigătele și înjurăturile soldaţilor se stingeau undeva departe. 
Când socotiră că au coborât destul, priponiră podul până trecură pe mal, 
cam în dreptul Mihalţului, apoi îi făcură vânt îndărăt, iar apa îl înhăță 
lacomă și-l târî la vale. Fugarii își struniră caii în urma lui Marcu prin 
tufișuri înalte, pe poteci știute numai de el. Ocoliră Mihalţul și tăiară 
drumul mai departe, peste câmpuri, apoi prin spatele castelului din Obreja. 
Doar Costache Caravană rămase mult în urmă, să pândească de pe o coastă 
eventualele mișcări ale urmăritorilor. Ceilalţi suiră pantele dealurilor, când 
molcome, când repezi, coborâră în văi şi goniră ca nişte năluci lăsând în 
urmă Crăciunelul-de-Jos, Blajul, Mănărade şi încă vreo două sate adormite 
la ceasul acela. Uneori, mergeau drum lung prin apă sau se schimbau de pe 
un alt mal pe altul, făcând ocoluri mari, ştiind că în felul acesta li se vor 


risipi urmele, iar cei care-i vor căuta la ziuă se vor descurca greu, pierzând 
multă vreme. 

Chirilă era mulțumit. Călărea tăcut în faţa celorlalţi. Îl păcălise din nou 
pe Jager. Bănuise planul lui de acţiune. Un singur lucru pierduse din vedere 
căpitanul: podul plutitor. Fără pod, cu greu ar fi putut să scape de urmărirea 
atâtor oşteni. 

Când se crăpă de ziuă, opriră într-o pădure întinsă, care pornea de la 
cele două maluri ale Târnavei Mari și se continua în dreapta și-n stânga 
până departe peste dealuri. Poposiră sub nişte sălcii mari, pletoase, ale căror 
vârfuri ascuţite mângâiau apa tremurând uşor, parcă înfiorate. Bolta 
răcoroasă adăposti caii şi călăreţii. Acolo era locul de întâlnire cu Costache 
Caravană. Caii, obosiţi şi flămânzi, ieşiseră de sub sălcii şi se înfruptară din 
iarba proaspătă. Copacii, rari în locul acela, ofereau urmăriţilor avantajul de 
a cuprinde cu privirea o bună bucată de teren din lungul celor două maluri. 

Se împlineau cinci zile de când Sigismund Bâthory pusese în picioare 
întreaga Transilvanie din sudul Mureșului, dând de ştire pe la vaduri și prin 
castele, prin hanuri, prin sate şi orașe, aruncând pe urmele vânătorilor şi 
înaintea lor ştafete iuți şi soldați obişnuiţi cu urmăririle. Doar fiii podarului 
se gândeau mai puţin la lucrurile acelea, fericiţi că se află în plină aventură 
alături de nişte oameni atât de vestiți. Din vreme-n vreme, se uitau cu 
nedumerire la Ducu cel lute şi nu le venea să creadă că omul acela mărunt 
şi subțirel e chiar atât de voinic pe cât i-a mers faima. Părea mai degrabă un 
copilandru care se apropie de vârsta bărbăţiei, așteptând să-i dea primele 
tuleie pe faţa curată. Avea genele lungi, întoarse, buzele pline, delicate, 
parcă desenate de un pictor bun. Părul creţ, căzut pe frunte, sporea aerul lui 
de tinerețe. Nimeni nu i-ar fi dat acei douăzeci şi opt de ani pe care-i avea. 
Doar umerii, ceva mai largi decât obișnuiţii umeri ai băieţilor sub vârsta 
maturității, arătau un oarecare semn de voinicie. 

Curând, se auzi zgomot în lungul malului. Costache Caravană apăru 
dintre copaci, păşind sprinten înaintea calului, cu picioarele lui scurte şi 
groase. Era o apariţie atât de stranie, de caraghioasă, încât chiar prietenii săi 
nu-și putură opri un zâmbet. Caravană arăta scurt şi gros ca un butuc. Putea 
să aibă cincizeci de ani sau patruzeci, sau chiar mai puţin. Peste trupul 
otova îmbrăcase un soi de haină peticită în fel și chip, având felurite 
buzunare în locurile cel mai puţin așteptate. Purta pe cap o pălărie atât de 
decolorată, încât nici meşterii cei mai dibace la culori nu ar fi putut bănui 
cum arătase în timpuri mai bune. Faţa rotundă, cu umerii obrajilor grași, 


proeminenţi, era străjuită de un nas cârn. Ochii mari, niţel bolboșaţi, dădeau 
feţei în permanență un aer parcă mirat. După înfățișarea lui, Caravană putea 
fi luat drept unul dintre obișnuiţii saltimbanci care umpleau târgurile și 
înveseleau lumea cu pehlivăniile lor. Nici calul nu se arăta cu ceva mai 
prejos decât stăpânul. Cu toată înălțimea lui respectabilă, părea mai degrabă 
o capră uriașă, cu picioarele nefiresc de subţiri, cu urechile mari, peste 
limita obișnuită chiar la măgarii de rasă. Cu fire de păr crescute lungi sub 
buza de jos, cu părul mare, lăţos, mai ales pe pântece, cu botul mult prea 
ascuţit și lung pentru un cal, reuşea minunat să se deosebească de semenii 
lui. Când mergea la pas, dădea impresia că aruncă picioarele ca o găină 
care-şi caută hrana. Mulţi poate l-ar fi cumpărat, cu gândul să-l arate prin 
bâlciuri. Dar pentru călărie, nici cel mai risipitor călăreț nu ar fi oferit prețul 
a două găini. Și tocmai aicea era cheia. Doar Costache şi prietenii lui ştiau 
cât valorează calul acesta hazliu, care se apropia cuminte de grupul 
fugarilor, în urma stăpânului, superb în sluţenia lui. 

Costache Caravană fu salutat cu o explozie de bucurie. Omuleţul primi 
cu plăcere vădită manifestările de simpatie, în timp ce își deșăua calul în 
felul lui, cu un anumit dichis ceremonios. Calul, despovărat de chingi, se 
învârtea în jurul stăpânului lui, afișând un calm al mișcărilor împrumutat de 
la acesta. I se uita în ochi şi aștepta porunci, lipsindu-se de iarba multă și 
proaspătă. În sfârşit, când şaua dimpreună cu alte mărunţișuri fu aşezată pe 
locul de popas, Costache i se adresă calului de parcă ar fi vorbit cu un 
slujitor credincios: 

— Hai, Zambilico, du-te să mănânci şi să te saturi de apă! Nu prea am 
avut noi vreme în noaptea asta de asemenea lucrări. 

Calul porni cu demnitate spre grupul semenilor săi și-și văzu de 
treburi, înotând cu picioarele lui subţiri ca de barză pe lângă tufișurile din 
lungul malului. Costache se uită câteva clipe după el, cu privirea unei mame 
pentru copilul ei. Singura lui amărăciune consta în faptul că Zambilica nu 
era iapă. Ar fi dorit de la ea niște mânji pe care să-i dăruiască prietenilor săi. 

Ceilalți cai se opriră din mâncat la apariţia Zambilicăi și se traseră 
îndărăt, minunându-se de asemenea arătare. Doar armăsarii lui Chirilă şi 
Ducu, amici vechi cu Zambilica, se apropiară de aceasta și-și frecară 
boturile de spinarea lui, arătându-și bucuria revederii. Din grup se mai 
desprinse un cal trupeş, cu ochii cam blegi. Se apropie domol de Zambilica, 
tropăind măreț prin ierburile înalte. Văzându-l atât de calm, trupeșul zăbovi 
câteva clipe nehotărât. Apoi, cu o mișcare iute a botului, încercă să-l muşte. 


Zambilica se întoarse fulgerător pe picioarele lui ca niște pirostrii, iar 
trupeșul primi o pereche de copite care-l năuciră. După asemenea 
cunoștință, caii îşi văzură de treburile lor, şi se așternu între ei cea mai bună 
rânduială. 

Caravană scoase din săculeţ un ştergar lung și-l întinse pe iarbă. Pe 
ştergar îşi făcură apariţia o pâine mare, cu coaja plesnită cum e coaja 
copacului bătrân, o bucată de slănină ardelenească îngălbenită de fum 
domol, nişte cepe roşcate cât pumnul și o ploscă de lemn plină cu vin. 
Vânătorii îl priviră zâmbind. Le era drag omulețul acesta ce nu uita 
niciodată de mâncare, chiar în clipele cele mai primejdioase. Caravană 
observă zâmbetele. Faţa i se lumină de plăcere. Cu un gest larg, din care nu 
lipsea o anumită fală, pofti prietenii la dejun. 

Chirilă îi făcu semn spre Ducu. Vânătorul ghici dintr-o privire cauza 
palorii omului. Se apropie de el şi-i desfăcu pansamentul, chicotind: 

— Doamne sfinte, neîndemânatici sunt oamenii principelui! Abia dacă 
te-au zgâriat. Ai avut norocul cel mare să dai peste un prieten ca mine. Am 
eu niște leacuri bune, care te pun pe picioare înainte de apusul soarelui. 
Sunt aşa alintătoare, de parcă-ți pare rău când se închide spărtura din piele. 
Nici nu simţi când le torn pe rană. Mi-a mers vestea că repar fără durere. 

Scose de prin buzunarele largi niște frunze de pătlagină şi câteva 
rădăcini asemănătoare vrejilor de cartofi. Stoarse rădăcinile pe rană, iar 
usturimea fu atât de cumplită, încât vânătorul se ţinu să n-o ia la goană cât îl 
țineau picioarele. 

— Așa! spuse Caravană satisfăcut. Cred că nici n-ai simţit. Acum 
punem pătlagina deasupra și, Dumnezeu cu mila! 

După ce strânseră puţina merinde rămasă, Ducu propuse să i se 
încredințeze lui Chirilă comanda grupului lor. Vânătorul nu primi. 
Cunoscând bine firea orgolioasă a grăsanului și priceperea lui de a se 
descurca în treburile grele, hotărî să i se treacă acestuia misiunea de 
conducător. Costache nu-şi ascunse deloc bucuria. Îi plăcea grozav să dea 
ordine. Și cu cât era grupul mai numeros, cu atât mulțumirea lui se arăta 
mai adâncă. Chiar dacă se nimerea cu un singur om alături, îi propunea de 
îndată să se aleagă un conducător. Când se întâmpla să fie numai Zambilica, 
îi dădea calului de înţeles că, între ei doi, lui i se cuvine cinstea de a hotărî. 
Intenţiile lui Caravană răzbeau greoi, din niște fraze lungi, întortocheate, 
fără nici un fel de legătură între ele. Zambilica îl asculta răbdător și nu 
dădea semne de iritare nici chiar atunci când vânătorul se apuca de unele 


discursuri mai lungi. Uneori, când era supărat, Costache îi reproșa că nu e 
iapă şi-i povestea că ştie el niște armăsari în Câmpia Dunării, cu care i-ar fi 
făcut cunoştinţă dacă nu ar fi avut neprevederea să se nască de sex 
masculin. Când îi trecea supărarea, cuprins de căinţă că-i vorbise despre 
acest mare defect, Costache se apropia de Zambilica plin de vorbe de 
mângâiere: 

— Să fii tu sănătos, Zambilico! Ce dacă eşti cal? De fapt, nu se pot 
naşte numai iepe. Cred că erai mai frumos la chip dacă te nășteai iapă. Dar 
după câte știu eu, bărbaţii nu trebuie să fie cine ştie ce frumoşi. Asta e 
treaba femeilor. Noi avem alte rosturi pe lume. E drept că tu ești al dracului 
de slut. Când te-am dus în Dobrogea la iepele arăbeşti, fugeau de tine ca de 
Dracu. Tu nu trebuie să pui asta la inimă. Frumuseţea trece. Deșteptăciunea 
şi bunătatea rămân. Muierile, tot muieri. Nu se uită decât dacă ești chipeș. 
Știu că ai fi vrut să petreci şi tu niţel cu iepele acelea, chiar aşa ale dracului 
cum sunt, dar ești prea timid. Pe urmă, nechezatul tău parcă e lătrat. Mai 
îndulcește-l, băiatule! Altfel, greu mai pui mâna pe o iapă. De zece ani îţi 
dau sfaturi cum să te porţi. Nu se prinde învăţătura de tine, fiindcă eşti 
îndărătnic şi zurbagiu. Când te apropii de o iapă fă şi tu nişte fasoane, așa 
cum fac oamenii subţiri. 

Aici se oprea de fiecare dată, bâiguind ceva neclar. Nici în jurul lui nu 
prea se înghesuiau femeile cu dragostea lor. 


Trăsura baronului Albert Szentivâni ajunse la Alba-lulia când începu 
să înnopteze. Aerul de vară călduţ și leşios parcă se mai înviorase. Obosiţi 
de căldură şi de drum, călătorii intrară prin poarta cea mare a cetăţii, 
străjuită de oşteni voinici, îmbrăcaţi, după moda vremii, cu zale de fier şi 
alămuri multe. În urmă rămase câmpia care se deschidea la stânga și la 
dreapta cetăţii ca un evantai imens, proptit cu coada în dealurile dinspre 
Șard şi cu vârfurile în malurile Mureșului. Câmpie bogată în cereale, care se 
prelungea de-a lungul apei până dincolo de cetatea Devei. În spatele cetăţii 
de scaun, dealurile acoperite cu vii și livezi de pomi prezentau a doua sursă 
de produse pentru stăpânii din Alba-lulia. A treia sursă economică provenea 
din Ţara de Piatră, adică din inima Munţilor Apuseni. Pe văile Arieşului şi 
Ampoiului, aurul aştepta doar să fie spălat în ciururi şi dichisit în pungi 
mari. Nenumărate mine de aur unele ştiute de stăpânire, altele neştiute își 
trăiau viaţa, aducând la suprafață bogății despre care localnicii puţin 
vorbăreți aminteau doar în treacăt. Faima belșugului de aur ajunsese de 
mult la Constantinopol, la Praga, la Veneţia și chiar mai departe, în întreaga 
Europă. Aventurieri de toate neamurile luau drumurile Transilvaniei şi se 
afundau prin pădurile Apusenilor, pierzându-și urmele pentru multă vreme 
sau pentru totdeauna. Monopolul aurului se afla în mâinile celor îndrăzneţi 
şi puternici, iar crimele și jafurile rămâneau de cele mai multe ori tăinuite 
de stâncile și ascunzişurile munților. 

Baronul îşi continuă drumul pe o stradă largă și dreaptă, străjuită pe 
margini de copaci bătrâni. Caii băteau pietrele străzii în trap mărunt. 
Zgomotul acela ritmic încânta auzul baronului, iar liniştea și ordinea din 
oraş îi dădeau acea mare siguranţă a omului aflat alături de semeni potriviţi 
cu el. Opriră la poarta unei curţi cu ziduri înalte, de piatră. Slujitorii casei 
deschiseră poarta, iar trăsura își continuă drumul printre boschete de 
trandafiri până-n faţa unei case cu două caturi. Un tânăr îmbrăcat în haine 
de catifea neagră, strânse pe corp şi mirosind a parfum bun, se apropie de 
trăsură. Era unul dintre secretarii lui lojica. Al vestitului Iojica, acel 
cancelar al principelui Transilvaniei despre care se vorbeau multe şi se 
şopteau şi mai multe. 

— Unde-i domnul lojica? întrebă Szentivâni bine dispus. 

Tânărul se înclină ceremonios. 

— Vă roagă să-l iertaţi. Unele treburi grabnice îl rețin la curte. 


— Lucrează atât de târziu? 

— Oh! râse tânărul. Timpul domnului cancelar e după împrejurări. 
Uneori se vede lumină toată noaptea în odaia lui de lucru. 

— Acum s-ar putea să fie o astfel de împrejurare? 

— Una mai măruntă, domnule baron. Cu o jumătate de ceas înainte de 
sosirea voastră, o ștafetă ne-a adus vestea despre capturarea unui lotru, pe a 
cărui viaţă s-a pus preţ o sută de ducați de aur. E vorba despre un oarecare 
valah de prin părţile Oltului, Ducu cel Iute. Excelenţa-sa domnul cancelar 
mi-a destăinuit că la execuţie va asista chiar principele, în persoană. Cred că 
mâine dimineaţă va fi greu de găsit un loc în piaţa cea mare. Pentru domnia- 
ta aş putea să aranjez eu lucrurile. Cunosc o casă de unde se vede minunat. 
De acolo veţi avea prilejul să urmăriţi execuţia dimpreună cu domnul conte 
Teleki Lajos, căruia am avut deja plăcerea să-i rețin două locuri. Dar poftiţi 
în casă! Am auzit că aţi vândut castelul de la Obreja pe un preţ foarte bun. 
De mult nu s-au mai făcut asemenea vânzări mari pe aici. 

Szentivâni aprobă din cap, bucuros de aprecierile tânărului. Vestea 
prinderii lui Ducu îi umplea inima de fericire, gândindu-se că Maria- 
Florenţa va fi foarte dezamăgită. O privi cu coada ochiului, reţinându-și pe 
jumătate un zâmbet. Dar, spre mirarea lui, baroana râse zgomotos, iar când 
se potoli îi spuse cu mare siguranţă în glas: 

— Până dimineață mai e mult. Cine se bucură prea devreme riscă să 
plângă mai târziu. Vânătorii ăştia au mai fost în mâinile voastre și nu prea 
v-au dat răgaz să-i judecaţi. 

Tânărul secretar cătă spre ea mirat şi vru să-i spună o vorbă de duh. 
Dar Szentivâni, care nu voia să scape de a asista la spânzurarea lui Ducu, îl 
întrebă dulceag: 

— Zici că domnul Teleki a reţinut două locuri? 

— Da, excelență. Se pare că e foarte bogat. Aruncă în dreapta şi-n 
stânga cu aurul şi cu banii. La sosire, a dăruit doi ducați slujitorilor casei. 
Mie mi-a dat, de asemenea, doi ducați și încă doi pentru vestea prinderii lui 
Ducu. Am convingerea că cine stă în preajma domnului conte se umple de 
aur. 

Szentivâni se încruntă. Prinse aluzia tânărului la faptul că el încă nu 
umblase la buzunare. Își ascunse mânia, gândindu-se că prin acest secretar 
limbut va reuși să afle multe lucruri folositoare, mai ales că viaţa de la 
curtea principelui îi era aproape necunoscută. Râse, iar când se întoarse 


către secretar, în mână îi străluci un ban de aur, cam la preţul unei jumătăţi 
de ducat, şi tânărul îl luă fără multe fasoane. 

— 'Ţi-am uitat numele, spuse baronul prietenos. 

— Excelenţa-voastră are de reţinut atâtea lucruri importante, încât e 
firesc să uite numele unui biet secretar de cancelarie. De fapt, am un nume 
scurt şi ușor de reţinut. Mă numesc lanoş Chioreanu. 

„Nu e deloc prost, gândi baronul. Întâi îmi atrage atenţia că nu e cazul 
să-i rețin numele, apoi îmi strecoară o aluzie cam în doi peri că nu sunt în 
stare să țin minte un nume atât de uşor ca al lui. Sau, naiba ştie? Poate că 
mă frământ prea mult. Am auzit că la curtea principelui se cam vorbeşte cu 
două înţelesuri şi că într-o discuţie trebuie să fii mereu la pândă a prinde, 
cum s-ar zice, înţelesul cel mai bun.” 

— Eşti valah? întrebă baronul. 

lanoș râse, dezvelindu-și dinţii frumoși. 

— Nu, excelenţă. Bunicii mei au fost valahi. 

„Tot un drac, gândi baronul. În sfârşit, e bine când un valah se leapădă 
de ai săi.” 

Chioreanu îi ghici gândurile și-și ascunse un zâmbet batjocoritor. 

Iojica veni târziu. Îmbrăcat simplu, în haine complet negre, părea mai 
înalt și mai slab decât în realitate. Nu purta podoabe, foarte la modă pe 
timpul acela. Mersul lui falnic și privirea aspră îi dădeau mai degrabă aerul 
unui comandant de oști. Vorbea măsurat și potolit. Nimeni din cei care-l 
cunoşteau nu putea afirma că l-a auzit ridicând glasul, chiar în împrejurări 
din cele mai deosebite. 

Cancelarul schimbă la cină câteva cuvinte cu Szentivâni și cu Maria- 
Florenţa. Le ceru chiar lămuriri în privința locului unde se vor stabili. 
Baronul răspundea încercând unele sentimente contradictorii. Se simţea din 
cale-afară de mulţumit să șadă la masă cu lojica. Omul acesta scump la 
vorbă deţinea toate secretele cârmuirii din Transilvania. Cuvântul ca și 
hotărârile lui se bucurau totdeauna de aprecierile lui Sigismund Báthory. 
Mulţi socoteau că Iojica ar fi adevăratul conducător al principatului. Că în 
ziua când i s-ar întâmpla o nenorocire acestui om, principele s-ar afla fără 
pic de apărare în faţa zecilor de dușmani, toți oameni cu greutate în rândul 
nobililor. Pe de altă parte, baronului îi displăcea aerul de superioritate pe 
care-l afişa cancelarul în faţa lui şi a celorlalți nobili, ştiind că lojica se 
trage dintr-o umilă familie de valahi bănăţeni. Iar faptul că se bucura de o 


inteligenţă cu totul ieșită din comun nu echivala nici pe departe cu o obârşie 
aleasă. 

În timp ce Szentivâni se frământa cu asemenea probleme, doamna 
Maria-Florenţa discuta plină de însufleţire. 

— Am vrea să ne stabilim la Aiud, excelenţă, spuse ea. Avem acolo un 
castel nu chiar atât de impunător ca Obreja, dar mai frumos şi mai apropiat 
de unele dintre rubedeniile noastre. La Alba-lulia nu ne-am gândit 
niciodată. Noi nu suntem obișnuiți cu viaţa de la curte. E adevărat, domnule 
cancelar, că principele v-a oferit un titlu de nobleţe pe care l-aţi refuzat? 

Iojica ridică spre ea ochii negri, pătrunzători şi un zâmbet fugar îi trecu 
pe fața severă. Îi plăcea femeia aceasta curioasă, cam provincială în 
maniere, dar directă în discuţie, lipsită de meșteșugul de a trage de limbă. 
Meșteşug de care se foloseau din plin doamnele de la curte. 

— E adevărat, doamnă! 

— De necrezut, murmură baroana. Până azi nu am auzit să refuze 
cineva un titlu de nobleţe. Și cum aţi motivat refuzul? 

— Nu l-am motivat, dar cred că titlurile căpătate sunt haine de 
împrumut. Ori îţi vin prea mici, ori prea mari. 

— Poate titlul. Dar titlul e însoţit întotdeauna de unele proprietăți. 

— Proprietăţile le-am primit, doamnă, râse cancelarul. 

— Păcat! V-ar fi fost necesar și un titlu. 

Se opri brusc, speriată de ceea ce spusese. Mai speriat decât ea se arătă 
baronul, care interveni, încercând să dreagă ceea ce stricase Maria-Florenţa: 

— Cu titlu sau fără titlu, excelenţa-sa e al doilea om al principatului. Cu 
felul acesta de exprimare, doamnă, ţi-ai face aici la curte o sută de dușmani 
pe zi. 

— Şi o sută de prieteni, râse încă o dată cancelarul. Întâlnim atât de 
puţini oameni care spun ce gândesc, încât trebuie să ni-i facem prieteni. 
Dar, să nu uit. Nu vă pare rău după Obreja? 

— Ba da. Ne-am obișnuit acolo. 

— Poate că v-aţi grăbit cu vânzarea. 

— E părerea mea, excelență. Din păcate, nu și a domnului baron. 

— Se spune că sub castelul Obreja s-ar afla unele bogății. 

— Zvonuri, se încruntă baroana. Acum douăzeci de ani, soțul meu a 
clădit Obreja pe ruinele vechiului castel. Un castel care aparținuse unui 
unchi de-al baronului. Mai precis: vechiul castel a fost al baronului loan de 
Szentivâni. Când s-a clădit noul castel, toate ruinele au fost îndepărtate. 


Soţul meu avea un plan al vechiului castel, cu toate tainiţele lui. Dar 
căutările au fost zadarnice. Nu s-a găsit nimic — şi vă asigur că nici un 
colțișor nu a rămas necercetat. 

— Mă mir, spuse lojica. loan de Szentivâni stăpânea peste șaizeci de 
mii de iugăre de pământ. Se spune că întreaga avere o depozitase în Obreja. 
Într-o primăvară, castelul a fost atacat de turci. Luptele au ţinut vreo două 
zile. Când au pătruns turcii în castel, baronul dispăruse fără urmă, 
dimpreună cu banii, cu aurul și cu mulțimea de bijuterii, a căror faimă 
ajunsese la Constantinopol. Asemenea bogății nu pot dispărea chiar fără 
urmă. 

— Excelenţă, interveni Szentivâni cam plin de el. Se pare că acea 
cronică rămasă din timpul asediului a fost mincinoasă. Douăzeci de ani am 
căutat presupusa comoară și sunt un om care ştie să caute. 

— Ciudat! murmură cancelarul. La Constantinopol nu a ajuns nimic din 
aurul lui loan de Szentivâni. Asta e lucru sigur. Mai aveţi acea cronică și 
planurile vechiului castel? 

— Nu. Nu le mai am. Poate ştiţi că anul trecut cineva a pus foc unei 
aripi a castelului. Ei bine, acele documente au ars dimpreună cu lucrurile de 
acolo. 

— Păcat! Unii cred că averea ascunsă de Ioan de Szentivâni trecea de 
un milion de galbeni. 

— Păcat de ce? întrebă Maria-Florenţa. Sub Obreja nu se găseşte nici 
măcar o jumătate de galben. Mai degrabă cred că Ioan de Szentivâni a reuşit 
să se strecoare printre turci, dimpreună cu aurul lui. 

— S-ar fi aflat veşti despre el, replică Iojica. 

— Poate. Dar tot aşa de bine s-ar putea ca baronul să fi picat la acea 
vreme pe cine ştie ce mâini de lotri. Aceştia să-l fi omorât și să fi dispărut 
cu aurul. Cine mai ştie ce a fost cu adevărat? 

— Ştiu oamenii din satele învecinate. 

— Or fi ştiind, excelenţă. Or fi ştiind despre asediu. Asta știm şi noi, dar 
e cam puţin. 

— Poate, încheie Iojica. În tot cazul, o avere de un milion de galbeni nu 
trece neştiută de nimeni. 

Dimineaţă, la micul-dejun, pe care-l luară destul de devreme, baronul 
şi baroneasa nu mai avură satisfacția să stea de vorbă cu cancelarul. Maria- 
Florenţa se retrase destul de curând în odaia ei, unde o aștepta o vestită 
ghicitoare de prin partea locului. Rămas singur, Szentivâni își aminti de 


lanoş Chioreanu. Ar fi vrut să discute cu el în privinţa locului promis la 
execuţia ce urma să aibă loc în dimineaţa aceea. Slujitorii casei îl informară 
că secretarul plecase de cu noapte, undeva în afara cetăţii. Înciudat, baronul 
porunci să i se aducă trăsura şi se îndreptă spre palatul principelui. 

Curtea palatului, înconjurată de ziduri înalte, pavată frumos cu piatră 
de granit, era aproape pustie la ora aceea matinală. Principele şi curtenii se 
sculau târziu. Numai treburile grabnice, cu totul ieșite din comun, reușeau 
să strice uneori acel obicei. 

În curte, Szentivâni se întâlni cu tânărul conte Lajos Teleki, 
proprietarul unor întinse domenii din nordul Transilvaniei. Îmbrăcat 
totdeauna în haine scumpe, după ultima modă de la Viena sau Praga, Teleki 
era socotit arbitrul eleganţei ardelene. Om de gust şi fin politician, priceput 
în afaceri şi lacom, bătrânul Teleki strânsese averi uriașe pentru acele 
timpuri. Tânărul Lajos se ferea până și de dregătoriile importante. Afemeiat 
şi curajos, fusese amestecat în unele scandaluri prin capitalele Europei, dar 
cutezanţa lui, dublată de istețime și de risipa de aur, îl scăpase cu obraz 
curat. Mai mult chiar: datorită firii sale deschise și vesele, reușea adeseori 
să-şi facă prieteni din cei mai înverşunați dușmani. Trecut de treizeci de ani, 
pe faţa lui frumoasă apăruseră două cute adânci, care, în loc să-i dea un aer 
de maturitate, îi sporeau farmecul. Înalt peste limita mijlocie, mersul și 
ținuta lui mai păstrau ceva din supleţea adolescenților. 

Văzându-l pe Szentivâni, Teleki îl strigă prietenos şi cu o anumită 
nuanţă se respect. Baronul îi fu recunoscător pentru primirea aceea şi se 
apropie bucuros. Contele îi strânse amândouă mâinile, în semn de amiciţie, 
apoi se întoarse pe jumătate către tânărul blond, spălăcit, care în afară de o 
chelie destul de pronunţată nu se putea mândri decât cu niște pistrui mari, 
grupaţi în jurul nasului ca nişte boabe de piper. 

— Domnule baron, spuse Teleki, dumnealui e contele Szatmári, viitorul 
moştenitor al bătrânei contese de Szatmări. Acea admirabilă doamnă care 
nu-și lasă nepotul să poarte o biată perucă, susținând că numai naturalul are 
preţ în viață. Acea admirabilă doamnă care a tras cu arma după dregătorii 
principelui. Acea doamnă care la peste optzeci de ani după spusele altora și 
la aproape șaizeci după spusele ei se ţine atât de bine încât mai iese 
dimineața călare, să se plimbe pe frumoasele ei domenii. Acea doamnă care 
a binevoit să-mi arunce în cap o salatieră de argint, numai pentru faptul că 
am avut neprevederea să-i spun: „Doamnă, arătaţi minunat”. 


— Mincinosule! mi-a strigat ea. Crezi că eu nu știu cum arăt? Chiar 
dacă mai jumulesc eu ceva ani din vârsta adevărată, pe care nu ţi-o spun, 
pentru că eşti obraznic, ştiu cum pot arăta la anii mei. Haide mai bine să 
guști dintr-un vânat proaspăt și să golim amândoi o oală de pălincă. 
Pramatia asta de nepot nu ştie să bea. Mă mir cum îl mai rabdă pământul. 

Contele Teleki se întoarse sporovăind uşor către alt tânăr, înalt, cu 
ochii gălbui, cu privirile moi ca de pisică, şi-l prezentă. 

— Domnule Szentivâni, dumnealui e un vechi prieten, baronul Ştefan 
de Zerind, fiul baronului Imre de Zerind. Și acum, domnilor, pentru că 
principele e în toane rele, propun să facem o plimbare şi să-l scutim de 
prezenţa noastră măcar pentru azi. 

— Credeam că va asista la execuţie, spuse Szentivâni, vrând să arate că 
e bine informat. 

Contele râse. 

— Execuţia nu mai are loc, domnule baron. Sau, în orice caz, e amânată 
pentru multă vreme. Ducu cel Iute a scăpat din mâinile oamenilor noștri. 
Curierul care a venit azi-noapte ne-a informat că cei o sută douăzeci de 
soldați care îl duceau legat burduf au fost atacați de unii prieteni ai 
prizonierului. Așa că, până una-alta, numărăm la apel câţiva slujitori 
credincioși mai puţin. Principele e foc și pară. N-aș vrea să fiu în pielea 
celor care l-au escortat. A înjurat, a trântit tot ce i-a picat în mână, iar acum 
doarme, obosit de asemenea trudă. Zău că nu e ușor să înjuri şi să spargi tot 
ce-ţi pică prin apropiere! 

Ceilalți tuşiră cu înţeles şi se uitară temători împrejur. Doar unul ca 
Teleki putea să facă asemenea ironie la adresa lui Sigismund, fără să-i pese 
de urmări. 

— Era atât de însemnată prinderea acelui lotru? îndrăzni Szentivâni. 

— Poate, zise gânditor contele. Dar nu fuga lui Ducu l-a scos din fire pe 
principe. Mai degrabă faptul că scrisoarea se află la el sau la prietenii lui. 

— O scrisoare? se mirară cei trei. 

— Da, domnilor. O scrisoare adresată sultanului. Va ieşi un tărăboi cum 
n-a mai fost de mult pe meleagurile acestea. Principele ducea în secret unele 
tratative cu turcii, pentru a ieși din tabăra creştinilor. Vă închipuiţi ce s-ar 
întâmpla dacă această scrisoare ar ajunge, de pildă, în mâinile împăratului 
Rudolf. 

— Nu mai povestiţi, domnule! strigă speriat baronul. Am putea fi traşi 
la răspundere. 


— Aşa e! zâmbi Teleki. Sunt lucrări care nu ne privesc. Sau poate că ar 
trebui să ne privească. Dar iată-l pe contele Hans Beckembauer. Bună ziua, 
domnule conte! Baroane Szentivâni, după câte ştiu, aţi făcut afaceri din cele 
mai bune cu acest domn. Sincer să fiu, îl cunosc doar de câteva zile pe noul 
castelan din Obreja, dar l-am îndrăgit atât de mult, încât întâlnirea de azi 
îmi face mare plăcere. 

Contele Beckembauer zâmbi și se înclină politicos în faţa celor patru 
nobili. Înalt şi spătos, cu părul galben-roşcat rebel pe fruntea largă, îmbrăcat 
într-un costum vişiniu strâns pe corp, împodobit cu puţine bijuterii, cu faţa 
lungă de un cot și simpatică, având ochii albaștri, limpezi, lasă o bună 
impresie celor care-l cunoșteau chiar numai pentru o clipă. 

— E o mare cinste pentru mine, domnule conte. Atenţia voastră e plină 
de bunăvoință, răspunse Beckembauer cu modestie. 

„Pe legea mea, gândi Teleki, iată unul dintre puţinii oameni care vin la 
curtea principelui fără să afișeze cine ştie ce avere!” apoi spuse cu voce 
tare, adresându-i un zâmbet fermecător: 

— Presimt, domnule conte, că voi petrece multe clipe încântătoare 
alături de voi. Dar nu o văd pe sora voastră. Aud că în Transilvania nu s-ar 
afla o călăreață mai desăvârșită ca ea. Cât despre frumuseţe, spun unii că 
până și florile rare pălesc în faţa ei. Dacă e așa, va trebui s-o aduceţi măcar 
la balurile de la curtea principelui. Altfel, cred că roiuri de cavaleri vor pica 
în ospeţie la Obreja, făcând unele drumuri lungi pentru un zâmbet, pentru o 
privire fugară sau poate lipsiţi de noroc. Și nu cred că eu aş putea să mă 
număr printre ultimii musafiri poftiți sau nepoftiţi. De altfel, am avut 
îndrăzneala să le trimit chiar în această dimineaţă doi cai de rasă cum nu se 
mai află prin împrejurimi. 

— Ah, m-am întâlnit cu ei aproape de Mureş, se entuziasmă 
Beckembauer. Dacă sunt cei pe care i-am văzut, atunci nu mai încape 
îndoială că e un dar regesc. 

— Îi ducea un slujitor gras şi scurt, cu pălărie de paie? 

— Întocmai. 

— Aceia sunt caii pe care am avut cinstea să-i dăruiesc viitorilor 
prieteni din Obreja. 

— Sunteţi mărinimos, domnule Teleki. 

— Nu. Nu sunt mărinimos, ci numai viclean sau prevăzător. Nu vreau să 
mi-o ia alţii înainte. Şi acum daţi-mi voie să vă prezint nişte prieteni. Aceşti 
domni îmi vor ierta numai în felul acesta necuviinţa de a fi uitat o clipă că 


suntem împreună. Pe domnul Szentivâni îl cunoaşteţi. Dumnealui e contele 
Szatmâri, iar acest tânăr care-mi face onoarea să se numere printre cei mai 
apropiaţi e domnul baron Ștefan de Zerind. 

Îşi strânseră mâinile cu voioşia celor tineri. Ştefan de Zerind ţinu ceva 
mai mult mâna lui Beckembauer și, privindu-l cu mare atenţie, spuse 
şovăielnic: 

— Am credinţa că ne-am mai văzut cândva. Nu-mi amintesc unde și 
când. Poate mai de mult. Sau poate semănaţi foarte bine cu cineva dintre 
cunoștințele mele. 

Beckembauer zâmbi. Nici cel mai fin observator nu ar fi putu ghici 
tresărirea lui interioară. Într-o fracțiune de secundă, îl recunoscu pe Zerind. 
Se întâlniseră la Constantinopol, pe vremea când Beckembauer se numea 
Ion Cristu și reprezenta acolo interesele lui Mihai, cel care avea să ajungă 
domn al Ţării Românești. N-au stat niciodată de vorbă împreună, dar se 
văzuseră la curtea sultanului. 

— S-ar putea să ne cunoaștem, răspunse tânărul. Poate a-ţi umblat pe la 
Viena sau prin Bavaria. Eu am călătorit mult. 

— S-ar putea, rosti gânditor Ştefan de Zerind, fără să bănuiască nici pe 
departe că din clipa aceea se află în mare primejdie. 


Costache Caravană o luase înaintea grupului de fugari cu vreo 
douăzeci-treizeci de paşi. Calul mergea molcom. Noaptea, lipsită de lună, le 
îngreuna mersul. Nori mari se vălătuceau pe cer, iar aerul era greoi și stătut. 
Caravană discuta domol cu Zambilica, și cuvintele ajungeau la însoțitorii lui 
ca nişte bâzâituri ritmice, fără sfârșit. Uneori, vânătorul îşi curma vorbele 
furat de cine știe ce gânduri. Zambilica se oprea mirat, iar stăpânul se 
scutura de gândurile acelea și începea să sporovăie uşor. 

— O ființă mai a naibii ca tine nici n-am întâlnit. Mănânci, dormi și 
nechezi. Aşa e când nimereşti peste un stăpân bun ca mine. Îţi faci de cap. 
Mă mir că nu ţi-a trecut prin minte să te duc eu în spinare. Ai început să faci 
pe grozavul că eşti deştept. Să ştii că numai proştii se cred deştepţi. Cum 
îmi dau câte-o părere, începi să strâmbi din nas şi să nechezi. Mă rog! Eu nu 
spun că trebuie să fii de acord cu mine chiar în toate privinţele, dar nici să 
nu uiţi că eu sunt cel care hotărăște pentru amândoi. De zece ani umblăm 
împreună şi am fost mai mult singuri. Trebuia să stau și eu cu cineva de 
vorbă. Grea viaţă, Zambilico! Pe timp din ăsta de noapte, omul ar trebui să 
stea la casa lui, în aşternutul călduţ. Să-și audă copiii cum vorbesc prin 
somn. Să se întoarcă pe partea cealaltă, înjurând somnoros câinele care l-a 
trezit, fiindcă i s-a făcut lui de lătrat așa, din senin. Ştii tu ce înseamnă să ai 
casa ta, nevasta și copiii alături de tine, ograda și pământul tău? De unde 
naiba să ştii? Parcă şi eu am uitat. Să stai seara cu mâinile aduse sub cap și 
să faci planuri. Să ieşi primăvara la prima arătură. Să cerţi copiii pentru 
unele pozne. Să te duci prin vecini și să mai schimbi o vorbă. Tu habar nu ai 
de toate astea, Zambilico. Eşti cu gândul numai la iepele din Lunca Dunării. 
Ştii tu cum ar trebui să fie pentru fiecare om? Când l-o deştepta cineva 
noaptea din somn, acela să fie un vecin, căruia-i naşte nevasta, ori un 
oaspete drag venit de la drum. Poate că pe undeva o fi asemenea fericire, 
dar la noi nu s-au pomenit astfel de timpuri. Dacă latră câinele, tresari din 
somn, speriat, închinându-te cu gândurile la turci, la tătari, la cine ştie ce 
călcări boierești sau la nişte lotri care omoară și jefuiesc fără teamă de 
pedeapsă. Aşa e pe-aici. Ţările mici au fost totdeauna amenințate. Vin turcii 
peste noi când te aştepţi mai puţin. Ne taie, ne împrăștie, aduc domn nou 
fără să ne întrebe, ne jefuiesc şi ne pun să lucrăm pentru ei. Vin tătarii, vin 
austriecii, vin leşii. Ţi-e mai mare dragul cum se înghesuie peste cei mici. 
Crezi că eu nu am avut casă și nevastă și copii? Am avut. Mi i-au tăiat turcii 


într-o noapte. Eu eram pe vremea aceea un amărât care nu știa să ţină măcar 
un cuţit de tăiat pâinea. Pe mine m-au luat rob fiindcă eram voinic. De fapt, 
nici nu mă cheamă Caravană. Adevăratul meu nume e Costache Cneazu. 
„Caravană” mi-au zis de când colind lumea în lung și-n lat. Nici prietenii 
mei cei mai buni nu ştiu câte ţi-am spus ţie. Eu nu am obiceiul să le 
povestesc oamenilor despre necazurile mele, fiindcă le amintesc de 
necazurile lor. Dacă pot să le aduc bucurii și vești bune, atunci nu-mi mai 
tace gura zile întregi. 

Caravană opri calul şi se săltă în șa. La vreo câteva sute de pași în 
stânga, zări niște focuri. 

Or fi ciobani, spuse Marcu. 

— Nu. Nici vorbă, murmură Ducu cel Iute. Ciobanii fac un singur foc. 
Acolo sunt patru. Dar nici oșteni de-ai lui Sigismund nu sunt. Aceştia nu 
înnoptează în câmp decât la vreme de război. 

Descălecară şi-şi pregătiră armele. Caravană vru să plece în 
recunoaştere, dar se opuse Chirilă. 

— Tu eşti conducătorul, zise hotărât. Trebuie să rămâi pe loc şi să ai 
grijă de oameni. Dacă se întâmplă ceva rău, vă dau de știre prin șuierături. 

După acele cuvinte, vânătorul dispăru printre tufele mari. Pe toată 
întinderea aceea nu se auzea decât şuieratul vântului, care întorcea mlădiţele 
tufelor ca pe nişte rochii. Ploaia rămăsese undeva în urmă. 'Trecuse mai bine 
de un ceas de când plecase Chirilă. Podarul și băieţii erau neliniștiți. 
Caravană şi Ducu aşteptau fără teamă, cunoscând bine dibăcia cu care se 
strecura prietenul lor. Norii se vălătuceau pe cerul jos ca nişte căpiţe uriașe. 
Departe, poate deasupra Mureșului, se lumina treptat. Doar prin părțile 
Blajului, furtuna de desfăşura în toată puterea ei. 

Chirilă apăru la fel de neașteptat după cum plecase. 

— Avea dreptate Ducu, spuse el. Nu sunt ciobani și nici oşteni de-ai lui 
Sigismund. În jurul focurilor am numărat mai mult de şaizeci de cavaleri, 
aflaţi sub comanda contelui Teleki. Din discuţiile purtate între ei, se pare că 
principele ţine cu orice preţ să pună mâna pe noi. Întreaga Transilvanie 
dintre Blaj și Braşov e în alarmă. Sunt păzite drumurile, marginile de 
păduri, podurile, hanurile, trecătorile şi satele. S-au pus posturi sau pânde 
fixe, iar garnizoanele din Mediaş, din Sighișoara şi chiar Brașov ne vor 
aştepta şi ele. 

— Se pare că vom trece greu, se sperie Marcu. 


— La dracu! râse Caravană. Am trecut noi prin hopuri mai grele. Iar 
dacă vor păzi ca cei de lângă focuri, le putem lua și încălțările din picioare. 

— Dar n-am isprăvit, îl întrerupse Chirilă. Teleki pomenea despre o 
afacere dintre Sigismund şi pașa Khidr de Timișoara. Poimâine, va pleca 
dinspre Câmpeni către Alba-lulia un transport cu treizeci și opt de ocale de 
aur. Aurul acela va lua apoi drumul Timișoarei, iar Sigismund va primi în 
schimb cinci sute de cai. Se pare că acest Khidr, cât o fi el de paşă, e cel mai 
mare hoț de cai din câți s-au pomenit până acum. 

Auzind asemenea vorbe, Caravană râse uşor, pițigăiat și comandă plin 
de ifose: 

— Pe cai, domnilor! Surpriza pe care i-o pregătim lui Sigismund va fi 
atât de grozavă, încât cred că după aceasta principele va turba definitiv, 
dacă damblaua nu va avea nici o putere asupra lui. Vă rog să nu mă întrebaţi 
nimic, dragii mei. Uneori, eu şi Zambilica avem niște sclipiri de care trebuie 
să se ţină seama. Aveţi încredere în Caravană, aşa cum aţi avut în multe 
rânduri. După mine, domnilor! 

Și, spre mirarea celorlalți, Costache întoarse calul, pornind îndărăt pe 
drumul pe care veniseră. Ca de obicei, Caravană luă un avans față de 
ceilalți, iar aceştia păstrară distanţa, ştiind că în astfel de împrejurări 
vânătorul avea multe de discutat cu Zambilica. Dar vorbele nu veniră prea 
repede, şi din această cauză calul se opintea mereu, întorcea botul a reproș 
sau călca ceva mai apăsat ca de obicei, iar vânătorul ghici că animalul se 
simte ofensat de acea lipsă de atenţie. Târziu, când vorbele porniră molcom, 
Zambilica deveni mai vioi şi-şi văzu de treaba lui, aținând cu multă atenție 
potecile pădurii, călcate doar cu puţină vreme înainte, în sens invers. 

— Ştii cum e damblaua, Zambilico? întrebă vânătorul. Eu cred că ar fi 
cam aşa: întorci gâtul niţel într-o parte şi rămâi cu el înțepenit. De fapt, cred 
că toţi nobilii sunt atingi de dambla. Prea umblă ţepeni. lar când vor să se 
uite în jos, nu-și curbează gâtul. Se schimonosesc în toate chipurile, 
coborând privirile pe lângă nas, și se chiorăsc de mai mare dragul. 
Sigismund Báthory ne caută între Blaj şi Brașov. Acesta e drumul cel mai 
scurt spre Țara Românească. Să caute mult şi bine. Eu mă întorc frumușel 
din drum, trec noaptea asta de Blaj și de Alba-Iulia, aţinându-mă tot timpul 
la nord de Mureş. Dacă nu ţi-a trecut prin minte o chestie ca asta — şi tu ești 
cal cu scaun la cap —, atunci să fii sigur că nici principelui nu i-a trecut. El 
nu-şi poate închipui că eu mă aţin pe lângă vizuina lupului, în timp ce ar 
trebui să gonesc din toate puterile pe drumul Brașovului. Asta se cheamă, 


printre oamenii subţiri, „strategie”. Să nu crezi că nu am fi putut trece prin 
barajul de oameni ai principelui. Am fi putut, dar m-am gândit că acei cinci 
sute de cai ai lui Khidr de Timișoara ar putea sluji foarte bine în oștirea lui 
Mihai-vodă, domnul Țării Româneşti. Pentru asta vom ieși în întâmpinarea 
celor care duc aurul spre Alba-lulia. Sigismund are prea mult aur. Armata 
noastră de la Dunăre nu are deloc. Slăbindu-l pe principe, care urmărește 
cotropirea Țării Româneşti, ne ridicăm noi mai puternici. În sfârşit, lucrurile 
astea tu le rumegi mai greu. Crezi că eu nu am băgat de seamă că ai căscat 
de vreo câteva ori, şi numai când ai auzit de iepele de la Timişoara ai ciulit 
urechile. Auzi, Zambilico? Acum câteva luni, Sigismund i-a cerut domnului 
Mihai să ne prindă şi să ne trimită legaţi burduf la Alba-lulia. Ştii ce i-a 
răspuns Mihai-vodă? „Măria-ta, să ne ierți de neputinţă! Auzim că acei 
vestiți vânători stau mai mult prin părțile Transilvaniei, chiar prin apropiere 
de Alba-Iulia.” Tu îl ştii, Zambilico, pe Ion Cristu? Ei, na! Cum dracu nu-ţi 
aduci aminte? Băiatul acela înalt, cu părul galben-roșcat. Acum îl cheamă 
Hans Beckembauer. Al naibii, vorbeşte nemţește mai abitir ca un neamţ. Cu 
el i-am pregătit o bucurie principelui. De fapt, am împânzit Ardealul cu 
oameni de încredere. Semnul nostru de recunoaștere e un inel de argint, pe 
care e gravată o frunză de stejar. Avem oameni și în Moldova. Ne-a intrat 
nouă şi lui Mihai-vodă o păsărică în cap, de care ai râde şi tu. Vrem să 
facem o ţară cu hotarele întinse până vor cuprinde toată suflarea 
românească. Zici că e greu. Parcă eu spun că e uşor? Ne trebuie oșteni, 
bani, multă viclenie şi niţică baftă. Ştii tu ce înseamnă să ai un om ca Ion 
Cristu, la doi paşi de Alba-Iulia, în vreme de vrajbă cu Sigismund? Ion se 
va pricepe să-i ridice pe cei două mii de iobagi împotriva principelui. Se 
zice că sub castelul de la Obreja s-ar afla o comoară. Tare bine ne-ar prinde! 
Anul trecut am intrat, într-o noapte, în castel dimpreună cu Ducu și Chirilă. 
Am găsit acolo planul vechiului castel şi o cronică din acele timpuri. Am 
pus apoi foc acelei aripi de castel şi ne-am luat tălpășiţa. Hârtiile sunt acum 
în mâinile lui Cristu. Roşcatul ăsta e unul dintre cei mai învăţaţi oameni ai 
noștri. S-ar putea să afle comoara. 

Furtuna se potolise. Doar urmele ploii se mai păstrau încă în toată 
puterea lor. Călăreţii lăsaseră în urmă de puţină vreme cetatea Alba-Iulia, 
trecuseră de Şard şi se aflau într-un crâng cu copaci tineri, întins pe faţa 
unui deal numit prin acele părţi Măgura Vulpii. 

Se lumina de ziuă. Călătorii hotărâră să facă acolo un popas de câteva 
ceasuri. Măgura Vulpii, ridicat direct din câmpia ca o tipsie, pare un deal 


sau un munte de împrumut, cărat acolo de cine știe unde, tras la rindea sau 
la rașpel, până când colţurile, muchiile și toate asperităţile s-au lepădat de 
trunchi, iar ceea ce a rămas e un uriaş deasupra câmpiei. Un uriaș cu cojoc 
mare de brad, de fag, de cer şi de salcâm, de pruni pe jumătate sălbăticiţi, de 
aluni cu coarda elastică. Un uriaș care domină câmpia până departe. Între 
Măgura Vulpii și cetatea de scaun, câmpia se îngustează treptat, amenințată 
spre stânga de înălțimi domoale, acoperite cu vii. Pe măsură ce se apropie 
de Măgura Vulpii, câmpia îşi subţiază mijlocul, iar dincolo de acea semeaţă 
înălțime, ea transformă într-un fel de uluc prin care se scurg la vreme de 
ploaie apele iuți, venite de pe înălțimi. Pe aici intră în Ţara de Piatră un 
drum veşnic măturat de ape. Călătorul obișnuit cu drumurile prin Munţii 
Apuseni făcea popas la Măgura Vulpii, controla cu grijă potcoavele calului, 
îşi încărca pistoalele şi numai după aceea pornea mai departe. 

Când soarele începu să-şi bată tăriile, călăreţii coborâră fără grabă spre 
poale, acolo unde zăreau câteva case răzlețe. În cătun aflară merinde pentru 
ei şi pentru animale. Numai Caravană se ocupă de niște lucruri greu de 
priceput. Găsi acolo un fierar şi-i plăti omului să-i facă o roată cu şanţ la 
mijloc, pusă pe un ax de fier, lung cam de un cot. Îi mai ceru fierarului un 
cârlig cu mânerul găurit, iar de prin vecini cumpără două funii zdravene, 
lucrate din cânepă, cam la grosimea a două degete. 

Părăsiră cătunul după vreo trei ceasuri, sătui și odihniţi. Ocoliră 
Măgura Vulpii şi se aţinură curând pe lângă apele Ampoiului, depărtându-se 
de locurile umblate, afundându-se tot mai adânc printre munţi. Pădurile 
mari de rășinoase nu aveau hotare prin părţile acelea. Spre seară, poposiră 
pe un tăpşan înconjurat de stânci. Până la cină, Caravană se ocupă de rana 
lui Ducu, sporovăind uşor şi constatând mulțumit că vânătorul se 
întremează destul de repede. Luă apoi toporul lui Marcu, îi încercă tăișul pe 
degete şi-i chemă la el pe cei doi băieţi. Tot căutând cu privirea, se opri în 
faţa unui brad cu trunchiul gros cât o gură de găleată. 

— Îl tăiați la înălţimea asta! porunci mustăcind. Când e gata, mă 
chemaţi! 

Băieţii se apucară să taie bradul cam la cinci coți deasupra pământului. 
După vreo jumătate de ceas, îl strigară pe vânător. 

— Acum, uite ce faceţi, râse Caravană văzându-i nedumeriţi. Ciopliţi la 
capătul de sus în aşa fel, încât să băgăm fierul ăsta prin două urechi ale 
bradului, iar roata să se învârtească la mijloc. Sper că aţi priceput că e vorba 


de un scripete. După ce isprăviţi, înroșim fierul în foc şi dăm găuri. Până 
înnoptează, mai sunt vreo două ceasuri bune. 

Isprăviră lucrul înainte de căderea nopţii. Caravană îi adună pe toţi în 
jurul scripetelui şi le făcu o demonstraţie de pomină, despre care avea să se 
vorbească multă vreme. Legă unul dintre capetele funiei de şaua 
Zambilicăi, trecu funia peste roată şi, rămânând cu celălalt capăt în mână, le 
spuse: 

— Fraţilor, observați, că de acest capăt e prins un cârlig. Mai observați 
că ne aflăm deasupra unui perete stâncos, înalt cam de trei staturi de om. 
Peretele se continuă în lungul Ampoiului, pe cel puţin cinci sute de pași. 
Între peretele de stâncă şi Ampoi e o potecă. De jos, de pe potecă, nimeni 
nu s-ar putea sui până la noi. Poteca e atât de îngustă și de întortocheată, 
încât caii şi călăreţii sunt nevoiţi să meargă unul în urma celuilalt. Acesta e 
drumul cel mai scurt între Câmpeni și Alba-lulia. Aurul lui Sigismund 
Báthory va trece pe aici. Îl cară de obicei un măgăruş care, aşa micuţ cum e, 
duce pe spinare până la şaptezeci-optzeci de ocale. L-am văzut în vreo două 
rânduri ducând aur. Acum cară doar treizeci şi opt de ocale, așa că merge şi 
el mai în voie. De obicei, transporturile sunt însoţite de cel mult treizeci de 
oşteni. Cincisprezece merg în fruntea convoiului, iar cincisprezece în urmă. 
Măgărușul cunoaște atât de bine drumul și misiunea pe care o are cănue 
nevoie să fie purtat de căpăstru. Vedeţi brăduţul acesta? Voi lega de el 
cealaltă funie. Pe aceasta mă las eu la vale ca fulgerul, prind cârligul de la 
prima funie de şaua măgărușului, iar Zambilica nu va avea decât să tragă la 
scripete. Din trei mişcări, mă caţăr și eu pe funia mea, scoatem desagii de 
pe spinarea măgărușului, adunăm funiile şi o luăm din loc. Până vor găsi 
oștenii un drum pe unde să se caţăre aici, noi vom fi departe. Ce trebuie să 
faceţi voi? Tu, Pavele, te duci îndărăt o sută cincizeci de paşi. Când apare 
dedesubtul tău primul soldat, tragi un foc de pistol în aer. Tu, Petre, te duci 
înainte o sută cincizeci de paşi. După ce trece de tine ultimul soldat, tragi și 
tu un foc de pistol în aer. Asta-i tot. Pe urmă o luaţi la goană spre locul 
acesta. Chirilă, tu stai cu cuţitele tale în locul în care mă aflu eu acum! Dacă 
mă ameninţă ceva, ştii ce ai de făcut. Poziţia asta e foarte bună. Când apare 
măgărușul de după cotitură, din spate nu-l mai vede nimeni câteva clipe, iar 
oșteanul dinaintea măgărușului se va afla după cotitura din faţă. Tu, 
Marcule, vei avea grijă să nu scape funia de pe roată, iar Ducu îl va mâna 
pe deal pe Zambilica! 


Se opri încruntat. Chirilă râdea ţinându-se cu mâinile de pântece. Ducu 
îi purta isonul. Doar flăcăii și podarul nu se încumetară la asemenea lucru. 
Afişând ceva din obiceiurile Apusului la modă pe vremea aceea și prin 
părţile noastre, Costache înfipse o mână în şold, scoase pieptul în afară și 
spuse din vârful buzelor: 

— Am plăcerea să vă anunţ, domnilor, că râsul vostru sună a batjocură. 
Pe Zambilica mea dacă nu mi se năzare întocmai! 

Se părea că cei doi vânători nu auziseră cuvintele lui Caravană, lucru 
ce îl făcu pe grăsun să repete mustrarea, luând o atitudine şi mai băţoasă. 

— Doar unul ca tine putea să născocească asemenea ispravă, zise 
Chirilă privindu-l cu dragoste. Auzi, să ridice măgărușul prin aer! 

— Dar ce-ai fi vrut? Să ne batem cu oștenii? bombăni Costache mânios. 

— Nu, nici vorbă. Ce vină au ei că transportă aurul? 

Când se statornici noaptea de-a binelea, împărțiră între ei sarcinile de 
veghe şi se întinseră pe culcușurile de mușchi. Ziua următoare se anunţa 
destul de agitată. 

Noaptea se isprăvi în liniște. La ziuă, mâncară în grabă, pregătiră 
scripetele şi se aşezară pe locurile hotărâte, în așteptarea convoiului. Doar 
Chirilă mai zăbovi o vreme să îndepărteze caii. Nechezatul lor ar fi putu să 
le strice planul. Cât despre Zambilica, acel cal de pomină prin sluţenia lui, 
rar dădea motive de îngrijorare. Caravană îl obișnuise de mult să-și 
înfrâneze nechezatul în momentul în care simţea alţi cai prin împrejurimi. 

Timpul trecea greu. Ampoiul cânta subţire printre stânci. 

— Eşti sigur că vor călători pe aici? întrebă Chirilă. 

Vrând să-și dea importanţă, Caravană răspunse indirect: 

— Doamne sfinte, când a greşit vreodată Costache în părerile lui? 

— Şi dacă au schimbat ziua în care vor face transportul? continuă 
Chirilă. 

Omuleţul cătă la el cu mirare. Treptat, ochii lui bolbocaţi și râzători se 
posomorâră. Nu-i părea rău pentru aur, cât îl necăjeau gândurile că un plan 
atât de frumos conceput de el se duce de râpă. l-ar fi plăcut să se 
grozăvească niţel, iar prietenii să-l privească plini de admiraţie. Dar 
gândurile nu se desfășurară mai departe. Chirilă ridică mâna în semn că 
auzul lui ascuţit prinsese un zgomot. Curând, zgomotul de copite se auzi 
destul de clar. Caravană se agăţă de funia lui, așteptând liniştit. Ducu cel 
Iute se apropie de Zambilica, iar Marcu puse funia pe scripete. 'Trecură 
câţiva oşteni, ducându-și caii de căpestre. Caravană îi numără. Erau 


paisprezece. Asta însemna că în urmă se aflau tot pe-atâția. După puţină 
vreme, se auziră două focuri de pistol. Unul din față, celălalt din spate. 
Măgărușul ieși de după cotitură, iar vânătorul se scurse pe stâncă la vale cât 
ai clipi. Înfipse cârligul în şaua măgărușului, iar bietul animal, speriat de 
moarte, simţi cum se înalță fără să găsească sprijin sub picioare. Mai iute 
decât măgărușul, Caravană grăbi să se pună la adăpost. De după cotitură 
apăru un călăreț. La vederea măgărușului, care o luase pe un drum atât de 
original, omul rămase împietrit de uimire. Din faţă şi din spate se auzeau 
strigătele oștenilor. Cele două focuri de pistol îi zăpăciră cu totul. Deruta lor 
era cu atât mai mare, cu cât nu aveau posibilitatea să se vadă unii pe alții. În 
loc să se preocupe de o regrupare, se tupilară pe după colțuri de stâncă, 
aşteptându-se la un atac venit de pe înălțimi. Când se dezmeticiră şi aflară 
despre dispariția măgărușului, Caravană şi însoțitorii lui erau destul de 
departe, pierduţi în inima pădurii. 


Înserase de mult. Vânătorii ştiau că oștenii nu le vor găsi urmele prea 
curând. Mergeau domol unul în urma altuia, călcând pe marginea unui 
pârâiaş de munte. În faţa lor se ivi un platou neted ca o câmpie în miniatură. 

— Iată un loc minunat pentru odihna din noaptea asta, observă Ducu. 
Apa e la câţiva pași. Iarba e mare și destulă pentru caii noștri flămânzi. 
Cred că ar fi bine să-l așteptăm aici pe Chirilă, să vedem ce veşti ne aduce 
din spate. Când va sosi el, voi pleca eu să fac o recunoaştere în faţă. Toată 
ziua am simţit că suntem spionaţi de pe undeva. De fapt, nu am văzut şi nu 
am auzit nimic. Mi s-a mai întâmplat lucrul acesta și nu ţin minte să mă fi 
înşelat vreodată. Ne aflăm într-o zonă primejdioasă. 

— Mie-mi spui? aprobă Caravană muşcând lacom dintr-o bucată de 
pastramă veche, găsită prin buzunarele lui largi. 

— Pe aici se strecoară pâlcuri întregi de căutători de aur. Dar nu-l caută 
cu unelte de săpat, ci cu sabia și pistolul. 

— Înî, aprobă din nou Caravană. 

— Dacă suntem urmăriţi, măcar să ştim la timp. Pe urmă e bine să 
aflăm cine ne urmăreşte. E mare lucru să-ţi cunoşti dușmanul. 

— Păi de urmărit ne-au urmărit oștenii, râse Costache. 

— Oștenii n-au răbdarea bandiţilor. Ei te atacă de cum te zăresc. 

— Mofturi! 

— Ar fi bine. Dar iată-l pe Chirilă. Cum e în spate, prietene? 

— În spate e liniște. Oştenii s-au ţinut după urmele noastre până către 
prânz. Adică nu chiar după noi. Le-am lăsat niște urme care i-au făcut să se 
învârtească aproape în loc. După prânz, au renunțat. N-au curajul să se 
avânte prin locuri necunoscute de ei. 

— Ce ţi-am spus? chicoti Caravană scuipând un sâmbure de prună 
uscată. 

— Atunci, e bine, murmură Ducu mulţumit. Cel puţin din partea lor nu 
ne așteptăm la necazuri. Eu plec să fac o recunoaștere înainte. Nu voi lipsi 
mult. Costache a hotărât să poposim aici peste noapte. Alegerea e cum nu se 
poate mai bună. Dinspre dreapta nu putem fi atacați. Peretele de stâncă e 
prea drept pentru a putea umbla cineva pe el. Peretele din stânga mi se pare 
la fel. Dacă ne așezăm pe platoul acesta îngust și lung, avem de privegheat 
doar în spate și în faţă. 


Vânătorul descălecă şi, renunțând la cal, se mistui în noapte. O luă 
domol prin pârâu. Apa nu era mai adâncă de două palme. Susurul ei 
acoperea zgomotul paşilor. Se oprea din vreme în vreme și cerceta cu 
atenție împrejurimile. Amintirea senzaţiei din timpul zilei nu-l părăsea nici 
o clipă. Să le fi prins oare urma acei teribili aventurieri care pândeau 
călătorul zile întregi până socoteau că a sosit momentul de atac? În zona 
aceea, opera banda faimosului Kunzli. Acel bandit a cărui ceată număra mai 
bine de o sută de oameni și despre care se spune că a adunat mai mult aur 
decât principele Transilvaniei. Multe din poterele trimise pe urmele lui nu s- 
au mai întors niciodată. Gurile rele spuneau că acel Kunzli ar fi în legătură 
cu câțiva dintre cei mai influenţi nobili ai principatului, dar lucrurile nu se 
adeveriseră până atunci. 

După un cot al pârâului, se opri surprins. Un curent subțire de aer 
aducea miros slab de fum pe ulucul acela dintre maluri. Mirosul venea din 
stânga, de pe platou. leşi din apă și se târî în direcţia aceea, adulmecând 
aerul ca un copoi dresat. Ajunse la un pâlc de brazi mult mai apropiaţi unul 
de altul. Spre stânga, dincolo de brazi, începea o zonă de mărăciniș de 
netrecut. Lângă un foc ascuns cu dibăcie între câteva pietre ca niște lespezi 
un bărbat îşi pregătea cina. O jumătate de iepure se rumenea încet pe 
frigăruia de alun, pe care bărbatul o mânuia cu multă pricepere. Calul 
slobod picotea la câţiva paşi. Pădurea se liniştise şi nu se auzea împrejur 
decât clipocitul apei. Un clipocit lin, odihnitor, care te îmbia la somn. 

„E dibaci omul, gândi Ducu. Nici eu nu aş fi găsit un loc de popas atât 
de sigur. Cu toate că după haine ai zice mai degrabă că-i orăşean decât 
vânător.” 

Șezu multă vreme nemișcat să ghicească alți tovarăşi de-ai 
necunoscutului, dar nimic nu se clinti prin împrejurimi. Se ridică și porni 
îndărăt pe drumul pe care venise. Probabil că acesta era omul care-l 
spionase în timpul zilei. Ajunse în tabără la mai bine de un ceas. Prietenii îl 
aşteptau cu cina. O cină destul de săracă. 

— Ce veşti, prietene? îl întâmpină Chirilă. 

— Aşa şi-aşa! La o vreo opt sute de pași în faţa noastră, am zărit un foc. 
Lângă foc e un om. Focul e atât de bine ascuns, încât nu-l vezi decât când 
eşti foarte aproape. Eu am ajuns la el luându-mă mai degrabă după mirosul 
de friptură. La prima vedere, pare un călător destul de obișnuit. Dar dacă e 
aşa, ce caută prin locuri atât de neumblate și primejdioase? De obicei, prin 
locurile acestea oamenii merg mai mult în grupuri. Asta e zona prin care 


cutreieră cel mai temut bandit din Munţii Apuseni. Costache, tu ai auzit 
despre faimosul Kunzli. Nu se poate să nu fi auzit, continuă el văzându-l pe 
vânător atât de ocupat cu gustarea. 

— N-am auzit. Îl cunosc. 

— Lumea zice că banda lui numără peste o sută de capete. Spurcate 
capete! Eu știu mai multe. Cu iscoade cu tot, s-ar putea ca numărul lor să fie 
mult mai mare. Mai sunt și alte cete, dar nu se prea amestecă pe teritoriul 
lui Kunzli. S-ar putea ca omul să fie o iscoadă din bandă. Poate să fie și om 
de treabă. În cazul acesta, singura lui vină ar fi că e nătărău. Poate ar fi bine 
să-l prevenim că locurile de pe aici nu sunt prea sigure. Deşi nu cred că e 
cazul cu el. După straie, nu pare să fie căutător de aur. Arme nu am văzut la 
el în afară de un cuţit cu care-și pregătea cina. Poate că erau aşezate în iarba 
mare. 

— Dar cum erau hainele călătorului? se interesă, în sfârşit, Costache. 

— Mult prea elegante pentru asemenea locuri. 

— Zău? Din ce în ce mai interesant. O să vedem îndată ce hram poartă. 
Ne apropiem de el cu cât mai multă fereală. Apoi lăsaţi-l pe mâna mea. 

Porniră toți trei în lungul pârâului. Nu mergeau iute. În astfel de 
treburi, ei ştiau bine că pripeala ar fi fost de neiertat. Se opriră după o 
jumătate de ceas în spatele brazilor, la cel mult douăzeci de pași de 
necunoscut. Acesta continua să mănânce liniștit, aşezat cu spatele spre 
vânători. Doar calul se neliniști, ridicând capul și ciulind urechile. Caravană 
îşi lepădă armele. Iar după ce se asigură că totul e în ordine în ţinuta lui, 
porni târâş către necunoscutul din preajma focului. Se strecura încet, fără 
gesturi mari, inutile, iar clipocitul pârâului se auzea la fel de limpede. 

Costache vorbi în gând cu Zambilica, ocolind cu grijă crenguţele 
uscate, pipăind cu palmele de câte două ori locul din faţă înainte de a se 
mișca. „La un atac prin surprindere, totul e să fii calm, Zambilico. Te 
strecori uşor, ca o nălucă, până în spatele omului, te ridici ca un hultan, îi 
pui o mână zdravănă în gât, genunchiul în şale și-l întorci frumușel pe 
picior. În mâna liberă ţii cuțitul gata să loveşti şi atent la mâinile lui, şi mai 
ales la ochii lui. Crezi că era bine dacă năvăleam asupra lui cu Ducu şi cu 
Chirilă? Nu era bine. Întâi, pentru că omul în faţa unui singur ins își 
deschide pliscul mai uşor. Apoi, s-ar putea să mai aibă alţi tovarăși care să 
apară de undeva și să ne ia prin surprindere.” 

Ajunse în spatele omului. Îl auzi cum mestecă. Un salt fulgerător, și 
braţul oţelit al vânătorului îi prinse gâtul ca într-o menghină. De genunchi 


nu mai avu nevoie, fiindcă, spre mirarea lui Ducu și a lui Chirilă, Costache 
Caravană, specialistul acestui soi de atac, zbură prin aer ca o minge mare și 
se rostogoli la câţiva pași. În clipa următoare, necunoscutul se aplecă 
deasupra vânătorului şi-i lipi cuțitul de gât. 

Aiurit de cele întâmplate, Caravană privi la omul de deasupra lui. Întâi 
i se păru că visează şi nu pricepu în ruptul capului că a fost învins de o 
pușlama prea tânără și cu prea mult caş la gură, care mai mirosea a lapte de 
mamă. 

— Pe cinstea mea, murmură tânărul necunoscut trăgând cuțitul de lângă 
grumazul vânătorului, ai un braţ de fier, domnule! Gata-gata să mă sugrumi. 
Ridică-te! Un om cu asemenea braţe ca ale domniei-tale nu trebuie să șadă 
în poziţia asta păcătoasă. 

Auzind acele vorbe frumoase, Chirilă puse cuțitul în teacă, bucuros că 
nu-l aruncase. Cât despre Caravană, acesta se ridică buimac, uitându-se 
stingherit câtre brazii după care aşteptau prietenii săi. Dar surprinderea 
vânătorului, fu mai mare când îl auzi pe necunoscut adresându-se din nou: 

— Cheamă-ţi prietenii, domnule Caravană! Sunt fericit să vă cunosc 
atât pe domnia-ta, cât şi pe domnii Ducu cel Iute şi pe Chirilă Zece Cutite. 

Vânătorii ieșiră dintre brazi. N-avea nici un rost să se mai ascundă. 

— Bună seara, domnilor! spuse tânărul necunoscut zâmbind. Vă rog să 
luaţi loc în jurul focului. Mai am o jumătate de iepure. Până când sosesc 
ceilalți prieteni ai domniilor-voastre, îl pun pe frigare. Cam puţin pentru 
atâtea guri de voinici sănătoşi, dar pe cinstea mea: dacă știam de ieri că voi 
avea asemenea musafiri pentru care se roagă întreaga suflare românească, 
aruncam cuțitul după o căprioară. 

— Vânezi o căprioară cu un cuţit? explodă Caravană mânios. De una ca 
asta, iartă-mă, dar nu te crede nici Zambilica. 

— Vorbeşti de calul domniei-tale? Bun cal, domnule Caravană! trecu 
străinul peste vorbele mânioase ale acestuia. 

— Auzi, cu un cuţit! Fugi, d-aicea! 

— De ce nu? 

— Las-o moartă! Doar nu suntem nici noi chiar de lângă lingură. 

— Dacă nu crezi, atâta pagubă! răspunse rece străinul. Apoi îşi îndulci 
glasul. De fapt, nu merită să discutăm nişte lucruri atât de mărunte. 

— Și atât de gogonate, completă Caravană. 

Chirilă se amestecă în vorbă: 


— Dragul meu Caravană, se pare că domnul e un mare viteaz. Până azi 
n-am auzit să fi scăpat cineva de sub braţul tău. Pe de altă parte, e și 
mărinimos. Nu ţin minte să fi făcut caz de biruinţa asupra ta. Văd că umbli 
să-l superi cu tot dinadinsul şi ştiu că-ţi lipseşte asemenea obicei. De fapt, la 
vreme grea am reușit și eu să vânez o căprioară cu un cuţit aruncat cum 
trebuie. E foarte adevărat că din Maramureş până la Constantinopol și de la 
Buda până în ţara muscalilor nu mai știu pe altcineva să facă asemenea 
ispravă. Eu nu am nici un merit. Se zice că m-am născut cu cuțitul în mână. 
Zicala asta nu e prea departe de adevăr. După câte se pare, continuă 
insinuant, domnul acesta nu poartă alte arme în afară de cuțitul din mâna 
lui. Iepurele din frigăruie s-ar putea să fi picat de acel cuţit. Şi nu văd nici 
un motiv pentru care nu am crede vorbele acestui domn. 

— Fugi, Chirilă, d-aicea! râse Caravană. De zece ani umblăm împreună 
şi nu te-am auzit că s-ar putea vâna un iepure cu cuțitul! 

Străinul se întoarse ostentativ cu spatele la Caravană. 

— Aţi ghicit, domnule Chirilă, spuse el. Iepurele acesta a căzut de cuţit. 
lar pentru că am simţit în vorbele domniei-tale oarecare interes în privința 
armelor mele, iată-le. 

Cu o mişcare îndemânatică, trase de sub o lespede de piatră un brâu lat 
de piele. În tecile brâului se adăposteau şapte cutite. 

„Începe să-mi placă omul, îşi mărturisi Chirilă. Se pare că e foc de 
isteţ. A prins nuanţa din vorbele mele. Să dea Domnul să fie om de treabă! 
De fapt, aşa arată până acum.” 

Apoi, cu voce tare: 

— Pentru a încerca un aruncător de cuțite desăvârșit, există o probă fără 
greş. Arunci în sus un ciot de lemn. Dacă vârful cuţitului atinge ţinta, 
aruncătorul poate fi socotit un mare meșter. Cândva am fost pus şi eu la 
încercare cu ciotul și n-aș putea spune că nu am avut emoție. 

Costache se grăbi să ridice un ciot de lângă foc, dar Chirilă îl opri. 

— Dragul meu, acum e noapte, şi șansele sunt mult mai mici decât ziua, 
chiar dacă luna e atât de bogată în seara aceasta. Nici eu nu m-aş încumeta. 
Pe urmă, s-ar putea ca domnul să nu fie dispus să ne arate măiestria. Și pe 
legea mea că nu i-aş lua-o în nume de rău dacă mă gândesc la felul în care i- 
ai vorbit. 

Tânărul necunoscut se încruntă, ghicind în vorbele lui Chirilă nițică 
neîncredere şi parcă o urmă de scuză pentru el. Se simţea de la o poştă firea 


lui cinstită. Își încinse cu îndemânare brâul de piele, puse cuțitul în teacă, 
lângă celelalte, apoi se întoarse către Caravană. 

— Aruncă, domnule, ciotul! Sper să-l nimeresc, mai ales că o parte din 
el arde încă, astfel că voi putea urmări drumul pe care urcă. 

Vânătorul nu se hotărî să arunce, așteptând ca tânărul să-şi pregătească 
unul din cuțite, dar acesta părea că nici nu se interesează de un asemenea 
amănunt. 

— Cred că ar trebui să-ţi pregătești cuțitul, i se adresă Chirilă. 

Tânărul zâmbi pentru prima oară de când se întâlniseră. 

— Ar fi prea uşor să aştept cu cuțitul în mână. 

— S-ar putea să nu vă ajungă timpul, observă din nou Chirilă. 

— Vom vedea. 

În primul moment, Caravană fu tentat să arunce lemnul foarte sus şi 
departe, dar firea lui cinstită trecătoare învinse acea slăbiciune. Ciotul se 
învârti prin aer, descriind o curbă roşiatică. Mâna tânărului se mișcă moale, 
parcă lipsită de energie. Cei trei vânători, care nu se mirau din orice, 
scăpară o exclamaţie de uimire. Cuţitul se înfipse în ciot și căzu dimpreună 
cu el la pământ. Chirilă nu se mai putu stăpâni. Îi întinse mâna tânărului, 
plin de entuziasm. 

— A fost o lovitură straşnică, domnule! Pe legea mea! Credeam că nu se 
mai află alt om în afară de mine căruia să-i reușească o asemenea lovitură. 
Cuţitul poate deveni o armă grozavă numai când ceri de la el tot ce poate să 
dea. Mii de oameni poartă cuțite şi se cred înarmaţi. Nu mai încape îndoială 
că domnia-ta eşti un mare ochitor. Poate cel mai mare pe care l-am văzut 
vreodată. Există totuşi o deosebire între noi doi. O deosebire care mă 
uimeşte. Eu când arunc prind lama între degete. Domnia-ta ţii cuțitul în 
palmă, cu vârful la vârful degetelor. În definitiv, e bună şi metoda asta, dar 
îți micșorează forța de aruncare. Ar mai fi poate și o problemă de ochire. La 
mine, cuțitul porneşte din dreptul umărului și trece pe lângă fața mea, deci 
prin apropierea ochiului drept. Asta înseamnă că am posibilitatea de ochire. 
La domnia-ta, cuțitul porneşte din dreptul șoldului, având o diferență de 
înălțime de cel puţin doi coţi. Și cu toate aceste scăderi, se pare că lovitura 
domniei-tale e fără greș, iar asemenea îndemânare se capătă după foarte 
mulți ani. 

— Părerile domniei-tale sunt în parte adevărate, recunoscu tânărul. La 
început aruncam și eu ţinând lama cu degetele și mi-am dat seama că se 
pierde tare mult timp. La metoda mea de aruncare crește viteza și chiar 


posibilitatea de ochire. Să zicem că mi-a apărut o ţintă în faţă. Cuţitul stă 
înfipt în teaca lui cu vârful în jos, cum e şi firesc. Domnia-ta pierzi timp să 
întorci cuțitul și să-i prinzi lama între degete. Al doilea timp se pierde prin 
ridicarea mâinii în dreptul umărului și ducerea ei spre spate. La mine există 
o singură mișcare, lungă. Trag cuțitul din teacă și, în timp ce duc mâna spre 
spate, pe lângă șold, el se așază singur în palmă. lar când mâna cu cuțitul 
revine în față, mâna se ridică până-n dreptul ochiului, astfel că posibilitatea 
de ochire crește. Deci, e vorba de o singură mișcare, lungă, curgătoare, iar 
forţa de aruncare e destul de bună. Mă încumet să nimeresc până la 
douăzeci şi cinci de pași. Poate aţi observat în aruncarea mea o oarecare 
încetineală. Aceasta e numai aparentă. În fond, e o anumită eleganţă a 
aruncării, care se capătă cu timpul. 

— Arunci atât de departe? se miră Chirilă. Păi cam asta e şi pentru mine 
distanța până la care am o oarecare siguranță. Rămân totuși uimit de 
precizia domniei-tale și, dacă n-aș fi văzut cum ai lovit ciotul mi-ar fi fost 
destul de greu să cred. Poate că acest fel de aruncare să fie mai bun decât al 
meu. Am să-l probez cu prima ocazie. Am auzit de un singur om care ar mai 
fi putu să facă o asemenea ispravă, dar omul acela e mort de vreo doi ani. 
Era un tânăr de prin părţile Banatului. Sau cel puţin așa se credea. Îl chema 
Cae Indru. Eu nu l-am văzut niciodată, dar oamenii de toată încrederea 
spuneau că acel Cae arunca atât de repede cuţitele, încât duşmanii lui 
cădeau ca spicele sub seceră. lar despre loviturile lui se spune că nu-și 
greșeau ţinta. Se mai vorbeşte și azi că ar fi fost cel mai grozav spadasin din 
Carpaţi. Că era un adevărat diavol când își rotea sabia printre duşmani. Cică 
avea o lovitură numai de el cunoscută, care despica beregata adversarului. 
Mulţi spadasini cu renume nu s-au sfiit s-o ia la goană din faţa lui şi nu le-a 
fost deloc ruşine. Se pare că a fost un mare viteaz. Hm! Poate că lumea a 
mai înflorit niţel lucrurile despre el. Păcat că nu şi-a pus viaţa și iscusinţa în 
slujba patriei. Ar fi fost nevoie de asemenea om. Despre viaţa lui nu se 
vorbește tocmai frumos printre oameni. Parcă am auzit că ar fi fost 
amestecat în niște afaceri nu prea curate. Hm! Dar noi nu avem dreptul să-l 
judecăm. Întâi, pentru că e mort, iar în al doilea rând, pentru că ce știm 
despre el e numai din auzite. Și lumea vorbeşte multe. Înfloreşte lucrurile și 
le încurcă de nu le mai dai de capăt. Se pare că a avut o moarte năprasnică. 
Se spune că s-ar fi ascuns într-o colibă mare undeva prin Munţii 
Semenicului. Că duşmanii lui au înconjurat coliba, dar nu au putut pătrunde 
la el. Câţi s-au apropiat de ușă s-ar fi ales cu câte-un cuţit în piept. Până la 


urmă au făcut şomoioage aprinse şi le-au tot aruncat cu săgețile, până când 
coliba şi proprietarul ei s-au prefăcut în cenuşă. 

În timpul discuţiei, Ducu rămase mai la o parte, scump la vorbă aşa 
cum îi era felul. Din locul acela remarcă încă o dată îmbrăcămintea elegantă 
a necunoscutului, uimindu-se de cizmele lui cu croială frumoasă, din piele 
de căprioară. Pantalonii, strânşi pe picioarele lungi, arătau a fi dintr-un 
postav de cea mai bună calitate. Peste cămaşa de mătase, dantelată, purta o 
vestă bine strânsă pe talie, după moda Apusului. Faţa, prelungă, avea o 
anumită dulceaţă feminină. Părul căzut pe frunte îi da acel aer tineresc al 
băieţilor încă neformaţi. Mișcările corpului aveau oarecare moliciune, ca de 
pisică în timp de linişte. Moliciune care, după cum observase ceva mai 
devreme, se transforma fulgerător într-o mare elasticitate a corpului. 
Mişcările lui şi vocea lui îi aminteau parcă despre o veche cunoștință. Oare 
cine era omul acesta? 

— După felul în care ne-ai poftit lângă foc, se pare că ne cunoşti foarte 
bine, continuă Chirilă. Eu nu prea ţin minte să fi avut plăcerea de a ne fi 
întâlnit în vreo împrejurare. 

— Adevărat! răspunse necunoscutul. Până în noaptea aceasta nu am 
avut prilejul să vă cunosc mai de aproape, cu toate că despre domniile- 
voastre am auzit de multă vreme. lar cei care vă pomenesc nu uitau să 
adauge multe vorbe de laudă. Când m-ai iscodit, domnule Ducu, am avut 
plăcerea să-ţi simt prezenţa. Știu că puţin se pot lăuda cu asemenea ispravă. 
Și mult mai puţini ar fi aceia care l-ar putea urmări pe Ducu cel Iute până la 
soţii lui, să le asculte discuţia, să mai aibă timp de întoarcere şi să mănânce 
liniștit, așteptând atacul domnului Caravană. Ştiţi și domniile-voastre că 
viaţa de unul singur prin locuri nu tocmai sigure îţi cere unele măsuri de 
prevedere. 

— Ai făcut domnia-ta asta? întrebă Caravană uimit. 

— Aşa se pare, îngână Ducu, parcă amuzat. 

— Straşnică întâmplare! zâmbi Chirilă. Prietenului Caravană i-ai dat o 
lecţie de trântă, şi nu sunt mulţi care ar putea face asemenea lucru. Lui 
Ducu i-ai dat o lecţie de pândă şi de urmărire. Pe Ducu nu l-a păcălit nimeni 
până azi în chestii d-astea. Mie mi-ai dat o lecţie de aruncare a cuţitului. 
Ceva mai devreme poate că te-aș fi întrebat ce cauţi singur cuc pe 
meleagurile acestea. Acum însă îmi dau seama că un om ca domnia-ta ești 
unul dintre aceia care știu cum nu se poate mai bine să se ferească de 
primejdii. 


Necunoscutul nu răspunse numaidecât, gândindu-se că în orice caz 
Chirilă putea să fie la fel de îndemânatic în a trage oamenii de limbă pe cât 
îi mersese faima la aruncarea cuţitului. Obișnuit să nu-și dezvăluie 
gândurile cu prea mare ușurință, tânărul hotărî să schimbe vorba printr-un 
atac menit să-i încurce pe vânători: 

— Vă credeam pe undeva prin părţile Braşovului. Principele 
Transilvaniei a pornit mulți oameni pe urmele domniilor-voastre. Se vede că 
unele piedici v-au întors din drum. 

La asemenea vorbe, Chirilă ciuli urechile. 

— Aşa este, domnule. Drumul acesta e ceva mai sigur. 

— lar ocolul nu are importanţă când ai niște cai buni. Apoi, drumul prin 
ţara aurului e destul de interesant. 

Chirilă rămase pe gânduri, întrebându-se ce urmărea necunoscutul. lar 
când răspunse, vocea lui fu destul de insinuantă: 

— Da, domnule. Dacă nu-l făceam, ne lipseam de plăcerea de a vă 
întâlni aici, în sihăstria asta. Îmi plac hainele domniei-tale. Asemenea haine 
se potrivesc mai bine la oraş. 

— Am o mare slăbiciune, râse necunoscutul. Îmi place să mă îmbrac 
bine. Întâlnirea noastră se pare că i-o datorăm lui Sigismund Bâthory. Fără 
măgărușul lui nu am fi avut prilejul să ne cunoaștem. Sau, poate se ivea un 
prilej mai târziu. 

Vânătorii tresăriră la asemenea cuvinte și prima lor pornire fu aceea de 
a duce mâinile la arme. Din fericire, intenţiile lor nu se transformară în 
gesturi. Totuși, tânărul le ghici gândurile și nu se putu opri să aducă puţină 
lumină. 

— Domnilor, spuse zâmbind, am avut plăcerea să văd pregătirile pe care 
le-aţi făcut pentru capturarea măgărușului. Și, pe cinstea mea, planul 
domnului Caravană mi-a stârnit admiraţia. Sigismund o să turbeze aflând 
asemenea ispravă, din care se alege destul de păgubit. Bănuiala ar fi putut 
să cadă asupra lui Kunzli şi zău dacă mai avea importanţă o bănuială în 
plus. Dar domnul Caravană a avut bunătatea să agaţe de şaua măgărușului 
un bileţel cu multe salutări principelui, din partea vânătorilor. Poate că e 
mai bine așa. Cele treizeci şi opt de ocale de aur vor lua drumul Ţării 
Românești. Acolo e multă nevoie de aur. Sunt convins că nu veţi opri nimic 
pentru domniile-voastre. El va avea o destinaţie mai bună. 

— Domnule, îl întrerupse Chirilă mai puţin prietenos. Rațiunea mă 
îndeamnă să te iau prizonier, având aceste drepturi prin faptul că ne-ai 


spionat. În schimb, inima îmi spune că trebuie să am încredere în domnia- 
ta. Pe noi vânătorii, rar ne înşeală inima. Îmi pare totuşi rău că nu pot 
asculta de inimă. Predă-ne cuţitele! Vei merge cu noi până când vom socoti 
că e cazul să-ți dăm drumul. Poate că atunci îți vom cere iertare. 

Tânărul necunoscut își încrucișă braţele şi-l privi amuzat pe Chirilă. 

— Problema s-ar pune și altfel, domnule Chirilă. Și eu am urmărit aurul, 
aşa cum l-aţi urmărit domniile-voastre. Cred că nimeni nu-mi putea refuza 
acest drept. Auzind discuţiile pe care le-aţi purtat, m-am lăsat păgubaș. Nu e 
tocmai plăcut să renunţi la o asemenea pradă. 

— N-am nici un motiv să te cred, spuse Chirilă întunecat. Te rog, predă- 
ne cuţitele! 

— O clipă! strigă Ducu. Nu putem să-i aducem o asemenea nedreptate 
acestui om. 

Vânătorul se întoarse mirat. 

— Crezi că o fac bucuros? 

— Nu o vei face deloc, prietene Chirilă! Domnul acesta m-a scăpat din 
mâinile oamenilor lui Sigismund. 

— Când? 

— Acum câteva zile. Asta s-a petrecut la hanul Butoiul Tămăduirii. Şi-a 
riscat viaţa pentru mine, şi doar nu-mi era dator cu nimic. 

— Nu mă aşteptam să mă recunoști, râse tânărul, surprins. Se vede că ai 
ochi foarte ageri. 

— Aşa se pare, recunoscu Ducu prietenos. Basmaua ţi-a acoperit bine 
faţa, dar omul mai are unele mici particularități despre care poate că nici nu 
ştie. Mişcările domniei-tale sunt moi, ca de pisică. lar degetele mâinilor 
subțiri, ca de domnişoară. Vocea părea altfel în noaptea aceea. Doar în 
momentul când ai dat loviturile de sabie ea a devenit tărăgănată, ca și 
adineauri, când ai luat cuțitul de la gâtul lui Caravană și l-ai poftit să se 
ridice. 

— Deci, zise necunoscutul, domnul Caravană a greșit când m-a atacat. 
Domnul Ducu a greșit când m-a pândit. Domnul Chirilă a greşit când a 
încercat să se călăuzească după rațiune. Eu am greşit când am crezut că, 
având basmaua pe faţă, nu voi fi recunoscut de nimeni. Cu toată istețimea și 
priceperea noastră, rămânem, totuși, nişte bieţi oameni. 

Necunoscutul se întrerupse din vorbele lui și rămase o clipă atent. Iar 
când vorbi, vocea lui fu o şoaptă. 

— Se apropie cineva de noi. Sper să fie prietenii voştri. 


Chirilă ascultă și el atent, dar nu mai fu nevoie. Din spatele brazilor își 
făcu apariţia Marcu și cei doi băieţi. Veneau încet, uitându-se la străin. Când 
ajunseră foarte aproape, Marcu tresări puternic şi făcu un pas înapoi, 
exclamând: 

— Cae Indru. Acest om e Cae Indru. Oare au înviat morţii? 

— Nu te cunosc, rosti Cae. 

Marcu bolborosi, uitându-se la el ca la o stafie: 

— Aminteşte-ţi, dumneata, de o noapte cu ploaie mare! Acum doi ani. 
Pe o vreme de ziceai că e vremea de apoi. În casa podarului de la Mureș, 
am doborât împreună şase dușmani de-ai domniei-tale. Eu sunt podarul 
acela. 

Faţa lui Cae Indru se lumină. 

— Îmi amintesc, prietene. Mă bucur că ne întâlnim. 

Câteva clipe tăcură toţi, privindu-l pe Indru. Primul îşi reveni Chirilă. 

— lată, domnule, că focul vostru se stinge, iar jumătatea de iepure s-a 
răcit de mult. Ce-ai zice dacă am cina împreună? 

— Cred că aş primi cu plăcere, se lumină Cae. 

Peste o jumătate de ceas, vânătorii şi tânărul acela ciudat ședeau în 
jurul focului, gustând în tihnă din iepurele rumenit. La picioarele lor, pârâul 
cânta zglobiu, nepăsător de câte se întâmplau în pădure. Vorbele veneau rar, 
acoperite de trosnetul vreascurilor care se transformau în jăratic. 

— Ar fi plăcută o călătorie împreună, insinuă Ducu. 

— Ar fi plăcută, consimţi Cae, dar drumurile noastre se despart. Mâine 
seară am o întâlnire importantă la Sebeş. Spuneai, domnule Chirilă, că acel 
Cae Indru şi-ar fi făcut un nume rău. Nu vreau să mă apăr. Lumea vorbeşte 
multe. Vă pot răspunde însă printr-un exemplu. Aţi luat aurul lui Sigismund. 
Lumea va zice că sunteţi de aceeași teapă cu faimosul Kunzli. Numai 
domniile-voastre și eu știm că nu e așa. 

Tăcură cu toţii, recunoscând multă dreptate în vorbele tânărului. Se 
culcară târziu. Doar Chirilă rămase mai la o parte, să vegheze somnul 
celorlalți. Din locul acela îl auzi pe Caravană discutând mânios cu 
Zambilica, iar calul, cuminte şi resemnat, picotea molcom. 

— Ai mai pomenit asemenea drăcovenie? Un flecuşteţ de băiat să mă 
trântească de faţă cu prietenii mei. Și bine că nu mi-a rupt un picior sau o 
coastă. Ce dacă îl cheamă Cae Indru? Te-ai făcut al dracului, Zambilico! O 
vorbă nu scoţi. Măcar să mă aprobi. Altădată, cum deschideam gura săltai 
căpşorul ăsta slut și holbai ochii la mine. Cum o să mai fac eu pe grozavul 


în faţa prietenilor mei după asemenea trântă? Acum eu vorbesc, eu aud. În 
toată Ţara Românească nu am văzut un cal mai nesimţitor. S-au despărţit ei 
prieteni mai ai dracului decât noi. Crezi că-i mare lucru? Îmi iau frumușel 
şaua pe umăr și mă tot duc în lumea mare. Ce dacă o să-mi curgă niţel 
lacrimile? Cui îi pasă? Ai văzut ce mâini are? 

Costache smulse de sub șa o pătură veche, găurită şi se înfăşură în ea 
încercând să adoarmă. Calul se foi o vreme neliniștit. Apoi îl împunse pe 
vânător cu botul în spinare, iar acesta i se adresă somnoros: 

— Lasă-mă, nătărăule, să dorm! Crezi că doi prieteni se despart doar 
dintr-o ceartă? Certurile nu-i despart pe prietenii înţelepţi. La certuri se spun 
cele mai mari şi mai multe adevăruri. 


Bătea vântul. Cerul era jos. Norii zdrenţuiţi își depănau franjurile pe 
crestele golașe sau pe vârfurile copacilor. Dinspre munţi se lăsa către 
câmpie, în miezul zilei, o întunericime ca în amurg. Picături de ploaie, mari 
şi rare, cădeau pe pământul încins, lovind cu zgomot sec. Un călăreț, 
aplecat mult pe coama calului, se strecura iute prin ultimele văi ale 
Apusenilor. Calul, înviorat de răcoare, fugea plin de o neaşteptată vigoare. 
Atmosfera, învolburată, căpătase acea prospeţime pe care o simţi la câmpie 
abia după trecerea ploii. Cae Indru sorbea cu nesaţ aerul puternic ozonat și, 
îmbătat de goana sălbatică, zâmbea copilăros, uitând pentru o clipă 
amărăciunea care pusese stăpânire pe inima lui, de multă vreme. Se simţea 
ca într-o dimineață dulce de vară, când puritatea matinală te îndeamnă la 
călătorii pe care nu le-ai visat cu puţină vreme înainte. Calul și călăreţul 
ieşiră dintre dealuri. Munţii, rămaşi mult în urmă, se confundau cu norii 
întunecaţi. Cae lăsă calul în voia lui, iar zâmbetul acela copilăros i se şterse 
treptat. Se împlineau doi ani de când se lăsase la fund, ascunzându-se de 
oameni. Doi ani de singurătate prin munţi, prin locuri rar călcate de picior 
omenesc. Se maturizase în acești doi ani. Sperase chiar că lumea a uitat de 
el. Că alte evenimente i-a prins pe oameni în vârtejul lor. O vreme, 
nădăjduise că se va putea statornici pe undeva. l-ar fi plăcut să se ocupe de 
creşterea cailor, lăsând sabia și cuţitele să ruginească, uitându-le pentru 
totdeauna. Râse, gândindu-se că apoi va îmbătrâni un pic, va strânge ceva 
avere şi se va îngrășa, ca orice creştin cu frica lui Dumnezeu. Gândurile 
acestea îi veniseră cândva. Trecuse multă vreme de atunci. Acum era 
convins că nu i s-ar potrivi o astfel de viaţă, care nu se împăca în nici un fel 
cu firea lui. 

Scrută împrejurimile. Se apropia seara. Peste un ceas avea să se 
întâlnească într-o casă din Sebeş cu excelența-sa domnul Iojica Ștefan, 
marele conducător al treburilor din Transilvania. Primul om al principatului, 
după Sigismund Báthory. Acel principe mărginit, flușturatic și îngâmfat. 
Gândurile îl furară din nou, purtându-l pe aripile lor nevăzute spre 
frumoasele plaiuri bănăţene. Revăzu în minte coliba din munţii 
Semenicului. Acea colibă cu bârne mari înnegrite de fum, din care se 
avântase în cea mai fantastică aventură, ajutându-l pe Iojica din umbră. 
Când se întâlniseră pe Semenic, lojica avea vreo treizeci de ani, o pungă 
mare și goală, o inteligenţă uluitoare, nişte haine care ședeau pe el ca prinse 


cu ţinte, niște visuri mari cât Munţii Semenicului și o foame din cele mai 
strașnice. Au discutat o iarnă întreagă despre libertatea omului și a 
popoarelor. Despre unirea românilor într-o ţară mare și puternică. În 
primăvară, când s-au topit zăpezile, și-au scos mârţoagele din adăposturi şi 
au pornit spre Alba-Iulia cu doi galbeni în buzunare și cu hotărârea de a 
transforma visurile lor în realitate. 

Revăzu în minte, pe partea de răsărit a Semenicului, castelul familiei 
Cristu. Locul unde gustase câteva clipe de fericire, mult prea puţine în viţa 
lui agitată. Așezat la poalele munților, castelul familiei Cristu domina un 
platou uriaș, înconjurat pe trei părți de păduri nesfârşite. Construit din piatră 
şi lemn, pe care plantele agăţătoare formau tencuiala lor verde, castelul își 
rezema spinarea de ultimii pereți stâncoși ai muntelui. Pădurea semeaţă își 
apleca parcă aripile mari deasupra lui, fiindu-i pavăză bună pe vremi de 
restriște. Pe platoul imens, pârâiaşele zburau sprintene printre ierburi, fără 
îngăduinţă de odihnă. Păstrăvii se strecurau pe apă la deal ca niște păreri. 
Mirosna de brazi potolea aerul iute, dându-i parcă un gust dulce, niţel 
amărui. Herghelii de cai pe jumătate sălbatici, cu picioarele zvelte, cu 
trupurile lucioase și elastice, cu ochii răi, neîncrezători, se puneau pe goană 
din nimic, făcând să duduie pământul sub copitele lor. Platoul, caii şi 
pădurea cu hotarele greu de socotit, pe care nu le revendica nimeni, erau 
bogăţiile familiei Cristu. Primăvara, devreme, înainte de apariţia frunzei, se 
abăteau pe la castel negustorii de cai, şi afacerile familiei de dovedeau a fi 
dintre cele mai fructuoase. Herghelii întregi luau drumurile spre şes, 
părăsind platoul pentru totdeauna, petrecuți de privirile triste ale 
castelanilor. 

Familia Cristu era destul de restrânsă. Primul în ordinea vârstei, prima 
locatară a castelului, era o bătrână surdă de-a binelea, despre care nu știa 
nimeni câte primăveri apucase. În afară de Bunica nu mai purta alt nume, 
iar dacă avea unul, lucrul acesta nu mai prezenta nici o importanţă. Cui voia 
să o asculte îi spunea poveşti lungi, cam încurcate, și toate se învârteau în 
jurul cailor. Fiul ei, Petre Cristu, se apropia de șaizeci de ani. Înalt şi 
ciolănos, cu părul roşu şi aspru, cu faţa colţuroasă, cu ochii cenușii, reci, nu 
se arăta o fire tocmai prietenoasă. Trăia mai mult printre cai. În serile lungi 
de iarnă se aşeza uneori lângă Bunica. Bătrâna începea o poveste despre cai. 
Și de fiecare dată povestea suna altfel. Apoi mai adăuga de la ea prin 
locurile unde pierdea șirul povestirii sau pur și simplu uita rosturile, 
amintindu-și de cutare sau cutare cal. Petre Cristu îi sorbea cuvintele, 


aproba din cap cu plăcere, ochii lui căpătau căldură, şi povestea se înnoda 
mereu ca un cântec monoton. Al treilea castelan era Ion Cristu, fiul lui 
Petre. Mult prea elegant pentru platoul acela singuratic, părea a fi un 
musafir picat acolo pe neașteptate. Învăţase de mic la Viena și la 
Constantinopol, simțindu-se atras de ştiinţă şi de cunoaşterea lumii, fără a 
neglija însă călăria şi cunoașterea armelor. Al patrulea și ultimul castelan 
era Stela Cristu, mezina familiei. O zvârlugă de fată nurlie, cu părul roșu, 
tuns băiețește, cu ochii mari, cenușii, duri ca oţelul, în care mânia și 
dragostea de viaţă, bucuria și tristeţea aveau o singură sclipire de lumină, ca 
o notă muzicală ce nu poate exprima singură nici bucurie, nici tristeţe și nici 
un alt sentiment. Călărea pe deşelate mai bine ca un bărbat, iar îngrijitorii 
cailor se uitau la ea ca la o minune. Părea o ciută zglobie, total neștiutoare 
de frumuseţea ei. Cae o întâlnise în pădure. Ședea adunată ghem, lângă o 
tufă de merişor. Glezna îi era roşie și umflată. L-a rugat s-o ducă acasă şi i-a 
arătat cu mâna direcţia spre castel. S-a aplecat s-o ridice în braţe, dar fata s- 
a tras îndărăt. 

— Cum vrei să te ajut dacă nu mă lași? o întrebase zâmbind. 

— Dacă-mi dai calul domniei-tale, încalec singură. 

S-a săltat în șa şi a dat pinteni calului, fără un cuvânt. Cae a rămas o 
clipă descumpănit, murmurând amuzat: 

— Până azi nu a reușit nimeni să-mi ia calul și să mă lase mofluz în 
mijlocul pădurii. A naibii fată! lar despre mine, ce să mai zic? Deștept 
bărbat! 

Apoi se gândi la calul fetei. Nu putea să fie prea departe. Îl căută prin 
împrejurimi și, când dădu cu ochii de el, rămase înmărmurit. Văzuse mulți 
cai buni în viaţa lui, dar un asemenea exemplar nu mai întâlnise. Parcă 
întreaga natură i-a dăruit tot ce a avut mai de preţ. Când îi prinse căpăstrul, 
pielea calului se înfioră, adunându-se în mii de zbârcituri. Ochii îi erau răi, 
amenințători. Coama neagră, cu firele lungi, lucea ca unsă cu grăsime. 
Încercă să se desprindă, ridicându-se pe picioarele din spate. Nu reuşi. Dădu 
buzna peste om cu pieptul lui puternic, dar acesta prevăzuse atacul. Trecu 
un ceas de luptă năprasnică, şi omul ieşi victorios. Simţindu-l potolit, Cae îi 
prinse gâtul cu braţele. Trupul calului se înfioră uşor. Liniştea puse 
stăpânire pe el cu încetul, în timp ce omul îi strecura la ureche o groază de 
cuvinte dulci, ca de îndrăgostit. O ultimă încercare de răzvrătire fără sorți 
de izbândă încheie pace între cal și călăreț. Urmă o goană îndrăcită pe 


potecile pădurii, iar când se opriră lângă treptele castelului, câţiva îngrijitori 
săriră într-o parte, închinându-se. 

Bătrânul Cristu îşi făcu loc în faţă și-i strigă aspru: 

—  Descalecă, domnule, de pe Vânt Sălbatic! S-ar putea să te 
schilodească. Până și pe fata mea a trântit-o, măcar că sunt prieteni vechi. Și 
ca să-ți spun drept, nu prea ştiu călăreţi prin împrejurimi care s-o întreacă 
pe fata mea. Când începi să crezi că te-ai împrietenit cu el, atunci te aruncă 
mai abitir din șa. 

Cae descălecă fără grabă și, înainte de a se despărți de Vânt Sălbatic, îi 
prinse botul şi-l sărută. Se depărtă apoi și schimbă câteva cuvinte cu gazda. 
Dar calul, în loc s-o rupă la galop, cum îi era obiceiul, veni în spatele 
tânărului și-l împinse prieteneşte cu botul, spre uimirea oamenilor. În ochii 
reci ai lui Petre Cristu apăru o lumină caldă. 

— Se pare că ești un mare vrăjitor de cai, spuse, şi oamenii se mirară 
văzându-l că zâmbeşte. 

— Nu-i destul să te pricepi la cai, răspunse tânărul. Trebuie să-i iubeşti 
din tot sufletul, iar caii simt lucrul acesta chiar mai bine decât omul. 

După asemenea vorbe, Cae Indru şezu multă vreme de taină cu 
castelanul acela ursuz. Rămase peste noapte la castel. Ascultă una dintre 
năstrușnicele poveşti ale Bunicii. Spuse și el o poveste, cu un cal arăbesc, și 
nu mai părăsi locurile acelea. A doua zi, oamenii aflară că tânărul devenise 
noul administrator al castelului în locul lui Ion Cristu, care plecase la 
Constantinopol. 

Au trecut câteva luni. Stela Cristu începu să întârzie în faţa oglinzilor, 
pe care nu le lua în seamă altă dată. Devenise mai tăcută. În faţa 
administratorului se îmbujora la față din te-miri-ce. 

Venise o toamnă rea, cu ploi lungi şi semne de îngheţ. Într-o duminică 
dimineaţa, trecură pe acolo niște negustori de cai. Întâlnindu-l pe 
administrator, schimbară între ei semne tainice. Îl întrebară pe gazdă, mai 
pe ocolite, despre tânărul acela. lar gazda, în afară de multe cuvinte de 
laudă, nu ştia decât că-l cheamă Cociuban. La câteva zile după plecarea 
negustorilor, năvăliră în curtea castelului o droaie de călăreți. Cae tocmai se 
întorcea de pe platou, săltând mulţumit în șaua lui Vânt Sălbatic. Înainte de 
a intra în curte, îşi pironi ochii în pământ și opri calul. Unele urme de 
potcoave, neîntâlnite la caii de pe platou, îi atraseră atenţia. Întoarse calul 
pe jumătate, hotărât să facă un ocol prin pădure. În acel moment, călăreţii 


ieşiră din ascunzătorile lor. O voce puternică făcu să răsune platoul, iar 
pădurea tăcută repetă cuvintele: 

— Eşti în mâinile noastre, Cae Indru! 

Administratorul duse fulgerător mâna la brâu, în locul unde purta nişte 
cuțite de care nu se despărțea niciodată. Doi dintre călăreţi se rostogoliră 
din șa unul după altul. Vânt Sălbatic se întoarse din drum. Nu se cunoștea 
cal care ar fi putut să-l ajungă. 

Au trecut doi ani. Lumea îl credea mort. Poate și Stela. O clipă, 
obrazul lui Cae Indru împietri ca tăiat cu dalta. Se scutură din gânduri și-și 
strecură calul pe ulițele înguste ale Sebeșului. Vânt Sălbatic opri la poarta 
unei case, care apucase cândva timpuri mai bune. Cineva deschise poarta. 
Călărețul înaintă printre nişte tufe de coacăze crescute în neorânduială. 
Descălecă în faţa casei și lăsă calul în voia lui. Un tânăr elegant, mirosind a 
parfum bun, îl invită să intre. 

— Poftiţi, domnule Indru! Excelenţa-sa vă aşteaptă. 

Musafirul se opri în culoarul încăpător. 

— Ce mai faci, domnule lanoş Chioreanu? 

— Mulţumesc! se înclină acesta. Mă bucur că un om atât de vestit ca 
domnia-ta nu mi-a uitat numele. Poate că bucuria ar fi fost și mai mare dacă 
mi-aţi fi spus Ion. 

— Adevărat! râse Cae. Doar suntem între noi. 

Iojica îl aştepta într-o odaie puternic luminată. Ședea la masă, dus pe 
gânduri. La intrarea musafirului, se ridică bucuros. Tânărul rămase lângă 
ușă. Se priviră în tăcere câteva clipe, încercând fiecare să observe ce s-a 
schimbat în înfățișarea celuilalt. Izbucniră în râs şi se îmbrăţişară. Ion 
Chioreanu aduse curând o tavă pe care se odihnea bine rumenit un pui 
dolofan, iar lângă el şedea îmbietoare o carafă cu vin. 

— Mănâncă, prietene! porunci lojica. Cred că eşti obosit şi flămând. 

Musafirul nu se lăsă poftit de două ori. Tăbări cu toată evlavia asupra 
bunătăţilor, și liniştea odăii fu curmată din vreme-n vreme de trosnetul 
oaselor de pui. lojica își cântări oaspetele din priviri. Se mai maturizase 
tânărul lui prieten. Se schimbase mult în cei doi ani. Până și ochii inteligenţi 
păreau mai adânci. Doar gesturile moi, parcă însoțite de o anumită lenevie, 
rămăseseră aceleaşi. Ciocniră câte-un pahar cu vin. Cancelarul abia își muie 
buzele. În întreaga ţinută a excelenţei-sale nu mai rămăsese nimic din aerul 
rece, distant, de la curte. Devenise un om simplu, bucuros că se află în 


aceeaşi încăpere cu prietenul său, iar Cae simţi lucrul acesta și dintr-o dată 
totul i se păru frumos în odaie. 

— Cum ţi se pare friptura? 

— Puţină, râse Cae. 

— Şi când te gândeşti că Chioreanu a pregăti-o pentru amândoi! 

— Nu-i pentru cine se pregătește. 

— Hei, tinere, zâmbi cancelarul, nu ţi se pare că eşti cam necuviincios 
cu al doilea om al principatului? 

— Nu! Sunt doar nemulţumit că nu te afli pe primul loc. 

— Ei, drăcie! murmură lojica. Tu crezi că e uşor? 

— Greu a fost până aici. i-au trebuit o mulțime de paşi. Acum a mai 
rămas doar unul. 

— Unul care face câţi toți ceilalți. 

— Aiurea! Voi oamenii mari cam complicaţi lucrurile. 

— Aşa am crezut și eu multă vreme, redeveni serios Iojica. Acum îmi 
dau seama, prietene, că sacrificiile pe care le-am făcut amândoi nu și-au 
atins ţinta decât în parte. Eu am ajuns cancelarul principatului. Dar principe 
n-am să fiu. Îmi lipsesc ajutoarele pe care nici tu nu mi le poţi da. Am visat 
amândoi în coliba de pe Semenic să dăm Transilvaniei un conducător bun. 
Să le redăm românilor drepturile de care au fost păgubiţi. Acum sunt 
cancelar şi ştii ce pot să fac pentru ei? Îl mai scap uneori pe câte unul de la 
plata nedreaptă. Îi strecor o vorbă bună altuia sau îl ajut pe careva cu nişte 
bani. Ei, mai fac eu şi altele, rosti în continuare, văzând încruntarea 
prietenului său, dar e cam puţin faţă de cât am crezut că voi putea. lar dacă 
aş ajunge principe, tot n-aş putea face mai mult. Nobilii Transilvaniei ar fi 
mereu mai puternici decât mine. Or, interesele lor de stăpânitori ai bogăției 
şi ai iobagilor nu s-ar potrivi deloc cu ale mele. Unul sau doi oameni nu pot 
schimba soarta unui popor, oricât de sus ar fi ei cocoţaţi. Asta e, prietene. Te 
încrunţi degeaba. De când e lumea, planurile au rămas tot planuri. Cât ar fi 
ele de bune, când ajung să se înfrunte cu viaţa, încep să-și arate 
neajunsurile. 

— După câte înțeleg eu, zise Cae ironic, ţi-e teamă să mergi mai 
departe. Oare să-ţi fi pierdut ceva din vechile elanuri? Tot ce e bun pe 
lumea asta se obţine greu, prietene. Ce obţii ușor și fără trudă nu-i durabil. 
Ai dat o bătălie mare ca să ajungi al doilea om al principatului. Vei mai da 
una ca să ajungi primul. Apoi încă una, și Dumnezeu ştie câte, până când ne 


vom impune planurile noastre. Și abia pe urmă va începe lupta din nou 
pentru alte gânduri, care ne-au scăpat până acum. 

Cancelarul își privi prietenul bucuros. Rămăsese același om dârz și 
gata de lucruri noi. 

— Luptă, spuse gânditor. Da! Să luptăm! Dar încă nu sunt create 
condiţii care să permită unui domn român să preia puterea principatului și 
să-şi impună punctul de vedere. Întreaga putere şi forță economică se află în 
mâinile nobililor. Să zicem că mâine Sigismund Bâthory va cădea sub 
lovitura unuia dintre cuţitele tale. Să zicem că i-aş lua locul. Câţi dintre 
nobilii principatului ar trece alături de mine? Câţiva cărora aş putea să le 
ofer unele avantaje materiale. Poate toţi. Dar oferindu-le lor avantaje noi, 
înseamnă să jupoi şi mai rău populaţia iobagă. Ce am câștiga? Faptul că aș 
deveni conducătorul suprem al principatului? La ce bun? Dacă aș pregăti o 
revoltă, s-ar afla. Ne trebuie un ajutor din afară. O revoltă a iobagilor ne-ar 
lua mulţi ani de pregătire. Cu o putere armată venită din Moldova sau din 
Ţara Românească, aş putea deveni principe. Aş ridica poporul la răscoală și 
am sfărâma puterea nobililor. Aș împărți pământurile și bogăţiile. Aș ridica 
alți nobili dintre români. În acest scop, mi-am îndreptat privirile spre Mihai- 
vodă, domnul "Țării Românești. Am auzit multe lucruri bune despre el. Dar 
asta nu-i destul. Să-i vedem faptele viitoare. Poate că şi această lucrare va 
cere timp mult. Vom aştepta. Eu aştept mai ușor. Tu, mai greu. Mi-ai 
măturat duşmanii din drum cu sabia și cu cuţitele tale și nimeni nu a ştiut 
despre ce-i vorba. Ţie ţi-a rămas un nume destul de pestriţ. Pe când eu mă 
bucur de o situaţie deosebită. 

— Nu mă plâng, răspunse Cae aspru. Când am pornit pe drumul acesta 
nu m-am gândit la câștiguri pentru mine. lar numele meu... ei bine, numele 
meu ce importanţă are? 

— Atunci, să nu mai vorbim despre asta până când va veni timpul 
potrivit. Vom aştepta mișcările lui Mihai. 

— Ce te face să crezi că Mihai-vodă ar fi omul care ne trebuie? 

— Am câteva motive. 

— Crezi că sunt destule? 

— Nu. Nu sunt destule, dar îs foarte interesante. Domnul Țării 
Româneşti pune la cale o revoltă împotriva turcilor. L-am vizitat, luna 
trecută, la el acasă în cetatea Bucureștilor. Sigur nu prea avea încredere în 
mine. Mi-a spus puţine, dar m-a lăsat să înţeleg multe. Eu i-am vorbit 
deschis. Cred că a simţit lucrul acesta. Am discutat amândoi despre 


planurile mele. Domnul e dibaci. Nu mi le-a dezvăluit pe ale lui. M-a lăsat 
doar să le bănuiesc, şi știi ce m-a mirat mult? Pe undeva, gândurile noastre 
de viitor se aseamănă. Nu mi-a promis nimic, dar am plecat de acolo cu 
convingerea că vom lucra multă vreme împreună. Am mare stimă pentru el. 
Abia s-a aşezat în scaunul domnesc și a şi început o lucrare de om 
prevăzător. Oameni de-ai lui de mare încredere s-au mutat în Moldova, în 
sudul Dunării, la Constantinopol, în Transilvania, în Ungaria, la muscali şi 
chiar la Praga, aproape de curtea Împăratului Rudolf al II-lea. Dar astea nu 
de la el le ştiu. Am și eu sursele mele de informare. Curieri destoinici 
aleargă de la oamenii lui spre București, ducând în buzunarele lor tot felul 
de ştiri care l-ar interesa pe domn. În slujba lui Mihai-vodă s-au legat nişte 
oameni care nu fac lucrurile pentru bani. E vorba de Chirilă Zece Cuţite, 
Costache Caravană, Ducu cel Iute, Petrache cel Mic şi Niţă Praştie. Dacă 
asemenea oameni s-au hotărât să-l slujească pe Mihai, înseamnă că domnul 
plănuiește lucruri mari. Ai auzit despre castelul de la Obreja? 

— Da. E al baronului Albert Szentivâni. 

— A fost, râse Iojica. Acum e al contelui Hans Beckembauer. 

— Și ce ne interesează pe noi neamţul acela? 

— Nu ne-ar interesa prea mult, dar pe neamţul acela îl cheamă, de fapt, 
Ion Cristu. Un bănăţean dat naibii de simpatic. 

Solniţa de lemn din mâna lui Cae se rupse în două. Iojica încruntă 
sprâncenele abia vizibil. Ştia că prietenul lui nu-și pierde cumpătul prea 
ușor. Să fi fost mirarea atât de mare sau era altceva? 

— Continuă! rosti musafirul, şi vocea lui păru destul de liniștită. 

— Cine crezi că l-a speriat pe Szentivâni atât de tare încât a fost nevoit 
să-şi vândă castelul? 

— Cristu? 

— Aş! 

— Tu? 

— Ei asta-i! Ce interes aveam? 

— Nu cumva Chirilă, Caravană și Ducu? 

— Întocmai, prietene. 

— Nu înţeleg de ce a venit acel Cristu sub nume de împrumut. Cred că 
mistificarea o să-i aducă o mulţime de neajunsuri. 

— Motive sunt destule, îl întrerupse Iojica. Una dintre misiunile lui este 
de a atrage pe saşii ardeleni într-o partidă favorabilă domnului Ţării 


Româneşti. Îţi închipui că un român ar avea puţini sorți de izbândă într-o 
asemenea lucrare. 

— Şi dacă se descoperă că e român? 

— Va pierde încrederea sașilor. 

— Numai atât? 

— Numai. S-a statornicit de mult obiceiul ca oamenii să-și ia titluri şi 
nume de împrumut. Sigur că astea dau loc la bănuieli, dar sper ca acest 
Cristu să fie destul de priceput pentru a nu i se afla numele adevărat. De 
fapt, a stat mai mult prin alte ţări și nu e cunoscut nici măcar la curtea lui 
Mihai. 

— Cum ai putut ajunge stăpânul atâtor secrete? se miră Cae. 

— Aş putea să-ţi întorc întrebarea, râse cancelarul. Tu cum poţi mânui 
atât de bine sabia? Crezi că am ajuns al doilea om al principelui chiar numai 
cu ajutorul tău? 

— Nu. Nu cred. 

— Foarte bine! Înseamnă că mi-ai recunoscut şi mie nişte calităţi. 
Acum, când am atâta putere, ar fi păcat să nu știu o mulțime de lucruri pe 
care Sigismund nici nu le visează. Sigur că îi strecor și lui câte ceva, dar 
numai ce cred eu că e necesar. Averea mea se ridică la o sută patruzeci de 
mii de galbeni. Asta înseamnă aproape două mii de ocale de aur. Aș fi putut 
să fiu de două ori mai bogat. Banii se duc însă pe unele informaţii. Plătesc 
regeşte pe acei spioni iscusiţi care îmi strâng veşti de pe tot cuprinsul 
Transilvaniei și chiar de peste hotare. Dacă vrei să fii puternic, trebuie să 
ştii multe despre alţii. Vrei să-ţi spun cine l-a scăpat de Ducu cel Iute din 
mâinile soldaţilor în hanul Butoiul Tămăduirii? 

— Unde-i hanul acesta? se prefăcu mirat Cae. 

— La doi paşi de Sighişoara. De fapt, cred că îl cunoşti foarte bine. 

— Eu? 

— Tu. Doar nu Sfântul Părinte. Unul dintre slujitorii hanului se află în 
slujba mea. Îţi închipui că o încăierare ca aceea nu trece neobservată, mai 
ales în vreme de linişte. 

— Și cum a putut să mă recunoască? 

— Ei, de recunoscut nu te-a recunoscut, dar din raportul lui am înţeles 
că în noaptea aceea a trecut pe acolo un mare aruncător de cuțite. 

— Poate a fost Chirilă, râse Cae. 

— Aiurea! Îţi cunosc bine cuţitele. 

Zicând acestea, cancelarul puse pe masă un cuţit. 


— De unde veneai în noaptea aceea? se interesă Iojica. 

— De nicăieri. Locuiam la han. 

Fu rândul cancelarului să facă ochii mari. 

— La han? Nu merge, băiatule! În hanul acela nu se aflau pasageri în 
afară de Ducu. 

— Era, totuşi, o doamnă. Doamna Cociuban. 

— Și ce-i cu asta? 

— Mai nimic. Dar sub cămașa de noapte a doamnei Cociuban se afla, 
de fapt, Cae Indru. 

— De necrezut! murmură lojica, surprins. Oricât de bine s-ar travesti un 
bărbat, un ochi ager descoperă de la o poştă că-i lipsesc unele haruri 
femeiești. 

— Sunt absolut de acord, îl întrerupse tânărul. Aveam însă grijă să mă 
întâlnesc seara cu oamenii hanului, iar la lumina slabă a lumânărilor trec 
multe amănunte neobservate. Apoi, trebuie să-ţi fac o mărturisire. Când 
aveam vreo şaisprezece ani, am colindat Austria cu o trupă de actori. lar o 
perucă bună şi câteva sulimanuri nu sunt tocmai de lepădat în astfel de 
ocazii. 

Iojica se ridică de la masă şi se rezemă cu spatele de uşă. Îi venea greu 
să se despartă atât de curând de prietenul său. Ar fi vrut să-l știe în preajma 
lui. Să-l vadă bucurându-se de tinereţe și de viaţă, iar asupra numelui său să 
nu şadă cuvinte de ocară. Oftă, ştiind că ceasul acela e încă departe. 

— Vei sta aici o săptămână, spuse blând, aproape duios. Va fi o 
săptămână de refacere. Arăţi cam jigărit. Doi slujitori vor avea grijă să nu-ți 
lipsească nimic. Te-am văzut intrând pe poartă călare. Nu sunt mare 
priceput la cai, dar un asemenea animal frumos am întâlnit foarte rar. De 
unde-l ai? 

— E o poveste lungă, murmură Cae tărăgănat, și faţa i se crispă uşor. 

Urechea fină prinse nuanţa schimbată a glasului lui. Prefăcându-se a 
nu fi observat nimic, se interesă grijuliu: 

— Ai bani? M-am gândit să-ţi las o mie de galbeni. Sunt în sertarul 
mesei. De fapt, aş vrea să nu uiţi că jumătate din averea pe care o am ţi se 
cuvine de drept. Îţi stă la dispoziţie când doreşti. Tot în sertarul mesei vei 
găsi şi o scrisoare către Mihai-vodă. Peste o săptămână pleci la Bucureşti. 
Tu vei fi omul care va lua hotărâri acolo, în numele meu. Toate știrile mi le 
anunţi prin curier. Te vei opri în drum, la Braşov. În mahalaua Scheiului e o 
cârciumă renumită, căreia-i zice La Berbecul Gras. Proprietarul e unul chel 


și mărunt, cu faţa mirată ca de iepure. Îl întrebi de Sile Adormitu. Acesta e 
omul meu. Prin el vom ţine legătura. E cel mai descurcăreţ dintre băieţii 
mei. El a descoperit toată tărășenia cu noul castelan din Obreja. Auzi, Cae? 
Are Beckembauer acela sau Cristu, cum l-o chema, o soră frumoasă cum nu 
s-a pomenit în toată Transilvania. 

Tânărul tresări din nou, lăsându-l nedumerit pe cancelar. Tăcură o 
vreme, fiecare cufundat în gândurile lui. Se făcuse târziu. Lumânările 
scăzuseră la jumătate. 

— Caută să-l convingi pe Mihai-vodă că avem acelaşi drum, continuă 
Iojica, parcă visător. Că poate să se bizuie pe ajutorul meu, iar acest ajutor 
nu e de lepădat. Vorbește-i despre proiectele noastre! El va fi puternic 
numai când va uni toate pământurile românești sub un singur conducător. 
Poate greşesc lipsindu-mă în aceste luni care urmează de prezenţa ta. Am 
unele greutăţi. Principele a cam scăpat de sub influența mea, aflând unii 
sfătuitori printre nobili. Aceştia l-au hotărât spre o prietenie cu turcii, în 
dauna creștinilor. Sigismund s-a grăbit să trimită o solie la Constantinopol. 
În scrisoarea adresată sultanului, cerea în schimb alipirea la principatul 
Transilvaniei a Ţării Româneşti și Moldovei. O dată cu plecarea acelei solii, 
am început să mă neliniștesc pentru viaţa mea. lată primul gând care m-a 
îndemnat la întâlnirea noastră de azi. 

— În cazul acesta, ar fi mai bine să rămân. 

— Nu! Mi-am luat unele măsuri. Ştiam că Ducu, Chirilă și Caravană 
dau târcoale castelului din Obreja. Am făcut în așa fel încât vânătorii să afle 
despre scrisoarea lui Sigismund. Acum, principele e înfricoşat. Şi-a dat 
seama de greşeală. Dacă scrisoarea ajunge în mâinile împăratului Rudolf, se 
pot schimba multe în Transilvania, înainte de o intervenţie turcească. 

— Eşti mai tare decât mă aşteptam, râse Cae. 

— Sunt silit să fiu tare. Cu un principe ca Sigismund nu știu niciodată 
dacă peste un ceas voi mai fi cancelar sau voi mai fi în viață. Acum, pare 
să-mi arate oarecare bunăvoință. M-a rugat să-i găsesc acea scrisoare 
încăpută pe mâinile vânătorilor. 

— Şi ce hotărâre ai luat? Îi urmăreşti pe vânători? 

— Nici gând, zâmbi aspru lojica. Atâta vreme cât Sigismund e 
înspăimântat, se pot pune la cale multe lucruri bune, spre folosul creştinilor. 
lar Mihai-vodă va avea asupra lui o armată care i-ar putea aduce multe 
foloase. 


Trăsura excelenţei-sale ieşi pe poartă și se mistui curând în întunericul 
nopţii. Culcat între pernele moi, lojica părea să doarmă. Dar gândurile 
puternicului cancelar se călătoreau iute. Îl cunoştea prea bine pe Cae ca să 
nu-și dea seama că se petrecuse ceva cu el. Nu i se întâmpla prea des 
tânărului său prieten să-şi piardă cumpătul la uzul unui nume. În seara 
aceea, tresărise de două ori. Să-și fi pierdut oare proverbiala stăpânire de 
sine? Greu de presupus. Încercă să recapituleze discuţia. Tresărise o dată la 
numele lui Cristu. Emoţia fusese atât de puternică, încât solnița de lemn se 
sfărâmase în mâna lui. Tresărise a doua oară, aflând despre sora lui Cristu. 
Asta dovedea fără îndoială că tânărul îi cunoștea pe castelanii din Obreja. 
Sau, în orice caz, numele lor îi amintea o întâmplare cu totul aparte. „Voi 
cerceta toate astea, hotărî el. În definitiv, Indru e singurul meu prieten.” 

În casa modestă din Sebeş, Cae Indru stinse lumânările multe şi se 
aşeză pe patul curat, cu miros dulce de busuioc. Dar, cu toată oboseala unei 
zile petrecute în șa, nu-i era somn. Gândurile lui se reîntoarseră la platoul de 
la picioarele Semenicului. O fată cu părul roșu ca flacăra ieşea dimineaţa la 
capătul platoului, şi râsul ei era primul semn al unei zile frumoase. Oare a 
uitat Stela Cristu de zilele acelea de vară, când călăreau amândoi prin locuri 
rar călcate de picior omenesc? Mirosna amăruie a brazilor îi îmbăta. Se 
strigau unul pe altul printre stâncile multe, iar stâncile repetau numele lor 
lungind silabele parcă înadins. Se aplecau la izvoare să bea apă din pumni. 
Acolo își vedeau feţele una lângă alta. Stela tulbura apa cu vârful degetelor, 
iar feţele se apropiau şi se depărtau, într-un joc straniu. Într-o zi, îl rugase 
să-i arate cum se mânuie sabia. 

— Am să-ţi arăt ceva mai bun. Ia cuțitul acesta și încearcă să nimereşti 
bradul de acolo! 

— N-am să pot. 

— Știu că nu poţi acum. Dacă vrei, vezi nodul acela micuţ de pe 
tulpină? 

— Da. 

— Ei bine, dacă vrei, poţi ajunge să împlânţi cuțitul în el de la 
cincisprezece paşi. 

— Eu? s-a mirat zâmbind. La asemenea distanţă nu cred să poată chiar 
un bărbat, oricât ar fi el de priceput. 

O clipă îl încercase vanitatea și nu s-a putu opri să nu se laude un pic: 

— Uite, am să încerc eu. 


Mâna se mişcă moale. Cuţitul zbură ca o săgeată și se înfipse în 
mijlocul nodului. Stela făcu ochii mari și nu-și putu înfrâna un gest de 
admiraţie. Apoi, râse: 

— Cred că a fost o întâmplare, domnule Cociuban. 

— Nu cred în întâmplări. lată, mai am la mine câteva cuțite. Le voi 
înfige în jurul celuilalt. 

Cuţitele fulgerară unul după altul și se înfipseră în jurul primului, aşa 
cum prevăzuse el. Stelei îi pierise graiul. Se uita la el de parcă îl vedea 
pentru prima oară. lar când îi vorbise, glasul ei păruse mai matur. 

— Seara m-am gândit de multe ori la domnia-ta, domnule Cociuban. 
Parcă aţi fi doi oameni. Unul bun ca un copil. Celălalt — aspru și 
neînduplecat. Unul încet, pe jumătate adormit. Celălalt — fulger şi trăsnet. 

Se roşise uşor la față, dar nu se oprise. 

— Când te apropii de Vânt Sălbatic, parcă dormi. Când te ridici în şa, te 
prefaci în fulger. Ochii domniei-tale sunt cruzi și întunecaţi. Unde ai învăţat 
să arunci astfel cuţitele? Unde ai învăţat să vorbeşti frumos și să te porți ca 
un om de seamă? Cine ești domnia-ta, domnule Cociuban? Nu-mi răspunde 
acuma dacă nu vrei. Aşteaptă să ne împrietenim mai mult. Nu-i aşa că nu 
mai pleci de la noi? Asemenea locuri frumoase nu mai întâlneşti nicăieri. 

«Cine ești domnia-ta, domnule Cociuban?» o imită Cae răsucindu-se 
în aşternut. „Când o fi aflat adevăratul meu nume, cu siguranță că s-a 
îngrozit și i-a părut rău pentru toate zilele acelea petrecute în tovărăşia 


» 


mea. 


Hanul Privighetoarea de Aur avusese cândva un vad, poate dintre cele 
mai bune. Așezat în partea de nord a Bucureştilor, aproape de zona marilor 
lacuri, părea mai degrabă o fortăreață cu turnul lui înalt din cărămidă și 
piatră. În timpul verii, iedera acoperea turnul până sus, dând un farmec 
aparte cărămizilor măcinate pe la capete. Zidul de piatră, gros cam de doi 
paşi, înconjura terenul dintre două uliţe. În curtea hanului se intra printr-o 
poartă mare de fier, care stătea deschisă din zori până târziu după miezul 
nopţii. Curtea, acoperită cu troscot, era tăiată de o alee pietruită, mărginită 
de tufe de trandafiri. La vreo treizeci de pași, aleea se despărțea în două mai 
înguste. Una ducea în spatele clădirii, către grajdurile mari, care puteau 
adăposti la nevoie aproape o sută de cai. Cealaltă se oprea la șoproanele 
acoperite cu verdeață, sub care se înşirau pe timp de vară mese lungi de 
brad. 

Privighetoarea de Aur cuprindea nouă camere spațioase, la etaj, lăsând 
la o parte turnul cu cămăruţele lui scunde şi înguste ca niște chilii. Jos se 
aflau doar două încăperi, o sufragerie uriaşă, o bucătărie şi o odăiță în 
spatele bucătăriei, unde se odihnea jupân Christache Mutu cu soția, la 
ceasurile când musafirii potoliţi își vedeau de treburile lor. 

De fapt, vadul nu se putea numi slab nici în vara anului 1594. Doar 
necazurile erau altele. Ceva mai încolo, pe colţul străzii, un grec pe nume 
Vanghelatos deschisese un han la concurenţă, pe care îl botezase destul de 
original Hanul Boierilor. E drept că şi Privighetoarea de Aur purta un nume 
destul de interesant, și poate că lucrurile ar fi mers bine pentru amândouă 
hanurile dacă grecul nu ar fi urmărit să rămână singurul hangiu în toată 
partea de nord a Bucureștilor. Clienţii de la Hanul Boierilor nu erau cu 
nimic mai simandicoşi decât cei ai lui Christache Mutu. Dar grecul, prin 
aluzii, prin vorbe mai directe, îşi făcea clienţii să se simtă mai de soi decât 
cei de la Privighetoarea de Aur. La Vanghelatos, până și mâncărurile 
căpătaseră nume pompoase, iar vestitele vinuri românești găsiră un „naş” 
cam zurbagiu, care le botezase din nou, cu nişte nume năstrușnice. 

Zidurile Privighetorii, cu platformele lor ca nişte terase în miniatură, se 
continuau în pământ, împrejmuind niște pivnițe lungi şi cam încurcate, 
întunecoase și umede, în care te puteai pierde cu cea mai mare uşurinţă. În 
pivnițele păstrate mai bine, butoaiele pline ședeau rânduite frumos pe grinzi 


de stejar. Și nimeni, poate că nici chiar hangiul, nu ar fi putut spune cât vin 
se găsește acolo. 

Christache Mutu se mișca veşnic printre clienţi, ducându-și cu 
demnitate burta ca o provă de vapor, așteptând ca slujitorii să umble în toate 
cu bună rânduială. Un observator dibace ar fi remarcat, poate, că din vreme- 
n vreme Christache cotrobăia prin tejgheaua mai bătrână decât el, care de 
multă umblătură semăna cu o şuncă afumată, scotea banii mai mari, îi 
număra din ochi, îi arunca într-o pungă veche și strecura punga unei 
bătrâne, care o apuca repede. Femeia picotea, cât era ziua de mare, pe un 
scăunel aflat la capătul tejghelei. Doar când simţea punga, ochii i se 
deschideau cam cât la o pisică pe vreme de lumină mare. Punga dispărea în 
fusta ei largă, iar stăpâna fustei se mistuia către pivnițe și apărea curând în 
afara hanului, lângă zidurile bisericii Sfântul Paraschiv. Traversa curtea 
mult prea iute pentru vârsta ei și se pierdea într-o uliţă îngustă. 

Uneori către seară, Christache Mutu se uita îngrijorat spre poartă, 
aşteptându-se la cine știe ce buclucuri din partea concurentului. Kir 
Vanghelatos ţinea pe mâncare şi băutură vreo zece haidamaci. În partea 
aceea a Bucureştilor se știa că haidamacii nu erau oamenii grecului. Se 
aflau în slujba unui Roco Perisini, despre care se vorbea mult — și nu tocmai 
bine. Sosit în București îndată după înscăunarea lui Mihai-vodă, Perisini se 
dovedi a fi prieten bun al ienicerilor în cetate. Poate să fi fost chiar 
conducătorul lor din umbră. Casa lui era un adevărat palat, cu gărzi la porţi 
şi cu o armată cam sălbatică, formată din aproape o sută de haidamaci, 
aduşi cine ştie de pe unde. Unii spuneau despre el că ar fi cea mai bună 
spadă din răsăritul Europei, lăsându-l la o parte pe acel faimos preot iezuit 
părintele Grasa, care fusese la vremea lui profesor de scrimă pe undeva prin 
apusul continentului. Într-un timp destul de scurt, Perisini trimisese cu sabia 
în lumea drepţilor atât de mulţi creștini şi necreștini, încât oamenii fugeau 
din calea lui și se simțeau fericiți dacă scăpau doar cu niște înjurături 
piperate. Când apărea pe stradă, însoțit de haidamacii lui, strada se golea 
iute de lume și vai de aceia care nu apucau să se mistuie la timp, într-o curte 
sau la loc adăpostit. Sfida cu bună-știinţă autorităţile și nici chiar domnul 
țării nu îndrăznea să-l certe cu judecată. Unii şopteau că la Perisini ar fi a 
doua curte domnească, dacă nu prima, iar boierii băteau în faţa lui temenele 
mai abitir decât în faţa lui Mihai-vodă. 

Îmbrăcat după moda venețiană, cu pantaloni până aproape de 
genunchi, continuaţi de ciorapi lungi, cu vestă scurtă acoperită de 


ceaprazuri, cu pălărie mare şi pelerină bogată, Roco făcea parte din lumea 
bărbaţilor eleganţi ai Bucureştilor. Faţa măslinie, cu ochii adânci, umbriţi de 
gene lungi, întoarse, gura frumoasă, umerii largi şi şoldurile înguste erau 
darurile de preţ ale străinului. Vorbea limba valahă binișor şi se putea folosi, 
la nevoie, de tălmaci în limbile turcă, nemţească, franțuzească şi mai ales 
italiană. Părea a nu fi străin de oarecare cultură, iar vorbele lui de duh 
făceau de multe ori ocolul orașului. Prin ce împrejurări intrase în legătură 
cu Kir Vanghelatos nu știa nimeni. Poate că negustorul îi plătea un oarecare 
tribut, punându-se sub protecţia lui, sau poate că legăturile lor erau mai 
adânci. 

Uneori, Perisini ieşea din Hanul Boierilor urmat de suita lui și intra la 
Privighetoarea de Aur. Atunci, Christache Mutu era cuprins de panică, 
având motive dintre cele mai serioase. Haidamacii aruncau din faţa lui 
Roco mesele cu muşterii cu tot, puneau pe goană consumatorii din partea 
rezervată boierilor şi se așezau la chef mare. În asemenea împrejurări, 
afacerile lui Christache se împuţinau văzând cu ochii, iar pagubele nu erau 
dintre cele mai neînsemnate. Perisini alegea un colț al lui, de unde 
cuprindea cu privirea celelalte mese. Hangiul își punea slujitorii pe două 
rânduri, umblând grijuliu, așteptând comenzile mari, care nu erau niciodată 
plătite. Îi plăcea să stea de vorbă cu Mutu şi cu slujitorii hanului în felul lui 
mucalit, spre marea veselie a haidamacilor. Clienţii trecători prin Bucureşti 
rămâneau liniștiți pe la mesele lor dacă nu-i avertiza nimeni. Mai rămâneau 
și din localnici. În special curioşii, riscându-şi chiar câteva coaste pentru a 
vedea o păruială zdravănă, din care ieşeau totdeauna învingători oamenii lui 
Perisini. 

Într-o sâmbătă seara, intrară pe poarta larg deschisă a Privighetorii de 
Aur şase bărbaţi cu hainele colbuite de drum. După îmbrăcăminte, nu 
tocmai arătoasă, locul lor ar fi fost printre clienţii de mâna a doua. Călătorii 
duseră caii către fundul curții şi-i predară unor rândași, dimpreună cu niște 
bacșişuri grase, care se întâlneau rar în acea parte a hanului. Scăpaţi de 
povara cailor, oamenii se îndreptară spre cel mai frumos colț al Privighetorii 
de Aur, unde feţele de masă, dușumeaua și mobila străluceau de curăţenie. 
Christache Mutu îi zări de lângă tejghea. Mânios de atâta îndrăzneală, se 
grăbi să-i întoarcă din locul acela nepotrivit cu starea lor. La mijlocul 
drumului, hangiul se opri mirat şi nu-şi putu reține o exclamaţie de bucurie: 

— Să mă trăsnească dacă ăştia nu sunt cei mai de seamă oaspeţi pe 
care-i primesc de un an încoace! Iată-l pe Costache Caravană, la fel de slut 


ca și Zambilica. Domnul Chirilă Zece Cuţite parcă s-a mai lungit niţel, iar 
Ducu cel Iute, cu figura lui de domnişoară sau mai degrabă de călugăriță 
tânără, ar putea să cânte în strană la Sfântul Paraschiv. Pe ceilalți trei nu-i 
cunosc, dar dacă or fi la fel de viteji pe cât sunt de voinici, atunci merită și 
ei un loc în colțul acesta. 

— Christache băiatule! strigă vesel Caravană. S-a împlinit un an de 
când nu am mai călcat pe aici. După cât bag de seamă, ţi-a mai crescut burta 
cam cât un harbuz. la spune: ai locuri de odihnă pentru noi? 

— Dacă am? se fandosi hangiul. Pentru domniile-voastre sunt gata 
oricând să alung o duzină de clienţi care înoată numai în aur. 

— Știu asta, râse Chirilă. D-aia am și venit la tine. Dar de ospătat crezi 
că găsești ceva? Pe vremuri, plecam de la tine gâfâind ca după caznele 
iadului şi crăpau hainele pe noi de atâta osânză. 

Hangiul îi privi galeş, prefăcându-se a se gândi îngrijorat. Bărbia 
groasă i se răsfrânse peste gulerul cămășii. După o vreme, când crezu că i-a 
ținut destul ca pe jăratic pe acei clienţi dragi, ochii lui mici şi vioi sclipiră 
vesel. 

— Dacă am de mâncare și băutură? Auzi, Doamne, întrebare! Asemenea 
ocară nu mi s-a mai făcut demult. Hai s-o luăm cu încetişorul. Ce-aţi zice 
pentru început de niște trandafiri oltenești, pipărați de ţi se face gura ca 
porţile iadului? Lângă asemenea cârnăciori nu merge ţuica de tescovină. 
Numai pruna spală usturimea. 'Ţuica de Piteşti are dichisul ei. Merge doar 
pe inima goală. Ţuica de Vâlcea pare subțire și apoasă. Când bei, parcă o 
legiune de draci lucrează la lărgirea stomacului. După trandafiri merge niște 
brânză de oaie, numai aşa ca temelie, pe care poţi clădi cu toată nădejdea. 
Pe urmă un borş de măruntaie acrit cu corcodușe, făcut de Smaranda mea 
chiar adineauri. La sfârşit n-ar strica niște pui înecat în mujdei de usturoi. 

Ochii musafirilor se lărgiră cu sclipiri lacome, spre bucuria lui 
Christache Mutu, care se simţi dintr-o dată o persoană de mare importanţă. 
Cât despre Caravană recunoscut ca mare mâncău, acesta rămase în extaz ca 
la o slujbă frumoasă şi-i dădu peste mână lui Chirilă când vânătorul vru să-i 
şoptească ceva la ureche. 

— Şi ce ne dai ca udătură la puiul cu mujdei? întrebă Ducu înghițind în 
sec. 

— Aici e mai greu, făcu hangiul, șăgalnic. Vinul de Segarcea aspreşte 
inima, dar moaie genunchii. Cel de Drăgăşani se lipește de tine ca o muiere 
şi nu te lasă de lângă el până la ziuă. Vinul de Odobeşti e ca sărutul 


fecioarei: niţel amărui. Vinul de Tâmave are miros de suflet de sfânt. Pe 
ăsta trebuie să-l bei închinându-te. Îţi toarnă în oase nouăzeci și nouă de 
ocale de putere și-ţi fură gândurile. La prima cană îţi arată drumul spre rai. 
La a doua cană îţi dezvăluie iadul cu toți dracii din el, dacă îţi lipseşte a 
treia cană. Cotnarul e altfel. După prima cană simţi cum îţi cântă un cor de 
îngeri în gură. După două căni înghiţi corul de îngeri cu trâmbiţe și cu aripi 
cu tot, să le arăţi de ce eşti tu în stare. Vinul de Babadag e greu ca nisipul 
din care își trage seva. Cel de Teaca sau de Șarad e bun pentru leacuri. Din 
ăsta, oamenii cuminţi beau cu degetarul. Pe omul sănătos îl doboară în două 
ceasuri. Pe cel beteag îl tămăduiește chiar când e cu un picior în groapă. 
Vinurile de Arad și de Lipova sunt grase ca laptele de mamă. Străinii care 
nimeresc la mine pentru o noapte vor să guste din toate butoaiele, dar nu se 
pot hotărî înainte de o lună și pleacă tot nedumeriţi şi se bat între ei şi-şi 
mută fălcile, fără să se poată lămuri care din aceste vinuri ar fi cel mai bun. 
Am avut mușterii care au plecat de aicea năuci, blestemându-mi pivnițele şi 
făcând jurăminte că nu vor mai călca pe la Privighetoarea de Aur. După un 
timp, se întorceau pocăiţi și cu lacrimi în ochi, rugându-mă să le iert 
nesocotinţa. Vinurile de Huşi au nimicit două oști polone care au călcat 
Moldova în urmă cu vreo cincizeci de ani. Se zice că polonii erau mulţi câtă 
frunză şi iarbă. Veniseră să radă Moldova din temelii. Domnul Moldovei nu 
apucase a ridica oastea de ţară şi se afla la mare strâmtoare. Cineva dintre 
oamenii lui l-ar fi sfătuit să le lase în drumul polonilor cam la o mie de 
butoaie cu vinuri de Huși. Polonii călăreau semeţi cu hatmanii în frunte, cu 
săbiile lor straşnice ridicate în dreptul umerilor, cântând în gura mare: 


„Prin Pocuția la vale, 
Vin polonii tot călare.” 


Când au dat de vin, fiind cunoscători buni ca şi ai noştri, polonii au pus 
tabăra la o margine de pădure. La prima oală de vin, polonii au răcnit din 
toate puterile: 

„Pentru victorie! Moarte moldovenilor!” 

La a doua oală au răcnit iar: 

„Trăiască moldovencele şi pacunele noastre! Fete ca ele nu se află în 
toată lumea. Să vină a treia oală!” 

La a treia oală au răcnit iar: 


„Să vină, a patra oală! 'răiască "oldovenii, 'oldovencele ’răiască 'inul 
de 'uşi!” 

A cincea oală nu a mai avut la cine să vină. Domnul Moldovei cu 
oamenii lui le-au cules armele și i-au lăsat să doarmă ca pe nişte creștini de 
treabă. Câte unul dintre poloni se trezea o clipă, deschidea ochii mari și 
cânta satisfăcut: 


„ rin *ocuţia la “ale 
in *olonii tot "ălare.” 


Pe urmă cădea ca trăsnit lângă oala lui, visând la cine știe ce fapte de 
arme. Când s-au trezit, i-au condus ai noştri până la graniță. Acolo s-au 
despărţit fără supărare, dar polonii nu s-au putut opri să nu le zică: 

„Lasă, că o să nimeriţi şi voi pe la noi! Şi noi avem vinuri bune.” 

Vinurile noastre de Soroca şi de Tighina au cruțat pământurile 
Moldovei de multe călcări ale tătarilor. Odată a venit la noi un negustor 
venețian, mare şugubăţ. Și, ca să arate că știe românește, a început să 
îndruge repede în păsăreasca lui cam șmecherească: 

„Cotnareasa, Segarcisa, Târnavestu, Odobesta, sarmalustia, chiftelina 
del Moldova.” 

Am râs de venețian. Era al dracului de glumeţ și mai ştia și altele, pe 
care ni le-a spus la fel de repede şi de şugubăţ: 

„Domini Stefani magiore, una grandisima bazilica Putna, extra 
formoza fata del rumana, una picolina naţione ciomăgire crunto per turco 
linga podul Magiore.” 

Christache Mutu mai șezu de taină multă vreme cu acei oaspeţi dragi. 
Caravană mușcă zdravăn din trandafirii oltenești, ardeiaţi, și-i dădură 
lacrimile. Cuvintele lui de supărare stârniră veselia celorlalți. 

— Christache băiatule, ai pus pulbere aprinsă în cârnăciorii ăştia. Tu ai 
fi bun de bucătar în război. Dar nu la ai noștri; la inamic. 

Începu să însereze. Era o seară frumoasă, cu lună mare, cu răcoare 
dulce de stepă. Christache trecu în odăiţa lui din spatele bucătăriei, se aşeză 
cu evlavie în faţa unei icoane și începu să se roage din tot sufletul: 

— Adu-l, Doamne, pe Roco Perisini în seara asta! Fă, doamne, o 
minune și îndreaptă-i pașii încoace! 

Se pare că Dumnezeu îi auzi chemarea fierbinte. Perisini sosi la 
Privighetoarea de Aur cam peste un ceas, urmat de cincisprezece din 


haidamacii lui. Dar înaintea lui Perisini mai intrară doi călători în han. 
Primul înalt şi deșirat, construit parcă numai din oase de împrumut, care nu 
se prea loveau unul cu altul, cu o figură lunguiaţă ca un bot de vulpe, 
îmbrăcat cu niște haine ușoare și largi, îşi găsi un loc printre clienţii de rând. 
Al doilea era Cae Indru. Se aşezase în colţul musafirilor de soi, abia liberat 
de vânători. Aceştia plecaseră obosiţi pe scări în sus, către odăile pregătite 
cu dichis de Smaranda Mutu. 

Când apăru Perisini, în curtea hanului se făcu linişte. Mulţi se ridicară 
grabnic de la mese, gata s-o ia din loc. Haidamacii rostogoleau dinaintea lui 
mesele cu consumatori cu tot, măturând calea și scoțând chiote de plăcere. 
Când ajunseră aproape de Cae, se opriră nehotărâţi. Eleganţa tânărului îi 
descumpăni. După îmbrăcăminte, părea să fie un fiu de mare boier. Dar 
Perisini se sinchisea prea puţin de marii boieri. Și dacă îi opri pe haidamaci 
să-l arunce de acolo cu masă cu tot, fu numai o inspiraţie de moment. 
Christache Mutu se înfăţișă de îndată, făcând unele temenele, dar nu atât de 
adânci pe cât s-ar fi cuvenit. Haidamacii traseră o masă lungă în apropiere 
de cea a stăpânului, hotărâți să petreacă o seară frumoasă. 

— Ia spune, Mutule, strigă Perisini, fripturi aveţi? Văd că boi sunt 
destui. 

— Da, domnule, avem fripturi, răspunse mieros hangiul, pricepând 
insulta. Dar ăștia pe care-i vedeţi domnia-voastră nu sunt de soi. Nişte boi 
buni de rasă mare ne-au picat abia adineauri. 

Italianul tresări. Haidamacii se ridicară pe jumătate, cu mâinile pe 
săbii, dar el le făcu semn să rămână liniștiți, gândindu-se că s-a întâmplat 
ceva cu hangiul dacă s-a apucat aşa din senin de asemenea obrăznicii. Până 
acum îi suportase toate insultele şi toate pagubele fără să crâcnească. Să fie 
cumva tânărul de alături cauza care-i dădea asemenea curaj lui Mutu? Nu-i 
venea să creadă, mai ales că omul nu părea să fie însoţit de slujitori. ÎL privi 
pe Indru cu coada ochiului. Acesta mânca liniștit, parcă absent la tot ce se 
întâmplă în jurul lui. Purta o sabie de bună calitate. Mulţi purtau săbii bune, 
puţini însă ştiau să le folosească. „Până nu beau o oală de vin, gândi în 
continuare Perisini, nu are rost să mă înfurii. În definitiv, am venit să mă 
înveselesc niţel, şi zău că sunt curios până unde va merge hangiul cu 
obrăznicia lui! În tot cazul, în seara asta termin cu el.” 

— Mutule, strigă bine dispus, adu pentru mine o oală de Cotnari, iar 
pentru băieţii ăștia, ca de obicei, Drăgășani! Vinul de Drăgășani e ușor la 


băut și duce la chef. Cotnariul e mai năbădăios. Parcă mă bate gândul să-ţi 
dărâm șandramaua în seara asta. 

— Îndată, domnule! zise Mutu. Numai că ar mai trebui o mică 
trebușoară. Adică, o bagatelă pentru domnia-ta. 

— Nu înţeleg, se miră oaspetele. 

— Nu-i nimic, domnule! vorbi hangiul cu un aer senin. Vă lămuresc eu. 
Pentru domnia-voastră vând numai cu plata înainte. Pentru vechile chefuri 
făcute la mine și pentru unele pagube nu vă cer nimic. Să fie pomană! Dar 
pentru astăzi vreau şi eu partea mea. Zău, m-am hotărât să nu mai fac 
pomeni. 

Haidamacii săriră pentru a doua oară de la masă. Un gest al stăpânului 
îi potoli. 

— Cred că ai dreptate, spuse Perisini aruncând o pungă cu aspri pe 
masă, spre disperarea oamenilor lui, care nu mai înțelegeau nimic. 

— Aşa e, domnule! aprobă Mutu. Și încă ceva: la cel mai mic semn de 
scandal, vă dau afară. 

De data aceasta, chiar şi Perisini simţi că nu mai are aer destul. Reușşi 
totuşi să zâmbească, socotind că va face o seară de pomină la 
Privighetoarea de Aur. Clienţii mai vechi crezură că Mutu nu mai e în 
minţile lui. Unii plecară înainte de a începe furtuna, dar cei mai mulţi 
rămaseră, chiar cu riscul de a se alege cu câteva coaste rupte. Numai 
hangiul își văzu liniștit de treburi. Chemă slujitorii și le dădu comenzile 
necesare, observându-l cu coada ochiului pe Perisini. Știa că după cele ce-i 
spusese va ieși cu tărăboi şi cu bătaie mare, din care mulţi vor pleca pe 
poarta Privighetorii cu picioarele înainte. Mai știa că se poate bizui pe 
vânători. 

Cae Indru observase intrarea în han a lui Perisini. Ideea cu răsturnatul 
meselor îl supărase. Auzise câte ceva despre acest venețian. Unii spuneau că 
ar fi cea mai bună „spadă” din Bucureşti şi chiar din Balcani. Alţii şopteau 
că trăiește din jafuri şi că averea lui întrece închipuirile cele mai îndrăzneţe. 
Poate că din toate era câte ceva adevărat. 

La rândul lor, clienţii de la mesele obișnuite se aşezară în așa fel încât 
să aibă timp şi loc destul pentru fugă, înainte de a cădea vreo urgie. Numai 
clienţii străini de Bucureşti, puţini la număr, rămaseră liniștiți, văzându-și 
de vinul lor. 

Perisini bău cu poftă vinul rece, scos din pivnițele adânci. Apoi i se 
adresă jupânului, atât de liniștit şi de potolit, încât nu se mai auzi în tot 


hanul zarvă de glasuri. 

— Hangiule, mi-ai plăcut în seara asta. Credeam că n-o să aud niciodată 
de la tine niște vorbe mai ca lumea. Vitejii s-au cam împuţinat în ziua de 
azi. După cum eşti tu de viteaz la gură, nu mă îndoiesc nici un moment că și 
mâna ta e la fel de lungă. Pentru banii pe care ţi-i plătim, zău că merită să 
ne dai şi nițică distracţie. Am hotărât să te baţi cu unul dintre oamenii mei. 
Cu care vrei tu. Ei, hai, nu mai holba ochii! Avem dreptul și noi la un pic de 
veselie. Hei, daţi-i careva o sabie! 

I se oferi degrabă mai multe. Hangiul se trase îndărăt. Unul dintre 
haidamaci aruncă sabia la picioarele lui. 

— îndrăznește, hangiule! zâmbi italianul. Dacă nu ridici sabia până 
număr la trei, flăcăul ăsta de ispravă o să-ţi taie întâi o ureche, apoi pe 
cealaltă. Pe urmă are să te radă frumos. Unu... doi... 

Haidamacul ridică sabia cu intenţia vădită de a-l lovi pe bietul hangiu. 
Cae se aplecă puţin într-o parte. Palma lui veni fulgerător în față, iar în clipa 
următoare cuțitul trecu peste masa lui Roco, pătrunse în braţul 
haidamacului, rămânând acolo și pendulând uşor. Totul se petrecuse atât de 
repede, încât oamenii rămaseră înmărmuriți. Perisini se dezmetici primul. 
Sări în picioare înjurând, urmat de oamenii lui. Clienţii meselor de mâna a 
doua se pregătiră să fugă, dar curiozitatea fu mai mare decât frica. 
Haidamacii se năpustiră asupra lui Indru, fără să mai aştepte porunca 
stăpânului. Primul dintre ei, un flăcău voinic, se prăbuşi la picioarele 
tânărului, ca secerat. O fracțiune de secundă îi trebui lui Cae pentru a 
desluși pricina. Omul fusese lovit în ceafă de un pietroi cât pumnul, venit de 
undeva din mulțime. Al doilea haidamac primi în piept un cuţit venit de sus 
de pe scări. Cuţitele lui Cae nu mai porniră. Peste gălăgia care se iscase, 
glasul lui Chirilă Zece Cuţite se auzi puternic: 

— Hei, domnilor, nu toţi o dată! Aşteptaţi să facem puţină ordine! 

Vânătorii coborâră scările în goană, urmaţi de Marcu şi de băieţii lui. 
Când dădură de Cae Indru îl salutară bucuroși. Perisini rămase cu gura 
căscată, recunoscându-l printre vânători pe Costache Caravană. În clipa 
următoare, scoase un șuierat puternic, în semn de atac. Haidamacii porniră 
mai precauţi. De două ori, mâna lui Chirilă se mișcă fulgerător, şi de fiecare 
dată rândurile atacatorilor se răriră cu câte unul. De două ori fulgerară 
cuţitele lui Indru și fu rândul lui Chirilă să se minuneze. Ducu cel Iute 
încrucișă sabia cu un lungan. Dar schimbul de lovituri fu atât de iute, încât 
oamenii se mirară când îl văzură pe haidamac lăsându-se sub masă fără 


vlagă. Costache Caravană ştia că măciuca lui nu e bună contra săbiilor, aşa 
că se apucă să vorbească în gând cu Zambilica: „Dragul meu, tactica de 
luptă se schimbă de la caz la caz.” 

Măciuca zbură prin aer. La capătul drumului întâlni o căpăţână, iar 
stăpânul căpăţânii se lungi creştineşte pe duşumea. În faţa acestei situații 
dezastruoase, haidamacii se traseră îndărăt, uluiţi. Vocea lui Chirilă tună din 
nou: 

— Aruncaţi armele și lipiţi-vă de perete! 

Unul dintre haidamaci ridică împotriva lui Chirilă un picior de masă. 
Vânătorul zâmbi. O piatră venită din mulţime îl culcă la pământ pe agresor. 
Într-un loc mai larg, Perisini se învârtea cu sabia în jurul lui Cae, iar 
loviturile lui scoteau spectatorilor strigăte de groază sau de admiraţie. Indru 
se mişca parcă prea încet. Avea o anumită lenevie în mișcări, iar ochii lui, 
pe jumătate închiși, păreau ai unui om aproape adormit. În fiecare clipă se 
părea că va fi străpuns, dar de fiecare dată ieșea din raza periculoasă cu o 
alunecare moale. 

— O să-l împungă pe Cae, șopti Caravană lui Ducu. 

Tânărul zâmbi. 

— Să-i ardem una la căpăţână, continuă Caravană. Eu îl știu pe italian. 
De sabia lui nu a scăpat nimeni până azi. 

Ducu urmări atent mișcările și loviturile lui Cae. Era singurul specialist 
între ceilalți și recunoscu iute măiestria tânărului. 

— Eu îi ard una lui Perisini cu măciuca, insistă Caravană. 

— Mai taci naibii din gură! se răsti Ducu râzând. Asemenea luptă vezi o 
dată la o sută de ani. Ai, bre nea Caravană, te-ai supărat? Nu vezi ce paradă 
are Cae? 

Perisini se învârtea mlădiu ca un şarpe şi vorbea necontenit. Era o bună 
metodă de a-i distrage atenţia adversarului. Tânărul îi răspundea calm, cu 
vocea niţel tărăgănată. 

— Eşti un spadasin bun! spuse Perisini. 

— Ca şi domnia-ta! i-o întoarse Cae. 

— Ai parat multe lovituri care pe altul l-ar fi dat gata. Spune, ești valah? 

— Da, domnule. 

— Curios! Nu ştiam că valahii pot să mânuiască atât de bine o sabie. 
Sau poate că s-a întâmplat cu domnia-ta o minune. 

— Sunt multe minuni de acestea la noi, domnule Perisini. 


— Parcă n-aş crede. Sabia se mânuie cum trebuie numai în Apus. Acolo 
sunt școli pentru spadasini. 

— Una dintre aceste minuni e lângă noi, continuă calm Indru. Se 
numește Ducu cel Iute. Mulţumeșşte cerului că nu ai încrucişat sabia cu el. 
Nu aş fi în stare să pariez nici o ceapă degerată pe pielea domniei-tale. 

— Aiurea! zâmbi Perisini. 

Săbiile scânteiau și se încrucișau fulgerător. Șuieratul lor spinteca aerul 
dimpreună cu ele, înghețând inimile oamenilor care făcuseră cerc în jurul 
celor doi spadasini. 

— Ştii multe, râse Perisini. Dar ce nu ştii domnia-ta e lovitura aceasta 
dată de la înălțimea șoldului, când sabia pătrunde adânc în stomac. 

Italianul făcu vreo câteva mișcări înșelătoare. Lucră cu sabia sus la 
înălțimea feţei, coborî iute și treptat la piept, se ridică din nou, apoi se 
desprinse o clipă de apărarea lui Cae. Perisini fandă lung. O fracțiune de 
secundă, sabia păru să intre în stomacul tânărului. Se auziră unele 
exclamaţii de groază și chiar Ducu simţi un fior. Dar exclamaţiile se 
schimbară în uimire, Perisini scăpă sabia. O tăietură lungă îi despicase 
braţul de la cot până la palmă, iar proprietarul ei privi năucit împrejur. 

— A fost o lovitură bună! spuse Cae. Dar domnia-ta ai cunoscut doar 
atacul nu și apărarea. Mai ai de învăţat, domnule. Puteam să te omor. Din 
păcate, îmi plac spadasinii buni, domnia-ta faci parte dintre aceştia. În 
situaţia în care te afli nu cred să mai putem continua lupta. Ia-ţi, domnule, 
ce ţi-a mai rămas dintre pramatiile care te slujesc și mergi să te îngrijești! 

Haidamacii plecară ducându-și răniții. Cinci dintre ei rămaseră pe loc. 
Nici un leac din lume nu le-ar mai fi fost de folos. Îşi încheiaseră fără 
noimă socotelile pământeşti. 

Unii dintre clienți plecară degrabă, răspândind prin oraş acea ştire 
despre grozava lecţie de scrimă pe care o primise Roco Perisini de la un 
tânăr călător. Alţii cerură băutură, cu gândul s-o facă lată în seara aceea de 
pomină. Hangiul îi pofti să părăsească hanul, strigând în gura mare că nu 
primeşte plată, fiindcă o dată pe an are și el dreptul să facă cinste. Clienţii 
părăsiră Privighetoarea de Aur cu părere de rău. Zadarnic le explică Mutu 
că Perisini, şi chiar ienicerii, ar putea ataca hanul cât de curând. Oamenii 
rămaseră la părerile lor, socotind că la un eventual atac ar putea da o mână 
de ajutor acelor viteji care puseseră pe goană ceata lui Perisini. Printre 
aceștia se afla un lungan slăbănog, cu faţa ascuţită ca de vulpe. Omul se 


apropie de Cae, își scoase pălăria mare, cu borurile cam pleoștite, salută 
adânc, măturând podeaua cu ea, și spuse cu oarecare ifose: 

— Sunt Sile Adormitu, servitorul domniei-tale. 

— Te-am văzut mai devreme, zâmbi Indru. Ai doborât cu o piatră pe 
unul dintre cei care mă atacau. 

— Întocmai, domnule! Aveţi ochiul ager! Aşa e! Aste e arma mea de 
căpetenie: arunc piatra. Rar se întâmplă să greşesc ţintele. E o armă ieftină. 
Totdeauna am cinci sau şase pietre în buzunar. Pe timp de pace folosesc 
pietre rotunde. La vreme de război trec la cele cu colţuri. 

— Ai venit iute de la Braşov, remarcă tânărul. 

— Cât am putut de iute, domnule. Cum am primit mesajul pe care aţi 
avut bunătatea să-l lăsaţi cârciumarului de la Berbecul Gras, am pornit la 
drum. lar Bucureștiul și Privighetoarea de Aur nu-mi erau tocmai 
necunoscute. Pe urmă, vă închipuiţi că aflând despre numele noului stăpân 
m-am grăbit cât am putut de tare. Nu oricine are prilejul să-l slujească pe 
domnul Cae Indru. Al doilea motiv, tot atât de puternic, ar fi acela că mă 
aflam cu buzunarele goale. Nu pot suferi sărăcia. Cum dau de ea, fug de-mi 
sfârâie călcâiele. 

— Dar dacă nu poţi ocoli sărăcia ce faci? întrebă Indru amuzat. 

— Șterpelesc, domnule. 

— Înseamnă că nu voi fi prea sigur de avutul meu. 

Sile îl privi cu îndrăzneală. 

— De la stăpânii mei am furat numai când i-am părăsit. 

— Și i-ai părăsit des? 

— După împrejurări, domnule. 

— Câţi ani ai? 

— Patruzeci. 

— Serviciul la mine nu va fi prea uşor, mai ales dacă ești însurat. 

— Nu sunt. Am fost acum vreo câţiva ani. 

— Și cum de te-ai despărţit? 

— Despărţit? Sunteţi prea bun, stăpâne. Nu m-am despărțit. Am luat-o 
la sănătoasa cât m-au ţinut picioarele. 

— Era rea de gură? 

— Mai rău. Mă bătea, domnule. 

— Pe dumneata? se miră Cae. 

— Vă miraţi fiindcă n-aţi cunoscut-o, se întunecă Sile. Nevastă-mea, 
adică fosta nevastă, e cu un cap mai mare ca mine — şi după cum vedeţi, nu 


prea fac parte dintre cei mărunți. Pumnul ei e cât un caş de Dobrogea. Asta 
s-a născut femeie din greşeală. Când m-a cunoscut eram într-o încăierare cu 
doi zdrahoni, care mă burdușeau de mai mare dragul. Unuia i-a zdrobit 
falca dintr-o palmă. Pe celălalt l-a ridicat în mâini și l-a aruncat peste o 
tejghea. Mai mare jalea. Nici el n-a rămas întreg, nici tejgheaua. Muşchii 
mâinilor ei sunt ca ai mei la picioare. Când era în toane rele, numai cu 
piatra o ţineam la respect. Odată m-a prins la una Vasilica din Scheiul 
Brașovului. A dărâmat ușa cu umărul și dintr-o rotire a fărâmat mobila din 
odaie. Dacă nu găseam o fereastră să mă strecor, azi n-aş mai avea plăcerea 
să vă slujesc. 

— Şi de atunci nu te-ai mai întâlnit cu ea? 

— M-a ferit Dumnezeu. Ar fi ceasul meu de pe urmă dacă s-ar întâmpla 
să nu am o piatră la îndemână. 

— Bine, prietene, răspunse Cae amuzat. Rămâi în serviciul meu. La 
ziuă am să-ţi dau nişte bani. Vreau să te îmbraci mai frumos. 

— Oh, nu-i nevoie! Cât a ţinut încăierarea, vecinii mei numai la 
buzunare nu s-au gândit. 

Cae se încruntă. 

— Treaba asta nu-mi place! 

— Nici mie, domnule. De fiecare dată am remușcări. Uneori îmi dau 
lacrimile şi simt un nod în capătul pieptului, de supărare, gândindu-mă cu 
câtă trudă câştigă boierii banii aceia. Îmi vine chiar să-i dau îndărăt, dar nu 
mai știu de la cine i-am luat. 

— Câţi bani ai? 

— Cred că vreo cinci sute de aspri, plus o pungă a lui Perisini. 

— Şi pe el?... râse Cae. 

— Da, domnule. Sunt un mare păcătos. Din cauza lui cred că nu voi mai 
ajunge niciodată să văd împărăţia cerurilor, unde îngerii nu sunt însurați și 
poartă un singur rând de haine. Culmea e că lui Perisini nici nu pot să-i 
înapoiez punga. M-ar tăia bucățele înainte de a-i spune că mă căiesc din 
toată inima. De fapt, cred că nici nu voi mai avea prilejul. Se pare că vom fi 
atacați. Văd că hangiul se pregătește de apărare. 

Între timp, marea poartă de fier fusese încuiată și proptită cu grinzi. 
Vânătorii se apropiară de Cae, în frunte cu Costache Caravană. 

— A fost o lovitură pe cinste, spuse omuleţul. De douăzeci de ori am 
crezut că italianul va ieși învingător fără multă bătaie de cap. Dacă nu era 
Ducu prin apropiere, îi ardeam una cu măciuca. Poate că nu ar fi fost prea 


cinstit, dar cu asemenea pramatie ar fi pierdere de timp să te mai gândeşti la 
luptă dreaptă. "Ţi-ai făcut un mare dușman, domnule Indru. Mânia lui Roco 
te va urmări zi și noapte. Din orice casă poate veni un glonţ sau o săgeată. 
Din orice mâncare ţi se poate trage moartea. Perisini e mare dibaci în 
folosirea otrăvurilor. Cu noi va fi mai greu. De obicei, umblăm numai în 
grup. S-ar putea ca mânia lui să ne ajungă chiar în această noapte. Omul 
acesta e prietenul ienicerilor din oraș. Nici domnul Țării Românești nu se 
încumetă să se împotrivească pe față garnizoanei turceşti. Noi vom încerca 
s-o facem. Dacă ne înghesuie cu numărul lor, avem loc de scăpare prin 
pivnițele hangiului. Din pivnițe se poate ieși prin niște coridoare a căror 
taină o știe doar Christache Mutu. De mult nu m-am bătut cu turcii. Parcă 
mă mănâncă palmele. Şi poate dă Dumnezeu să-și încerce puterile cu noi. 
Prietenii mei m-au ales conducătorul apărării. Ai ceva împotrivă? 

— N-am, răspunse tânărul. Eu şi slujitorul meu suntem bucuroși să-ţi 
ascultăm poruncile. 

„Pe Zambilica mea, gândi grăsanul, tânărul acesta e om cu scaun la 
cap! În asemenea împrejurări, voinicia nu face două parale fără şiretenie. 
Slujitorul, cu botul lui de vulpe, cu părul rar și roșcat, seamănă ca două 
picături de apă cu Zambilica. O fi ceva de mintea lui dacă îl slujește pe 
Indru! 

— Ei, domnilor, se întoarse apoi spre acei călători care rămaseră la han. 
Noi suntem opt. Domniile-voastre sunteţi zece. Hangiul și cu oamenii lui 
sunt nouă. Înseamnă că suntem douăzeci şi şapte de bărbaţi și o femeie. O 
mică armată, o casă cu ziduri ca de cetate şi un loc de retragere pe care o să 
vi-l arăt numai în caz de mare nevoie. Are cineva dintre domniile-voastre 
ceva de spus? 

Un bărbat între două vârste, cu părul cărunt, făcu un pas înainte. 

— Am vrea ca apărarea s-o conducă acest tânăr, care a reuşit o biruinţă 
atât de strălucitoare împotriva italianului. Zău că merită acest lucru, iar 
cinstea va fi de partea noastră. 

Costache tuşi stânjenit. Dar Cae salvă situaţia, adresându-se 
necunoscutului pe un ton de mare politeţe: 

— Propunerea voastră mă onorează, domnule. Dar dacă aţi ști cine este 
domnul care ne face cinstea să ne conducă, sunt sigur că aţi fi de acord că o 
alegere mai potrivită decât a lui nu s-ar putea. Numele lui e Costache 
Caravană. 

Necunoscutul tresări. Se înclină şi spuse bucuros: 


— Deci, domnia-lui e acel aprig și iscusit vânător despre care am auzit 
atâtea lucruri mari. Se spune că nu-l întrece nimeni în șiretenie. Ei, nu mai 
am nimic de spus. Cred că am încăput pe mâini cum nu se poate mai bune. 

Costache se lumină la față de plăcere, deși i se păruse că străinul 
vorbise cam încet și nu auziseră chiar toţi acele cuvinte de mare laudă. Cât 
despre Indru, acesta îşi câștigă prietenia grăsanului fără pic de ranchiună 
pentru trânta din pădure. 

Vânătorul puse pândari pe ziduri şi dădu un ocol hanului, controlând 
cu grijă fiecare ieșitură de zid. Cei care nu făceau parte din echipa de pază 
se întinseră pe mesele lungi şi încercară să ațipească, având armele la 
îndemână. 

Noaptea călduroasă de vară trecu în linişte. Nici dimineaţa nu aduse 
vreo ameninţare. Doar către prânz veni la poartă un călăreț, cu un mesaj din 
partea lui Roco. Ducu luă mesajul şi îl citi cu voce tare: 

„Domnilor, ştiu că v-aţi pregătit de apărare, crezând că voi veni să mă 
răzbun. Poate că altul ar fi făcut-o. Mie nu-mi plac răzbunările când 
lucrurile se desfăşoară cu dreptate. Gluma și încăierarea le-am pricinuit eu. 
Deci, nu vă găsesc nici o vină. Singurul răspunzător de cele întâmplate sunt 
eu. Dacă scuzele pe care vi le adresez sunt suficiente, v-aş rămâne foarte 
obligat. lar pentru împăcarea noastră definitivă, aş fi onorat să-mi fiţi 
oaspeţi poimâine seară pe la ceasurile opt. 

Al vostru, Roco Perisini. 

11 iunie 1594.” 

— Să-l ia naiba! se încruntă Costache. Vrea să ne prindă într-o capcană. 
Eu îl ştiu pe italianul acesta viclean şi nu ţin minte să fi cerut cuiva iertare. 
Nu ne ducem nici în ruptul capului. Are cineva altă propunere? 

— Eu sunt de părere să primim invitaţia, răspunse Cae. În bârlogul 
dușmanului afli totdeauna multe lucruri. Dacă gamizoana turcilor 
stăpâneşte Bucureştiul, iar acest om e prietenul lor, nu văd cu ce am fi mai 
primejduiţi în casa lui decât în altă parte. 

— Ai vorbit cum nu se poate mai bine, interveni Chirilă. Ce spui, 
Ducule? 

— Ce să spun? Eu sunt curios din fire. Mergem! 

— Să nu uitaţi că am fost împotrivă, se mânie Costache. 

— Nu uităm, prietene, îl domoli Chirilă. Dacă nu ne mai întoarcem, ai 
să fii cu sufletul împăcat. 

— Aiurea! Crezi că vă las singuri? 


După prânz, hanul își deschise larg porţile, iar clienţii nu se lăsară prea 
mult aşteptaţi. Doar Cae Indru părăsi hanul, spre dezamăgirea lui 
Christache. Urmat de Sile Adormitu, tânărul se mistui în nişte străduțe 
întortocheate. Curând, cei doi călăreţi se opriră în faţa unei case boierești, 
ascunsă într-o pădure de castani. Adăpostită de ziduri înalte, curtea 
umbroasă îşi ducea traiul ei de tihnă, ferită de priviri iscoditoare. Bătură în 
poartă o singură dată. Un bărbat mărunt și gras, cu înfăţişarea de gușter, 
deschise bombănind și-i pofti în curte. 

— Bine te-am găsit, jupâne Calapăr! zise Cae. Îți mai aduci aminte de 
mine? După cum te încrunţi, se pare că m-ai uitat. 

— Dacă nu te recunoșteam, stăteai mult şi bine la poartă. Lăsaţi caii în 
voia lor și poftiţi în casă! 

Ajunseră într-un cerdac larg. Răcoarea parcă te îmbia la odihnă. 
Mobila din răchită albă, cu fotolii bogate, covoarele scumpe, lucrătura 
frumoasă de lemn a cerdacului, tăvile de argint risipite într-o dezordine 
plăcută arătau că stăpânul casei se bucură de o stare materială mai mult 
decât bună. 

Se așezară. Jupân Calapăr lovi ușor palmele. O femeie măruntă, 
pătrată, cu faţa plină, mustăcioasă și vioaie, îmbrăcată în mătăsuri scumpe, 
îşi făcu apariția însoţită de două tinere fete. La vederea neașteptatului 
musafir, gura distinsei doamne Calapăr luă o formă curioasă, ca 
deschizătura unui pepene vândut pe încercate. Apoi, gura se deschise larg, 
până când căpătă forma unei felii cu mulţi sâmburi albi. 

— Bată-te norocul, măi băiete! spuse apăsându-și mâna pe sânul cât o 
clopotniță. Sunt patru ani de când nu te-ai mai arătat pe la noi. Tare te-ai 
făcut frumos şi voinic! 

Indru se repezi în întâmpinarea ei şi o luă în braţe. Îi sărută ochii, 
îngropaţi sub sprâncenele stufoase. 

— Stai că mi-ai rupt oasele! se fandosi madam Calapăr, fără să-și ia 
mâinile de pe umerii tânărului. la spune-mi, craiule, pe unde mi-ai umblat 
atâţia ani? 

— Ei, sunt multe de spus, râse Cae. 

— Bine, vorbim noi mai pe urmă. Să spună băiatul mamei ce-ar vrea să 
mănânce. 

— Nu sunt flămând. 

Femeia se încruntă. Sprâncenele stufoase ieşiră înainte ca niște ţepi, iar 
ochii umezi rămaseră pironiţi asupra lui. 


— Eşti slab ca o smochină. 

— Parcă ziceai adineauri că m-am făcut mai voinic. 

Femeia aruncă mâinile spre tavan într-un gest teatral. 

— Auzi-l, Doamne, cum vorbeşte! Voinic? E numai osul şi pielea de 
domnia-ta. Hei, fetelor, ce staţi ca năroadele? Cum vedeţi un bărbat frumos, 
înţepeniţi locului. Le mai cunoști, domnule Cae, pe fetele mele? Au crescut 
mai mult în lături. Seamănă cu mine. De fapt, nu mă plâng. Dacă aș fi 
bărbat nu mi-ar plăcea slăbănoagele. Hai, năroadelor, aduceţi degrabă niște 
faguri şi apă din fântâna aia veche! Știu că-ţi plac fagurii, domnule Cae. 
Până gustaţi din faguri, mă duc eu să îngrijesc de prânz. Cu zdrahoancele 
astea, care nechează când văd un bărbat mai acătării, poţi muri de foame. 
După încruntările bărbatului meu să nu te iei. L-am văzut de o mie de ori 
rugându-se pentru sănătatea domnie-tale. Dar dumnealui cine e? 

— Sunt Sile Adormitu, doamnă, umil slujitor al domnului Indru, se 
înclină acesta până aproape de duşumea. 

— Ai să stai cu noi la masă! 

— Nu se cade, doamnă. 

— Nu zău! În casa mea, numai eu ştiu ce se cade şi ce nu. 

Femeia se mistui undeva prin odăile multe şi întreaga casă răsuna de 
gălăgie veselă. Sile plecă prin curte, gândindu-se că stăpânul său ar vrea 
poate să rămână de taină cu gazda. 

Jupân Calapăr şedea scorţos în fotoliu, mult prea îngust pentru 
grăsimea lui. Bărbia revărsată, peste cămașă, semăna cu un guler masiv. 
Ochii mari, albicioşi îl măsurau pe oaspete cu o căutătură severă. Doar 
mâinile mici, cu podul palmelor ca niște perniţe, se mișcau fără astâmpăr, 
fiind singurul semn că bătrânul nu e chiar atât de liniștit pe cât voia să pară. 
Nu-i plăcură cearcănele din jurul ochilor lui Cae. Cu siguranţă că tânărul 
pierduse multe nopţi. Să fi rămas pe mâna lui, ar fi scos din el un negustor 
fără pereche. L-ar fi învăţat toate pehlivăniile negustoreşti. L-ar fi oprit de 
la viaţa asta de vagabond, fără nici un Dumnezeu. „Cu siguranţă că nu are o 
leţcaie, se gândi el. Chiar dacă stăpânește un cal care valorează cât zece 
armăsari buni, tot nu se cheamă că ar fi mare lucru.” 

Cae îl întrerupse din gânduri. 

— Ia spune, nea Calapăr, ce fel de om e domnul Țării Românești? 

— Ce-ţi veni așa tam-nisam să mă întrebi de vodă!? se miră gazda. 

— Mâine dimineață mă întâlnesc cu el. 

— Domnia-ta? Poate vrei să-i ceri o slujbă. 


— Nu cred. Pentru aşa ceva aş veni la nea Calapăr. 

— Atunci?... 

— Atunci ce? 

Calapăr se mânie brusc. 

— Atunci, pentru ce te duci la el? 

— Avem o discuţie în taină. 

— Ete-te, măăă...! Te pomeneşti că te-ai apucat de o viață mai 
cumsecade. Poate ai și bani. 

— N-am prea mulţi la mine. Doar o mie de galbeni. Dar ce importanţă 
au banii? 

Calapăr își schimbă pe loc atitudinea ironică de până atunci. 

— Ai zis că ai la domnia-ta o mie de galbeni. Asta înseamnă că mai ai și 
în altă parte. 

— Aş putea să mai am încă de şaptezeci de ori pe-atâta. Adică un 
prieten care mi-a propus această sumă. 

— Sper că ai primit-o, dacă nu ţi-a cerut în schimbul ei să-l omori pe 
sultanul turcilor, dimpreună cu jumătate din locuitorii Constantinoplului. 

— Da” de unde?! Ce să fac cu atâţia bani? 

— E nebun, Doamne! se văită gazda. Mai nebun decât credeam eu. Încă 
nu am auzit despre un om care să dea cu piciorul la asemenea avere. 

— Ei, uite că a venit vremea să auzi, glumi Cae. Dar te întrebasem ceva. 
Despre bani vorbim noi mai târziu, dacă vrei. 

Calapăr se așeză mai bine în fotoliu. Băiatul ăsta sucit îi plăcea din ce 
în ce mai mult. Şi picase tocmai la timp să-l mai scuture niţel din amorţeala 
lui. O înviorase şi pe jupâneasa Calapăr. De când venise el, parcă toată casa 
era plină de lumină. Măcar de n-ar mai pleca din nou. Îi datora recunoştinţă 
lui Cae. ÎI scăpase din mâinile tătarilor, cu ani în urmă. Atunci hotărâse să-l 
facă negustor şi să-l însoare cu una dintre fetele lui, cu toate că nu știa 
despre el de unde vine, cine e şi ce rosturi are pe lume. Despre recunoştinţă 
sau despre bani nici nu vrusese să audă. Acum îl crezu când află că a refuzat 
o avere atât de mare. Unul ca el era în stare de asemenea lucruri. 

Se aşeză mai bine în fotoliu şi începu să vorbească domol: 

— Cu Mihai-vodă am făcut negustorie pe vremuri. Era cam de vârsta 
domniei-tale. Poate că-ţi și seamănă. Doar că el purta barbă și avea umerii 
mari şi rotunzi, ca niște bolovani. Era aprig la afaceri şi mintea luminată. 
Eu, care cunoşteam la pehlivănii cu duiumul, mă sfătuiam de multe ori cu 
el. A strâns o avere destul de frumoasă. Apoi, a dat mai mult de jumătate din 


ea ca să capete unele favoruri la Constantinopol. Acum e domn. Un domn 
nou, ca toţi domnii. Nu-i ştiu gândurile şi nici părerile. La turci e dator 
vândut. Iar turcii nu au nici un Dumnezeu cu domnii Țării Românești. 
Numele lui e de stăpân. Dar pe cine stăpâneşte când e slugă la turci? Mi-e 
milă de el. Turcii intră în palatul lui și-l înjură şi-l amenință cu moartea. El 
tace, pleacă fruntea, zâmbeşte și nimeni nu știe ce gânduri are. Pe unii 
domni i-am înţeles. Au venit la putere cu gândul de jaf şi de îmbogăţire. 
Mihai a sărăcit de când e domn. În locul lui, ori mi-aş pune juvăţul de gât, 
ori aş fugi şi aș lăsa totul baltă. Până la urmă, or să-l omoare turcii. Cam 
asta e tot ce pot să-ţi spun despre el. Poate ar trebui să-ți mai spun că turcii 
omoară și-i jefuiesc pe creştini de multe ori chiar lângă zidurile palatului 
domnesc. Mihai priveşte neputincios şi tace. Dacă tot a intrat în asemenea 
ciorbă, măcar de-ar ști să-i linguşească pe turci. În fiecare dimineaţă mă 
aştept să aud că a fost omorât sau legat şi trimis plocon la Constantinopol. 
Dacă nu l-au dărâmat până acum, e doar pentru faptul că turcii şi cămătarii 
mai speră să-și primească partea lor. Când se vor convinge că nu mai au ce 
aştepta, pielea lui Mihai nu va mai valora nici măcar o jumătate de aspru. 
Trăieşte aici în București un oarecare Perisini. Din câte bănuiesc eu, 
italianul ăsta unelteşte să pună mâna pe scaunul lui Mihai. Dar asta rămâne 
între noi. Dacă ar afla Perisini, pot să-mi fac rugăciunea din urmă. Ştii ce 
m-a uns pe suflet aseară? A venit la mine un prieten şi mi-a spus că pe 
jigodia de Perisini l-ar fi tăiat un tânăr la hanul Privighetoarea de Aur. 
Straşnic trebuie să fie omul acela! Dacă l-aş cunoaște, i-aş pupa mâna, aşa 
bătrân cum sunt. Prietenul nu știa cum îl cheamă pe tânărul acela, dar mi-a 
promis că se interesează, ca să ne putem ruga pentru sănătatea lui. Cetatea 
Bucureştilor a încăput pe mâini rele și nimeni nu are curaj de răzbunare. 
Când auzi de câte-o asemenea faptă, parcă respiri în voie. 

Doamna Calapăr veni către seară în odaia lui Cae. Tânărul sări bucuros 
din pat și-i luă tava grea din mână. 

— 'Ţi-am adus niște dulceaţă de trandafiri, cu toate că nu prea meriţi 
dacă ai avut neruşinarea să mă faci să-ţi duc dorul vreme de patru ani. Am 
plâns de multe ori și m-am gândit la toate relele din lume. 

Cae zâmbi. 

— Nu te mai hlizi atâta! se oțări ea. Ai merita o bătaie în toată legea. Și 
mare lucru dacă ai să scapi din mâinile jupânului Calapăr. A aflat adineauri 
că l-ai împuns cu sabia pe unul Rucă sau Rică Pri... Nu știu cum dracu” îl 
cheamă, Doamne iartă-mă! Hai vino colea lângă mine, pune căpăţâna asta 


goală pe genunchi și povesteşte-mi tot ce ai făcut în acești patru ani. la 
spune, ai vreo drăguță? 

Cae păli uşor, dar ochiul femeii prinse schimbarea aceea abia vizibilă 
şi-i cercetă faţa cu atenţie. 

— Doamne sfinte! se sperie ea. Să nu-mi spui că te-ai îndrăgostit de 
vreo fată care nu vrea să știe de domnia-ta. Nu cred să fie asemenea ființă în 
toată lumea. Văd că te încrunţi. Când te încrunţi crezi că ești mai frumos. O 
să rămâi cu niște zbârcituri de mai mare dragul. Dacă nu vrei să-mi spui, eu 
am răbdare. Într-o zi ai să vii singur să-ţi descarci sufletul. 

Se auzi o bătaie în ușă. Domnul Calapăr intră timid, târându-se ca un 
guşter. Bărbia îi tremura ușor, semn că era din cale-afară de neliniștit. De 
când aflase că Indru îi dăduse acea lecţie lui Perisini îi venise să chiuie de 
bucurie sau să-și dea cu pumnii în cap de spaimă pentru viaţa tânărului. Ar 
fi vrut să-l certe şi să-l binecuvânteze pentru nechibzuinţa lui, dar nu mai fu 
în stare să-i spună măcar pe nume, aşa că începu să vorbească la întâmplare, 
în timp ce gușa i se zbătea ca un pui golaș prins la strâmtoare. 

— Domnule Cae, domniile-voastre ar trebui să se odihnească, dar 
doamna Calapăr şi cu mine vă batem la cap ca niște nărozi ce suntem. 

Cae se opri cât îl ţinu puterile, să nu râdă. 

— Hai, bre nea Calapăr, vorbeşte ca lumea! Ce naiba te-a apucat? 

Bătrânul parcă nici nu auzi vorbele acelea. I se păru chiar că nu 
vorbise cu tot respectul, ceea ce îl făcu s-o ia de la capăt. 

— Dacă suferiți de oarecare junghiuri sau ceva reumă pe la picioare, vă 
face tăicuţa Calapăr o baie clasa-ntâi, cu mirodenii şi alte dichisuri. Le 
ungem binișor cu miere de albine şi cu seu. Albinele care au fătat, nu 
albinele fetele... ce fete? Numai muierile... adică, vreau să zic, care au roit... 
femeile nasc... te doare numai când e vreme de ploaie... 

Madam Calapăr se uită la bărbat cu gura căscată. Apoi se mânie 
cumplit și zbieră aprig: 

— Ce tot îmi baţi câmpii aicea, jupâne Calapăr? Eşti cam băut în seara 
asta. 

— Eu? mârâi bătrânul, pentru prima oară de când era însurat. Se vede că 
nu te-am scărmănat de mult. 

— Pe mineee...? la mai du-te naibii! 


Palatul domnesc era cufundat în întuneric. Trecuse de miezul nopții. 
Gărzile, cu făclii în mâini, ocoleau zidurile mari, călcând apăsat. Zgomotul 
paşilor se auzea până departe. Pietrele străzii au noaptea un vaiet al lor, 
tânguios şi straniu. Sub paşii rarilor trecători, se înfioară şi scot țipete lungi, 
liberând poate tot ce au adunat ziua, când dorm indiferente şi calme. Sus pe 
ziduri, santinelele încercau să-și alunge somnul. Doar dinspre cancelaria 
domnească răzbătea printre copacii mulți o lumină palidă. Mihai-vodă 
şedea singur la o masă de lemn lungă și nu prea înaltă, cu faţa ascunsă în 
palmele mari. Lumânările de seu se mistuiau domol. Așa nemișcat, domnul 
Ţării Românești părea toropit de somn după o zi grea de lucru. Uneori se 
scutura de gândurile lui şi asculta atent vântul de afară, care freca de 
fereastră o crenguță de castan. Aştepta niște prieteni vechi şi dragi. 
Amintirea lor îl duse cu mulți ani în urmă, când gustase unele clipe de 
fericire. Dar fericirea aceea era atât de depărtată, încât nu mai ştia sigur 
dacă existase cu adevărat sau fusese mai mult o plăcere. 

„Pe domnii de dinaintea mea nu-i pot judeca, gândi el. Au făcut și ei ce 
au putut pentru poporul acesta. Unii dintre ei au venit poate la domnie cu 
gânduri de căpătuială. Cine ştie cât o fi de adevărat lucrul acesta? Alţii 
poate că ar fi încercat ceva, dar le-a lipsit curajul. Turcii au fost şi sunt prea 
puternici. Numai o lovitură năprasnică i-ar da peste cap la noi şi în Balcani. 
Voi reuși eu, oare, să dau acea lovitură? La începutul domniei vedeam 
lucrurile mai ușor. Acum, parcă mi-e frică. Nu pentru mine. Pentru 
nereușită. Oare trebuie să crezi orbește într-un ţel pe care ţi l-ai propus? 
Cine ştie? E adevărat că între București şi Ploieşti sunt trei poște de drum, 
dar dacă nu crezi cu toată convingerea că vei ajunge pe jos până acolo, s-ar 
putea să te opreşti speriat la jumătatea drumului, văzând cât mai e înainte. 
Dar acţiunile omului și reușita lor nu atârnă numai de el. Se pot ivi atâtea. 
Aveam mult curaj la început. Acum, curajul s-a transformat în chibzuială. 
N-am oameni de încredere destui. În schimb, am o groază de dușmani 
printre boieri. N-am oști și n-am bani. Vistieria e goală. Aş putea ridica o 
oaste țărănească. Dar ţăranilor nu le-am dat nimic din drepturile lor. Ar fi 
meritat o slobozenie de la mâna boierilor. Dacă le-aș da acum acea 
slobozenie, în câteva zile s-ar isca răzvrătirea tuturor boierilor. lar o oaste 
țărănească fără pregătire și fără arme nu poate fi opusă puhoiului turcesc, 
înarmat până-n dinţi. Pe ajutor străin te sprijini ca pe-o haină de împrumut. 


Ţi-o cere când ai mai multă nevoie de ea. Ar mai fi timpul să mă las 
păgubaș. Timp ar fi, dar pentru mine nu mai există întoarcere. Cineva 
trebuie să încerce să scuture jugul turcesc. Acela voi fi eu. Dar până când 
voi mai îndura umilințe și batjocuri? Cât voi mai zâmbi supus, când 
comandantul ienicerilor mă înjură în faţă și mă ameninţă cu iataganul? Până 
când mă voi preface că nu ştiu nimic despre acel Roco Perisini care se 
închipuie de pe acum domn al Ţării Românești? Poporul mă crede fricos şi 
laş. Mulţi au început să-și piardă speranțele puse în mine. Dintre marii 
boieri, doar frații Buzești și Calomfireștii îmi știu gândurile. Doamne, 
grozavă va fi răzbunarea împotriva turcilor! La mânie, parcă încep să cred 
mai mult în reuşită. Le pregătesc turcilor o bucurie, pe care nu o vor uita 
nici peste o mie de ani.” 

În încăperea alăturată se auzi un zgomot de paşi. Mihai îşi trase 
mâinile de pe față cu un gest moale. O draperie grea, cu falduri multe, fu 
împinsă în lături. După ea, apăru clucerul leremia Băicoianu. Tânărul se 
înclină uşor. 

— Măria-ta, au venit. Sunt alături. 

Ochii obosiţi ai domnului sclipiră o clipă. 

— Pofteşte-i, Băicoiene! 

Odaia de lucru a domnului era destul de simplă, potrivindu-se mai 
degrabă unui oștean decât conducătorului Ţării Româneşti. O masă lungă de 
stejar, cu incrustații pe margini, câteva scaune cu spătarele lungi și drepte, 
înșirate în lungul pereţilor acoperiți cu mătăsuri în tonuri albastre, o 
panoplie încărcată cu arme grele, mult prea mari pentru un om obișnuit, un 
scaun cu jilț pentru vodă, în care Mihai se așeza destul de rar, disprețuind 
eticheta de curte. Doar covorul imens de Keşan, lucrat în tonuri calme, 
părea să fie singurul lucru mai de preţ în odaia aceea. 

La intrarea oaspeţilor veniţi într-un ceas atât de nepotrivit, dar aşteptaţi 
cu multă nerăbdare, Mihai-vodă se ridică vioi, uitând de oboseală. Înalt 
peste limita obișnuită, cu umerii rotunzi, puternici, abia stăpâniţi de 
postăvarul croit pe corp, cu mare ușurință în mișcări, cu acea căutătură iute, 
cuprinzătoare, domnul avea toate harurile unui oștean de seamă. Fața 
severă, cu umerii obrajilor musculoși, era completată de o barbă rotundă, 
ușor adusă înainte, cu câteva fire de păr cărunt care arătau începutul de 
toamnă al domnului. 

Ieremia Băicoianu feri în lături draperia, lăsându-i să intre în ordine pe 
Costache Caravană, Chirilă și Ducu cel Iute. 


— Să trăieşti, măria-ta! spuseră oaspeţii, nu tocmai sfioși. 

— Dimpreună cu cei mai viteji oameni ai țării! le-o întoarse vodă. Hei, 
Costache, parcă te-ai făcut mai frumos. 

— Ca şi Zambilica, măria-ta. Între Dunăre şi Carpaţi nu dibăceșşti alţii 
mai frumoși. 

— Aşa e! râse domnul. Ce mai face mustăciosul tău armăsar? 

— Rage! 

— Poate vrei să zici că nechează. 

— Rage! M-a pus dracu” să-l dau la iesle dimpreună cu măgarii lui 
Christache Mutu. Când îl aud mă apucă damblaua. Așa-mi trebuie dacă l- 
am băgat în societatea măgarilor! Un animal mai zurbagiu ca ăsta nici că s-a 
pomenit. Culege toate năravurile proaste. 

Caravană se uită cam chiorâş. Vodă se făcu stacojiu la față din cauza 
râsului și abia putu să îngâne printre lacrimi: 

— Dacă zici tu, aşa o fi. 

— Să mor dacă te mint, măria-ta! S-a împrietenit cu măgarii. La ceilalți 
cai nici nu vrea să se mai uite. Între măgari e cel mai frumos. Roiesc 
măgărițele în jurul lui de mai mare dragul. M-am gândit că poate fi 
îndrăgostit de una dintre ele. Îndrăgostiţii sunt toţi cam într-o ureche. Anul 
trecut m-am întâlnit cu un prieten de prin părțile Aradului. Măria-ta ştii cât 
e de slut Zambilica. Părul pe el e lăţos și lung de două palme. În faţă i-au 
crescut mustăţile și barba ca la patriarhi. M-am plâns prietenului că 
Zambilica nu prea are noroc în dragoste. Omul s-a uitat la el, când dintr-o 
parte, când din alta. La urmă mi-a zis și el într-o doară: „Mă, Costache, cred 
că iepele fug de el din cauza părului. Ce-ar fi dacă te-ai apuca să-l 
bărbierești? Cunosc eu un bărbier bun la Șiria. Du-te la el şi spune-i că l-am 
rugat eu să-l bărbierească! Pe urmă te întorci la mine și-l băgăm între iepele 
mele. Am să leg iepele. Dacă nici bărbieritul nu-l ajută, nu mai e nimic de 
făcut cu el!” M-am dus la Șiria la bărbierul acela. A lucrat omul la el de 
dimineață până seara. Când m-am întors să-l iau pe Zambilica, înnoptase, 
aşa că nu l-am putut vedea la chip. L-am pipăit uşor cu palma şi-i simţeam 
pielea sub mână ca un fund de copil. I-am plătit omului. Către miezul nopţii 
am poposit într-o pădure. Măria-ta ştii cum doarme Zambilica. Fac un 
căpătâi mare, şi zdrahonul naibii pune căpăţâna alături de mine. M-am trezit 
când a răsărit soarele. Mă știi că nu sunt fricos. Dar când l-am văzut la 
lumina zilei a îngheţat inima-n mine, am scos un țipăt de groază și am rupt- 
o la fugă. Zambilica după mine, cum are el obiceiul. Când m-am dezmeticit 


i-am prins frâul în mână și am luat-o pe jos către prietenul acela. Nu era 
chip să-l încalec. Alunecam de pe el cum aluneci iarna pe gheaţă. Chiar și 
prietenul a cam intrat la idei când l-a văzut. L-am băgat la iepe şi ce crezi că 
au făcut, măria-ta? 

— Au rupt funiile şi au luat-o la sănătoasa. 

— Aş! Au rupt ele funiile, dar s-au strâns ciopor în jurul lui, care de care 
mai drăgăstoasă. Am zăbovit două luni la prietenul acela, până când s-a 
făcut părul la loc. Am plecat amândoi fără păreri de rău. lepele nu-l mai 
luau în seamă de când îi crescuse părul. 

Se așezară la masă. Mihai porunci vin şi gustări. Un slujitor de casă 
grăbi să aducă la îndeplinire porunca. Băicoianu ieși după el şi-i spuse în 
şoaptă: 

— Să nu aduci vin în pocale scârboase de argint! Vinul îşi sloboade 
aroma în oale de pământ ars şi în ulcele de lemn. 

Așteptară vinul privindu-se în tăcere. Abia după ce închinară de 
sănătate ca niște vechi şi buni prieteni porniră să discute în tihnă. 

— O iscoadă mi-a adus vestea că la Obreja s-a așezat un stăpân nou, 
vorbi domnul. Aţi lucrat cum nu se poate mai bine. Ion Cristu e ca un cui 
înfipt doar la o poştă de cetatea de scaun a lui Băthory. Va trebui să mai 
batem câteva cuie din astea în principatul Transilvaniei. Petrache cel Mic şi 
Niţă Praștie mi-au trimis o solie din Moldova, prin care mă anunţă că s-au 
cumpărat două moșii. Una lângă Focşani, alta lângă laşi. La Focşani s-a 
aşezat un nepot de-al fraţilor Buzești. Unul mărunţel și oacheș, iute la 
treburile de seamă. O sută de oșteni ai Buzeştilor trebăluiesc acolo, 
îmbrăcaţi în haine de servitori. Împotriva turcilor mă pregătesc temeinic de 
câteva luni. Armata Bucureştilor numără în prezent o mie cinci sute de 
oameni. Cam puţini. Mai puţini cu vreo şase sute decât cei din gamizoana 
turcească. Dar adevărata armată o pregătesc în taină pe plaiurile dintre 
Câmpina şi Telega. O armată îmbrăcată în uniforme, cu arme de foc şi cu 
tunuri. Acum, numărul acestor oșteni abia trece de trei sute. Mâine vor mai 
sosi acolo încă trei sute cincizeci de tineri între douăzeci, douăzeci și patru 
de ani. Ascunși între pădurile mari şi dealuri, tinerii oșteni mănâncă, dorm 
şi se instruiesc în mânuirea armelor. Am cumpărat postavuri și cămăși cu 
zale de la negustorii din Brașov. Am cumpărat albituri, puști şi două tunuri 
de la sârbi. Niţă Praştie şi Petrache cel Mic mi-au adus două mii de perechi 
de cizme ușoare de la cazaci. Am pregătit totul pentru două mii de oşteni. 


Dar nu mai am bani. Nu mai am nimic. Am cumpărat aproape o mie de cai. 
Mi-ar mai trebui încă pe atâţea. 

— Cinci sute îi vei primi peste două zile, îl întrerupse Chirilă. Sunt de la 
paşa Khidr de la Timișoara. Dacă mai aveam bani, putem să cumpărăm de 
trei ori mai mulți. 

Faţa domnului se lumină de plăcere la asemenea vești. 

— Încă e bine, prieteni! continuă el. De oameni nu vom duce lipsă. 
Câţiva trimiși de-ai mei cutreieră satele țării şi adună tineri. Fiecare tânăr 
primeşte patru galbeni pe lună și parte din pradă în viitoarele bătălii. Au 
nevoie de acest ajutor. În satele din lungul Dunării, oamenii pier de foame. 
Turcii adună tot ce găsesc. Trec Dunărea în pâlcuri mari și duc cu ei spre 
sudul Balcanilor tot ce le cade în mână. Femeile și copii, de teamă de a nu 
cădea în robie, stau prin păduri. Tinerii vin bucuroşi sub arme. Dacă am 
avea bani, am putea ridica o armată de peste treizeci de mii de oameni. 
Ceva vom face noi în orice caz. Vom avea o armată, prieteni, care se va 
mișca mai iute decât vântul. Care va şti ce are de făcut pe câmpul de luptă. 
Turcii nici nu visează la asemenea lucrare din partea noastră. Dar va trebui 
să fim cu ochii-n patru pentru a nu-i lăsa să prindă de veste. Doar câţiva 
oameni din jurul nostru, dimpreună cu fraţii Buzești, ştiu ce se petrece pe 
plaiurile de lângă Câmpina. 

— Buzeştii sunt bogaţi, măria-ta, interveni Ducu. Ar putea să ajute 
această armată. 

— O ajută, zâmbi domnul. S-au obligat să aducă până la sfârşitul lunii 
patru sute de tineri cu îmbrăcăminte nouă din postav, patru sute de cai, patru 
sute de săbii venețiene și o sută de pistoale. Preda Buzescu a plecat undeva 
prin apropierea Belgradului, prin locurile unde haiducește viteazul Baba 
Novac. Haiducul acela se pare că ţine ascunse niște tunuri luate de la turci. 

Chirilă rămase pe gânduri. Dacă la începutul discuţiei crezuse destul 
de puţin în ridicarea unei astfel de oştiri, acum ea parcă se înfățișa sub ochii 
lui mândră, puternică, gata să lovească asemenea unui trăsnet. Mihai-vodă îi 
ghici gândurile și se bucură și el, știind că un general de armată mai bun 
decât Chirilă n-ar găsi niciodată. Apoi se întristă, ştiind că după datină 
numai boierilor li se cuvine asemenea cinstire. 

— Asta înseamnă că de-acum într-o lună să ajungem la o armată de 
aproape o mie de oameni, observă Costache. Dar instruirea oamenilor nu se 
face de azi pe mâine. Asta cere timp şi nişte oameni care să știe să-i 
pregătească. Eu cred că va trebui să-i împarţi în pâlcuri. Unii să ştie să 


mânuiască sabia. Alţii să tragă cu arcul fără greș. Ar mai fi nevoie de 
pușcași buni, iar vreo câţiva să ştie să umble cu tunurile. Nici arta 
călăritului nu trebuie uitată. Apoi să ne gândim la iuţeala cu care va umbla 
această armată. O armată călare, fără fierăraie multe pe ea, umblă ca un 
fulger. 

— Mi-ai luat vorba din gură, Costache, spuse domnul ridicându-se de la 
masă. Foarte curând, va fi împărțită aşa cum ai propus tu. Un pâlc va intra 
sub conducerea ta, pentru instruirea cu pistolul, dacă vrei. 

— Mai încape vorbă? râse Costache, bucuros că va ajunge în sfârşit să 
conducă un grup mai mare de oameni. Ducu cel Iute se va ocupa de grupul 
lui de spadasini. Va fi prima școală românească de spadasini. Petrache cel 
Mic va instrui un pâlc de trăgători de armă. Nu cunosc pe cineva să tragă 
mai bine decât el. 

— L-ai uitat pe Chirilă, măria-ta, îi aminti Costache. 

— Nu l-am uitat nici o clipă. Chirilă va fi conducătorul vostru. L-am 
lăsat mai la urmă pe Niţă Praştie. Va avea şi el oamenii lui. Nişte oameni 
despre care se va auzi chiar peste o sută de ani. Oamenii lui Niţă vor învăţa 
să se strecoare în spatele dușmanului. Să-l hărțuiască. Să se furişeze la 
muniţia lui şi să-i dea foc. Să-i aprindă merindea la vreme de noapte și să 
aducă spaima. Să meargă departe în spatele dușmanului și să-i taie 
aprovizionarea. Până acum, lucrurile astea se făceau la întâmplare. Noi vom 
lucra organizat. Cu turcii ne vom strica pe la mijlocul toamnei. Avem la 
îndemână câteva luni bune. 

— Locul unde se instruieşte această armată nu e bun, interveni Chirilă. 
Prin acele locuri e umblătură multă. 

— Şi ce propui? îl fixă vodă cu privirea. 

— Sus plaiul Bucegilor. 

— Da. La asta m-am gândit şi eu de la început. Dar în vârful muntelui 
va fi greu cu aprovizionarea. 

— Nu va fi uşor. În schimb, pe acolo nu umblă decât ciobanii şi păsările 
cerului. Aprovizionarea se poate face pe samare. 

— Atunci, în calitate de conducător, te vei ocupa de lucrul acesta. Vara 
va fi aşa cum propui, dar iarna, oștirea nu poate trăi pe înălțimile acelea 
pustii. Deci, iernatul va fi pe la poalele munților. 

— Fără îndoială, măria-ta. 

Costache se foi pe scaun mustăcind, Mihai, care-i cunoștea firea, i se 
adresă poruncitor: 


— Hai, dă-i drumul! Te frământă ceva. 

Omuleţul se scărpină cu două degete pe creştet și-și frecă mâinile 
aprig, semn că lucrul pe care avea să-l spună e de cea mai mare importanţă. 

— Măria-ta, zise cu glasul lui ascuţit, cunoaștem un om care ne întrece 
în dibăcie pe toţi la un loc. 

Domnul se încruntă, bănuind pentru o clipă o lingușire din partea 
vânătorului. Dar tot așa de iute, faţa lui se lumină și-și făcu reproșuri că-l 
bănuise pe Caravană de asemenea pornire. 

— Cine e omul acela? 

— Un tânăr care după faţă ai zice că încă nu a fost înțărcat de mă-sa. Un 
tânăr care a dat cu mine de pământ de am crezut că va rămâne Zambilica pe 
drumuri. 

— Măi să fie! zise domnul ţării. 

— Un tânăr care se bate cu sabia atât de leneș, încât ai zice că doarme. 
Un tânăr care l-a luat în sabie pe Roco Perisini cum ai lua o gălușcă în 
țepușă. 

Faţa lui vodă străluci de plăcere. 

— Numele lui, prietene! 

— Un tânăr care zvârle cuțitul chiar mai bine decât Chirilă. 

— Numele lui, lua-te-ar naiba! strigă entuziasmat domnul 'Ţării 
Româneşti. 

— Un tânăr care s-a luat la bătaie cu toată gloata lui Perisini. Unul din a 
cărui mână sare cuțitul. Cum sare lăcusta. Un tânăr care adulmecă urma în 
pădure mai bine decât Ducu. 

— Costache, îl dojeni domnul, ești în stare să omori un om sănătos cu 
vorbăria ta. Cine e omul acela? 

— Cae Indru, explodă Caravană triumfător. 

— N-am auzit de numele acesta. 

— O să auzi, măria-ta. 

— Unde se află acum? 

— Nu știm. 

— Atunci vorbim degeaba, spuse vodă dezamăgit. Căutaţi-l pe omul 
acela, s-ar putea să ne fie de mare trebuință! lar acum, cred că a sosit 
momentul să-mi daţi scrisoarea lui Sigismund Băthory. 

— Ai aflat despre ea, măria-ta? se miră Ducu. 

— După cum vezi! leri am primit o solie de la principele Transilvaniei. 
Solul era numai lapte și miere. Mi-a adus în dar câteva scule de aur. 


Niciodată nu s-a arătat Sigismund atât de binevoitor. Se vede că scrisoarea 
pe care aţi pus stăpânire îl interesează în mod deosebit. Pot 

s-o văd? 

Chirilă scoase din buzunar cele trei bucăţi de scrisoare, le potrivi una 
lângă alta și i le întinse domnului. Mihai citi fără grabă. Sprâncenele lui 
mari se adunară într-o încruntare uşoară. Scoase un şuierat de surpriză, apoi 
rămase multă vreme pe gânduri. 

— Deci asta era, murmură într-un târziu. Acesta era motivul pentru 
care-mi oferea cu atâta prietenie un castel în Munţii Făgărașului. Ei bine, 
scrisoarea asta merită mai mult. 

— Ai de gând s-o înapoiezi, măria-ta? se încruntă Caravană. 

— Să o ce? Nu, prietene. Am gânduri ceva mai bune. Dacă Sigismund 
vrea de la turci [ara Românească, ei bine, vrem și noi principatul 
Transilvaniei. Numai că nu-l vom cere nici de la turci, nici de la creştini. lar 
până atunci, se cuvine să-i dăm lui Băthory prima lovitură. Puterea lui stă 
pentru un moment în mâinile împăratului Rudolf al doilea. Curtea imperială 
de la Praga va primi această scrisoare. Și multă vreme de acum încolo, 
Băthory va fi ocupat să recâștige încrederea și bunăvoința împăratului, 
lăsându-ne pe noi să ne vedem de treburile noastre. Iar în al doilea rând, 
prin această scrisoare îi vom dovedi lui Rudolf credința noastră față de 
cauza creştinilor. Pentru asta îmi va trebui un curier bun. Un om care să 
ajungă la Praga cu scrisoarea. Acesta va fi primul meu curier secret. Poate 
că va fi unul dintre voi. Am să mă mai gândesc vreo câteva zile. 

Ieşiți din palatul domnesc, vânătorii priviră orașul cu plăcerea 
nesățioasă a celor care stau multă vreme departe de el. Văzut de pe locurile 
acelea înalte, la lumina zorilor, orașul se prezenta în toată splendoarea lui, 
cu turle de biserici înalte, de pe care abureala nopţii fugea sub tăria soarelui. 
Casele mari cu două-trei caturi se întindeau spre apus în șiruri lungi, 
frumoase prin varietatea lor asimetrică. Frumoase prin turnuleţele lor și 
terasele largi, cu multe ornamente, cu chioșcurile lor ascunse în verdeață, cu 
grădinile mari, în care arborii bătrâni cu trunchiurile lor groase, cu 
coroanele ca niște pălării imense, dădeau o notă de liniște și calm. 

În mahalaua ţiganilor, aflată spre sud, casele scunde cu streşinile mari, 
păreau să stea în genunchi pe lângă turnurile de apărare. Pereţii, din 
chirpici, aveau ferestrele înfundate cu fân sau cu buruieni la vreme de iarnă. 
Hoţii și haidamacii orașului nu se abăteau niciodată prin locurile acelea 
ferite de prădăciuni. Doar năvălitorii turci sau tătari dădeau buzna pe acolo 


cu gânduri de jaf, iar când părăseau mahalaua se întâmpla să nu-și mai afle 
caii, căruțele și nici chiar armele. Ţiganii, prietenoși, îi întâmpinau veseli. 
Se încurcau în picioarele lor, cereau, strigau, le băgau mâinile prin 
buzunare, le ghiceau în ghioc, în coji de ouă, în creastă de găină, în pene. 
Le făceau vrăji, cântau cântece nemaiauzite, dansau în pieile goale, 
plângeau și se văitau, lustruiau încălțările năvălitorilor, ţesălau caii şi se 
mistuiau cu cai cu tot, fără urmă. Pofteau câte doi-trei năvălitori prin case şi 
nu mai ieşeau de acolo nici unul dintre neprevăzătorii invitaţi. Sărutau 
mâinile năvălitorilor și-i lăsau fără ghiuluri. Îi cărau prin stepa Bărăganului 
să le arate locuri unde se ascundeau comori, îi puneau la muncă, şi după 
câteva zile de căutări le arătau alte locuri şi scăpau de mânia lor prin fugă. 
Spre răsăritul oraşului, casele ascunde, multe la număr, spoite în alb 
arătau cochete ascunse în vegetația bogată. Dar vânătorii care colindaseră 
orașul în lung și-n lat știau că toate căsuţele acelea mărunte, uitate de 
Dumnezeu, înghesuite unele-n altele, cuprindeau cea mai mare parte a 
populaţiei oraşului. În casele acelea, oamenii se culcau târziu și se sculau la 
primul cântat al cocoşilor. Erau oamenii care trăiau de azi pe mâine, iar 
viitorul lor de bunăstare se prezenta ca o enigmă a cărui dezlegare nu avea 
sorți de izbândă. Ei furnizau mâna ieftină de lucru pentru toate tocmirile 
orașului şi pentru ocazii neprevăzute. Din curțile înguste, în care tufănica și 
regina-nopţii, cârciumăreasa şi laleaua încercau să dea mizeriei o oarecare 
notă de cochetărie, ieșeau dimineaţa slujitorii, calfele şi ucenicii, îngrijitorii 
orașului, negustorii de mărunţișuri ce-și cărau mărfurile în târne de nuiele, 
măturătorii, cerşetorii și pungașii, spălătoresele și spoitorii. Familiile veşnic 
amenințate de oamenii stăpânirii, de turci sau de tătari, de bogătașii puşi pe 
petrecere și de ienicerii aflaţi în preajma domniilor scurte şi nesigure, îşi 
păstrau coeziunea în funcţie de hazard. De aici se recrutau fetele de 
petrecere, cu voia sau cu sila, iar marile dureri ale acestor locuri mizerabile 
se consumau tăcute, fără putinţă de alinare. Aici, fetele stăteau ascunse prin 
poduri sau îşi aflau sălașul în pivnițe întunecoase. Cele mai curajoase dintre 
ele își ungeau feţele, îşi ciunteau părul, încercând să fie cât mai puţin 
atrăgătoare. În locurile acestea organizau ienicerii potere, furându-i în toiul 
nopţii pe tinerii voinici care nu aveau încă vârsta majoratului. Sub pază 
mare și pe tăcute, flăcăii luau drumul Constantinopolului, umplând golurile 
din armata otomană. În serile lungi și calme de stepă, mamele își trăiau 
bucuria de a fi împreună întreaga familie ca pe-un lucru cu totul ieșit din 


comun. lar în rugile lor de toate zilele, cuvintele „Doamne, nu despărți 
familia noastră” nu lipseau niciodată. 

Dinspre satele vecine intrau prin porţile oraşului căruțele cu lapte, cu 
legume, cu nutrețuri pentru cai. Uruitul lor se auzea de departe, ca un 
zumzet neîntrerupt. Prin curţile boiereşti, servitoarele și oamenii casei 
umblau fără zgomot. Străjile de noapte se trăgeau la odihnă, mergând în 
neorânduială. Gunoierii cu cărucioarele lor lungi și murdare se mistuiau ca 
nişte ciocli spre gropile din preajma marilor lacuri. Începea o zi ca oricare 
alta. O zi anonimă ca şi oamenii care se îngrijeau de curăţenia orașului, la 
ceasurile când stăpânii se întorceau de pe o parte pe alta în așternuturile 
calde. 

Vânătorii păşeau tăcuţi, fiecare cu gândurile lui. Se apropiau de 
Privighetoarea de Aur, unde-i așteptau paturile curate, cu pernele moi și cu 
miros de busuioc. Dintr-o străduţă lăuntrică se auziră ţipete sfâşietoare. Se 
repeziră în direcția aceea. Când dădură colțul, se pomeniră lângă patru 
ieniceri care, după toate semnele, erau beţi. Aceștia încercau să târască o 
copilă aproape despuiată spre o trăsură aflată ceva mai încolo. Lângă poarta 
unei case, un bărbat între două vârste gemea ușor încovoiat pe marginea 
şanţului. 

Văzându-i pe vânători, turcii le făcură semn să-şi urmeze drumul. Iar 
când se convinseră că aceştia au de gând să se amestece în treburile lor, 
lăsară fata şi ridicară iataganele. Cuţitul lui Chirilă zbură scurt prin aer și se 
înfipse în stomacul unuia. Ducu sări într-o parte, evitând lovitura de iatagan. 
Ar fi putut să-l cruţe pe ienicer, dar mânia lui fu prea mare. Costache 
Caravană slobozi pistolul și spuse în treacăt: 

— Iartă-l, Doamne! Robul tău Caravană l-a trecut în rândul sfinţilor. 

Isprăviră iute cu ei. De fapt, fusese mai mult un masacru decât o luptă 
în toată puterea cuvântului. Ajutat de Costache, bărbatul se ridică buimac. 
Nu era rănit, ci mai degrabă ametit de vreo lovitură. 

— Intraţi iute în casă! îi sfătui vânătorul. 

Copila şi bărbatul se mistuiră undeva în curte. 

— Cred că ar fi bine să ne despărțim de domnii aceştia fără prea mare 
tămbălău, spuse Costache. Dacă intrăm în vrajbă cu trupele de ieniceri va 
trebui să stăm mai mult ascunși. Haideţi cu ei în trăsură! Am eu o idee care 
nu cred să fie tocmai rea. 

Îi îngrămădiră pe morţi în trăsură şi lăsară perdelele. Chirilă şi Ducu se 
aşezară lângă ei. Caravană se sui pe capră şi dădu bice cailor. După o 


vreme, opriră în faţa unei porţi de lemn nu tocmai arătoasă. Chirilă împinse 
poarta, iar trăsura se pierdu într-o curte largă, printre boschete neîngrijite. 
Un bărbat scurt şi gros, cu urechile mari, păroase, care răspundea la numele 
de Isaia, le ieşi în întâmpinare. Sprâncenele lui groase păreau atârnate direct 
de rădăcina nasului borcănat. Văzând trăsura cu însemne turceşti pe ea, 
Isaia nu tresări. Săltă doar uşor din sprâncene, preţuind-o din ochi, apoi se 
trase într-o parte şi le făcu semn oaspeţilor să intre în casă. 

— Jupâne Isaia, spuse Chirilă zâmbind în faţa calmului olimpian al 
acelui om, înainte de a ne bucura de ospitalitatea dumitale cred că ar fi bine 
să punem caii şi trăsura într-un loc mai ferit. 

— Intraţi! Am eu grijă. 

— Ar mai fi totuşi un amănunt, stărui Chirilă. În trăsură se află patru 
domni care ar dori să fie îngropaţi cât mai anonim. 

— Am să mă ocup şi de ei. 

— Poate că n-ar strica puţină grabă. 

— Eu numai pe grabă lucrez. Când veţi ieși din casă va fi totul cum e 
mai bine. 

Intrară în casă. O femeie slăbuță cu mers rigid ca de stafie le aduse 
băuturi răcoritoare. Isaia îi lăsă la masă și se strecură pe tăcute afară. După 
un ceas îşi făcu apariţia frecându-și mâinile. 

— Trăsura nu e nici rea, nici bună. Dar cei patru cai fac toate paralele. 
lată banii domniilor-voastre. Opt mii de aspri pentru cai, cinci sute de aspri 
pentru trăsură. Scădem o mie cinci sute de aspri la cheltuieli de 
înmormântare și rămân șapte mii de aspri. Caii şi trăsura au suferit unele 
modificări de înfăţişare. În seara asta voi fi la Giurgiu, iar la noapte vor 
intra în stăpânirea unuia care aprovizionează garnizoana turcească din 
cetate. Dacă mi-o aduceţi îndărăt peste două zile, o revând garnizoanei din 
Brăila. Şi încă ceva! În cazul în care mai aveţi domni ca aceștia care vor să 
fie îngropaţi anonim, vă fac reducere la cheltuielile de înmormântare. 

— 'Ți-au rămas armele lor, râse Caravană. 

— Aşa e! Pentru arme nu vă dau nici un ban. Românii n-au bani să-și 
plătească armele. 

— Pe Zambilica mea că ai vorbit cum nu se poate mai bine! Cunoşti 
uliţa Ancorei? 

— O cunosc. 

— În capătul uliţei e o casă cu gard de nuiele. Un vişin îşi lasă crengile 
peste gardul acela. Du-te cu banii acolo! Proprietarul e unul înalt și slăbuţ, 


cu semn de tăietură pe frunte. Lui i se cuvin banii sau poate copilei care 
locuieşte acolo. 

— Am înţeles! se înclină Isaia. 

Trecuse de ceasul prânzului. Peste oraş se abătuse curând o ploaie 
scurtă. Apa se scurgea iute pe lângă rigole, cărând cu ea murdăria străzilor. 
Dinspre parcul palatului domnesc răzbea o mirosnă amăruie de flori de tei. 
În jurul porţilor se aflau ca de obicei o mulţime de oameni. Unii erau 
creditori și stăteau la pândă din obișnuinţă. Cerșetorii și vagabonzii aşteptau 
să le pice vreun noroc ivit din senin. Câţiva ieniceri veniseră să-l înjure pe 
vodă. Boierii însoţiţi de slujitori înarmaţi intrau şi ieșeau grăbiţi cu treburile 
lor. Dincolo, de zidurile palatului se pătrundea greu. Oştenii din gardă erau 
cu ochii-n patru. 

Cae Indru se prezentă la poartă însoțit de Sile. Calul său atrase privirile 
admirative ale câtorva cunoscători. 

— Vreau să-l văd pe domn, i se adresă ofițerului de gardă. 

— Şi eu vreau să-l văd pe sultan, râse ofițerul. Ca să intri la vodă ar 
trebui să-mi arăţi niște scrisori. Sau să te aducă cineva dintre boierii noștri. 
Poate că vii cu lucruri de seamă, dar eu nu am de unde să știu. Nu cunoşti 
pe nimeni din divanul boierilor? 

— Nu cunosc. 

— Înseamnă că nu eşti de pe-aici. 

— Aşa e. Sunt din Transilvania. 

— Şi nu ai chiar nici o scrisoare la domnia-ta? 

— Ba am câteva. 

— Atunci, e mai uşor. Dă-mi-le! 

— Nu pot. 

Ofiţerul se scărpină după ureche îngândurat. 

— Care e numele domniei-tale? Am să anunţ cancelaria domnească. 

— Indru, prietene. Cae Indru. 

— Domnia-ta? tresări ofițerul. Prietene, ai bunătatea şi desfă puţin 
pelerina! Mulţumesc! Intră, intră! Când ajungi în faţa treptelor de colo, 
întreabă de cancelarul Ieremia Băicoianu. Poftim, prietene! Slujitorul ar 
trebui să aștepte cu caii la poartă. Să intre și el! Ah! lată-l pe boierul 
Băicoianu. O clipă, clucere! 

— Ei, ce mai e? întrebă Ieremia cu glas ușor obosit. Iar vreo cerere de 
intrare la Vodă? Pe mâine, prietene. Acum, pic din picioare de oboseală. 


— Ascultă! șopti ofițerul. Vezi colo lângă poartă un tânăr înalt, cu 
pelerină? 

Băicoianu privi cu coada ochiului şi înclină capul. 

— Sub pelerină are un brâu în care stau înfipte câteva cuțite. 

— Să-i fie de bine! 

— Stai, clucere, nu te grăbi! Omul acesta m-a scăpat cândva dintr-un 
mare necaz. Du-l te rog la Vodă! 

— Fie! Care e numele lui? 

— Cae Indru. 

— Mai spune o dată! tresări Băicoianu. 

— 'Ţi-am spus. Cae Indru. 

— Eşti sigur? 

— Aş cum sunt sigur de mine. 

— Mă bucur, prietene, că nu l-ai respins. Domnule Indru, poftiţi! 

Ofiţerul își reluă locul alături de poartă. Cei doi tineri pormiră unul 
lângă altul, studiindu-se din priviri. Sala de primire era ticsită de curteni şi 
boieri. Mihai-vodă ședea pe o canapea îngustă, alături de scaunul domnesc, 
spre dezamăgirea câtorva dintre boieri care ţineau la eticheta de curte. 
Coroana și buzduganul domnesc se rătăciseră parcă triste într-un colţ al 
canapelei. Domnul ţării se întreținea cu Vintilă Băicoianu, tatăl clucerului. 
Unii dintre curteni încercau să tragă cu urechea la discuţia aceea, știind că 
Vintilă e omul cel mai bine informat din Ţara Românească. Dar cuvintele 
ajungeau până la ei ca un bâzâit fără noimă, fiindcă domnul se pricepea să-i 
țină la distanţă doar cu o încruntare. 

Ieremia prinse braţul lui Cae și-l strecură pe tânăr printre boieri până-n 
dreptul unei uși cu draperii grele. 

— Rămânețţi aici! îi şopti clucerul. Am să vă anunţ lui vodă. 

Ieremia se apropie de Mihai-vodă cu un aer vesel, iar domnul ghici că- 
i aduce o veste bună. 

— Credeam că dormi la ora asta! se răsti vodă. Nu-mi plac tinerii care 
nu se odihnesc după o noapte albă. 

Ultimele cuvinte aveau în ele o anumită căldură, pe care tânărul o simţi 
ca pe-o alinare. 

— Măria-ta, şopti repede, alături de draperia care dă spre camera de 
lucru se află un tânăr cu pelerina neagră. Numele lui e Cae Indru. 

Vodă nici nu clipi. Spuse doar, printre dinţi, parcă adresându-se lui 
Vintilă: 


— Bine! Du-l în odaia de lucru! 

Mihai își plimbă privirile prin sală indiferent. Asupra lui Cae, ochii lui 
stătură o clipă. După o jumătate de ceas își concedie curtenii și intră în 
camera de lucru. 

— Ia loc, tinere! spuse aspru. 

— Nu se cuvine, măria-ta! zâmbi Cae. 

— Ei, asta-i! Ştiu eu ce se cuvine unui viteaz. 

Tânărul îl privi surprins. 

— Nu ştiam că măria-ta mă cunoaşte. Să nu mă asemuiţi cu cineva. 

— Dă pelerina la o parte! râse vodă. Așa! Văd sub pelerină câteva cuțite 
frumoase. Nu cred să le porţi la brâu numai de plăcere. Iar o pelerină pe 
vreme de căldură ca asta își are rostul ei. Vrei să arunci unul din cuțite sus, 
în colţul de lemn al ușii? 

Domnul nu-și termină bine vorba, când cuțitul se înfipse adânc în locul 
acela. Faţa lui Mihai se umplu de bucurie și admiraţie. 

— Cred că lucrezi mai iute decât Chirilă Zece Cuţite, chiar dacă pari 
cam leneş în mişcări. Am auzit multe lucruri despre domnia-ta. Mi-ar plăcea 
să am un asemenea slujitor. 

— Doamne, pentru asta am venit, rosti Cae. lată un mesaj din partea 
cancelarului Transilvaniei, Ștefan Iojica. 

— Îi cunoşti conţinutul? 

— Da. Iojica vă roagă să discutaţi cu mine așa cum aţi discuta cu el. 
Sunt un fel de trimis neoficial al Transilvaniei. Aş dori să nu se afle lucrul 
acesta. Mai ales să nu se afle la curtea lui Sigismund Băthory. 

Mihai tăcu o vreme şi se plimbă cu paşi mari prin odaie. Se întoarse 
brusc. Ochii lui ca oţelul scrutară adânc faţa tânărului. 

— Să am încredere în domnia-ta și în lojica Ștefan? 

— Încercaţi, măria-ta! 

— Poţi să-mi dai o dovadă prin care să te cred? 

— Pot. În urmă cu niște ani, Mihai-vodă, pe atunci ban al Craiovei, a 
fost condamnat la moarte. Domnul ţării se temea de el. Poate că aflase 
printr-o întâmplare că Mihai e fiul lui Pătrașcu-vodă. Vă amintiţi, măria-ta, 
că era o dimineaţă ploioasă. O burniţă care ţinea de câteva zile. Aţi aşezat 
fruntea pe butuc, dar călăul nu a îndrăznit să ridice securea și să lovească. 
Acel călău era unul dintre oamenii mei. Vechiul călău pierise cu câteva luni 
înainte, în urma unei împunsături de cuţit. Pe vremea aceea, banul Craiovei 
se afla sub pază domnească. Eu am prevăzut că Mihai va fi condamnat la 


moarte. Așa se explică dispariţia vechiului călău. Dacă ar fi murit înainte de 
execuţie, ar fi dat loc de bănuieli. Vă mai amintiţi, măria-ta, că seara aţi fost 
pus în libertate? Că un necunoscut v-a condus către o trăsură la care erau 
înhămaţi șase cai? Abia ați părăsit închisoarea, când au venit gărzile lui 
Mihnea cel Rău să oprească liberarea. Domnul se răzgândise. Înainte de 
plecarea cailor l-aţi întrebat pe omul acela: „Cui trebuie să-i mulțumesc 
pentru viaţa mea?” Omul nu a răspuns. V-a lăsat o pungă cu cincizeci de 
galbeni și s-a depărtat în noapte. Ei bine, omul acela e Cae Indru. 

— Domnia-ta? 

Faţa lui vodă păli uşor. Îşi aminti de seara aceea ploioasă. De goana 
sălbatică a cailor prin ploaia care curgea fără întrerupere. Se gândise multă 
vreme de atunci încoace la necunoscutul acela. 

— Dumneata? spuse iar. Dar cine eşti dumneata, Cae Indru? 

— Măria-ta, când va veni vremea voi vorbi mai mult, se înclină Cae. 

Vodă îl privi multă vreme, iar când vorbi din nou, glasul lui căpătă o 
anumită asprime, ca de părinte care-și încearcă fiul într-o lucrare dintre cele 
mai grele. 

— Cunoști Praga? 

— Aproape ca Bucureștiul, măria-ta. 

— Te-ai încumeta la un asemenea drum? 

— Fără șovăială. 

— Vor fi primejdii. 

— Sunt obişnuit cu ele. 

Pe faţa severă a domnului apăru un zâmbet abia vizibil. 

— Tovarăşii de drum ai domniei-tale vor fi Caravană, Ducu și Chirilă. 

— Nici nu se putea o companie mai plăcută. 

— Bănuieşti cam despre ce-ar fi vorba. 

— Nu bănuiesc, măria-ta. Sunt sigur. În mâinile voastre a ajuns o 
scrisoare a lui Sigismund, adresată sultanului. Această scrisoare va lua calea 
către curtea imperială din Praga. 

— Ce te face să crezi? 

— Două lucruri. Întâi, convingerea că a sosit momentul să-l scuture pe 
principe, cu atât mai mult cu cât urmărește să cuprindă Ţara Românească. 
În al doilea rând, pentru o solie obişnuită, ai trimite unul dintre marii boieri, 
nu niște vânători. 

— Așa e! râse vodă. Cum crezi că s-ar putea face un asemenea drum? 


— Ocolind principatul Transilvaniei. Știu că până aproape de Timişoara 
se pot schimba caii la fiecare poştă. De la Timişoara în sus, ne vom 
descurca în vreun fel. 

— Ai putea pleca în seara aceasta? 

— Nu, măria-ta. În seara aceasta, eu și ceilalți vânători suntem poftiţi la 
palatul lui Perisini. Ar fi păcat să nu aruncăm o privire prin bârlogul lui. 

— Veneţianul acela e din cale-afară de primejdios. 

— Și noi suntem primejdioșşi, măria-ta. 


Când intră Cae Indru la Privighetoarea de Aur, Caravană se reţinu cu 
greu să nu tragă un chiot de bucurie. Îi făcu semn de departe cu amândouă 
mâinile și-i arătă o oală cu vin. 

— Că ne ducem la Perisini fără domnia-ta nu era cine știe ce rău, strigă 
vânătorul. Dar să nu guști asemenea vin înseamnă că te-ai dat de partea 
păgânilor şi-ţi rămân închise pe veci toate drumurile către rai. Am cunoscut 
un popă de prin părţile Buzăului, care la prima cană se închina cu toată 
evlavia, apoi îmi povestea minunea din Cana Galileii. La a doua cană îmi 
aducea aminte că cea mai mare virtute a omului este cumpătarea. La a treia 
cană îmi povestea că preoţii sunt mai puţin păcătoşi decât oamenii de rând, 
însă episcopul poate fi socotit cel mai mare sfânt din regiune. La a patra 
cană voia să-mi arate cum i-a dat el o palmă unuia care intrase acoperit în 
biserică. La a cincea cană se lăuda că-i rupe un picior hoțului de episcop, 
care-l jumulea în fiecare toamnă de un butoi cu vin. 

— Te cred, râse Cae. La băutură se spun multe adevăruri. Am cunoscut 
un popă de prin părţile Târnavelor, care nu-i primea pe enoriași la sfânta 
spovedanie până când se lămurea că sunt beţi criţă. 

— Şi femeile? se miră Costache. 

— Nu. Femeile nu aveau dreptul să bea. Și aşa îi împuiau urechile cu 
toate drăciile lor. 

Însera. Christache Mutu aprinse opaiţele și feştilele lumânărilor. 

— Ar fi timpul să plecăm, propuse Cae. 

— Încă nu, domnule, interveni Chirilă. Aşteptăm nişte prieteni care au 
sosit abia azi de dimineaţă. Poate că ai auzit de ei. Unul e Petrache cel Mic, 
iar celălalt — Niţă Praştie. Merg şi ei la Perisini. Toţi șase formăm o mică 
armată greu de biruit. 

— Parcă mai erau niște prieteni cu domniile-voastre. 

— Vorbeşti de Marcu și de băieţii lui? Au plecat acum două ceasuri. 
Unele treburi grabnice i-au chemat prin părțile Câmpinei. Dar iată că sosesc 
Petrache și Niţă. 

Cae îi privi cu interes. Petrache cel Mic era un bărbat mare de statură, 
cu umerii și șoldurile cam otova, semn că trecuse binişor peste patruzeci de 
ani. Niţă Praştie avea în el ceva de ţârcovnic, înalt, slab, ușor adus de spate. 
Buza de jos, țuguiată mult înainte, îi dădea un aer parcă batjocoritor. 

— Acesta e domnul de care v-am vorbit, arătă Caravană spre Indru. 


Îşi strânseră mâinile. 

— Te miri că sunt voinic? râse Petrache. După nume ar trebui să fiu 
mărunt. Am însă un frate care e cu un cap mai mare ca mine. 

— Eu ce fac? întrebă Sile Adormitu. 

— Îi ţii tovărăşie clucerului Ieremia Băicoianu. 

Palatul lui Roco Perisini avea aspect de fortăreață. Zidurile puternice 
din piatră, groase de un cot, puteau să reziste chiar la un asediu. Ferestrele 
mici de la parter purtau zăbrele de fier groase cât funiile. Intrarea principală 
era păzită de patru oșteni îmbrăcaţi în cămăși grele de zale. Dincolo de uşă 
se ridicau două trepte largi, din marmură albă, care duceau într-o sală 
imensă, pătrată, cu coloane rotunde, vopsite în roz, cu mobilă puţină în jurul 
pereţilor. Doi slujitori îmbrăcaţi în minunate straie greceşti făceau primul 
oficiu de gazde. La capătul sălii se deschidea pe dreapta un coridor larg, 
punctat în câteva locuri cu uşi înalte, mascate de draperii. În stânga, o scară 
din lemn de stejar, cu minunate încrustații, ducea undeva la etaj, 
terminându-se cu un parmalâc întărit în fier forjat, reprezentând crengi de 
arbori cu frunze. Tavanul se încheia în formă de boltă, atrăgând atenţia prin 
vopseaua de culoarea cerului şi prin nenumărați îngeri pictaţi cu migală pe 
acel fond. Luate separat, coloanele, scara, parmalâcul și tavanul, fiecare 
aducea o notă de gust şi rafinament. Dar în ansamblu dădeau un ton greoi, 
țipător, prin nefericita împerechere de culori, multe la număr. 

Slujitorii trăiau undeva în spatele palatului, în nişte case mici din 
cărămidă roşie, spre deosebire de haidamacii care formau garda personală a 
lui Perisini. Aceştia locuiau chiar în palat, ocupând o aripă ceva mai scundă, 
cu încăperi largi, mobilate frumos. Nu călcau prin locuinţă decât în acele 
zile în care erau chemaţi. Atunci rămâneau sfioși lângă ușă, așteptând 
ordine sau pedepse, de care nu erau scutiţi. De fapt, poruncile ajungeau la ei 
prin căpetenia lor, un bărbat de vreo patruzeci de ani, cu ochii duri, cenușii, 
care se numea Samuel. Partidele de scrimă, zilnice, Perisini le făcea cu el, şi 
puţini ştiau că veneţianul ieșea învingător din an în paşte. Spre deosebire de 
haidamaci, Samuel ocupa un apartament somptuos chiar în apropierea 
stăpânului. În afară de nume, haidamacii nu ştiau mai multe despre Samuel. 
Poate că Perisini știa, dar cine s-ar fi încumetat la asemenea întrebare? 
Samuel ieșea rar cu stăpânul. Pe haidamaci îi ţinea în frâu cu privirea lui 
tăioasă. Lucru de mirare, fiindcă nimeni nu-i văzuse vreo pornire violentă, 
chiar în ocazii dintre cele mai rele. 


Noaptea de stepă cobora calmă peste cetatea Bucureştilor. Perisini şi 
Samuel ședeau în jilțurile moi din imensa sufragerie a casei. 

— Crezi că vor veni? întrebă veneţianul. 

— Poate, răspunse calm Samuel. Dar asta are o însemnătate mai mică. 
Mă tot întreb ce au căutat vânătorii în toiul nopţii la palatul domnului. Ce 
urmărește Mihai? Crezi că vodă nu ştie că-i porţi sâmbetele? Că pândeşti o 
ocazie ca să-i iei locul la domnie? Mă nelinișteşte vizita vânătorilor la palat. 
Ce legături or fi între ei şi domn? 

— Dacă vin, vom afla în seara aceasta. 

— Crezi? 

— Ascultă, băiatule! făcu Perisini blând și cam plin de el. Există de la 
începutul lumii încoace două metode prin care poți afla niște secrete. În 
prima sunt amestecați banii. Unde nu ajută banii, tortura face totul. Cu 
vânătorii ne vom păstra pungile şi vom lua altele pe deasupra. 
Constantinopolul va plăti pentru fiecare dintre ei câte două mii de ţechini de 
aur. O mică avere, fără să mai vorbim de recunoştinţa turcilor. Douăzeci de 
ieniceri, aşteaptă în cămările din spate să-i preia de la noi. În noaptea asta, 
vânătorii prinși în lanţuri trainice vor lua drumul spre Giurgiu, iar mâine vor 
coborî spre Balcani. Dacă avem de aflat ceva, să fii sigur că vom afla în 
noaptea asta. Cât despre Mihai-vodă, eu rămân la părerea că e un fel de 
mălai-mare. 

— Te înșeli! zâmbi aspru Samuel. Mihai-vodă e mai vulpoi decât ne 
închipuim. Toate casele din jurul cazărmii ienicerilor sunt pline de oșteni 
valahi îmbrăcați în straie de târgoveți. 

— Mofturi! bombăni Roco. Armata lui vodă numără abia jumătate din 
cât ar trebui să aibă pentru a-i egala pe ieniceri. Ar fi curată nebunie din 
partea lui să încerce oarecare vrajbă. Unde mai pui că gamizoana turcească 
din Giurgiu e la doi paşi de Bucureşti?! Armatele de la Brăila, Silistra și 
Hârşova pot pica asemenea trăsnetului în caz de răscoală. Nu, Samuel! N-ai 
dreptate! Lasă-l pe domn în seama mea! 

— Să nu greșești, spuse întunecat Samuel. Priveşte cu atenţie asupra 
domnului și mai ales asupra acelor vânători. Poate nu ar strica să-i primeşti 
cât se poate de bine. Renunţă la planurile tale de răzbunare! 

— A, nu! râse Perisini. Se vor târî chiar în noaptea asta la picioarele 
mele. Am să-i jupoi de vii. 

— În cazul acesta, vei primi numai jumătate din preț. 


— Nu-ţi face griji! Mă opresc eu la timp, dar petrecerea va fi mare în 
seara aceasta. 

— Mă îndoiesc. Eu îi cunosc mai bine pe vânători. Iar la urma-urmelor, 
s-ar putea să nu răspundă invitaţiei. 

— Dacă nu vin, mâine îi aduc ienicerii pe tavă. 

— Să nu iasă altfel. Azi-dimineaţă au sosit la București Petrache cel 
Mic şi Niţă Praştie. Împreună cu tânărul acela care te-a împuns destul de 
elegant, ca să zic aşa, sporesc numărul vânătorilor la șase sau șapte. Ai 
văzut cum lovesc. Sunt iuți ca fulgerul. Dar să nu uităm. Azi la prânz, Cae 
Indru i-a făcut o vizită lui Mihai-vodă. Au stat de taină mai mult de două 
ceasuri. Nici boierii cei mari nu stau de taină două ceasuri cu domnul. 

— Eşti bine informat, recunoscu satisfăcut Perisini. 

— Am şti şi mai multe dacă am lucra amândoi. Din păcate, domnia-ta îţi 
pierzi vremea prin cârciumi. Te interesează mai mult femeile şi scandalurile 
decât oamenii din jurul domnului. Ştii că pe căpățâna lui Indru s-au pus 
cândva în Transilvania două sute de ducați de aur? Lumea de acolo îl crede 
mort. Ei bine, cum se face că a înviat aşa dintr-o dată? 

— Dă-l naibii! se răsti Perisini, mânios de mustrările prietenului său. 

— Nu spune aşa! Dacă vrei să fii domn al Țării Românești încă înainte 
de Crăciun, ia aminte la tot ce se întâmplă în jurul tău! Pe vânători ai timp 
destul să-i pedepseşti. Răzbunarea e arma prostului! Încearcă să-i atragi de 
partea noastră. Poate că ai să reuşeşti cu ajutorul banilor. 

— Am haidamacii. 

— Toţi la un loc nu preţuiesc în zilele lor bune cât unul dintre ei. 

Roco Perisini îl privi ironic. 

— Zău? Cu haidamacii mei şi cu ienicerii pârjolesc cetatea Bucureștilor 
în două ceasuri. N-am nevoie de vânători. Au căpătat oarecare faimă fiindcă 
nu și-au găsit nașul până acum. 

— Las-o moartă, Roco! făcu domol Samuel. Deocamdată, se pare că tu 
eşti finul lor. 

Perisini se încruntă doar o clipă, apoi zâmbi amuzat, gândindu-se că 
venise vremea să-i arate prietenului său cum îi doboară pe acei invicibili 
vânători cu un singur bobârnac. 

— Ienicerii și haidamacii au forță, dar le lipsesc viclenia și inteligența, 
continuă Samuel. 

— Nu-mi trebuie viclenie. lar inteligența o avem noi. Aştept doar 
firman de domnie de la sultan. Pe urmă ai să vezi de ce e în stare Perisini. 


— Nu uita că ești străin într-o ţară în care oamenii nu-și pun nici un fel 
de nădejde în tine. Trebuie să fii și tu puternic. lar pentru a fi puternic îţi 
trebuie prieteni în ţară. 

— Voi aduna în jurul meu sute de haidamaci. Mii de haidamaci. Toate 
lucrările mari din istorie s-au făcut cu forța, nu cu prietenia. Apoi să ştii că 
frica supușilor e cea mai trainică prietenie. Dacă nu iese nimic din 
încercarea noastră, rămânem săraci. Turcii nu mai lucrează pe credit. Vor 
banii înainte și nici atunci nu se ştie dacă-mi vor da firmanul. Or, tu ştii că 
banii intrați pe mâna turcilor sunt ca şi când i-ai arunca într-o prăpastie fără 
fund. Ca să preîntâmpinăm o catastrofă, e necesar să-i punem pe turci în 
faţa unui fapt împlinit. 

Un slujitor anunţă vizita vânătorilor. Când intrară, Perisini se ridică pe 
jumătate din jilțul lui. Mai sprinten şi mai calm, Samuel făcu o plecăciune 
adâncă în faţa lor. 

— Eram sigur că veţi veni, zise mulțumit veneţianul, încercând să-și 
ascundă un zâmbet batjocoritor. Nişte oameni ca domniile-voastre sunt prea 
generoşi ca să nu uite o întâmplare nefericită. 

— lar noi eram siguri că ne așteptați cu multă nerăbdare, zâmbi Cae. Vă 
închipuiți că nu putem trece cu vederea o asemenea invitație, când te 
poftesc la ei nişte mărimi ca domnul Perisini și Mehmed-pașa, comandantul 
trupelor de ieniceri. 

— O, râse Perisini, invitaţia e numai a mea. Mehmed-pașa nu are 
cunoștință de această întâlnire. 

— Atunci se pare că m-am înșelat, zise Cae. Înseamnă că cei douăzeci 
de ieniceri care au venit la domnia-ta acum vreo două ceasuri sunt doar în 
trecere. Sau poate că au prieteni printre slujitorii palatului. 

Veneţianul tresări înciudat, dar Samuel interveni calm: 

— lenicerii vin deseori la noi, domnule Indru. Petrec dimpreună cu 
slujitorii noștri și pleacă fără să supere pe cineva. 

— Se vede treaba că merg la petreceri înarmaţi până-n dinţi. Cel puţin 
aşa i-am văzut mai devreme. 

Veneţianul nu răspunse numaidecât. Remarcase că, dintre toţi 
vânătorii, cel mai de temut părea să fie Cae. Mintea lui arăta la fel de ageră 
ca şi mâna. Samuel vru să răspundă. Perisini îi făcu semn să tacă și vorbi el. 

— Văd că şi domnia-ta ai venit la ospăț încins cu sabia. Asta ar însemna 
oare că ești înarmat până-n dinţi? 


— Chiar așa, domnule. Am o mulţime de arme la mine, şi nu dintre cele 
mai slabe. 

— Ciudat pentru o invitaţie la cină! 

— Nimic nu e ciudat pe lumea asta dacă încerci să-i înţelegi rostul. 

— Înseamnă că v-aţi temut de vreo cursă? 

— Văd că și domnia-ta te-ai gândit la asemenea lucru, interveni 
Caravană. 

Pentru a limpezi lucrurile mai degrabă, Indru încercă să forțeze nota 
discuţiei, cu toate că atmosfera dintre ei arăta și aşa destul de încărcată. 
Gazdele nu-i poftiseră să șadă, afişând încă de la început o gravă lipsă de 
respect. 

— Ce mai face mâna domniei-tale? întrebă pe un ton jumătate ironic, 
jumătate prietenos. 

Roco se întunecă la mânie. Numai rafinamentul lui deosebit îl opri să 
dea dovadă de aprigă răzbunare înainte de a se juca puţin cu aceşti nespălați 
aşa cum se joacă mâţa cu şoarecele. 

— Poftiţi la masă, domnilor! spuse blând. Toate bunătăţile acestea vă 
așteptau. Mâna merge spre însănătoșire. lar cealaltă... ei bine, cealaltă s-ar 
putea arăta mult mai primejdioasă. Dar să petrecem şi să uităm de toate 
necazurile. Nu are rost să vă faceţi griji, chiar dacă în casă şi în jurul ei se 
află douăzeci de ieniceri, peste şaizeci de haidamaci şi cam tot atâţia 
servitori. 

— Ei, spuse Chirilă fără să ia în seamă ameninţarea străvezie a gazdei, 
auzisem că domnul Perisini dă nişte ospeţe împărăteşti. Să mă fi înşelat oare 
sau a sărăcit gazda noastră? Pe masa asta nu văd decât niște compoturi de 
prune. 

Perisini îl privi batjocoritor. 

— Nu, domnii mei! Compoturile sunt pentru mine. Bucătarul avea zi 
liberă azi și înțelegeți că nu puteam să-i fac o nedreptate. Chiar nu vă e 
teamă că ați nimerit într-o cursă din care nu mai e nici o scăpare? 

Niţă Praştie băgă mâna în compotieră, aruncă o prună în gură, scuipă 
sâmburele departe pe covor, mai luă încă vreo câteva, înfruntând privirea 
contrariată a veneţianului, și vorbi cu gura plină, semn de mare necuviinţă: 

— Ba ne e frică. Grozave prune, domnule Perisini sau... ăă... parcă aşa 
te cheamă. Eu mă dau în vânt după prune. 

Zicând acestea, mai scuipă câţiva sâmburi pe fața de masă albă, 
imaculată. 


Un asemenea tupeu îl lăsă cu gura căscată pe Roco. Chiar și Samuel, 
atât de calm în orice împrejurare, îi privi pe vânători cu admirație rău 
ascunsă. 

— După câte văd, mă înfruntaţi, zise gazda cu voce joasă. Cred că a 
venit vremea să isprăvim această comedie. Peste o sută de oameni aşteaptă 
doar un semn... 

— Zău...? îl întrerupse Petrache cel Mic. Înseamnă că ne-ai prețuit bine, 
meştere Perisini. Doar o mică armată s-ar încumeta împotriva noastră. Eşti 
prea mărunt, domnule, pentru a înghiţi o gălușcă mare! 

— Voi ţine seama de vorbele acestea, zise mânios veneţianul. 

Cu un gest iute, apucă de masă un fluier de argint. 

— O clipă, domnule, Perisini! îl opri Cae continuând să zâmbească. Îmi 
plac glumele tari. Dar să nu mai glumim pe seama ienicerilor. Sunt și ei 
nişte bieți oșteni. E grea viața de oștean. Puţină băutură, câteva prietenii 
întâmplătoare şi o mulțime de amărăciuni. Soldatul e cel mai prietenos om 
din lume. Numai pe câmpul de luptă e fiară. Adineauri m-am despărțit de un 
oştean dintre cei mai de seamă. E vorba despre clucerul Ieremia Băicoianu. 
Avea chef de vorbă şi de petrecere. L-am rugat să ne aștepte până ieşim. Era 
cu vreo două sute de oameni. 

La asemenea veste, gazda nu-şi putu reţine o tresărire violentă. „Dacă 
e adevărat ce spune omul acesta, gândi el, sunt cel mai mare nătărău din 
lume. Te pomeneşti că Mihai-vodă a hotărât să termine cu noi în noaptea 
asta! Înseamnă că nu i-am prețuit cum se cuvine pe domn, pe Indru și pe 
prietenii lui.” 

Samuel ghici gândurile lui Perisini şi găsi pe loc un pretext să verifice 
spusele lui Cae Indru. 

— E o cinste pentru noi să-l ştim pe domnul Băicoianu la poartă, dar 
cinstea e şi mai mare dacă îl poftim în casă, la un pahar de vin bun. 
Oamenii lui ar putea să-l aştepte. 

Zicând acestea, deschise ușa de la intrare și ieşi repede. Se întoarse 
curând. Pe faţa lui se putea citi o mare părere de rău. 

— Nu poate veni, spuse abătut. Așteaptă gărzile de noapte, având a le 
da porunci. 

— În cazul acesta, nu ne rămâne decât să petrecem împreună, propuse 
Roco Perisini, schimbând o privire cu Samuel. 

Vânătorii şedeau încruntați. Numai Cae zâmbea. Samuel simţi 
primejdia. Poate că niciodată nu se aflase într-o situație mai critică decât în 


clipa aceea. Chirilă juca în palmă unul dintre vestitele lui cuțite. Caravană 
se uita la patul pistolului de parcă atunci îl vedea pentru prima oară. 

— Domnilor, să nu ne pripim! Spuse comandantul haidamacilor. A fost 
o glumă. De fapt, nici glumă n-a fost. Am făcut o prinsoare cu Perisini că 
domniile-voastre nu ştiţi ce e frica. Am pierdut. Recunosc. Pentru un 
asemenea lucru ar fi păcat să-i vedem pe oamenii lui Băicoianu 
încăierându-se cu ienicerii. Vă închipuiți că Mehmed-pașa comandantul 
garnizoanei, nu ar sta cu mâinile-n sân aflând că ienicerii lui au suferit 
unele stricăciuni. Cine ştie ce încurcătură ar putea ieși dintr-o asemenea 
încăierare?! 

— Dar cine vorbeşte despre o încăierare? se miră Indru. Nu cred să se fi 
întrebuințat asemenea vorbă între noi. V-am spus că ne plac glumele tari. 
Domnul Perisini a avut bunătatea să glumească de două ori. Data viitoare va 
fi rândul nostru. Numai cu compotul nu ne împăcăm. 

Perisini respiră uşurat, înțelegând foarte bine vorbele tânărului. 
Ostilitățile dintre ei erau amânate pentru altă ocazie. Bătu din palme. Uşa 
zbură într-o parte cu mare violență. Haidamacii dădură buzna, cu săbiile în 
mâini. La vederea lor, gazda se făcu stacojiu. 

— Nu pe voi v-am chemat, animalelor! Băutura v-a luat minţile. 

Prea târziu. Pistoalele lui Petrache şi Caravană fulgerară scurt. De 
două ori porniră cuţitele lui Chirilă şi tot de atâtea ori cele ale lui Cae. 
Haidamacii rămași în picioare făcură ochii mari și se traseră îndărăt peste 
cei din spate. În sfârşit, Samuel împinse ușa după el. Când se întoarse către 
vânători era alb la faţă. 

— De necrezut, murmură Perisini. Și nimeni nu știu dacă veneţianul se 
referise la acel incident neprevăzut sau la formidabila iuțeală cu care se 
apăraseră vânătorii. Să vină slujitorii! Să-i care pe răniţi din locul acesta! 

Șapte dintre haidamaci zăceau fără suflare pe dușumea. Samuel îi privi 
în treacăt și se convinse că nu mai sunt în viaţă. 

Gazdele îi poftiră pe vânători în altă încăpere. Curând apărură slugile 
cu tăvi de argint şi cu veselă multă, aşa cum se cuvenea pentru nişte 
musafiri aleși. Fripturile de potârnichi și salatele, pregătite cu mare dichis 
de vestitul bucătar al lui Perisini, îi îmbiau pe oaspeți. Iar vinurile servite în 
potire de aur parfumară întreaga odaie. 

— În sănătatea lui Mihai-vodă! închină Caravană. 

Acesta fu semnalul de pace între meseni. 


— Şi în sănătatea voastră, stimaţi musafiri! se aplecă ceremonios 
Perisini. Aș vrea să fim prieteni. 

— Acolo unde se întâmplă dragoste și suflet curat se nasc uşor 
prieteniile, i-o întoarse Caravană. 

— Aşa e! Sper ca vizita aceasta să fie începutul unei 

prietenii. 

— De fapt, ce urmărești, domnule Perisini? întrebă aspru Chirilă. 

— Prietenia voastră, domnilor, zise cu sinceritate Samuel. 

— La ce v-ar folosi? 

— Avem unele lucrări care nu se pot face fără ajutorul unor oameni de 
seamă. 

— Îl aveţi pe Mehmed-pașa și pe turci, murmură Ducu. 

— Prieteniile cu turcii au fost întotdeauna trecătoare. 

— E adevărat, replică Indru, dar noi nu suntem oameni de seamă. 

— Sunteţi buni luptători, scăpă o vorbă Perisini. 

— Împotriva cui aţi vrea să luptăm? se miră Cae. 

— Împotriva nimănui, se amestecă Samuel înjurându-l în gând pe 
venețian. Știm că nu aveţi nici un stăpân. Că nu vă prisosesc banii. Că 
duceți o viaţă grea. Domnul Perisini are în slujba lui nişte haidamaci care 
nu fac două parale. Fiecare dintre ei primește câte patru galbeni pe lună, 
haine, arme, casă şi masă. Dacă v-ar propune domnul Perisini câte o sută de 
galbeni pe lună, ce aţi zice? 

— Că sunt prea mulţi pentru o biată slujbă şi prea puţini dacă încearcă 
să ne cumpere, chicoti Caravană. 

— Să zicem câte o mie de galbeni pe lună pentru fiecare, propuse 
venețianul, spre mirarea lui Samuel. 

— Mult, domnule Perisini, deveni serios Costache. Dacă ne-ai fi promis 
vreo zece galbeni pe lună n-am fi primit, dar rămânem cu convingerea că 
urmărești o afacere cinstită. 

— Ai vorbit cum nu se poate mai bine, recunoscu Samuel. Să nu mai 
discutăm despre asta! Poate că într-o zi când veţi afla gândurile noastre ne 
veţi ajuta fără să mai amestecăm banii în discuţie. 

Se apropie miezul nopţii. Vânătorii plecară. Perisini scăpă o înjurătură. 
Samuel zâmbea calm. 

— Cred că-i mai bine aşa, dragă Perisini. Vânătorii nu se lasă uşor 
prinşi într-o cursă. Ai văzut cum lucrează. Îi vom urmări şi poate că vom 
afla mai multe decât ne-ar fi spus ei. În noiembrie se întoarce marele-vizir 


Sinan-pașa din Ungaria. Până atunci vom măslui destule dovezi împotriva 
lui Mihai-vodă. Mehmed-pașa va susţine acele dovezi. O sută de mii de 
galbeni vor intra în cortul vizirului. Bătrânul e lacom. Dacă îi mai promitem 
încă pe atât, ar fi în stare să ne ofere căpăţâna sultanului. În orice caz, va 
trebuie să aranjăm totul înainte ca marele-vizir să ajungă la Constantinopol. 
Mehmed-paşa îl va aştepta la Belgrad, dimpreună cu tine. Eu rămân aici. În 
ziua în care vă veţi înfățișa vizirului, va ajunge acolo vestea că 
necredinciosul domn al Ţării Româneşti a fost omorât. Cu uciderea 
domnului mă însărcinez eu. Până să afle pretendenţii din Constantinopol, tu 
vei fi înscăunat în palatul domnesc. Iar firmanul de domnie îl va căpăta 
Sinan pentru tine. Deci: răbdare, prietene! În noiembrie vei fi domn al Ţării 
Românești... 

Într-o dimineaţă de la începutul lui octombrie, ieşi pe poarta cetăţii 
Alba-Iulia o trăsură purtată de şase cai împodobiţi cu ciucuri şi alămuri. Opt 
călăreți îmbrăcaţi în haine de gală conduceau trăsura formând un mic alai 
sclipitor de eleganţă. Soarele se ridicase de mult, dar aerul de toamnă era 
iute, înțepător. Cancelarul Ștefan Iojica săltă perdelele trăsurii și privi cu 
nesat peisajul tomnatic. Sus către culmile dealurilor domoale, prin viile 
coapte, oamenii ieşiseră la cules. Frunzele viţelor băteau în roșcat, iar pe 
spinările dealurilor se statomicise în toată voia culoarea galbenă. lile albe 
cusute în arnici negru, comânacele mari ale fetelor şi femeilor, legate cu 
baiere sub bărbie, apăreau şi dispăreau printre tufele viţelor. Flăcăii şi 
bărbaţii, cu mânecile cămășilor albe sumese până la coate, cărau coşurile 
grele de struguri către butoaiele mari. Boii dejugaţi coborau leneși prin 
pâraie, acolo unde iarba îşi mai păstra încă frăgezimea de primăvară. Copiii, 
cu pălăriile lor mari de paie trecute peste vară prin multe hopuri, se mișcau 
ca niște rațe sătule şi se mistuiau prin pâraie gânditori ca niște oameni în 
toată firea, apoi apăreau surâzători, cu mișcări mai vioaie, cu privirile din 
nou lacome. Mirosna piersicii culese târziu cobora către câmpia neruşinată 
şi dulce, ameţindu-i pe cei care se aflau în drum spre vii, înviorându-le 
pasul. Gâştele şi cocorii întârziaţi se călătoreau către sud în stoluri mari, 
scoțând strigăte lungi, parcă de rămas-bun. Oamenii se opreau o clipă din 
lucru, ridicau feţele către cer, cu mâna streașină la ochi, urmăreau stolurile 
gânditori, şi pentru câteva clipe veselia îşi pierdea strălucirea. 

În curtea castelului de la Obreja se încheiaseră pregătirile de primire a 
înaltului oaspete. Contele Beckembauer, îmbrăcat într-o frumoasă uniformă 
vişinie, coborî treptele de la intrarea principală a castelului, păşind ușor în 
urma Stelei. Într-o rochie simplă, albastră, cu mânecile lungi, cu părul bogat 
ridicat în coc greu, fata părea o floare rară și gingașă, răsărită printre dalele 
de piatră şi marmură. 

Iojica înaintă cu paşi mari spre tânăra castelană, uitând pentru un 
moment de Beckembauer, uimit de asemenea frumuseţe. Se aplecă adânc în 
faţa ei. Mai adânc decât obișnuia în alte ocazii. 

Stela aruncă o singură privire sfioasă asupra înaltului oaspete. Una din 
acele priviri specific femeiești, în care ochiul ager descoperă cele mai mici 
amănunte de îmbrăcăminte, de ţinută, de trăsături. O privire nevinovată, 
fulgerătoare şi suficientă. Statura înaltă și slabă, fața palidă și 


îmbrăcămintea din postav negru îi dădeau cancelarului un aer de preot. 
Doar ochii vii, pătrunzători, contrastau cu înfățișarea. Fata încercă o mică 
dezamăgire. Şi-l închipuise masiv și aspru, încărcat de arme și decoraţii, 
peste o îmbrăcăminte sclipitoare. 

Se aşezară pe scaune moi în sala de primire, şi abia atunci cancelarul 
se scutură de tonul oficial folosit la intrare. 

— lată, domnule conte, că azi am plăcerea să vă întorc vizita. 

— Vă aşteptam, de mult, excelenţă, se înclină gazda, ar fi un prilej 
minunat pentru domnia-voastră să petreceţi câteva zile în Obreja. Aerul de 
aici nu are uscăciunea celui de la șes și nici umezeala celui de la munte. 

— Știu, prietene, oftă cancelarul. Din păcate, ceasurile de răgaz sunt 
puţine. Vremurile sunt grele și pline de primejdii. Nobilimea ardeleană s-a 
împărţit în fel de fel de tabere şi lucrează din umbră la surparea domniei 
principelui Sigismund Băthory. Sinan-pașa pretinde să-i trimitem ajutoare 
de bucate şi de soldaţi pentru luptele din Ungaria. Împăratul Rudolf priveşte 
cu interes principatul Transilvaniei și nu s-ar da îndărăt de la anexarea 
noastră la imperiu. Moldova și Țara Românească se mișcă, având gânduri 
pe care nu le cunoaştem bine. Mihai-vodă ne-a cerut ajutor de soldaţi, poate 
cu gândul de a întări domnia lui cam șubredă. Pe la Nistru umblă tătarii şi 
cazacii, cu scopuri de jaf. Toate astea iau ceasuri multe, domnule 
Beckembauer. Sunt totuși fericit că am avut o clipă de răgaz în care să-i pot 
prezenta omagiile noastre celei mai frumoase domniţe din principat. Și zău 
că nu ştiu ce să admir mai întâi la tânăra contesă: frumuseţea sau graţia? 

Stela Beckembauer roși ușor și răspunse, fără urmă de cochetărie: 

— Sunteţi prea bun, excelență, cu o biată fată ca mine. Fetele 
Transilvaniei sunt renumite în frumuseţe. 

— Așa e, domniţă! recunoscu oaspetele. Dar domnia-ta ești regina lor. 
Am auzit că fratele a primit pentru voi o mulțime de cereri în căsătorie. lar 
în fruntea peţitorilor s-ar afla contele Lajos Teleki. Acel bărbat frumos și de 
neam pe care nu a reușit să-l încurce nici chiar fetele Apusului. 

— Sora mea nu se gândeşte la căsătorie, interveni contele. 

— Cu atât mai rău pentru peţitori! zâmbi cancelarul. Mă îndoiesc ca o 
domniţă ca Stela Beckembauer să nu aibă o dragoste cât de mică, ascunsă 
pe undeva prin tainiţele inimii. 

Fata păli uşor. lojica se prefăcu a nu fi observat și se întinse mai 
departe la vorbă: 


— Aud că vreo câţiva dintre peţitori s-au și împuns niţel cu săbiile. Mai 
mare jalea, domniţă, mai ales că tinerii noștri nobili umblă destul de 
stângaci cu asemenea scule. 

— Dar, excelenţă, râse contele, în privinţa săbiilor nu se pot apropia toţi 
oamenii de perfecțiune. Asemenea oameni se nasc rar, iar faima lor se 
răspândește cu repeziciune. Sunt puţini oameni care să nu fi auzit despre 
Ducu cel Iute. 

— Sau despre Cae Indru, completă cancelarul privind-o cu coada 
ochiului pe Stela. 

— Indru nu mai trăieşte, după câte am auzit, spuse aproape tăios 
Beckembauer. 

— Cine ştie?! zâmbi pentru prima oară Ștefan Iojica. 

Tânăra fată părea să-și fi pierdut respiraţia. Se uita când la fratele ei, 
când la cancelar. Colţurile gurii îi tremurau uşor. Încerca să se stăpânească, 
dar eforturile făceau şi mai vizibilă neliniștea de care era cuprinsă. 

— Omul acela a murit, excelenţă, se înfurie contele. Iar pentru el, 
moartea era mai bună decât viaţa. 

— Sunteţi nedrept, conte! Cae Indru trăiește, şi faima lui bună se întinde 
mereu. 

— De unde ştiţi că trăieşte? îngână Stela cu glasul abia auzit. 

— Oh, domniţă, aş fi prea slab cancelar dacă nu aş ști măcar câte ceva 
despre oamenii cei mai de seamă. Ieri am primit unele vorbe din Țara 
Românească. Aţi auzit despre faimosul spadasin Roco Perisini? 

— Am auzit, murmură contele. Oamenii spun că ar fi cel mai de seamă 
spadasin din această parte a Europei. 

— Al doilea, domnule, râse Iojica. Sau poate al treilea sau al patrulea. 
Pe domnul Perisini l-a înțepat Indru cu sabia, ca pe-un şobolan. Ce inimă o 
fi în viteazul acela, Dumnezeu știe. S-a încăierat cu cincisprezece din 
oamenii lui Perisini, într-unul din marile hanuri bucureştene. Mi se pare, la 
Privighetoarea de Aur sau cam așa ceva. Din întâmplare, se aflau acolo şi 
alţi viteji. E vorba de Costache Caravană, Chirilă Zece Cuţite și Ducu cel 
Iute. Ei bine, italianul plânge și azi după oamenii pe care i-a pierdut. Se 
pare că acel Perisini e o mare pramatie și umblă cu gândul să-i răpească 
scaunul de domnie lui Mihai-vodă. În sfârşit, asta e treaba celor de acolo. 
Mi-ar plăcea să am un prieten cum e Cae Indru. 

— Am auzit că ar avea un nume rău, observă tânărul. 

— Rău? Eu cred că nu prea ne putem lua după tot ce se aude. 


La puţină vreme după prânz, înaltul oaspete își luă rămas-bun de la 
îndatoritoarele gazde. Așezat între pernele trăsurii, lojica uită să mai 
contemple frumoasele și bogatele locuri din lungul Târnavei Mari. Zâmbea 
fericit, gândindu-se că aflase în ziua aceea o taină ascunsă cu grijă de Cae și 
Stela. Că îi aduse poate fetei o rază de bucurie. Ar fi putut să înfățișeze 
adevăratul suflet al lui Indru, dar asta ar fi însemnat să-și dezvăluie 
planurile. Momentul pentru asemenea lucrare se afla încă departe. 

În odaia ei de dormit, Stela Cristu, falsa contesă Beckembauer, plângea 
domol, dar faţa îi era luminată. Erau primele lacrimi de bucurie. Din vreme- 
n vreme, pornea câte-o rugăciune de mulțumire, pe care nu reușea s-o ducă 
până la capăt, furată de o mulţime de gânduri. Dar ele rămâneau neclare, în 
timp ce buzele repetau fără odihnă și fără înţeles frânturi din rugăciune, iar 
numele lui Cae Indru se intercala printre cuvintele pioase. Apoi se domoli. 
lar când se domoliră și gândurile, îşi făcu loc îndoiala. Cancelarul nu-l 
văzuse pe Cae. Auzise doar despre lupta aceea cu Perisini. Poate că cineva 
folosea acolo în Țara Românească numele lui Cae. Dar cancelarul pomenise 
şi despre faimoasele sale cuțite. Un alt bărbat atât de iscusit în mânuirea 
sabiei și a cuţitelor nu ar fi avut nevoie să-și ia nume de împrumut. 
Reconstitui în minte întreaga discuţie purtată cu înaltul oaspete, încercând 
să prindă cele mai mici amănunte, și rămase împietrită de uimire. Ori fusese 
o întâmplare cu totul și cu totul ieșită din comun, ori lojica venise la Obreja 
numai pentru a aduce la cunoștință că Indru se află în viaţă. Că numele lui e 
mai puţin pătat de cât se vorbea. Reconstitui din nou întreaga conversaţie şi 
observă cu adânca ei intuiţie feminină că înaltul oaspete manevrase în aşa 
fel discuţia încât să se ajungă la Cae. Dar ce urmărea lojica? 

Însera. Umbrele se așezau leneșe prin colţurile odăii, dând lucrurilor 
dimensiuni noi. Refuză mâncarea din seara aceea şi rămase mai departe cu 
gândurile ei. Îşi aminti ziua când vrăjmaşii lui Indru şedeau la pândă. Îl 
văzuse pe Cae de sus de la fereastră, sosind călare pe Vânt Sălbatic. Țipătul 
ei nu a ajuns până la el, dar în clipa aceea și-a dat seama că-l iubeşte. Că îl 
iubise de fapt din ziua când s-au întâlnit în pădure. Că se bucura dimineaţa 
când îi auzea glasul. Că nopţile i se păreau lungi până a doua zi, când 
porneau împreună după hergheliile multe. În primele luni de la dispariţia lui 
Cae au venit tot felul de veşti despre el. Nişte păstori văzuseră coliba în care 
se adăpostea sus în inima Munţilor Semenicului, căzând peste el cuprinsă 
de flăcări, spre bucuria dușmanilor care o înconjurară. Oamenii dintre cei 
mai de vază îi rosteau numele cu dispreţ. Treptat, dragostea ei amorţise. 


Parcă șezuse undeva ghemuită și ascunsă. Acum ţâșnește din ascunzătoarea 
ei ca o flacără mistuitoare. Apoi gândurile ei se întoarseră. Cae plecase de 
doi ani fără să dea un semn de viaţă. Înseamnă că el n-a iubit-o. Poate că 
interesul pe care i-l arătase el să fi fost o simplă pornire de prietenie. Sau, 
poate că a iubit-o şi s-a ferit din calea ei ştiindu-și trecutul atât de neclar. 
Ori o fi trecut în Țara Românească tocmai pentru a începe o viaţă cinstită. 
Prostii! Cae nu putea fi un om necinstit! În fond, cine era Cae Indru? Mulţi 
vorbiseră despre el, dar nimeni nu știa de unde a apărut, care îi este familia, 
care sunt locurile copilăriei lui. Unii spuneau că ar fi locuit o vreme prin 
Banat. Și lojica pomenise despre asta, Iojica... Iojica... dar lojica se trăgea 
de pe undeva din Banat. Discutaseră împreună despre înălțimile frumoase și 
sălbatice ale Semenicului. lojica pomenise de un anume timp petrecut 
acolo. Dar şi Cae pomenise cândva despre un anume timp petrecut acolo. 
Iar timpul lui Iojica și cel al lui Cae coincideau. Poate că lojica şi Cae se 
cunoșteau foarte bine şi nu era exclus să fi existat între ei o oarecare 
prietenie. 

Se apropiau zorile. 'Trecuse o noapte de nesomn. Stela era istovită. De 
câteva ori rostise numele lui Indru și i se păruse că nu e singură în odaia 
aceea întunecată. Nu! Indru nu a iubit-o. Un om ca el ar fi răsturnat lumea 
să o găsească. Sau, poate e altfel. Poate că o iubeşte mai mult decât își 
închipuie ea. Zâmbi. Oamenilor le place să creadă în lucrurile care le 
convin. Poate între credinţă şi nădejde e doar un pas. Poate că sunt surori 
gemene. Sau poate credința oamenilor s-a născut din nădejde. Și e atât de 
minunat să crezi, să speri, să-ţi faci o mulţime de visuri! Să-ţi închipui și să 
visezi şi să fii fericit măcar atât cât durează visul. 

Era aproape convinsă că lojica ştie mai multe despre Cae. O vizită la 
cancelar ar fi adus mai multă lumină. Cu aceste gânduri, adormi obosită. 
Când se trezi, se apropia prânzul. Fratele Stelei şedea pe un scaun aproape 
de pat. 

— Ah, erai aici? spuse, parcă speriată în timp ce se ridica din aşternut. 

— Aştept de vreo două ceasuri, zâmbi lon Cristu, falsul conte 
Beckembauer. Eram îngrijorat. Aseară nu ai venit la cină. Te-am lăsat cu 
gândurile tale. Dimineaţă am mâncat iar singur. Mă gândeam să nu fii 
cumva bolnavă. Acum m-am liniștit, chiar dacă arăţi cam trasă la faţă. Cred 
că ai adormit târziu. 

— Așa e, frate fragă! M-am tot gândit la vizita cancelarului. 

— Numai la asta? 


Fata roși. 

— Nu numai la asta. M-am gândit și la Cae Indru. 

Pronunţase numele șovăielnic, parcă speriată. 

— Eram sigur că nu l-ai uitat, spuse fratele cu dragoste. Noi ne tragem 
din nişte oameni care nu pot iubi de două ori. În cei doi ani care au trecut 
m-am ferit să vorbim despre asta, dar ţi-am ghicit gândurile mereu. Şi mie 
mi-a fost drag Indru. Omul acela avea ceva care te făcea să-l îndrăgești. 
Când l-ai cunoscut, erai o fetiță zvăpăiată. Acum ești fata cea mai peţită din 
Transilvania. Cei mai de seamă tineri îți caută urmele. Dacă trăieşte cu 
adevărat, domnul Indru nu te-a învrednicit în aceşti doi ani măcar cu vestea 
că s-ar afla în viaţă. Mă întorc şi zic astfel: Poate că nu a îndrăznit. Poate că 
suferă gândindu-se la tine. Poate că ne-a pierdut urma. Dar s-ar putea foarte 
bine să nici nu-și mai aducă aminte de fetiţa aceea din Munţii Semenicului. 
Eu nu am nimic împotriva lui. lar asupra inimii tale hotărăști singură. Mă 
gândesc totuși că, chiar dacă te-ar iubi, omul acesta e o taină nu numai 
pentru tine, ci chiar pentru toată lumea care-l cunoaşte. Un om care umblă 
cu nume de împrumut are ceva pe suflet. 

— Şi numele nostru e acuma de împrumut, îl întrerupse Stela. 

— Adevărat, dar noi slujim o cauză. 

— Şi de unde ştii că nu face şi el același lucru? 

— Despre trecutul lui se vorbeşte destul de urât. 

— Poate că vorbele nu sunt adevărate. Și să mai ştii, frăţioare, că eu... 
că eu... nu de acel trecut m-am îndrăgostit, ci de om. 

Ultimele vorbe fură mai mult o șoaptă. 

— Doamne sfinte! murmură Ion Cristu. Cu cât mă gândesc mai mult la 
omul acesta, cu atât ajung la niște păreri care mă năucesc. Am refăcut în 
minte toată discuţia cu Iojica. De când oare se interesează nişte oameni care 
conduc treburile principatului de un coate-goale ca Indru? Cum de ştie 
cancelarul că Indru se află în Ţara Românească? Și mai pe urmă, de ce a 
venit lojica la noi? Din discuţia care s-a purtat, pare să fi venit numai ca să 
ne vorbească despre Cae Indru. 

Rămaseră pe gânduri. Afară se încălzise ca în vreme de vară. 

— Dar de ce să ne povestească tocmai nouă? tresări fata. 

— Ai dreptate! spuse descumpănit Ion Cristu. De ce tocmai nouă? Nu 
cumva cancelarul știe cine suntem noi? lar dacă ştie, de ce nu a luat măsuri 
împotriva noastră? Poate că Indru e omul lui. Nu! Nu, surioară. Mă încurc. 
Mintea mea a luat-o razna. Părerile astea nu au temei. Cred că a fost o 


simplă întâmplare când s-a vorbit despre tânărul acela. Îţi dai şi tu seama că 
oamenii trebuie să discute despre ceva. 

— Şi dacă totuși cancelarul a venit numai ca să ne strecoare o vorbă 
despre Indru? 

— Nu văd pentru ce-ar fi făcut-o. 

— Poate cu un scop. 

— Nu-l văd. 

— Nici eu, frăţioare, dar asta nu înseamnă că nu ar putea să fie unul. 
Poate că ştie cine suntem. Poate că e prieten cu Indru. 

— Hai, că o luăm iar de la început, zâmbi Ion. Cred că e mai bine să 
aşteptăm. Timpul va face lumină. 

— Eu plec la Bucureşti, îngână ea. 

— Doar n-ai să alergi după omul acela! se încruntă fratele. 

— Alerg după fericire. 

— O fericire închipuită. 

Dar văzând-o gata să izbucnească în plâns, continuă înduioşat: 

— Sau adevărată! Uite ce-ţi spun eu: Azi sunt prins cu o groază de 
treburi. Voi coborî din nou sub castel. 

— Tot mai crezi în comoara fostului Ioan de Szentivâni? se interesă 
fata, uitând pentru o clipă de problemele ei. Nepotul bătrânului, domnul 
Albert de Szentivăni, a căutat-o vreme de douăzeci de ani. 

— Am studiat multă vreme documentele rămase. Acum sunt convins că 
averea lui lan de Szentivâni nu a părăsit Obreja nici în timpul asediului și 
nici pe urmă. O vreme am mers pe urmele baronului Albert, folosind 
planurile vechiului castel, și am cercetat subterană cu subterană. Cred că 
aici a fost greşeala. Ioan de Szentivâni era prea inteligent ca să nu găsească 
o ascunzătoare sigură. Hai să-ţi citesc şi ţie scrisoarea rămasă de la bătrân. 
A fost scrisă în prima zi de asediu. lată, o am la mine. 

Scoase din buzunar o hârtie ușor îngălbenită de vreme, cu un scris 
mărunt, aproape indescifrabil. De la primele fraze, Stela închise ochii, 
revăzând parcă întreaga panoramă înfricoșătoare a acelui asediu. 

„E cald. Turcii atacă zidurile fără întrerupere, încă din zorii zilei. Se 
ridică pe scări lungi. Îi împingem şi îi aruncăm de pe ziduri, dar apar alţii, 
parcă tot mai mulţi. Pe morţii noștri au început să bată muştele. Nu avem 
vreme să-i îngropăm. Am dat poruncă să-i ardem. I-au aruncat slujitorii 
peste grânele noastre aprinse. Vântul nu adie. Mirosul de carne friptă s-a 
lipit de hainele noastre. Suntem cu fiecare ceas mai puţini. Dacă nu primim 


ajutoare până mâine, turcii vor intra în castel. Dar aurul meu nu va încăpea 
în mâini străine. Am să-l ascund cu grijă. Poate că nu va fi descoperit 
niciodată. Mai bine aşa decât să se bucure dușmanii de el. Pivniţele noastre, 
multe, sunt ca niște drumuri nesfârșite. Fântânile sunt adânci ca fundul 
pământului. Aurul e la picioarele mele. Culoarea lui nu mă mai desfată. 
Toate sunt deșertăciuni. Slujitorii mei luptă pe ziduri. Voi căra singur aurul 
acesta, care în clipa de față nu-mi aduce nici putere, nici glorie și nici 
siguranţă că voi mai apuca ziua de mâine. Dealul Căpudului e la doi pași. 
Dacă aș fi pasăre mi-ar trebui câteva bătăi lungi de aripi în zbor pe deasupra 
Târnavei, către libertate. Poate m-aş așeza pe turla bisericii din Cistei. 

Se apropie seara. Aurul e la adăpost bun acum. Sunt obosit. Oamenii 
bătrâni obosesc iute. E cald. Hainele îmi sunt umede. Măcar de-ar adia 
puţin vântul, să împrăștie mirosul greu.” 

Ion Cristu întinse hârtia pe masă şi o netezi îndelung cu podul palmei 
ca pe-un prieten vechi. 

— Ce spui, surioară? 

— Spun că baronul Albert a căutat aurul douăzeci de ani. 

— A căutat prost. 

— Parcă tu ai căutat mai bine! 

— Cred că mă voi întâlni cu aurul foarte curând. Ştii tu unde a greșit 
Albert? S-a luat după planurile castelului. Astea l-au purtat aiurea douăzeci 
de ani, prin zecile de subterane. Un singur lucru i-a scăpat. Cel mai 
nevinovat şi mai adevărat din toate. 

— Care? 

— Scrisoarea aceasta. A citit-o fără s-o ia în seamă, așa cum am făcut şi 
eu. 

— Dar scrisoarea nu dă nici un indiciu. 

— Crezi? ia să vedem. „Voi căra singur aurul acesta.” Deci știm de la 
început că numai el se va ocupa de ascunsul aurului. Să citim mai departe. 
„Sunt obosit. Oamenii bătrâni obosesc iute.” Am mai aflat deci că e bătrân. 
Un bătrân care lucrează singur. Să mai vedem ce ne mai transmite acel 
bătrân. „Dealul Căpudului pare la doi paşi de aici. Dacă aş fi pasăre mi-ar 
trebui câteva bătăi de aripi în zbor pe deasupra 'Târnavei, către libertate. Aș 
putea să mă aşez pe turla bisericii din Cistei.” Eşti atentă, surioară? 

— Da. Dar nu am înţeles mare lucru până acuma. 

— Așteaptă! Încă nu am terminat de citit toată scrisoarea. Ei bine, să ne 
întrebăm acum: Unde putea să șadă baronul loan de Szentivâni când a scris 


aceste rânduri? Scrisoarea ne spune că a stat într-un loc de unde vedea turla 
bisericii din Cistei și dealul Căpudului. 

— Ar fi putut să stea în multe locuri, observă fata. 

— Aşa am crezut și eu la început. M-am interesat însă la câțiva bătrâni 
din comuna Cistei şi am aflat unele lucruri interesante. Un oarecare Alimpe 
Marcu îmi spunea că un văr de-al lui era slujitor la castel. Vărul pierise în 
asediu, dar Alimpe auzise de la el că lui loan de Szentivâni îi plăcea să șadă 
în odaia de lângă vechea capelă. Ai reținut amănuntul acesta? 

— Sigur. Continuă! 

— Dar noi mai știm că, acum douăzeci de ani, Albert de Szentivâni a 
reclădit castelul, fără să aducă mari modificări. Acum, haide cu mine, 
surioară! 

Pomiră pe un coridor lung, care ducea către aripa de nord-vest a 
castelului. Ieşiră într-o curte mică, pătrată. O străbătură cu pași repezi. Un 
slujitor se grăbi să le deschidă ușa de trecere către vechea aripă a castelului, 
părăsită de multă vreme. 

— Iată, surioară, şi Cristu făcu un gest larg cu mâna; în stânga vechea 
capelă, iar în dreapta odaia care-i plăcea bătrânului Ioan. Între capelă și 
odaie se află această ușă de legătură. Priveşte prin ferestrele capelei! 

Stela se apropie înfiorată, închinându-se cu smerenie. Rămase câteva 
clipe în faţa unui altar lung şi îngust, pe care trona o statuetă de argint, 
reprezentând un Crist. De acolo trecu la fereastră. 

— Ei, ce vezi? 

— Văd apele 'Târnavei, turla bisericii din Cistei și dealul Căpudului. 

— Foarte bine! Acum, să trecem în odaia baronului. 

De la ușă îl izbi miros de aer stătut. Praful gros și pânzele de păianjen 
întinse ca nişte evantaie arătau că odaia şi capela nu mai fuseseră vizitate de 
multă vreme. Cu tot aspectul ei de locuinţă nefolosită, încăperea avea ceva 
atrăgător. Poate căminul înalt, cu doi îngerași de bronz, tavanul de lemn 
sculptat cu migală sau mobila grea de stejar împrumutau odăii o anumită 
căldură. 

Cei doi tineri se apropiară de fereastră. 

— Ce vezi de aici, surioară? întrebă Cristu, aplecându-se peste umărul 
ei. 

— Văd apele Târnavei, clopotnița bisericii din Cistei şi dealul 
Căpudului. Dar asta tot nu spune nimic. 

Tânărul zâmbi. 


— la să ne mai uităm pe scrisoare. „Aurul e la picioarele mele. Culoarea 
lui nu mă mai desfată. Slujitorii mei sunt pe ziduri.” Acum, să ne gândim 
puţin. Omul era bătrân. Era singur. Stătea în această odaie, și aurul se afla la 
picioarele lui. Trebuie să-l transporte într-o ascunzătoare. Subteranele cele 
multe și mari se aflau departe de locul acesta. Dacă trecea prin curtea mare 
cu aurul, risca să fie văzut de oamenii lui. Apoi, trebuie să ne gândim că un 
om bătrân ca el nu ar fi putut să care tot aurul la asemenea distanță. Dar noi 
ştim că şi sub aripa aceasta se află nişte subterane. Poate că ar mai trebui 
amintit ceva. Subteranele de aici sunt mai mult niște hrube neîngrijite. Cred 
că, la vremea lor, ele au fost săpate aici cu un scop, dar nu s-au folosit, din 
cauza apei. Din tavane şi de-a lungul pereţilor se prelinge apă. În asemenea 
situaţie, cei care le-au construit au lăsat zidurile de întăritură neterminate. 
Nişte pivnițe umede nu folosesc nimănui. Prin unele locuri s-au prăbușit 
tavanele sau bucăţi mari de pereţi. Am vizitat aceste pivnițe. Sunt mai mult 
niște hrube. Nu se pot compara cu subteranele din cealaltă parte a 
castelului. Acelea sunt întărite cu ziduri groase de piatră și cărămidă. 
Coridoarele lungi au stâlpi de susținere. Acolo s-ar putea crede că s-ar afla 
unele ascunzători secrete. Și, totuşi, aurul a fost ascuns aici. 

— Simple păreri, frățioare. 

— Am să-ţi arăt îndată că aceste păreri sunt întărite chiar de scrisoarea 
bătrânului baron. Te rog să mă asculţi cu atenţie. „Se apropie seara. Sunt 
obosit. Oamenii bătrâni obosesc iute. E cald. Hainele îmi sunt umede.” 
Citind din fugă scrisoarea îţi vine să crezi că hainele lui erau umede din 
cauza transpirației produse de căldură. Or, noi ştim că nu hainele sunt 
umede din cauza transpiraţiei, ci schimburile. 

— Am priceput! strigă fata cu entuziasm. În pivnițele acestea se 
prelinge apa din tavane. Deci, hainele baronului erau umede din cauza 
picăturilor de apă. 

— Întocmai, surioară, zâmbi tânărul. Dar să coborâm în hrubele acelea. 
Adică, vom reface drumul parcurs de bătrân. 

leşiră în coridor. Zgomotul pașşilor pe dalele de marmură se auzea ca 
un țipăt lung. La capătul coridorului coborau niște scări. Numărară douăzeci 
de trepte acoperite pe margini cu pământ căzut din tavan. Era un pământ 
galben, cleios. Se opriră la capătul de jos al treptelor, încercând să-și 
obișnuiască ochii cu întunericul de acolo. Departe, cam la o sută de pași, se 
vedea o pată luminoasă. Era lumina zilei. 


— Aici nu avem nevoie de torță, spuse tânărul. Lumina aceea din față e 
la capătul hrubelor, care se sfârșesc într-un pârâu. 

Picăturile de apă cădeau în băltoace cu un sunet sinistru. 

— Ţi-e frică, surioară? 

— Nu. Dar simt umezeală sub picioare. Să mergem! 

Pășeau încet, ținându-se de mâini. Ocoleau cu grijă mormanele de 
pământ căzute din tavan. În dreapta și-n stânga, hrubele se ramificau. 
Lighioanele mărunte se strecurau iute, scornite din culcuşurile lor. Le 
auzeau fâşâitul, fără să le vadă. Ajunseră curând la capătul hrubelor. Soarele 
de octombrie le izbi ochii violent. Pârâul cobora în pantă dulce și se mistuia 
undeva sub zidurile castelului. Pe marginile pârâului, tufele mari de soc și 
de bozie se îndesară una în alta, formând un gard viu. Ele apărau malurile 
de o eventuală surpare. Se prinseră de tufe și ieşiră în curtea din spatele 
castelului, lângă magaziile multe și mari. 

— Nu e un loc tocmai prielnic pentru ascuns o comoară, observă Stela. 

— Tocmai acest lucru l-a păcălit pe nepotul baronului și chiar pe mine, 
răspunse tânărul. Albert de Szentivâni a căutat aurul în subteranele de sub 
aripa principală, bănuind că s-ar afla acolo unele ascunzători secrete. A şi 
dat peste ele, dar erau goale. Ai văzut de ce nu putea bătrânul loan să 
transporte aurul până acolo. Aurul se află aici, în locul unde nu ar fi căutat 
nimeni. Voi veni după-amiază să-l caut. Poate că va dura luni, dar sunt sigur 
că mă aflu pe drumul cel bun. 

— Ar trebui să iei nişte slujitori. 

— Nici vorbă de aşa ceva, râse tânărul. Dacă Albert de Szentivâni ar 
afla că am găsit aurul, mi l-ar cere. Iar legea e de partea lui, fiind singurul 
moştenitor al bătrânului. Dacă voi găsi aurul, el va căpăta întrebuințări mai 
bune decât i-ar da baronul. În Ţara Românească e nevoie de mult aur. 

Cam la jumătatea drumului dintre Giurgiu şi Bucureşti, patru cai 
înşăãuați ședeau plictisiți lângă un salcâm bătrân. Nişte cai ciolănoși, cu 
boturile mari, cu picioarele butucănoase, pline de rosături. Căscau des şi-şi 
aruncau din când în când boturile în dreapta sau în stânga, ferindu-se de 
muște. Sile Adormitu moțăia întins pe spate, cu pălăria trasă peste față. La 
câţiva paşi de el, trei bărbaţi așezați pe vine jucau un joc de noroc, având 
fiecare în față o grămăjoară de monedă măruntă. Întreaga câmpie din jurul 
lor părea cuprinsă de un somn liniștit. Pe cerul curat şi înalt nu se avânta 
nici o pasăre. Mirosna de flori de câmp nu se simţea în aer, stând cuminte și 
potolită la rasul pământului. Plantele arse de arşiță se chirciseră, căutând 
parcă se se ascundă de razele nemiloase. Pe pământul crăpat, gâzele căutau 
ascunzișuri. leşeau la lumină, rămâneau câteva clipe nemișcate, apoi 
dispăreau cu mișcări sprintene către locurile ferite de soare. Deasupra 
pământului stăruia o abureală. Un fel de spuză sau transpiraţie a naturii. 

Era ultimul val de căldură care se abătea asupra bărăganului înainte de 
răceala şi ploile toamnei. Asemenea căldură la mijloc de octombrie nu mira 
pe nimeni. lar pe cei trei jucători nu-i supăra cu nimic. Erau atât de adânciţi 
în jocul lor, încât, dacă s-ar fi desfăşurat un război crâncen la treizeci de 
paşi mai alături, nici nu l-ar fi băgat în seamă și nu i-ar fi putut distrage cu 
nimic de la îndeletnicirea aceea. Mâinile lor, nu cine ştie ce curate, umblau 
iuți, iar înjurăturile pipărate se amestecau cu unele chiote de satisfacţie. 
Transpiraţia curgea liniștită pe feţele lor cam șui şi își vedea de treburile ei, 
ascunzându-se în bărbile neîngrijite. 

Sile Adormitu ridica din vreme-n vreme pălăria de pe faţă, se răstea la 
cei trei jucători s-o lase mai moale cu gălăgia, şi gândurile lui se călătoreau 
pline de veselie. „lată, își spuse el zâmbind, a venit vremea ca domnii 
Caravană, Chirilă şi Ducu să-şi aibă servitorii lor. S-ar putea ca domnul Cae 
Indru să-mi tragă o bătaie soră cu moartea, fiindcă am dispărut de vreo două 
săptămâni fără să las o vorbă. Zău dacă am pomenit asemenea cavaleri care 
să nu se îngrijească să fie slujiți! Norocul lor că au dat peste un om cuminte 
ca mine. E drept că ăştia trei sunt făcuţi parcă să fure până şi ouăle de sub 
cloşcă, dar alții mai buni ca ei nu s-ar fi putut găsi în toată câmpia 
Bărăganului. Unul e Sile Adormitu, și ochii lui se pricep la oameni cum se 
pricepe samsarul la caii de rasă.” 

— Hei, Tufănel, Gălușcă, Toroipan, ia lăsaţi jocul acela și veniţi încoa”! 


Cei trei îşi văzură înainte de treabă. 

— Pe porţile iadului, strigă Sile, vă crăp capetele alea slute dacă mă 
faceţi să strig a doua oară! 

Aşteptă câteva clipe, iar când văzu că nici unul nu întoarce faţa spre el, 
duse mâna la buzunarul doldora de pietre. 

„Dacă arunc prea tare, gândi el, va trebui să alerg iar câteva zile până 
găsesc un alt slujitor în loc. Pe urmă, zău dacă merită să te apuci de o 
groapă în mijlocul Bărăganului, mai ales pe asemenea căldură, când 
pământul e tare ca fierul!” 

Se sprijini într-un cot şi aruncă piatra fără prea mare forță. Gălușcă se 
rostogoli pe spate, parcă mirat. Tufănel și Toroipan ridicară frunţile și 
puseră mâinile pe ciomege. 

— Pe toți dracii şi tartorii iadului! urlă Sile. Dacă se mai întâmplă o dată 
una ca asta, vă rup oasele. Hei, Găluşcă, treci şi tu mai aproape! Așa! Mi-aţi 
jurat să-mi daţi ascultare până vă predau în mâinile stăpânilor voştri. Vreau 
să fac oameni din voi, nătărăilor. 

— Sunt bogaţi stăpânii? se interesă Găluşcă mângâindu-și cucuiul. 

— Bogaţi? se miră Sile. Cresus era un biet neisprăvit pe lângă ei. 

— Cine? 

— Cresus. 

— Aha! 

Cei trei nu auziseră despre Cresus, dar bănuiau că fusese şi el un om 
destul de înstărit. În schimb, Sile Adormitu citi în sufletele lor şi zâmbi cu 
îngăduinţă. Mirosise câte ceva din moda Apusului, care-l atrăgea ca un 
magnet. Zile întregi visa cu ochii deschişi clipa în care Cae Indru s-ar purta 
asemenea marilor cavaleri de la curtea Franţei. Se dădea în vânt după 
vorbele subţiri, după îmbrăcămintea cu datelărie și alte nimicuri, după 
salutul acela pompos, când cavalerul duce piciorul stâng mult înainte, se 
aplecă peste el până aproape pe pământ şi mătură cu pălăria în jurul lui pe o 
arie de cel puţin doi pași. Găluşcă, Tufănel şi Toroipan puteau deveni niște 
servitori fără pereche tocmai pentru faptul că nu știau nimic. E mai uşor să 
porneşti la drum cu unul care nu ştie nimic decât cu o pramatie pe jumătate 
formată aiurea, pe care nu mai ai cum s-o îndrepți. 

— Hei, nătărăilor! strigă arzând de dorinţa de a trece la fapte chiar în 
clipa aceea. Am să vă arăt eu cum trebuie să vă prezentaţi în fața stăpânilor! 

Sări în picioare, se depărtă vreo zece paşi, se întoarse şi porni îndărăt 
cu pasul apăsat, cu privirea mândră, aruncată în sus către cer, cu o mână în 


şold. După câţiva paşi, se împiedică într-o tufă de ciulini. Veni în nas, dar se 
sprijini cu mâinile de pământ și scăpă o înjurătură aprigă: 

— Paştele şi grijania... 

Se ridică iute şi păşi la fel de ţanţoş. La trei paşi de Gălușcă, se opri. 
Aruncă stângul mult înainte, se culcă pe el, învârti pălăria peste mărăcini şi 
spuse cu emfază: 

— Sile Adormitu, monseniore, supusul vostru servitor. 

Cu un gest teatral, păşi mai la o parte și strigă aspru: 

— Aţi priceput? Gălușcă, ia treci şi prezintă-te lui Toroipan, ca şi când 
el ar fi stăpânul tău! 

Găluşcă se depărtă zece pași. Duse o mână în șold, aruncă ochii spre 
cer, veni până la tufa de ciulini, se aruncă peste ea, așa cum făcuse 
Adormitu, și înjură, cu faţa strălucind de mulţumire: 

— Paştele şi grijania... 

— Dobitocule! urlă Sile. Paștele și grijania le-am spus eu fiindcă m-am 
împiedicat în tufă. 

Găluşcă se lumină la față şi înjură cu plăcere: 

— Arhanghelii și mormântu... 

Sile se luă cu mâinile de păr. 

— Doamne, îl omor! Nu trebuie să înjuri, dobitocule! 'Toroipan, treci tu 
în locul lui! 

Măgulit de atenţie, Toroipan se ridică greoi, își săltă pantalonii cu 
coatele, scuipă printre dinți cam cât o bătaie de pistol şi se așeză în locul lui 
Gălușcă. Aruncă mâna în şold cu atâta vigoare, încât îl durură coastele două 
zile după aceea, bătu cu picioarele desculțe peste mărăcini, în timp ce prin 
minte îi umblau nişte înjurături care ar fi pus pe goană o ceată de ucigași, 
ajunse în faţa lui 'Tufănel, se opri la trei paşi, întinse piciorul înainte, căzu 
cu stomacul pe genunchi şi rămase lat, ca și cum l-ar fi pocnit cineva cu o 
măciucă în capul pieptului. 

— Eu sunt de vină! bombăni Sile. Trebuie s-o iau cu binişorul. 
Tufănele, vino cu mine! Așa, băiatule! Haide, bate pasul! 

— Păi ciulinii? 

— Aşa e! Săracul de tine! Eşti desculț. Bate şi tu mai ușurel! 

Ajunseră în dreptul lui Găluşcă. Sile apucă piciorul lui Tufănel, îl duse 
înainte, îi încovoie spinarea peste picior şi-i roti mâna cu pălăria. 

— Prezintă-te! se răsti el. 

Tufănel strigă amarnic: 


— Tufănel, monseniore, supusul vostru servitor. 

— Tufănel şi mai cum? întrebă Sile. 

Tufănel holbă ochii. 

— Care e celălalt nume? 

— Tufănel, domnu» Sile. 

— Bă! zbieră Adormitu. Cum îți mai zice? 

— Mână-lungă, domn Sile. 

— Asta-i porecla, nătărăule! Cum te mai strigă acasă? Cum îţi zice 
taică-tu? 

— Boule! răspunse Tufănel cu seninătate. 

Sile Adormitu făcu eforturi să nu-l pocnească. 

— Mă Tufănele, cum te dezmiardă mă-ta? Cum te strigă ea când e în 
toane bune? 

— Hai la mama, Tufănele! 

— Bine, bine! „Mă cam pripesc și eu. S-o luăm cu încetişorul.” 

După vreo două ceasuri, cei trei învăţară să se prezinte atât de elegant, 
încât Sile se jură pe toți tartorii iadului că-i înţoleşte cum n-au visat ei nici 
în visurile lor cele mai aiurite. 

— Cu sabia ştiţi să umblaţi? 

— Nu, strigară cei trei în cor. 

— Am să vă cumpăr săbii. 

— Nu se poate cu bâta? întrebă 'Tufănel. 

— Nu, prietene! Sabia e armă de cavaler. Cu timpul, s-ar putea să 
ajungeţi și voi cavaleri. Iar la niște haine frumoase, bâta n-are ce căuta. 
Acum arătați ca niște spurcăciuni. Tu de când nu te-ai spălat, Gălușcă? 

— De ce să mă spăl? 

— Ei, mai vorbim noi. Încălecaţi şi ţineţi-vă după mine! Către prânz o 
să treacă spre Bucureşti un boier mare. Am eu o treabă cu el. S-ar putea să 
aibă şi o pungă. În cazul acesta, punga va fi a voastră. 

După un ceas, ajunseră într-o pădure. La umbra pădurii, oamenii și 
animalele se mai înviorară. Cei trei se grăbiră să înceapă iar jocul, dar Sile 
adună banii cu grijă și-i puse în buzunar. Pe drumeagul din pădure se auzi 
curând tropot de cai. Roco Perisini apăru printre copaci, urmat de 
haidamacii lui. Sile îşi scoase pălăria, afişă un zâmbet cât putu el mai puţin 
ipocrit şi salută adânc, aplecându-se mult pe coama calului. 

— Cu umilă îngăduinţă, domnule Perisini, vă salut în numele meu și al 
acestor distinși cavaleri. 


Veneţianul se încruntă. 

— Ce doreşti? 

— Doresc sănătate luminăţiei-tale. 

— Bine! Dă-te la o parte! 

Sile nu se clinti din loc şi-l privi cu prefăcută umilință. 

— Monseniore, vremurile sunt aspre. Atât de aspre încât nu ştim dacă 
mai trăim de azi până mâine. Despre prostime nu vorbesc. Ăştia se duc în 
iad cu toţii. Dar nobilii... cavalerii.. 

— Ce tot îndrugi acolo? se mânie Persini. 

— Sufletul, monseniore. De suflet trebuie să ne îngrijim cât mai suntem 
în viață. Daniile şi pomenile sunt răsplătite înzecit pe lumea cealaltă. Ce 
contează punga voastră și caii voştri când e vorba să-ţi mântui sufletul? 
Priviţi-i pe aceşti distinşi cavaleri! Priviţi caii lor! Pe asemenea ciurucuri e 
un sacrilegiu să călătorească niște cavaleri atât de distinși. D-aia mă 
gândeam. Pentru sufletul vostru nu e cine știe ce pagubă. Doar să 
descălecaţi. lar dacă aveţi şi o pungă, nu mai încape îndoială că în toate 
rugăciunile noastre veţi ocupa locul cel mai de seamă. 

— Lua-v-ar dracu” de pușlamale! zbieră Perisini. Cărăţi-vă până nu 
umblu la mânerul sabiei! 

— Monseniore, continuă blând Sile, suntem gata să ne dăm viața pentru 
voi... 

— Cum o să ne dăm viaţa? îl întrerupse Gălușcă. Le luăm caii, și gata! 

Sile se aplecă din nou ceremonios, fără să piardă din ochi mâinile lui 
Perisini. 

— Monseniore, nu te lua după gura acestui om! E prost. Numai proştii 
spun cele mai mari adevăruri din lume. 

Veneţianul privi în lături, gândindu-se că acele puşlamale mai au ortaci 
ascunși prin apropiere. Altfel, cu siguranță că nu ar fi îndrăznit să-l 
oprească. Ar fi fost o joacă pentru el să-i ucidă pe toți patru de unul singur, 
dar trebuia să fie cu băgare de seamă. Purta la el un lucru atât de important, 
încât nu putea să rişte o luptă cu prea mulți. Ochii lui nu descoperiră nimic 
printre copacii rari, astfel că tatonă terenul răstindu-se: 

— În lături, scârbelor, până nu vă crăp capetele! 

— Pe cazanele iadului! zâmbi Sile. Și domnia-ta spui adevăruri mari. 

Persini nu mai putu răbda asemenea ofensă. Ridică sabia. Roibul său 
se săltă în două picioare. Haidamacii îşi urmară stăpânul. Sile Adormitu 
aruncă piatra pe care o avea în mână abia când veneţianul ajunse la câţiva 


paşi. Sabia lui Persini căzu cu zgomot în iarbă, iar stăpânul ei se lăsă moale 
pe gâtul calului. Tufănel, Toroipan şi Gălușcă își săltară ciomegele lor din 
lemn tare de com. Cei doi haidamaci încercară cu săbiile unele scheme 
tactice, dar, spre norocul lor, oamenii lui Sile nu se pricepeau la asemenea 
manevre. Bâtele lor umblară iuți și cu mare folos. În mai puţin de un minut, 
slujitorii lui Persini coborâră de pe cai cu capetele înainte și rămaseră în 
iarbă cu acea creștinească evlavie specifică celor care dorm în tihnă. 

Sile prinse cu îndemânare punga veneţianului. Apoi îi scotoci 
buzunarele cu toată căința de care era în stare, dar nu mai află alţi bani. 
Doar o scrisoare cu sigiliul rupt fu tot ce întâlni. Fiind curios din fire, citi 
scrisoarea şi fluieră uşor. Împături apoi scrisoarea cu grijă, şi după o clipă 
de gândire o puse înapoi în buzunarul lui Persini. lar când operaţiunea fu 
isprăvită cu tot dichisul, strigă vesel spre ceilalți: 

— Pe cai, domnilor! 

Găluşcă, Tufănel şi Toroipan se priviră miraţi. Până în clipa aceea nu le 
vorbise nimeni atât de frumos. „Pe cai, domnilor!” — zău că suna frumos! 

Privirile lor căpătară o anumită semeţie, și în clipa aceea uitară că toată 
viaţa trăiseră în umilință. 

— Pe cai, domnilor! strigară și ei într-un glas, lepădând mârţoagele și 
încălecând pe caii celor trei. 

Înfipt în şaua lui Persini, Găluşcă nu mai simţi tăria soarelui din 
Bărăgan. Gândurile lui se călătoreau molcom. I-ar fi plăcut să se afle la el, 
în mahalaua Opincarilor, iar cineva să-l strige cu tot respectul: „Domnule 
Găluşcă, iartă-mă că te supăr! Am venit să-mi dai un sfat!” Sau „Domnule 
Găluşcă”, ori chiar „Monseniore Gălușcă, eşti poftit la cutare boier, care ar 
vrea să stea de taină cu domnia-ta”. Mai mult nu putu să-şi imagineze, 
fiindcă se înecă de emoție. „Fir-ar a naibii, gândi vesel, până acum nu m-au 
încercat asemenea păreri! Şi poate că voi ajunge acolo, ţinându-mă după 
poruncile domnului Sile. Iar dacă domnul Sile, care arată a om de soi, e și el 
slujitor, se cheamă că stăpânii lui se află în rândul boierilor mari.” 

Gândurile lui Sile scăpărau vesele. „Ştirea pe care i-o duc domnului 
Cae mă scapă de toate păcatele din urmă şi de cele pe care le voi mai face 
de acum înainte. Și mare lucru dacă n-o să dea mâna cu mine. S-ar putea 
chiar să mă îmbrăţişeze sau să-mi spună că sunt om de nădejde sau ceva 
asemănător. Tot aşa de bine s-ar putea ca această întâmplare să facă om din 
mine. Poate chiar boier. Aiurea! Nu mi-ar plăcea. Mă simt bine așa cum 


sunt. Dar ce naiba au ăștia trei de nu se mai înjură și merg atât de 
gânditori?” 

Chiar în clipa aceea îl auzi pe Gălușcă strigând cu vocea subţiată și 
moale: 

— Hei, domnule Tufănel, domnule Toroipan, ce spuneţi de căldura asta? 

— S-o ia naiba! răspunse 'Toroipan aspru. Adică... ă... ă... e tare cald 
azi, domnule Gălușcă. Nu-i aşa, domnule 'Tufănel? 

— Oh, domnii mei, când e cald, e cald! se fandosi Tufănel ridincându-se 
în scări plin de semeţie. 

Sile Adormitu își reţinu un zâmbet. lar după un moment de gândire 
strigă, pe tonul cel mai firesc din lume: 

— Domnilor, am călărit straşnic. lată că se zăresc zidurile Bucureştilor. 

— Aşa e! întări Gălușcă. Să fiu al nai... să mă arză... pe cinstea mea că 
ne-am întors ca vântul! 

Îşi petrecură o bună parte din ziua aceea pe la croitori, pe la cizmari și 
pe la negustorii de haine. Caii se mistuiră, fără urmă, în curtea lui Isaia. 
După mai puţin de un ceas, bătrânul pehlivan le oferi alți cai, aproape la fel 
de buni. Către seară, cei patru călăreţi ieşiră pe poarta de nord a cetăţii 
Bucureștilor, într-o goană sălbatică. Iar când se lumina de ziuă, urcau domol 
prin inima Bucegilor, dinspre Peştera, către Babele. Aerul era iute și tăios. 
Soarele parcă avea zimţi de aramă. Undeva pe Omul, zăpada arunca sulițe 
lungi, care-i făceau pe cei patru să clipească des ori să privească mai mult în 
coamele cailor. Vântul nu adia. Pădurile de brazi păreau încremenite ca și 
culmile mari, pe care se sprijineau într-un picior. 

De după o curmătură apărură zece bărbaţi, îmbrăcaţi la fel și înarmaţi 
ca de război. Conducătorul lor, un tânăr căruia abia îi mijise mustaţa, le făcu 
celor patru un semn poruncitor. 

— Încotro, prieteni? 

— Spre tabăra oștenilor, zâmbi Sile Adormitu. 

— Aveţi vreo hârtie la voi? 

— Nu, hârtie nu avem, dar îl căutăm pe domnul Cae Indru. 

— Ce aveţi cu el? 

— Sunt slujitorul lui. 

— Dar dumnealor? 

— Tot slujitori. 

— Vă las să treceţi, prieteni, dar vă previn că toţi cei care ajung în 
tabăra noastră și nu sunt de-ai noștri nu mai coboară în vale decât cu 


picioarele înainte. Cinci dintre oamenii mei vă vor însoţi. Predaţi-le armele! 
Le veţi primi în tabără. 

Cei patru lepădară pistoalele şi săbiile, grăbind în urma grupului de 
oşteni. După o jumătate de ceas ajunseră la Babele. Unul dintre oșteni plecă 
în căutarea vânătorilor. Sile Adormitu, care văzuse la viaţa lui multe oştiri, 
nu-și putu reține un murmur de admiraţie. Cam la trei mii de oşteni 
îmbrăcaţi la fel, cu cizme înalte și moi, cu pantaloni și tunici strânse pe 
corp, cu căciuli brumării pe cap, se aflau împărțiți pe pâlcuri de câte-o sută 
de oameni. Caii lor, ţesălați proaspăt, străluceau de curăţenie ca și 
harnașamentele pe care le purtau. Comenzile răsunau scurt, iar pâlcurile se 
rupeau dintr-o dată și se refăceau în câteva minute, se întorceau din goana 
cea mai mare, fără să strice rânduiala, se împărțeau în triunghiuri sau se 
desfăceau într-o linie lungă, ca pentru o încercuire. În stânga se aflau 
aliniate frumos vreo cincizeci de barăci de lemn, adăpostite cu tâlc într-un 
uluc al munţilor, ca un şanţ imens. Adăpostul lor era atât de perfect, încât 
nimeni nu ar fi bănuit asemenea construcții pe vârf de munte. La capătul 
barăcilor, niște șoproane mari, cu iesle pline de fân, arătau a fi locul de 
odihnă pentru cai. 

Oşteanul se întoarse curând, însoţit de Costache Caravană. Vânătorul 
se apropie încruntat. Îl privi pe Sile doar în treacăt. Ochii lui stăruiră mai 
mult asupra lui 'Toroipan, Tufănel şi Găluşcă. 

— Ce e cu ăştia? se întoarse din nou spre Sile. 

— Sunt viitorii voştri servitori, domnule Caravană. 

— Ai noştri ce? 

— Servitorii, bâgui speriat Sile. 

Faţa vânătorului se destinse cu aceeași iuțeală cu care se încruntase. Ei, 
drăcie! Sile acesta e dat dracului. Recunoscu în sinea lui că până în ziua 
aceea nu-i trecuse prin minte un lucru atât de straşnic. 

Sile ghici bucuria din sufletul vânătorului şi se întoarse grav spre cei 
trei. 

— Prezentaţi-vă, domnilor! 

Acesta era numărul lui tare. Și, într-adevăr, Iufănel, Ioroipan și 
Găluşcă se întrecură pe ei. Săltară cu dreapta pălăriile mari, încărcate cu 
pene, se aplecară mult pe gâtul cailor, cu gesturi pline de eleganţă, și 
strigară unul după altul: 

— Tufănel, monseniore, servitorul vostru. 

— Gălușcă, monseniore, servitorul vostru. 


— 'Toroipan, monseniore, servitorul vostru. 

Caravană simţi că plesnește de bucurie. Răspunse la salut cam în doi 
peri, fiindcă nu se pricepea la fandoseli din astea, şi scăpă printre dinţi fără 
să vrea: 

— Să fiul al dra... să n-am parte de Zambi... Hm! Straşnici flăcăi! 
Bravo, Sile! Acum n-am vreme pentru voi. A venit chiar acum Mihai-vodă 
şi avem unele treburi grabnice. Duceţi-vă la bucătărie să vă ospătaţi! Au 
acolo nişte fripturi de mânzat mari cât pălăria. După ce pleacă vodă, o să 
stăm de vorbă. 

Pe o ridicătură de pe platoul acela imens, Mihai-vodă părea 
încremenit, una cu calul său mare, cu șa galbenă, lipsită de podoabe. Lângă 
domnul ţării, suita era destul de mică. Doar trei persoane. Clucerul Ieremia 
Băicoianu, aghiotantul domnului; boierul Vintilă Băicoianu, care cu toată 
vârsta lui înaintată şedea în şa drept ca un tânăr, şi Chirilă Zece Cuţite. 
Oştenii isprăviseră manevrele și defilau în rânduri strânse pe pâlcuri, iar în 
faţa fiecărui pâlc, la zece-cincisprezece pași, călărea comandantul pâlcului. 
Faţa lui vodă strălucea de mulțumire. Uitase grijile multe și lipsa de bani. 
Uitase batjocurile turcilor şi amenițările cămătarilor. Avea în sfârșit o 
armată. O visase în atâtea rânduri. Chirilă și oamenii lui făcuseră minuni 
într-un timp mult prea scurt pentru asemenea lucrare. Ţinuta mândră, 
armele sclipitoare, exerciţiile de scrimă, de tragere, de tragere cu arcul, cu 
arma, arătau iscusința cu care lucraseră vânătorii. „Dacă numărul oștenilor 
ar fi de zece ori mai mare, gândi el, aş ajunge cu asemenea oaste până la 
Constantinopol.” 

— Spune-mi, Chirilă, se întoarse domnul, cât timp ai putea face cu 
oastea asta de la Bucureşti la Giurgiu? 

— Trei ceasuri, măria-ta. 

— Aşa m-am gândit şi eu. Avem cea mai iute oştire din partea aceasta a 
Europei. Ştii tu care e greșeala ardelenilor, a polonilor sau a oamenilor 
împăratului Rudolf? Caii şi călăreţii sunt prea încărcaţi de alămuri și 
fierărie. O asemenea armată se mișcă încet, fără vlagă. 

— Foarte adevărat, măria-ta! O armată iute izbește mai temeinic, prin 
surprindere. Pierderile sunt mai mici tocmai datorită iuţelii. I-am văzut pe 
poloni luptând împotriva tătarilor. Polonii purtau apărători pentru cai şi 
multă fierărie pe corp. În luptă se mișcau ca nişte femei în a noua lună. Și 
nu uita, doamne, că polonii sunt oameni dintre cei mai aprigi și mai viteji. 
Oştenii noştri au câte-o simplă cămașă de zale adăpostită sub haină. Cu 


asemenea greutate măruntă, se vor mișca printre dușmani ca niște viezuri. 
Acum, când s-au înmulţit armele de foc, o armată greoaie e sortită pieirii. 
Păcat, măria-ta, că nu am putut aduce sus și tunurile. Avem nouă tunuri. Ne- 
ar fi trebuit de zece ori pe atâtea, dar nu avem de unde să le luăm. Asta e 
arma viitorului. Dacă aş avea o armată cu o mie de tunuri, nu mi-ar sta 
nimeni în față. Trebuie, din păcate, să mă mulțumesc doar cu atât. Nu mai 
spun că muniția e scumpă, iar noi am prăpădit multă pentru pregătirea 
oștenilor. Cu arcașii e mai simplu. Arcuri ne facem singuri. Săbii găsim mai 
uşor, cu toate că şi din săbii am prăpădit o mulțime. Am vorbit cu un mare 
pehlivan din Bucureşti. Unul Isaia. Mi-a făgăduit o mie de săbii, dar nu ştiu 
de unde vom lua banii pentru ele. Tabăra asta înghite bani cu lopata. Iar 
dacă ne mai vin o mie sau două de tineri, nu văd cum o mai scoatem la 
capăt. Încălțările au început să se strice. Ne-ar trebui niște cizmari sau alte 
cizme în loc. Mâncarea costă o avere. 

Chirilă îşi conduse înalții oaspeţi către o baracă. Se aşezară pe 
scăunele cu trei picioare meşterite de oşteni. Sosiră curând Caravană, Ducu 
cel Iute, Cae Indru, Petrache cel Mic şi Niţă Praştie. Vodă le făcu semn să se 
aşeze. 

— Iată, fraţilor, spuse aspru; acesta e al doilea sfat de război. Primul l- 
am ţinut cu marii boieri. S-ar părea că am puţini oameni de încredere, dar 
nu-i așa. Alături de noi mai sunt încă trei mii de oșteni şi alte mii de oameni 
care nu și-au pierdut încă speranța în mine. Vom vorbi în numele lor. 
Armata din Bucegi ne-a adus o datorie de douăzeci și cinci de mii de 
galbeni, pe care încă nu știm de unde să-i luăm. Fiecare zi ne costă bani 
mulţi. În afară de asta, încă cinci sute de tineri vin de prin părțile Olteniei să 
mărească numărul oștenilor. Buzeştii mi-au adus cinci mii de galbeni. Cam 
puţin pentru averea lor, vor zice unii. Dar să nu uităm că fraţii Buzești au 
cumpărat pentru armata din Bucegi nouă tunuri, cărate tocmai de prin 
părțile Belgradului, și au îmbrăcat şase sute de oșteni. Domnul cancelar al 
Transilvaniei, Ștefan lojica, ne-a trimis patru mii de galbeni, din averea lui 
personală. Eu sunt atât de sărac astăzi, încât abia am făcut rost de două mii 
de galbeni. Cu unsprezece mii de galbeni nu ne putem plăti datoriile. Avem 
o singură scăpare: să începem lupta cu turcii cât mai iute. Nădăjduiam să 
ajungem la măcar zece mii de oşteni când vom porni lupta, dar acum văd că 
nu e chip. Totuşi, nu vom fi chiar lipsiţi de oştire. Cancelarul Transilvaniei 
ne-a promis două mii de oșteni înarmaţi bine. Alţi două mii cinci sute de 
ardeleni vor trece în Moldova. Aron-vodă va începe răscoala împotriva 


turcilor în aceeaşi zi cu noi. Rămâne doar ca lojica să-l convingă pe 
principele Sigismund Bâthory să aprobe aceste oști. Credem că va reuși. 
Oştile palatului din București cuprind o mie opt sute de oameni. Boierul 
Vintilă Băicoianu va mai ridica cinci sute de ţărani înarmaţi cu furci şi 
topoare, care vor aştepta în pădurile din jurul Bucureştilor. Cu aceştia vom 
începe răscoala. Armata din Bucegi va rămâne pe loc, gata de plecare în 
orice moment. Cred că nu o voi folosi în această răscoală. De ea am nevoie 
abia în marea înfruntare cu oştile turceşti. Până atunci, nădăjduim a mări 
numărul oștenilor de aici. Aceasta va fi surpriza pe care le-o pregătesc 
turcilor în înfruntarea din vara viitoare: să apar în faţa lor cu o oştire despre 
care nici nu au visat. Dar până atunci, nici aliații noştri din Transilvania sau 
din Moldova nu trebuie să știe despre existenţa ei. 

Iată care ar fi planul meu de răscoală. În Bucureşti sunt cam o mie 
şapte sute, până la două mii de ieniceri. Garnizoana turcească din Giurgiu 
numără patru mii de oşteni otomani. În Brăila sunt şase mii. În Hârşova 
cinci mii, şi în Silistra trei mii. În total, cam douăzeci de mii de oaste 
turcească. Aceştia nu vor porni spre Bucureşti fără ordin de la 
Constantinopol. lar până să sosească ordinul, ar putea să dureze, după 
socotința noastră, cam patru zile. Ar fi timp să începem nimicirea lor pe 
rând. Și ştiţi de ce-i vom bate? Turcii sunt prea semeţi, prea plini de ei ca 
să-și poată închipui că am putea încerca o răscoală. Au câştigat atâtea bătălii 
grele. Dacă vor vedea o răscoală nu-i vor da de la început importanţa care 
se cuvine. Or, cu noi, tocmai asta îi va pierde. Noi suntem atât de mărunți, 
încât se vor gândi că ne vor împrăştia numai cu o încruntare a ienicerilor. 
Când se vor trezi va fi prea târziu. Armele noastre de luptă vor fi viclenia și 
iuţeala. Am hotărât să pornim răscoala în șaisprezece noiembrie. În ziua 
aceea îi vom pofti pe ienicerii din Bucureşti şi pe toți cămătarii la casa 
vistiernicului Dan, ca să-și primească datoriile. Când se vor strânge toţi — și 
cred că vor fi cam la două mii —, vom încuia porţile și vom da cu tunurile și 
cu armele în ei, în așa fel încât să nu mai iasă nimeni viu de acolo. O 
greșeală cât de mică ne-ar putea duce la pierzanie. Dar nu vom greşi. Am 
chibzuit totul cu multă răbdare. La fel va face și Aron-vodă în Moldova. 
Acei ieniceri care s-ar întâmpla să nu vină la casa vistieriei vor fi vânați de 
oștenii noștri. Porţile Bucureştilor vor fi bine păzite. Nici o ştire nu va ieşi 
dincolo de ziduri. La casa vistieriei vor conduce măcelul clucerul Ieremia şi 
Stroe Buzescu. Avem credință că până seara nu va mai rămâne în viaţă nici 
un păgân din cetatea Bucureştilor. Apoi, vom porni în mare grabă să atacăm 


pe rând Giurgiu. Brăila, Hîrşova, Silistra și toate întăriturile turcești de la 
Dunăre. 

— Planul e şubred, măria-ta, îl întrerupse Caravană. 

Vodă îl privi mirat şi spuse, fără urmă de supărare: 

— Am venit aici ca să ne sfătuim. Îţi aştept părerea, prietene! 

— Nu a mea, făcu vânătorul întinzând mâna spre Cae Indru. El va 
vorbi. 

— Aştept, repetă calm domnul Ţării Româneşti. Unde am greșit, ajutați- 
mă! 

— Măria-ta, se înclină Cae, nu-i vorba de greşeală. Turcii știu că va fi 
răscoală în ziua de şaisprezece noiembrie. 

Ochii lui Mihai se făcură dintr-o dată mici, ca două vârfuri de cuţit. 
Clucerul Băicoianu sări de pe scaun. Vintilă Băicoianu făcu un gest aprig de 
mânie şi disperare. Domnul îşi reveni primul și întrebă cu voce joasă: 

Unde a încăput trădarea? 

Se pare că la curtea lui Aron-vodă, măria-ta. Cineva dintre oamenii lui 
a trădat. Cancelarul Ștefan Iojica mi-a trimis ieri o scrisoare. lată ce scrie 
acel mare prieten al nostru: „În ziua de unsprezece octombrie a pornt spre 
Giurgiu o ştafetă de șase ieniceri, purtând o scrisoare. Acea scrisoare era 
adresată emirului Ibrahim, care e în trecere de la Constantinopol spre 
Timișoara. Comandantul ienicerilor din capitala Moldovei îi aducea la 
cunoștință emirului că se pregătește o răscoală în Moldova şi în Ţara 
Românească, în ziua de șaisprezece noiembrie.” 

Cum o fi aflat lojica despre asta? întrebă Mihai, fără să arate prea 
tulburat. 

Iojica e cel mai informat om din părţile noastre, răspunse Cae. Dar asta 
nu e totul, schimbă vorba tânărul. Porunciţi-mi să-l aduc pe slujitorul meu 
aici. 

Adu-l degrabă! 

Cae se întoarse curând cu Sile Adormitu. Lunganul se aplecă plin de 
grație, mătură duşumeaua cu pălăria şi spuse din vârful buzelor: 

— Sile Adormitu, măria-ta. 

— Vorbeşte! grăi domnul, aruncându-i o privire iscoditoare. 

— Doamne, povestea e cam lungă. Am s-o scurtez pe cât pot. Acum trei 
zile umblam prin tot Bucureştiul în căutarea unor servitori pentru Caravană, 
Chirilă şi Ducu. De fapt, îi găsisem, şi de bucurie umblam pe străzi cam 
cherchelit. Parcă mă trăgea aţa către palatul lui Roco Perisini. M-am învârtit 


o vreme pe la poartă. Eram gata să mă depărtez de un loc atât de neprielnic. 
Am văzut însă un ienicer sosind în goana calului. Dacă eram treaz, îmi 
vedeam de drum. Dar în starea în care mă aflam, mi-am zis: „la vezi tu, 
Sile, ce caută ienicerul acesta aici?” L-am așteptat să iasă. Omul nu mai era 
grăbit. Și cum sunt curios din fire, parte rea, moştenită de la tata, m-am 
gândit că n-ar strica să-l trag niţel de limbă. M-am apropiat de el, am ridicat 
mâinile în sus, m-am aplecat cu ele până la pământ și i-am zis în turceasca 
lui: „Luminăţia-ta, ştiu un loc unde s-ar putea bea o ulcică de vin bun şi s-ar 
putea ciupi o vădană pe cinste”. Auzind asemenea vorbe frumoase din 
partea mea, turcul s-a împăunat niţel și s-a luat după mine, iar eu i-am tras 
mereu cu „luminăţia-ta”, care vedeam că-l bucură grozav. Coranul îi opreşte 
pe ieniceri să bea, dar nu am văzut până azi ienicer care să fugă din faţa 
unei ulcele cu vin. I-am dat să bea, i-am adus o pramatie de femeie care ştie 
să-l prostească pe om și am aflat că Mehmed-pașa, comandantul ienicerilor 
din București, şi-a scrântit un picior. Că la Giurgiu poposise emirul Ibrahim, 
al treilea om după sultan în Împărăţia Turcească, şi că emirul îl poftea 
degrabă pe Mehmed până la Giurgiu. Cum comandantul nu putea să 
călărească, i-a dat însărcinare lui Perisini să facă acel drum. Aflând 
asemenea lucruri, m-am postat lângă palatul lui Roco. Spre seară l-am văzut 
ieşind pe poartă, urmat de doi haidamaci. Când să plece, s-a întors în scări 
şi i-a spus prietenului sau servitorului său: „Mâine la prânz sunt îndărăt”. 

M-am luat după ei. Au ieşit prin poarta de sud a Bucureştilor și s-au 
mistuit pe drumul către Giurgiu. A doua zi la prânz, adică ieri, l-am aşteptat 
pe domnul Perisini în Pădurea Popilor. Mă însoțeau Toroipan, Gălușcă şi 
Tufănel, noii servitori despre care am mai pomenit. L-am oprit din drum pe 
Roco Perisini și i-am zis cu toată umilinţa: „Monseniore, vă salut în numele 
meu și al acestor nobili cavaleri. Pentru mântuirea sufletului vostru nu sunt 
de ajuns numai rugăciunile voastre. Ar mai fi nevoie şi de unele milostenii. 
D-aia ne-am gândit că o să aveţi bunătatea să dăruiți acestor domni caii 
voştri, iar dacă se întâmplă să aveţi și o pungă, vă veţi afla la loc de cinste 
în toate rugăciunile noastre viitoare.” 

Cu toată situaţia grea, Mihai-vodă slobozi un hohot de mare râs. 

— Ai cutezat să-l înfrunţi pe Roco Perisini? 

— Păi cum, măria-ta? Eu sunt mai curios decât o femeie. 

— Asta nu-i rău! Spune mai departe! 

— Se vede treaba că Roco Perisini nu prea se gândea la milostenii şi la 
viaţa de apoi. S-a repezit cu sabia asupra mea. L-am ţintit cu o piatră cam 


cât un iepure de șase săptămâni. Am niște pietroaie care nu iartă. Gălușcă, 
Toroipan și Tufănel au tăbărât cu bâtele peste săbiile celor doi haidamaci. 
Rar am văzut asemenea ciomăgeală. Când mi-am dat seama că sunt ameţiţi 
de-a binelea cu toţii, i-am căutat niţel lui Perisini prin buzunare. Am dat 
peste o pungă și peste o scrisoare. Punga am asigurat-o în buzunarul meu, 
iar scrisoarea am citit-o, ca orice creştin curios și cu frica lui Dumnezeu. 
Prin acea scrisoare, emirul Ibrahim îi dădea ordin lui Mehmed-paşa să pună 
oştile de ieniceri din București în stare de alarmă. Că urmează a se face o 
răscoală în Bucureşti, la şaisprezece noiembrie. Că la cincisprezece 
noiembrie, adică mai devreme de răscoală cu o zi, să-l pună în lanţuri pe 
Mihai-vodă şi să-l trimită la Constantinopol. Că nu era nici o pagubă dacă 
se dovedea cumva mai târziu că n-ar fi fost vorba de o răscoală. Mihai nu-și 
plătise datoriile către Poartă, aşa că punerea lui în lanţuri se dovedea 
necesară. lar dacă încăpuseră cumva în mintea domnului unele gânduri de 
răscoală, nu putea fi ales un moment mai nimerit decât cu o zi înainte de 
acea lucrare când s-ar putea prinde mai multe fire care ar arăta, poate, dacă 
domnul a fost ajutat și de cine a fost ajutat. Iar scaunul domnesc să încapă 
în mâinile lui Persini, până când sultanul îl va hotărî pe noul domn. Am 
împăturit scrisoarea cu grijă, am pus-o la loc în buzunarul veneţianului, 
băieții mei au încălecat pe caii celor căzuţi și cam asta e totul, măria-ta. 
Când s-o fi trezit Perisini şi o fi văzut că are scrisoarea în buzunar, și-a 
închipuit că a fost atacat de nişte lotri puşi pe jaf. 

— Cum ziceai că te cheamă? se interesă vodă. 

— Sile Adormitu, măria-ta. 

Mihai-vodă scoase un inel de pe deget și-l trecu în palma lunganului. 
Acesta trânti un genunchi în duşumea, simțind o durere până-n creştet. 

Domnul rămase o clipă pe gânduri. Curând, ridică fruntea lui mare și 
porunci: 

— Niţă Praştie, ia un cal bun! Să nu te oprești din drum până la Aron- 
vodă! Spune-i domnului Moldovei tot ce ai auzit aici! Și mai spune-i că am 
hotărât să schimbăm ziua răscoalei! Ea va porni la paisprezece noiembrie. 

La şaisprezece octombrie 1594, principele Transilvaniei, Sigismund 
Báthory, îl primi în palatul lui din Alba-Iulia pe paşa Khidr de Timișoara. 
Erau de față: cancelarul Ștefan lojica, Gaspar Korniş comandantul 
armatelor ardelene; Ștefan Bocskay unchiul principelui; părintele Carrillo 
acel preot iezuit, prieten şi bun sfătuitor al princepelui; contele Lajos Teleki, 
baronul Ștefan de Zerind şi contele Beckembauer. 

Khidr de Timişoara se așezase pe o sofa largă, în apropierea 
principelui, iar cei peste cincizeci de însoțitori așteptau în picioare, la o 
bună distanţă de tronul princiar. Khidr nu avea nimic din obrăznicia și trufia 
comandanților turci. Mărunt și îndesat, am putea spune chiar plinuţ, cu faţa 
mată şi ochii vioi, ar fi arătat ca un călugăr cucernic dacă și-ar fi schimbat 
hainele. Se aplecase ceremonios în faţa principelui, lucru de mirare la un 
pașă turc. Și nu pomeni de la început despre solie, angajându-se în niște 
discuţii menite a sparge gheaţa dinaintea tratativelor. Îi făcu chiar pe curteni 
să râdă, povestindu-le o păţanie hazlie, astfel că pe nesimţite se statornici 
între oaspeţi şi gazde o atmosferă calmă, plăcută. Doar cancelarul Iojica se 
gândi îngrijorat că va avea un adversar inteligent. Mult prea inteligent și 
rafinat ca să nu le dea de furcă în timpul tratativelor. Lucru ce îl făcu să fie 
foarte atent la toate vorbele turcului. 

Musafirul nu se grăbea. Abia după prânz păru ceva mai hotărât, și 
cancelarul ghici că a sosit momentul tratativelor. Turcul era într-o vervă 
îndrăcită. Povestea când în păsăreasca lui, pe care o înțelegeau mai greu, 
când într-o nemţească fără cusur. Și lucru nemaiîntâlnit până atunci împărți 
câteva daruri celor de faţă. Principele primi din mâna turcului un medalion 
bătut în nestemate. 

— Dacă ştiam că daţi asemenea ospeţe strălucite, spuse Khidr zâmbind, 
eram de mult oaspetele vostru. Despre nobilii ardeleni auzisem o mulțime 
de lucruri bune, dar nu mi-am închipuit să-i întreacă în vorbele de duh pe 
cei de la Praga sau Veneţia. E adevărat că eu sunt un biet oștean care se 
bucură destul de rar de un ospăț ca cel de azi ori de o primire atât de 
strălucită. Noi oştenii nu prea suntem primiţi bine nicăieri. Pe unde trecem 
noi, oamenii se ascund ca de ciumă. Mă bucur că am venit să aduc pace. Cu 
luminăţia-sa marele-vizir Sinan-paşa te poţi aştepta la orice. Ar fi putut să- 
mi dea ordin să vin încoace în fruntea unei armate de cincizeci de mii de 
oameni. Norocul meu și al vostru că l-am aflat în toane bune. 


Principele era gata să izbucnească la asemenea ameninţare indirectă 
care deschidea porţile tratativelor, dar un zâmbet al cancelarului îl opri la 
vreme. 

— Ar fi putut să dea un asemenea ordin, interveni lojica, dar luminăţia- 
sa marele Sinan-Pașşa e un general prea iscusit pentru a porni o treabă fără 
sorți de izbândă. La început de iarnă, marii comandanţi nu pornesc un 
război pe pământ străin, unde nu-i aşteaptă nici alimente, nici liniște la 
locurile de popas. lar un război în asemenea condiţii îți aduce numai 
pagube. Îţi dă mai puţin decât îţi poate oferi un prieten. Or, după câte ştim, 
între noi şi Poarta Otomană sunt relații de mare prietenie. 

Pe fața lui Khidr nu se putu observa nici cea mai mică urmă de 
dezamăgire, iar zâmbetul pe care-l afișase nu scăzuse cu nimic. Dar mintea 
lui ageră lucra fără astâmpăr. Nu-i reușise prima lovitură, dar îi vor reuși 
altele. lar omul cu care avea de luptat se dovedise a fi nu principele, ci 
cancelarul. 

— Numai încape îndoială că aţi spus nişte mari adevăruri, se adresă el 
direct cancelarului. Pritenia noastră cu principatul Transilvaniei e un lucru 
de netăgăduit. E o prietenie care vă aduce multe foloase. Doar știți bine că 
nici o forță din lume nu se poate măsura cu cea a Imperiului Otoman. Noi 
vă garantăm şi astăzi graniţele stabilite. Iar dacă marele-vizir a avut un 
moment de mânie, aceasta a pornit de la faptul că în august trebuia să 
sosească la Belgrad un ajutor prietenesc din partea Transilvaniei. Un ajutor 
stabilit prin tratative. 

— Impus, luminăţia-ta, îl întrerupse cancelarul. Noi ne-am plătit tributul 
anul acesta cu mult înainte de termen. A cere mai mult înseamnă a sărăci un 
prieten. Oare e în obişnuinţa ţărilor mari să-și jumoale prietenii în numele 
prieteniei? E oare dorința marelui sultan de a-şi sărăci prietenii? 

— Nu, nici vorbă de aşa ceva, zâmbi Khidr. Marele-vizir a pus tabără de 
iarnă la Belgrad. În primăvară, oștile lui vor porni spre apus. În vederea 
pregătirilor, are nevoie de arme, de bani, de cai și de trupe. Or, Transilvania 
e atât de bogată, încât ar putea dărui prietenilor turci de zece ori pe cât i se 
cere. lar pentru puţinul pe care l-am cerut avem putință de plată. Știm că 
împăratul Rudolf și Veneţia şi Scaunul Papal doresc o alianță creştină 
împotriva noastră. E firesc să fie aşa. Dar cât de puternică va fi această 
alianță? De când e lumea, în toate alianțele s-a văzut că unul merge hăis și 
altul cea. Iar la primejdie mare, alianțele se destramă de parcă nici n-au fost. 
Și fiecare caută să tragă spuza pe turta lui. Ce garanţii oferă alianţa creștină 


Transilvaniei? Mergând cu noi, principatul are numai de câştigat. Am mai 
spus că avem putință de plată. Ce-aţi zice dacă într-un viitor apropiat 
măritul principe Sigismund ar avea încuviințarea sultanului spre a lărgi 
hotarele Transilvaniei peste Țara Românească şi Moldova? 

— Am zice că Imperiul Otoman nu-și mai ţine făgăduielile făță de acele 
ţări. 

Turcul păru încurcat doar o clipă. 

— De ce? Întinzând Transilvania, noi nu ştirbim nimic din drepturile 
celor două state. 

— Numai libertatea lor, spuse aspru cancelarul. 

— Libertatea? Dar ce e libertatea? Un moft, domnule cancelar. Cui 
foloseşte în vremurile noastre? Și la urma urmei, ar trăi valahii mai rău sub 
noi decât sub voi? încheie el râzând. 

Principele şi Bocskai, şi Cormiş părură încântați de asemenea 
propunere. lojica ştia însă că turcul promitea uşor tocmai pentru că un 
asemenea lucru nu s-ar fi putut înfăptui. Transilvania ar fi devenit mult prea 
puternică. Ar fi ajuns un ghimpe de temut în coasta Imperiului Otoman. Mai 
ştia că ţările mari nu dăruiesc teritorii, ci acaparează. Iar turcii n-ar fi dat 
din mână bogăţiile celor două țări. Bogăţii peste care stăpâneau cum 
credeau ei de cuviință. Se prefăcu, totuși, a crede în promisiunile turcului şi 
întrebă naiv: 

— În faţa acestui viitor, dar, nu vor fi prea mari pretenţiile voastre? 

— Doar suntem între prieteni, râse turcul. Să zicem că așteptăm la 
Timișoara peste două săptămâni cinci mii de cai, opt sute de care cu 
merinde, o sută de mii de ducați și șase mii de oşteni oaste aleasă, cu arme, 
cu tunuri și cu plată de la principele Transilvaniei. 

Auzind asemenea cifre, Sigismund transpiră de mânie. Ar fi vrut să-l 
înjure pe turc, simțindu-se la adăpostul împăratului Rudolf, dar lojica 
interveni din nou la timp. 

— Termenul e prea scurt, luminăţia-ta, iar cererea voastră e mai puţin 
prietenoasă. Și nu avem nici chezăşie de la sultan că vom putea lărgi 
granițele noaste. 

Dacă nu ar fi rostit asemenea vorbe, turcul ar fi intrat la bănuială, 
văzând mânia rău ascunsă a principelui. 

— Şi ce propuneţi? întrebă Khidr. 

— Să dăm un sfert din ce aţi cerut, până la douăzeci noiembrie. 

— Şi restul? 


— Restul după primirea firmanului de la Poartă, care să ne permită 
lărgirea graniţelor. 

— Puțin! observă turcul. Ştiu că este la voi o zicătoare: „Prietenul la 
nevoie se cunoaște!” 

— Adevărat, luminăţia-ta! Dar mai avem una: „Nu da pasărea din mână 
pe cea de pe gard!” 

— Frumoasă zicătoare! observă Khidr. Mi-e teamă însă că această 
zicătoare l-ar supăra foarte rău pe marele nostru vizir. Eu am adus aici 
cuvântul lui. 

— Nu se va supăra, interveni cancelarul. Luminăţia-sa e un om umblat 
şi înțelept. Spune-i că mai avem o zicală, care sună cam aşa: 
„Nemulţumitului i se ia darul!” 

— Îi spun. Însă ar fi bine să nu uitaţi că eu am adus aici cuvântul lui. 

— Dar fără firman, observă lojica zâmbind. 

— E ultimul cuvânt? se întunecă pe neașteptate Khidr. 

— Nu, luminăţia-ta! Nu e ultimul. Am vrea să ne sfătuim. Până atunci, 
vor veni aici dansatoare şi pehlivani de-ai noștri să lumineze chipul vostru 
încruntat. 

Principele și cancelarul se retraseră într-o cămăruţă alăturată. Abia se 
închise ușa în urma lor, că Sigismund izbucni furios: 

— Cum ai putut să promiţi atâtea daruri, când știi că e vrerea noastră să 
ne tragem cu alianţă către creştini? 

Iojica zâmbi, iar principele se linişti ca prin farmec, știindu-i bine 
vicleşugurile. 

— Măria-ta, Khidr ne-a promis Ţara Românească și Moldova, deşi ştia 
bine că nu ni le vor da niciodată. Eu i-am promis în numele vostru un sfert 
din ce mi-a cerut şi ştiu că va avea nimic de la noi. La viclenie răspundem 
cu viclenie. Acum, la început de iarnă, turcii nu pot veni cu armată peste 
noi. Dar ar putea să bată marginile principatului cu pierderi grele pentru 
Transilvania. l-am făgăduit turcului puţin, pentru a nu-l lăsa să bănuiască 
ceva din gândurile noastre. 

— Și cum ai să te descurci la douăzeci noiembrie? 

— Atunci nu va mai fi nevoie. Turcii se vor lua cu mâinile de păr. 

— Nu înţeleg. 

— Te voi lămuri, măria-ta. În Ţara Românească şi în Moldova se 
pregăteşte o răscoală cam în jurul lui cincisprezece noiembrie. Turcii nu-i 
vor da importanţă în primele zile. Când se vor trezi, va fi destul de târziu. 


— Crezi una ca asta? întrebă surprins principele. 

— Nu cred, măria-ta. Știu. 

— Dar oștile turceşti din Țara Românească și din Moldova nu vor sta cu 
mâinile-n sân. 

— Sigur, măria-ta. Vor sta cu ele pe piept. 

— Domnule cancelar, se încruntă Sigismund, ştii mai multe decât vrei 
să spui. 

— Ştiu doar cât trebuie. 

— De ce nu am fost înștiințat mai de mult? 

— Eu nu vin la principele Transilvaniei cu zvonuri. 

— Şi dacă nu reuşeşte răscoala împotriva turcilor? 

— Principele Transilvaniei va avea grijă să reuşească, se înclină 
cancelarul. 

— Cum? 

— Trimiţând două mii cinci sute de oșteni în ajutorul lui Mihai-vodă și 
tot pe-atâţia lui Aron-vodă. 

— Asta înseamnă atac pe faţă împotriva turcilor, se încruntă din nou 
principele. 

— Înseamnă primul act mare. Prima dovadă a lui Sigismund Bâthory că 
e de partea creştinilor, răspunse rece cancelarul. lar această dovadă e 
necesară la Praga, după scrisoarea din primăvară. 

— Turcii sunt puternici. 

— Și noi, măria-ta. 

— Deci, pornim război împotriva Porții? 

— Pornim victorie împotriva Porții. 

— Primejdios, domnule cancelar. Alianţa creştină încă nu e formată. 

— Primejdios va fi abia la primăvară. Căzând întreaga Ungarie, va 
cădea şi principatul Transilvaniei. Turcii ne-au ocolit până acum, tocmai 
pentru că nu au fost destul de puternici. 

— Fie! hotărî Sigismund. Acum ori mai târziu, tot trebuie să începem. 

Cancelarul răsuflă ușurat. 

— Deci, îi mai dăm ceva lui Khidr? 

— Îi mai promitem, măria-ta. Până la răscoală nu avem nevoie de harță 
cu turcii. 

Îmbrăcat într-un capot mare, înflorat, Perisini şedea trântit cu faţa-n 
sus pe o sofa din salonul cel mare al casei sale. Samuel îi deschidea cu grijă 
o cataplasmă pe cucuiul cât o nucă, rezultat al întâlnirii veneţianului cu Sile. 

— Dacă lovitura nimerea ceva mai jos, la tâmplă, observă Samuel, cred 
că te pregăteam la ceasul acesta pentru îmbălsămat. Greșeşti, dragă 
domnule Roco, bizuindu-te pe iscusința cu care mânuieşti sabia. lată că 
sabia nu ţi-a fost de nici un folos. Pramatia care ţi-a ieșit în cale nu te-a 
poftit la o luptă de tactică și de măiestrie. Dacă purtai, ca orice om cuminte, 
unul sau două pistoale înfipte la brâu, ai fi stat altfel de vorbă cu omul 
acela. 

— Pe toţi dracii! izbucni Roco. N-ai de gând să mă slăbești cu 
observaţiile tale? 

— Nu, n-am de gând! răspunse calm Samuel. Suntem tovarăși într-o 
afacere în care au fost puse în joc viaţa şi averea noastră. Dacă până acum 
am primit să-ți fiu slujitor, de azi înainte eu voi fi acela care va porunci. Ai 
făcut atâtea prostii în ultima vreme, încât mă văd silit să iau această măsură. 

Perisini se ridică, parcă mușcat de şarpe. 

— Tu să-mi dai mie porunci? Te-am strâns de pe drumuri și ţi-am dat un 
acoperiș sub care să dormi. Ţi-am dat să mămânci tocmai când crăpai de 
foame. a-ţi catrafusele, domnule Samuel! Ia-ţi catrafusele și du-te dracului, 
până nu-mi ies cu totul din sărite! 

Samuel îl ascultă liniştit. Nici un mușchi de pe faţă nu trădă mânia de 
care era cuprins. Un zâmbet ironic îi apăru, şi Perisini ar fi trebuit să ia 
seama la zâmbetul acela. Cu o mișcare îndemânatică, prinse braţul 
venețianului și-l răsuci scurt. Acesta își încordă toate puterile ca să se 
libereze, dar nu reuși. Mâna lui Samuel părea o menghină, iar vocea lui 
blândă se auzi limpede: 

— Ascultă bine, Roco! Jumătate din ce am adunat aici e al meu. Ştii şi 
tu că sunt mai priceput decât tine. Haidamacii nu te iubesc. Ai fost crud cu 
ei. Pe cei doi care te-au însoțit la Giurgiu i-ai pus în fiare, cu toate că marele 
vinovat erai tu. Eu le-am dat slobozenie. Cu Mehmed-pașa ești tovarăş de 
afaceri. Eu sunt şi tovarăș, şi prieten. Aș putea eu să-ţi spun „Perisini, ia-ţi 
catrafusele și pleacă!” N-o fac. Mie-mi place să joc cinstit. Joacă la fel! E 
singura ta șansă. 


Îi dădu drumul cu un gest de silă. Roco rămase în poziţia aceea multă 
vreme, recunoscând adevărul spuselor lui Samuel. Făcuse multe prostii care 
puteau să-l coste. La Giurgiu plecase numai cu doi servitori ca să-l 
întâlnească pe emirul Ibrahim. Cei care l-au atacat ar fi putut să-i ia 
scrisoarea. Norocul lui fusese că niște simpli tâlhari ca aceia se interesau nu 
de o scrisoare, ci de o pungă. 

— Deci, vei fi domn în locul meu? întrebă într-un târziu. 

Samuel îl privi mirat. 

— Eu domn? De ce? Domn vei fi tu, iar eu voi fi umbra ta. Parcă 
spuneai că ți s-a părut a-l cunoaște pe banditul care te-a lovit cu piatra. 

— Cred că l-am mai văzut pe undeva. 

— Încearcă să-ţi aminteşti! Poate că nici nu e tâlhar. Vreo iscoadă de-a 
lui Mihai-vodă te-o fi urmărit. O fi citit scrisoarea și o fi pus-o la locul ei în 
buzunar. 

— Nu se poate. I-ar fi luat vreme. Pe mine m-a ameţit doar o clipă. 

— Cine ştie cât de lungă o fi fost clipa aceea?! Și zici că emirul Ibrahim 
a plecat de la Giurgiu la 'Timișoara? 

— Așa e! A plecat chiar în momentul în care ne-am despărțit. 

Samuel rămase multă vreme pe gânduri, cu fața parcă tristă, parcă 
încruntată. Doar când vorbi din nou, faţa lui căpătă limpezimea obişnuită. 

— Am trimis acum un ceas o ştafetă să-l cheme aici pe Mehmed-paşa. 
O să discutăm împreună. Va trebui să luăm toate măsurile pentru a-l scoate 
pe Mihai-vodă dintre zidurile palatului domnesc, unde se simte în siguranță. 
Dacă ştirile aflate de la Ibrahim sunt adevărate, dacă răscoala Moldovei şi a 
Ţării Românești e plănuită pentru şaisprezece noiembrie, timpul e destul de 
scurt. În ajun de răscoală, ștafetele umblă ca nişte furnici. Să prindem 
ştafetele. Sunt convins că Indru și prietenii lui ştiu despre această răscoală. 
Că vor pune umărul la desfășurarea ei. Din păcate, acei vânători au dispărut 
acum câteva luni și nu mai ştie nimeni nimic despre ei. 

— Şi dacă nu e vorba de nici o răscoală? întrebă Roco. 

Samuel zâmbi. 

— Auzi, au românii o zicătoare care sună cam aşa: „Până nu faci foc nu 
iese fum”. Și mai au una: „Buturuga mică răstoarnă carul mare”. 

— Cam multe zicători au românii ăștia! observă cu dispreţ veneţianul. 

— Multe și înțelepte. Dar iată că soseşte Mehmed-pașa. Să trăieşti o 
mie de ani, luminate Mehmed! 

— Alah e mare! rosti comandantul ienicerilor. 


Faţa lui oacheşă strălucea de mulţumire. 

— Ai citit scrisoarea lui Ibrahim? se interesă Perisini. 

— Ai citim. Trei estem emirii la Imperiul Turcesc. Ei mare boieri la noi. 
Coborâtori din Fatima estem. Ei sfat bun dat la sultan. Ibrahim vorbim mult, 
cunoaștem puţin. Gândim la el numai răscoale. Mehmed cunoaștem bine 
ghiaurii români. Ăştia fricoși estem. Ienicerii stăpânim Bucureştii şi Țara 
Românească. La Giurgiu, ieniceri estem. La Brăila, la Hârşova, la Silistra, 
tot ieniceri estem. Mihai-vodă slugă la Mehmed estem. Câine estem. 
Răscoală nu estem, bre. Ghiaurii puţini și fricoși. 

— Crezi? îl întrerupse Samuel. Acum o sută de ani, românii din 
Moldova au biruit câteva oști otomane. Ai auzit de Ștefan cel Mare? 

— Auzim, auzim, râse turcul. Asta atunci. 

— Ascultă, Mehmed, spuse blând Samuel. Tu ești comandant peste vreo 
două mii de ieniceri, dar visezi să conduci o armată mare. Dacă începe o 
răscoală pe care nu o poţi opri şi ai norocul să scapi cu viaţă, ai să fii fericit 
dacă vei ajunge un simplu ienicer. Dacă potoleşti o răscoală, poţi ajunge 
comandant de armată, așa cum doreşti. Acum, să cântărim lucrurile. Cei mai 
mulți dintre domnii Moldovei și Ţării Românești au luat scaunele de 
domnie destul de săraci. Tu ştii cum se capătă un scaun de domnie. Ei bine, 
la puţină vreme după înscăunare au făcut averi mari. Mihai-vodă când s-a 
aşezat pe scaunul de domnie era bogat. Acum e sărac lipit. Care e cauza? 

— Asta nu ştim, spuse mirat turcul. 

— Sigur că nu ştii, dar ai fi putut să te întrebi. Dacă omul acesta nu vrea 
să se îmbogăţească și își risipeşte averea pentru treburile țării, înseamnă că 
urmărește ceva. Asta mă face să cred că emirul Ibrahim a fost bine informat. 

— Tu, Samuel, ghiaur deştept estem! Eu nu gândim asta. 

— Cred că nu te-ai gândit. Tu eşti oștean. Pentru tine gândim eu și 
Perisini. Dacă vrei să ajungi comandant mare, nu aştepta prilejul! S-ar putea 
să vină târziu sau niciodată. Pregătește-l tu! Să zicem că nu va fi răscoală în 
ziua de şaisprezece noiembrie. În ziua de paisprezece noiembrie, câţiva 
oameni de-ai mei vor ieşi în stradă și vor striga: „Moarte turcilor!” Vor 
trage cu armele şi vor face tămbălău mare. Tu te duci la palatul domnesc cu 
o mie de oameni şi-l legi pe Mihai. Cine va putea să spună că nu a fost 
început de răscoală? Mai ales că Ibrahim ştie despre această răscoală. Iar 
dacă Mihai-vodă a plănuit cu adevărat o răscoală, cu atât mai rău pentru el. 

— Aferim! strigă turcul. Dar nu putem lega la Mihai-vodă. Nu știm cine 
protector estem la Constantinopol. Poate Sinan-paşa. Sau poate chiar 


sultanul. Atunci, eu pierdem capul. 

— Ai porunca lui Ibrahim. 

— Dacă protector mare estem la Constantinopol, nu bine. 

— Asemenea prilej nu mai găsești. 

— Mai gândim, încheie turcul. 

* 

În ziua de 10 noiembrie 1594, Mehmed-pașa intră în curtea palatului 
domnesc, însoțit de cincizeci de ieniceri. Cei care-l cunoșteau îi adresară 
obișnuitele saluturi și temenele, dar comandantul nu catadicsi să răspundă. 
Mergea iute, cu faţa încruntată, cu privirea scânteietoare de mânie. 

Mihai-vodă şedea pe un scaun de răchită, la umbra copacilor mari. Se 
întâmplase o zi de noiembrie călduroasă și limpede, cum sunt puţine la 
asemenea vreme de toamnă târzie prin părţile Bărăganului. Grupuri de 
boieri se plimbau pe aleile răcoroase, odihnindu-se după o adunare de 
Divan prelungită până către prânz. 

La apariţia lui Mehmed-paşa, boierii se opriră simțind din privirile lui 
că s-ar putea isca o furtună mare. 

— Unde-i câinele? răcni turcul, căutându-l cu privirea pe domn. 

— Dacă vorbeşti de măria-sa domnul Țării Românești, iată-l! răspunse 
ameninţător clucerul Băicoianu. 

Banul Mihalcea şi fraţii Buzești duseră mâinile la junghere. Mihai- 
vodă ridică braţul domol, iar oamenii lui rămaseră liniștiți, în bună 
rânduială. 

— Alah cu tine, Mehmed! spuse blând, cu umilință. Care e pricina 
supărării tale? 

— Fiu de cățea! răbufni Mehmed fără să ia în seamă privirile 
amenințătoare ale celor din jur. Am să te târăsc de barbă pe lângă zidurile 
Bucureștilor. 

— Ascultă, Mehmed! zâmbi domnul. Un singur semn de-al meu ar fi 
de-ajuns ca să mai ieşi viu din palat. N-o fac, pentru că sunt prietenul 
turcilor. Dar nici nu mă sili. 

Mehmed privi o clipă în jurul lui şi-i păru rău că nu venise la curte cu 
toți ienicerii. Emirul Ibrahim avea dovada trădării domnului. Poate că 
nimeni nu i-ar fi luat în nume de rău moartea lui Mihai. E drept că dacă ar fi 
venit cu toţi ienicerii nu ar fi putut intra în palat fără luptă. Ca vechi ostaș, 
nu credea nici o clipă în pregătirea unei răscoale. Pentru un asemenea lucru, 
Mihai ar fi avut nevoie de oaste numeroasă. Or, de la începutul domniei 


acestuia nu se făcuse nici o chemare la oaste. În Bucureşti ca și în restul 
tării nu se aflau oameni sub arme. Întreaga oaste a lui Mihai, în număr de 
vreo două mii și ceva de oșteni, îşi avea locul în Bucureşti. Garnizoana 
ienicerilor, aflată sub comanda lui, era mai numeroasă. Deci, aşa nu putea fi 
vorba de o răscoală. Ar fi însemnat curată sinucidere pentru domn. 

— Îţi vorbesc prietenește, interveni din nou Mihai-vodă după un 
moment de chibzuială. Știu că ienicerilor şi cămătarilor le datorez mulți 
galbeni. S-a nimerit să vii tocmai într-o zi bună. lată că a sosit vremea să vă 
primiţi banii. Am făcut rost de galbenii pe care-i datorez. Aurul e pe drum. 
În câteva zile va fi aici. Deci, în ziua de paisprezece noiembrie voi plăti 
datoriile domniei şi ale ţării, până la ultimul galben. Nimeni nu va fi uitat. 

Faţa turcului se lungi de uimire, iar în ochi i se strecură un licăr de 
lăcomie. 

— Tu, Mehmed, continuă domnul zâmbind, nu m-ai împrumutat cu 
nimic. Dar, din prietenie, domnul Ţării Românești te trece pe răboj cu 
douăzeci de mii de galbeni. 

— Primim eu banii aceştia? întrebă cu neîncredere turcul. 

— Te îndoieşti de cuvântul domnului? se încruntă vodă. 

— 'Toţii banii dai la mine? 

— Până la ultimul galben, Mehmed. lenicerii vor primi peste datorie 
câte treizeci de galbeni fiecare. Pentru acești bani m-am îndatorat la boierii 
mei şi mi-am vândut toate avuţiile. Vreau, în schimb, garanţii că voi avea o 
domnie lungă. Că în viitor ienicerii şi comandantul lor vor veni la domnul 
Ţării Românești cu prietenie şi umilință. 

— Facem act! strigă Mehmed, știind că nu-l va respecta. 

— Aşa e bine! aprobă Mihai reținându-și un zâmbet. Acum, spune-mi, 
prietene, care e pricina supărării tale? 

— Măria-ta, o întoarse comandatul, unsprezece dintre ieniceii mei cei 
mai buni ai fost omorâm, trecut două nopți. 

— Adică acum două nopţi au fost omorâţi unsprezece ieniceri? 

— Aşa cum spus. 

— Cine a îndrăznit una ca asta? se încruntă domnul. 

— Cae Indru, Costache Caravană, Chirilă Zece... Zece latagane, Ducu 
cel Iute şi slujitori de la ei. 

— Povesteşte, comandante! îl îndemnă vodă așezându-se mai bine în 
fotoliul de răchită. 


Turcul nu fu poftit să șadă și nici nu văzu un scaun prin apropiere, dar 
trecu peste această necuviință, cu gândul la cei douăzeci de mii de galbeni. 

— Povestim, povestim, începu el domol. lenicerii plecat Ploieşti, 
petrecere. Făcut bairam. Ei dus femei ghiaure la Bairam. Femei făcut mare 
tărăboi. Vânătorii aflat acolo şi pornim la luptă cu iatagane zburătoare. 
Omorâm la ei unsprezece ieniceri, care oştean mare estem la noi. Noi aflam 
şi trimis ieniceri prindem vânători. Vânători dispărem. Vrem măria-ta 
prindem vânători și ai predam la ieniceri. 

— Dacă au dispărut, de unde să-i iau? 

— Perisini spus, măria-ta, ştim unde ascuns vânători. 

Mihai își reţinu o tresărire și continuă să zâmbească prietenos. 

— Facem târg, Mehmed. Eu îi caut pe vânători şi ţi-i predau. Tu mi-l 
predai pe acel Persini, care se crede domn al Țării Românești. 

— Asta nu putem. Persini prieten de la Ibrahim estem. 

— Dacă nu l-am legat până acum pe acel Perisini, am făcut-o numai din 
prietenie pentru tine şi pentru emir. Uite ce ne-am gândit: În ziua de 
şaisprezece noiembrie ţi-i predau pe acei vânători. Tu îl aduci pe acel 
Perisini legat. Emirul Ibrahim am să-i dau treizeci de mii de galbeni şi are 
să-i treacă supărarea. 

Mehmed tresări vizibil: „Câinele de ghiaur se va răscula deci în ziua 
de şaisprezece. Înseamnă că ştirile emirului nu sunt vorbe goale. Îmi voi lua 
banii în ziua de paisprezece, iar în cicisprezece tunurile mele vor bate 
zidurile palatului.” 

— Estem bun târg! râse Mehmed. 

De la palatul domnesc se abătu pe la Perisini. Veneţianul porunci vin 
rece şi mâncăruri alese. Iar turcul povesti despre cele discutate cu Mihai. 
Aflând că domnul urmăreşte să-l prindă, Roco slobozi nişte înjurături 
pipărate. Când se potoli, începu să râdă. 

— Ia banii, Mehmed, în ziua de paisprezece! Apoi, avem noi grijă de 
câinele acesta! 

Samuel, care tăcuse până atunci, se amestecă în vorbă: 

— De unde are Mihai-vodă aşa, pe nepusă masă, aproape o jumătate de 
milion de galbeni? 

— Ce ne pasă nouă? ripostă Perisini. 

— Eu cred că ne pasă. De ce a plănuit răscoala pentru ziua de 
şaisprezece? De ce-și plăteşte datoriile cu două zile înainte? Aici se ascunde 
ceva. 


Mehmed îl privi ţintă, zguduit de acest adevăr. Dar veneţianul îi dădu 
un răspuns la fel de tare: 

— Îşi plăteşte datoriile mai devreme cu două zile ca să adoarmă 
bănuielile turcilor în fața unor eventuale pregătiri de răscoală. Primind 
banii, turcii îşi vor cam face de cap. Asta e tocmai ce urmăreşte acel câine. 
Galbenii nu-i va pierde. Dacă face răscoală, peste două zile îi va tăia pe 
turci şi-și va lua banii îndărăt. 

— Îi va lua de la ei: dar de la cămătari? Întrebă Samuel. 

— De cămătari va mai avea nevoie, râse Perisini. 

— Nu cred. Întâi: nu cred că Mihai dispune de atâţia bani. Domnul 
acesta e mai viclean decât pare. Te sfă 

tuiesc, Mehmed, să chemi degrabă două mii de ieniceri de la Giurgiu. 

— Ai cerut, dar comandant de la Giurgiu nu dam la mine ieniceri. 
Trebuim firmam de la Poartă. Emir Ibrahim ai trimis vorbă venim la cetate 
București cu două mii cinci sute de ieniceri. 

— Şi când va sosi? 

— Asta nu știm. Alah știm. 

— Trimite degrabă ștafetă să se grăbească! Cere ajutor la Brăila, la 
Hârşova! Ai putea cere chiar de la Silistra. 

— Brăila, Hârșova şi Silistra nu dam ajutor. Nu prieteni de la Mehmed. 

„Un asemenea imperiu destrămat şi plin de neînţelegeri ca acesta, mă 
mir cum de se mai menţine”, gândi Samuel. Apoi zise: 

— În zilele de doisprezece şi treisprezece vom vedea dacă sosesc banii 
domnului. Dacă nu vor sosi, va trebui să-l atacăm pe Mihai-vodă de îndată. 
lenicerii noştri sunt mai numeroși și mai bine înarmaţi decât oștenii 
palatului domnesc. În ziua de paisprezece să nu te duci la vistierie, 
Mehmed! Rămâi în palatul tău, cu tunurile şi cu armele pregătite. Îndată 
după împărţirea banilor, îl vom lega pe domn. Perisini îi va lua locul, iar de 
rest să nu te mai îngrijeşti. Dacă toate lucrurile ies cum am plănuit noi, la o 
săptămână după ce se va așeza în scaunul domnesc, Perisini îți va dărui o 
sută de mii de galbeni. 

— Aşa voi face, încuviință Mehmed-pașa, gânditor. 

— Şi să nu uit, spuse din nou Samuel. Două sute de ieniceri ar fi bine să 
se instaleze chiar de azi în palatul nostru. Asta așa, ca măsură de prevedere. 

În după-amiaza de 13 noiembrie a anului 1594 intrară pe poarta de 
nord a Bucureştilor patru care, străjuite de două sute de oșteni de-ai lui 
vodă. Butoiaşele cu galbeni, rânduite frumos, erau descoperite, iar soarele 
aspru de toamnă dădea sclipiri aurului. Câţiva slujitori cocoţaţi lângă 
butoiașe treceau galbenii printre degete, strigând veseli că domnul își 
plăteşte datoriile. Și doar ei ştiau că butoiaşele sunt pline cu pietre, că 
numai deasupra lor se aflau câteva rânduri de galbeni. La vederea atâtor 
bogății, mulțimea se înghesuia curioasă şi lacomă, iar oștenii luptau din 
greu ca să deschidă calea liberă către vistierie. Ştirea se răspândi iute în 
toate colțurile Bucureştilor. După ce se mistuiră carele în curtea vistieriei, 
câteva sute de oşteni urcară pe ziduri şi umplură tunurile, gata de bătaie. 
Acea măsură nu miră pe nimeni, fiind vorba de asemenea avere uriașă. 
Oamenii domniei bătură străzile strigând şi îndemându-i pe toți creditorii să 
se înfățişeze a doua zi dimineaţă, la ceasurile opt, în poarta vistieriei. Iar 
evenimentul acela fu discutat prin hanuri, pe străzi și în casele oamenilor 
până după miezul nopţii. 

În dimineaţa următoare, de cum începu să se lumineze, cămătarii 
veniră grabnic şi făcură coadă lungă, îmbrâncindu-se cu gălăgie mare lângă 
poarta încuiată a vistieriei. Grupuri mari de curioși se adunară mai la o 
parte, dimpreună cu unii care aşteptau să le pice vreo pleașcă. Mehmed- 
paşa opri la palatul său aproape două mii de ieniceri, dar pe măsură ce se 
apropia ceasul plăţilor, ienicerii dispăreau grabnic, făcându-se a fi uitat de 
poruncă. Astfel că, pe la opt, comandantul se pomeni că rămăsese cu vreo 
zece oameni. Mehmed înjură pe toate tainele Coranului, hotărât să-și 
pedepsească aprig oștenii. Până la urmă, se potoli şi aşteptă liniștit, având 
promisiunea vistiernicului Dan că i se va aduce partea lui de galbeni. 

În casa lui Perisini se făcură unele pregătiri de luptă, conduse de 
Samuel, spre hazul veneţianului. lar când toate fură isprăvite cu bună 
rânduială, cei doi asociaţi trecură în salon și se așezară în jilțurile moi, 
aşteptând veşti de la spioni trimişi la vistierie. Aproape de ceasul plăţilor 
sosi de la palatul lui Mehmed un om de legătură și-i vesti că acolo mai 
rămaseră în jurul comandantului vreo zece ieniceri credincioși. Auzind 
asemenea ştire, Perisini râse cu poftă. Samuel, alb ca varul, porni iute către 
odăile haidamacilor. Le găsi goale. Haidamacii plecaseră şi ei pe la 
vistierie, trecând peste poruncă. În clipa aceea, Samuel pricepu că ziua 


răscoalei e tocmai ziua în care se aflau. Că se pregătise ceva diabolic. Și că 
nimic nu mai poate întoarce lucrurile. Că nu mai există nici o ieşire. Nu 
încerca să se liniştească. Ştia, din păcate, că intuiţia și logica nu-l păcăliseră 
niciodată. Se lovi cu palmele peste faţă de necaz și poate că era pentru 
prima dată în viaţa lui când îşi exterioriza astfel sentimentele. Pricepuse în 
sfârşit că nu se putea găsi o lovitură mai bună ca aceasta. Mihai îi avea pe 
cămătari şi pe ieniceri prinși într-o cursă fără ieşire. Nici că se afla o 
viclenie mai mare, prin care domnul să-și adune toţi dușmanii la un loc și 
să-i doboare cu tunurile și să-i împroaște cu săgețile, fără putinţă de apărare. 
leşi în stradă cu disperarea întipărită pe faţă, urlând: 

— 'Trădare! 

Dar strada era plină de lume veselă, grăbită. Glasurile lor acopereau 
glasul lui și nimeni nu-l luă în seamă. Alergă înapoi şi strigă din ușa 
salonului: 

— Sutem pierduţi, Perisini! Am înţeles planurile lui Mihai. Nici eu nu 
aş scăpa un asemenea prilej, când îi ai pe toţi ienicerii în mână. 

— Aiurezi! se răsti Roco. De o săptămână spui la prostii cu carul. 

Din depărtare se auzi bubuitul tunurilor. Veneţianul tresări. În schimb, 
Smauel îşi regăsi calmul obişnuit. 

Cu puţin înainte de ceasurile opt, clucerul Ieremia Băicoianu întări 
gărzile de la porțile Bucureștilor. Iar într-o zi ca aceea, nimeni nu avu ochi 
să observe asemenea măsură. Porţile fură zăvorâte. Comandanții porților 
primiră poruncă de a nu le slobozi fără hârtie de la curtea domnească. 

Printre miile de oameni aflaţi în faţa vistieriei apărură pe neobservate o 
seamă de bărbaţi încinşi cu săbii sau cu arcuri atârnate pe umeri. Sus pe 
ziduri oştenii lui Mihai-vodă ședeau în linişte lângă tunuri. Boierii și Preda 
Buzescu schimbau glume între ei și nimeni nu le căta în seamă. Când se 
împliniră ceasurile opt, slujitorii deschiseră porţile mari. Mulțimea 
creditorilor se buluci, strivindu-se unii pe alţii, fiecare încercând să treacă 
înaintea celuilalt din teama de a nu se isprăvi aurul înainte de a le veni 
rândul. Cei care apucară să intre primii fură ienicerii lui Mehmed şi abia în 
spatele lor se adunară cămătarii. Întreaga gloată privea nerăbătoare spre 
cerdacurile pustii. Câţiva slujitori încuiară porţile pe dinafară. În curte părea 
să se afle un viespar dintre cele mai îndrăcite. Stroe Buzescu ridică braţul 
deasupra capului. Când îl lăsă pe lângă corp, tunurile începură să împroaște 
de sus de pe ziduri. În clipa aceea, creditorii şi ienicerii pricepură că nu mai 
încape scăpare. Curând, pe deasupra Bucureştilor se ridică un fum gros cu 


miros de pucioasă și de carne friptă. lar groaza şi scârba îi cuprinseră chiar 
şi pe cei de pe ziduri. 

Auzind bubuitul tunurilor, Mehmed-pașa porni către vistierie în fruntea 
celor zece ieniceri credincioşi. Dar abia părăsi curtea, când îi apăru în faţă 
un grup de călăreți. 

— Parcă ne căutai, meștere Mehmed, se auzi glasul lui Caravană. Uite 
că am venit la întâlnire. Până azi te-ai numit simplu, Mehmed. De azi încolo 
te vei numi Sfântul Mehmed-pașa. Dar înainte de a te trece în rândul 
sfinților nu mă lasă inima să nu-ţi dau o veste bună. La ceasul acesta, numai 
tu și aceşti zece ieniceri vă mai aflaţi în viață. Domnul Ţării Românești a 
pornit lupta împotriva Imperiului Otoman. Şi nu știu, zău, dacă are să-i fie 
bine chiar sultanului vostru. Pe tine am fi putut să te lăsăm cu viaţă. Dar nu 
meriți, Mehmed. Tu ai trădat haina de oștean și ai dat-o pe cea de lotru. 

Mehmed îl asculta doar pe jumătate. Ochii lui urmăreau miraţi norii de 
fum care se ridicau dinspre vistierie. Tunurile bubuiau fără întrerupere, iar 
pe străzile vecine se auzea strigărul mulțimii, ca un vuiet neîntrerupt: 

— Moarte turcilor! 

Trezit parcă din visare, Mehmed repezi mâna spre pistol. Fu cel din 
urmă gest al lui. Cuţitele lui Cae și Chirilă fulgerară prin aer şi se înfipseră 
adânc în pieptul lui. La zece minute după aceea, clucerul Ieremia Băicoianu 
veni în goana cailor, cu peste o sută de ostași. În dreptul celor unsprezece 
morți se opri îndelung și scoase un oftat de uşurare. Descălecă fără grabă şi 
trase cele două cuțite din pieptul comandantului, ştiind că vânătorii 
trecuseră pe acolo. 

Îndată după prânz fu slobozită poarta de nord a Bucureştilor. Şiruri 
lungi de care duceau morţii departe în câmpie, către gropile săpate proaspăt. 
Mii de târgoveţi se adunaseră în grupuri mari aproape de poartă. Priveau 
gânditori acea imensă procesiune și nu știau bine dacă ar fi timpul să se 
bucure sau să tremure de groază. Bucureştiul se curățase de duşmani în mai 
puțin de o jumătate de zi, dar Imperiul Otoman era față de [ara 
Românească asemenea unui elefant lângă un purice. Răzbunarea turcilor 
putea să fie cumplită. Doi călăreți în straie sărace se apropiară de poartă, 
încercând să iasă dimpreună cu acele care mortuare. Păreau grăbiţi şi se 
strecurau cu multă fereală. Din mulțime se desprinse un bărbat înalt. Vocea 
lui limpede îi făcu pe cei doi să tresară. 

— Hei, Perisini... Samuel! O clipă, domnilor! 


Omul acela era Cae Indru. Veneţianul scăpă o înjurătură şi încercă să 
dea buzna. Mâini puternice prinseră caii. Înconjuraţi de vânători, cei doi 
fură siliți să descalece. Vânătorii îi conduseră într-un loc mai liniștit, 
departe de mulțime. 

— Îți aminteşti, domnule Perisini, despre o anumită discuţie pe care am 
avut plăcerea s-o purtăm la hanul Privighetoarea de Aur? întrebă Cae. Nu 
răspunzi. Mă rog! Am să-ţi aduc eu aminte. Atunci susțineai că e o minune 
că un valah știe să se bată cu sabia. Nu ne cunoşti bine, omule. Eu te-am 
cruțat atunci. De data asta, domnul Ducu cel Iute nu te va cruța. El e o altă 
minune românească. Noi românii avem tare multe minuni. lată-l pe domnul 
Sile Adormitu. Te-a doborât de pe cal doar cu o piatră. Domnul Chirilă 
doboară vrabia din zbor doar cu un cuţit. Mi-ar trebui multă vreme ca să-ţi 
înșir măcar o parte din minunile românești. Ultima minune ai văzut-o azi. 
Pe Mihai-vodă îl credeai fricos şi prost. Ei, uite că a omorât într-un ceas 
peste două mii cinci sute de turci, fără să piardă un singur oștean. Domnule 
Ducu, ia-ți omul! 

Ducu trase sabia şi salută scurt, dar cu multă politeţe. Faţa lui tânără cu 
trăsături dulci ca de fată se destinse ușor într-un zâmbet abia înflorit. 

— Poate că ar mai fi o cale, domnilor, îi opri Samuel. Nu cerem 
îndurare, ci un simplu târg. Averea domnului Perisini se ridică la douăzeci 
de mii de ducați de aur şi optzeci și cinci de mii de galbeni. Banii sunt 
ascunși într-o firidă din pivniţa casei. Îi veţi găsi uşor. Acum, la început de 
revoltă, Mihai-vodă va avea mare nevoie de bani. Fără bani, nu va putea să 
strângă oști. Luaţi banii şi daţi-ne cale liberă! 

— Trădătorule! strigă Perisini, alb de furie. Cu ce drept ai dezvăluit 
locul ascunzătorii banilor? 

Samuel nici nu clipi când răspunse: 

— Ştii că-mi place să joc cinstit. Când am venit în Ţara Românească nu 
aveam bani. Averea aceasta a fost strânsă aici. Li se cuvine acestor domni. 
Dacă am pierdut, măcar să pierdem cu eleganţă. 

— Turcii vor fi peste două săptămâni în Bucureşti. Din această cetate 
blestemată nu va mai rămâne piatră pe piatră, grăi Perisini ameninţător. 

— Lasă, domnule Perisini, nu ne duce dumneata grija interveni Chirilă. 
Ti-am oferit o şansă pentru a-ţi arăta de ce suntem în stare. 

— În gardă, domnule, strigă Ducu! 

Săbiile se mângâiară aspru câteva clipe. Ochii lui Roco erau roșii și răi 
ca ai unui câine încolţit. Încercă unele 


lovituri laterale, înșelătoare. Ducu pară cu promptitudine, fără să dea 
un singur pas îndărăt. Lupta pe viaţă şi pe moarte părea o joacă pentru el. 
După acele lovituri, Perisini strecură dibaci sabia sub garda vânătorului. 
Acesta pară cu o lovitură dată de sus în jos. Pe faţa veneţianului apărură 
broboane de sudoare. Adversarul părea de oţel. Câteva clipe, săbiile șuierară 
aspru. Roco nu mai lucra metodic. Lovea la întâmplare. Dăduse tot ce ştia. 
Îşi reveni pe neaşteptate. Pe faţă îi apăru un zâmbet rău. Vânătorul ghici 
următorul atac în sclipirea ochilor lui Roco. Pară cu îndemânare 
împunsătura directă, din faţă, şi porni pentru prima oară la atac. Perisini se 
îndoi domol şi căzu în genunchi, cu beregata străpunsă. 

Cae Indru se întoarse fără grabă către prietenul mortului. 

— Domnule Samuel, eşti liber să pleci! Nu ştiu ce mă face să-ţi 
dăruiesc viaţa. Poate inteligența domniei-tale. Poate un dram de înţelegere. 
Ai vrut să-l vezi pe Roco domn al Ţării Românești. Ţi-am ghicit jocul de 
mult. N-ai reușit. Umblă sănătos! Depărtează-te de pământul românesc! A 
doua oară, dacă te întâlnesc, nu voi mai fi binevoitor. 

Samuel nu scoase o vorbă. Îşi ridică pălăria, în semn de salut, şi vru să 
se mistuie prin poarta de nord a Bucureștilor. 

— O clipă, domnule Samuel! strigă din nou Cae. Nu vrem să încapă nici 
o solie către Poartă înainte de a ne asigura noi împotriva turcilor. Rămâi în 
Bucureşti. Nimeni nu se va atinge de domnia-ta până ce vom avea putinţa 
să-ţi dăm cale liberă. 

— Aţi socotit cu mare înţelepciune, domnule Indru, se înclină Samuel. 
Dacă aş fi plecat, garnizoana turcească din Giurgiu ar fi aflat în câteva 
ceasuri despre răscoală. 

Străinul se pierdu curând în mulțimea târgoveţilor. 

— Ai făcut rău slobozindu-l, domnule Cae! zise Costache Caravană. 
Samuel va ascunde aurul din nou. 

— Nu, prietene. Mă pricep la oameni. Către seară, vom merge să 
ridicăm aurul din casa lui Perisini. lar dacă Samuel ar rămâne să lupte 
alături de noi împotriva turcilor, aş fi din cale-afară de bucuros. E unul 
dintre cei mai isteţi oameni din câţi am întâlnit până azi. 

Dinspre palatul domnesc se auzeau urale puternice. Mihai-vodă rupea 
însemnele datoriilor și anunţa poporul că s-a tras de sub jugul turcesc. 
Vorba lui limpede și puternică se auzea până departe: 

— Şi a venit vremea să ne ridicăm împotriva duşmanilor. Să dărâmăm 
jugul turcesc. Să ştim că tot ce se agoniseşte aici e al nostru. Să nu mai fim 


jumuliți și jefuiţi în numele unei ipocrite piretenii. Să fie capitala ţării cu 
adevărat la Bucureşti, nu la Constantinopol. Să nu ne mai înveţe nimeni 
cum să trăim şi cum să ne chivernisim. Să facem a se şti că dragostea de 
țară și de libertate sunt mai puternice decât tunurile și oștile cotropitorilor. 
Să facem a se şti că naţiunile mici nu sunt şi nu trebuie să fie la cheremul 
cuiva. lar zicătoarea românească s-o înveţe toți dușmanii și să n-o uite 
niciodată: „Buturuga mică tăstoarnă carul mare!” 

Peste Câmpia Bărăganului se porniră primele semne de iarnă. Era în 
ziua de 17 noiembrie 1594. O ploaie subțire, măturată de vânt, se spulbera 
fără încetare, gonind vieţuitoarele spre ascunzișuri tainice. Către prânz se 
transformă în măzăriche cu bob mărunt, înțepător, care suna aspru pe 
pojghiţa subţire de îngheţ ce acoperise câmpia până departe. În acea zi, a 
treia după uciderea turcilor, Mihai porni în grabă cu oștile sale afară din 
cetatea Bucureștilor. Călare pe un cal alb, focos, domnul ieşise prin poarta 
de sud, privind cu dragoste spre miile de oameni care-i strigau numele şi-i 
făceau semne prietenești. Faţa lui, încă tânără, frumoasă, cu trăsături parcă 
dăltuite, era plină de lumină. Vântul rece îi învăluia pieptul puternic și-i 
răcorea fruntea înfierbântată. Un an întreg, supușii îl crezuseră slab şi 
fricos. Fusese un an de căutări. De planuri şi de chibzuială adâncă. Umblase 
pribeag ca o umbră printre zidurile palatului domnesc. Nu-i păsase atât de 
batjocura turcilor, cât îl duruseră acele căutături mirate şi mâhnite ale unora 
dintre oamenii lui. Îl amărâseră privirile indiferente ale mulțimilor. Îl 
crezuseră trădător și fricos. Acum, oamenii îl aclamau și-l înțelegeau, și 
parcă în privirile lor calde se ghicea părerea de rău că gândiseră altfel 
despre el. Acum ştiau că nu luase scaunul domnesc în scopuri de îmbogăţire 
sau de fală. Știau că e de-al lor. Că e cu trupul și sufletul alături de ei. Îi era 
cald de atâta bucurie. Simţea nevoia să se descheie la gât. 

În faţa lui călăreau vânătorii. Îi privi din spate pe rând, cu toată 
dragostea. Vânt Sălbatic, acel cal cum nu văzuse mai frumos, sălta sprinten, 
ducându-l pe Cae Indru ca pe-un fulg. Tânărul acesta cu mâna și mintea 
agere făcuse întreaga legătură cu principatul Transilvaniei. Dar la curtea din 
Alba-Iulia, numele lui era de ocară. Ce tainice legături se aflau între el şi 
Iojica? Ce-l mâna pe acest minunat tânăr să-și primejduiască viaţa pentru 
Ţara Românească? Cine era oare acest Cae Indru? Negăsind răspuns, își 
mută privirile către Costache Caravană. Vânătorul părea un bolovan mare, 
legat pe şaua Zambilicăi. Un cal cu nume de iapă. Un bărbat cu figură de 
bâlci, cu inima mare şi vitează. Era tot ce ştia despre el. Chirilă Zece Cuţite 
nu se afla printre vînători. ÎL întâlnise cu ani în urmă, prin munţi. Nu ştia de 
unde vine şi încotro merge. Se legase între ei o tainică prietenie. Acel om 
uscățiv şi scump la vorbă, cu privirea aspră, îi pomenise pentru prima oară 
despre nenorocita soartă a poporului român, împărţit şi resfirat sub diferite 
stăpâniri. Cine era Chirilă şi din ce locuri se trăgea el, rămăsese o taină ca și 


numele lui de acum, care nu putea să fie acesta. Îl privi pe Ducu cel Iute. 
Acea sabie aprigă. Acel băieţandru cu figură de fată, care roşea din te-miri- 
ce până-n albul ochilor. De unde răsărise tânărul acesta? lată o grămadă de 
oameni despre care nu ştia decât că-i sunt prieteni. Își mută privirile la 
Petrache cel Mic. Bărbat cât un munte, cu accent moldovean, cu voce 
năprasnică şi ochi de copil. Îl întâlnise cândva la o stână în Parâng. Ce 
vânturi îl purtau oare pribeag? Niţă Praștie. Lunganul cu zâmbet naiv, care 
lua vrabia din zbor cu praștia, nu vorbea niciodată despre el. 

Domnul zâmbi gândindu-se că încă nu se pomenise o prietenie ca a lor 
în care să nu ştie mai nimic unii despre alții. O singură trăsătură comună le 
găsi tuturor: iubeau neamul românesc mai mult decât își iubeau viaţa. Și, 
vorba lui Cae Indru: „Erau doar câteva din minunile neamului nostru”. 

Vodă se ridică în şa. La spatele lui călăreau veseli Stroe Buzescu, 
clucerul leremia Băicoianu, banul Mihalcea, căpitanul Cocea, vistiernicul 
Dan și bătrânul Vintilă Băicoianu, urmaţi de două mii de călăreţi, în care 
vântul se izbea neputincios ca într-un zid. „Două mii de călăreţi, zâmbi 
vodă. lată prima din cele două știri cu care pornesc împotriva unui imperiu. 
Să zâmbesc oare pentru naivitatea mea sau pentru curajul meu? Pentru 
curaj! Primul hop l-am trecut fără să pierd un singur oștean. Dar cîte hopuri 
va mai trebui să trec? Oare câţi dintre cei care au plecat acum cu mine vor 
mai apuca primăvara? Ce gânduri năroade! Cum de-mi veniră după primul 
hop? Oare se strecoară cumva frica în sufletul meu? Sigur că se strecoară. 
Adică, nu! Adevărul e că mi-a fost frică de la început. Zău că-mi vine să 
râd! Două armate, una din două mii de oameni și alta de trei mii cinci sute, 
împotriva unui imperiu? Cui nu i-ar veni să râdă? Ei bine, mi-e frică. Dacă 
nu mi-ar fi frică, aș fi nebun. Oare ce-i frica? Să fie un simțământ care se 
naşte din senin sau un rezultat al rațiunii? La mine e un rezultat al raţiunii. 
Cu cât mâ gândesc mai mult, cu atât mi-e mai frică. Zău că mi-e al dracului 
de frică! Cinci mii cinci sute de români împotriva unui imperiu care poate 
ridica, fără să-i pese, sute de mii de oșteni. Un imperiu care a zdruncinat din 
temelii Asia, Africa şi jumătate din Europa. Doamne, ce-o să mai clătinăm 
imperiul acesta! Se vede că toate naţiunile mari au o anumită lăcomie. 
Privesc spre popoarele mici cum priveşte lupul către miel. Calcă peste ele 
cum calcă zimbrul o crenguţă. Am văzut o dată un zimbru care a călcat într- 
un spin, şi din spinul acela i s-a tras moartea. Fiecare om are dreptul la 
viaţă, la libertate, la dragoste, la bucurii, la visuri. Dacă îi iei aceste lucruri, 
e pe jumătate mort. Oare Cae Indru şi prietenii lui de ce-și pun viaţa în 


primejdie? S-a născut oare sultanul turcilor cu alte drepturi? Doamne, iartă- 
mă!” 

Bucureştiul rămăsese departe. I se vedeau doar turnurile înalte. Oastea 
lui Mihai-vodă se afla în două păduri. Din față apărură călăreţi. Erau oștile 
Transilvaniei, conduse de Horváth Mihály, Bekes Ștefan şi Király Albert. 
Cele două oști se întâlniră curând. Boierii şi vânătorii se desfăcură în lături, 
lăsând domnului drum de întâlnire cu comandanții lui Sigismund. Căpitanul 
Kirâly Albert, născut undeva în provincia Gemeri din Ungaria de Sus, se 
făcuse vestit în războaiele conduse de Ștefan Bâthory, regele Poloniei, 
împotriva muscalilor. Înalt și suplu, cu ochii scânteietori de inteligență, cu 
faţa deschisă, prietenoasă, plăcu de îndată lui Mihai-vodă. Tânărul 
comandant îl privi pe domnul Ţării Românești, bucuros că chipul lui falnic 
e aşa cum și-l închipuise. Cu un gest firesc, degajat, îşi săltă căciula mare, 
brumărie și făcu o plecăciune adâncă în fața omului care îndrăznise a da atât 
de mare stricăciune trupelor de ieniceri. Horvâth și Bekes abia catadicsiră 
să-și plece uşor frunţile. Domnul, nevanitos din fire, nu dădu importanţă 
unui lucru atât de mărunt și le răspunse la salut cu prietenia datorată unor 
aliați. 

— Fiţi bineveniţi în tabăra noastră! strigă prietenos. 

— Noi n-am venit în tabăra domniei-tale, răspunse acru Horváth. 
Stăpânul nostru, principele Transilvaniei, ne-a trimis în Țara Românească 
pentru a o scăpa de turci. Vom lucra așa cum vom crede de cuviinţă, pentru 
faima principelui nostru. Alt conducător nu avem. 

Király Albert se săltă în şa scânteind de mânie, şi glasul său se auzi 
până departe: 

— Cine a venit pentru faimă poate pleca acasă! 

— Ai vorbit bine, prietene! se încruntă Mihai-vodă. Principatul 
Transilvaniei e la fel de ameninţat ca şi Ţara Românească. De nu vom fi 
uniţi, turcii ne vor bate pe rând. lar dacă numai pentru faimă aţi venit în 
părțile acestea, e mai bine să vă întoarceţi acasă. Nu avem nevoie de 
asemenea aliaţi. 

— Ai să dai socoteală în faţa principelui! se oțări Bekes. 

Mihai îl privi aspru, iar glasul lui avea rezonanțe metalice când îi 
răspunse: 

— Domnul "Ţării Românești nu dă socoteală decât în fața lui Dumnezeu. 
Pieriţi din faţa mea, altfel pun să vă bată cu ciomegele, ca pe nişte slugi 
răzvrătite! 


— Acasă, câinilor! urlă Király Albert ducând mâna la sabie. 

— Veţi plăti amândoi pe loc! strigă Horváth, făcând semn trupelor, 
aflate destul de aproape. 

Mihai-vodă se ridică în scări şi întinse mâna spre pădure. 

— Priveşte, Horváth! Priveşte, Bekes! 

Cei doi întoarseră capetele. Dinspre una din păduri se apropia în 
rânduri strânse o armată numeroasă. În fruntea ei călca mândru Preda 
Buzescu, însoțit de Chirilă Zece Cuţite. 

Văzând asemenea primejdie, cei doi comandanţi mai lăsară din trufie. 
Totuşi, Horváth scoase sabia pe jumătate împotriva lui Király. Cuţitul lui 
Cae îi curmă gestul, înfigându-se adânc în braţ, ceva mai jos de cot. O clipă 
fu primejdie de încăierare între armate. Bekes se uită pe rând la oamenii lui 
Vodă. Frica i se citea pe față. Cu un gest violent, întoarse calul şi dădu ordin 
trupelor lui să-l urmeze. Horváth făcu la fel. Dar, spre mirarea lor, abia îi 
urmară vreo opt sute de oșteni. Și chiar printre aceştia, mulţi trecură cu 
privirile în pământ. Cei o mie șapte sute de transilvăneni de sub comanda 
lui Albert făcură o manevră iute și se regrupară în spatele drumului. Când 
totul se termină cu bună rânduială, Kirâly Albert se înclină adânc şi strigă, 
să se-audă până departe: 

— Aşteptăm comanda voastră, măria-ta! 

Vodă se ridică în scări, iar comanda lui fu destul 

de scurtă: 

— Spre Giurgiu, prieteni! 

La un semn al Domnului, comandantul ardelenilor trecu în faţă între 
Cae Indru și Costache Caravană. 

— Ai mînă iute, domnule! îi spuse Albert lui Cae în loc de mulțumire. 

— Şi inimă prietenoasă, râse acesta. 

Chirilă se alătură Domnului, din mers. Armata Bucegilor se vedea 
limpede pe liziera pădurii. 

— Aştept ordine, măria-ta! spuse aspru. 

— Ordine? râse Vodă. Te voi dezamăgi. Trei mii șapte sute de oșteni îmi 
ajung pentru Giurgiu. Du-te cu oastea înapoi în Bucegi! Va veni o vreme 
când voi avea mare nevoie de acești oameni. Până atunci nu mă ating de 
armata din Bucegi. 

— Cum a fost la Bucureşti, măria-ta? 

— Cum a fost, ce? 


— Lupta. Câţi oameni am pierdut? Aud că după plecarea mea cetatea 
Bucureştilor a fost atacată de un detașament de turci aflaţi în trecere prin 
aceste locuri. 

— Lucrurile nu stau chiar aşa, râse vodă. Alaltăieri mi-a venit ştire că 
vreo trei sute de turci trec dispre Timișoara către Giurgiu. leremia 
Băicoianu i-a înconjurat cu o mie de oameni. N-a fost nici o luptă. Pe turci 
i-am pus să întărească zidurile Bucureștilor. 

— Atunci, te las cu bine, măria-ta! 

— Cu bine, comandante! 

Armata Bucegilor se împărţi în pâlcuri mici și o luă fiecare în altă 
direcţie, cu consemn de întâlnire sus pe platoul de lângă Babele. Aşa făcuse 
şi la venire, astfel că nimeni nu-și închipui o asemenea armată. 

Oastea lui vodă își urmă drumul ei către Dunăre. După vreo două 
ceasuri, apăru în zare cetatea Giurgiu. Mihai își struni calul și-l aduse în 
frunte, lângă vânători. 

— Oraşul are o mie cinci sute de ieniceri și patru mii de oșteni pedeștri, 
îi spuse lui Kirâly. Nici o ştire nu a scăpat de la București încoace. Dacă-i 
prindem nepregătiți, îi dăm ușor peste cap. Ne vom strecura pe lângă 
pădurea din dreapta. Așa vom fi văzuţi mai greu. Când vom ajunge la 
pomul acela rotat, ne despărțim într-un arc mare. Domnia-ta în stânga, eu în 
dreapta. Iscoadele mele au adus știri că turcii din Giurgiu îşi văd în linişte 
de treburile lor. În asemenea situaţie, cred că vom răzbi ușor. Totul e să ne 
mișcăm iute, până nu apucă să organizeze apărarea orașului. 

Király salută scurt și-și adună comandanții de pâlcuri din mers. Erau 
ceasurile douăsprezece și jumătate. Poleiul parcă nu mai arăta atât de aspru 
în apropierea Dunării. După două ceasuri, orașul era în flăcări. Peste trei mii 
de turci trecuseră prin săbiile creştine. Încolonaţi aşa cum veniseră, oamenii 
lui vodă luară drumul Bucureştilor. În urma oastei, trei sute de care duceau 
arme turcești, alimente și haine. Patruzeci de mii de galbeni adunaţi din oraș 
fură împărțiți frățeşte între oşteni, după datină. Două sute cincisprezece 
oşteni nu-și primiră drepturile, rămânând să doarmă pentru totdeauna în 
pământul de la marginea Dunării. 

Ștafetele iuți porniră spre Constantinopol, ducând primele vești despre 
cele două mari stricăciuni făcute de Mihai turcilor, în mai puţin de o 
săptămână. Numele domnului Ţării Românești, necunoscut până atunci, 
începu să circule de-a lungul Balcanilor și chiar la Constantinopol. Iar 


negustorii trecători pe la Giurgiu purtară cu ei nişte vorbe care umplură de 
uimire multe dintre capitalele Eurpei. 

Domnul îşi spălase mâinile și faţa, dar hainele îi erau mânjite de sânge 
de sus până jos. Cei care-l văzuseră luptând îl asemuiau cu un fulger picat 
din senin. Glasul lui mânios părea bubuit de tunet. Nimeni nu băgase de 
seamă să fi lovit de două ori în acelaşi dușman. O singură lovitură de sabie 
zdrobea orice împotrivire. Părea un munte care se prăvale, dărâmând totul 
în calea lui. În timpul năprasnicei lupte. Cae Indru călări la dreapta 
domnului. Cuţitele lui zburau rar prin aer, dar de fiecare dată ele ajungeau 
în clipa în care viaţa lui vodă era în primejdie. 

Oştile puseră tabără mare la mănăstirea Sfinţii Petru şi Pavel, aflată 
cam la un sfert de ceas călare departe de București. Domnul intră în palatul 
domnesc, unde iscoade bune îl vestiră că emirul Ibrahim vine dinspre 
Timișoara cu două mii trei sute de ieniceri. 

Albert Király scrise o lungă scrisoare către Sigismund Báthory, din 
care spicuiră printre altele: „... iar măria-ta să nu creadă în urzelile lui 
Bekes și Horváth. Rar mi-a fost a vedea oameni cu mai mare necuviinţă și 
laşitate. Tactica de luptă a celor din Ţara Românească se osebeşte de a 
noastră. Domnul Mihai spune mereu că avântul și repeziciunea sunt armele 
cele mai sigure. Nu i-am cunoscut până acum pe aceşti oameni. Alături de 
ei, parcă ai siguranță dinainte că vei câştiga lupta. Când sunt respinşi, se 
agaţă de duşman de parcă sunt lipiţi de el. Când crezi că au fost răpuși, 
atunci scot strigăte mai mari de biruință. Și se aruncă unul pentru celălalt în 
primejdie, lucru destul de rar prin alte părți. Pe unde am luptat eu înainte 
era altfel. Numai prietenii se ajutau între ei. Şi fiecare lupta să-și apere viaţa 
lui. Comandanții ședeau în urmă și conduceau atacurile din locuri ferite. 
Mihai-vodă luptă numai în fruntea oștilor. În luptele de la Giurgiu i-am 
vorbit despre rostul comandantului. A râs. M-a lămurit că el are oști puţine 
şi nu se bizuie pe număr și pe arme. Asemenea tactică merge numai la 
armatele mari. Că domnul trebuie să fie în frunte ca pildă de vitejie, iar 
conducerea luptei se poate face și din locurile primejdioase când ai oști 
puţine. Acum îi dau dreptate. E înţelept şi viteaz. În două ceasuri a spulberat 
oștirea turcească din Giurgiu. Răcnetul domnului m-a făcut să mă cutremur 
— şi măria-ta ştii că nu sunt fricos din fire. Dar cum scriu eu aici nu pot 
cuprinde sub până cum s-au fost întâmplat. Am văzut mulțime mare de turci 
lepădând armele, fugind și strigând cu groază «Mika-li-oglu». 

Albert Kirâly 


20 noiembrie 1594” 

Mihai-vodă se aşeză pe o bancă tare, de lemn, din odaia lui de lucru. 
Era obosit. În ochi i se citea un licăr de mulţumire. „Am trecut şi al doilea 
hop. Urmează al treilea și câte or mai veni după el. De fapt, e doar 
începutul. Câinele de Ibrahim vine asupra Bucureştilor cu două mii trei sute 
de ieniceri, numai oaste aleasă. Al treilea hop trebuie sărit fără pierderi din 
partea oștilor noastre. Ibrahim e viclean. Îl vom bate prin viclenie.” 

— Auzi, Băicoiene? strigă după un timp de gândire. Către seară, 
poftește-i pe vânători în ospeţie la noi! Am nevoie și de sfatul lor. Să intre 
pe poarta cea mare şi să bată tobele când vor intra ei! Acum nu ne mai ferim 
prieteniile de nimeni. O clipă! Era să uit: Spune bucureştenilor să nu mai 
umble cu frică pe străzi. Să doarmă cu ușile descuiate şi să-și scoată fetele 
de prin pivnițe. Să răsufle în voie, ca gospodarul în casa lui. Când crezi că 
va ajunge Ibrahim aici? 

— Mâine către prânz, măria-ta. În drumul lui nu a făcut stricăciuni ca de 
obicei. E vulpe vicleană acest emir. Se poartă de parcă nu ar şti nimic din ce 
s-a petrecut aici. 

— Ne vom purta și noi la fel, zise vodă. Dacă va fi să dăm luptă cu el, 
nu o vom da în oraș. La început de iarnă ar fi greu să dregem unele 
stricăciuni mai mari. Mâine dimineaţă ne mutăm în tabăra de la mănăstirea 
Sfinţii Petru şi Pavel. 

A doua zi la prânz, emirul Ibrahim se opri cu oștile la marginea 
Bucureştilor şi luă cvartir acolo, punând împrejur întărituri de tunuri. 
Văzând asemenea gloată de turci, locuitorii se speriară şi se uitau mirați de 
pe ziduri după oştile lui vodă plecate în grabă. 

Turcul trimise solie la domn, vestindu-l că vrea să ierneze la ţară, iar 
după datină ar avea nevoie de ceva bucate pentru ieniceri și zece mii de 
forinţi. Solii găsiră poarta palatului încuiată. Oştenii de pază îi înștiinţară că 
domnul nu se află în Bucureşti. 

— Se ascunde, câinele, între zidurile palatului, strigă Ibrahim. Te dibui 
eu, pui de năpârcă! 

Porni spre palat într-o vizită, chipurile de prietenie, în fruntea a două 
mii de ieniceri. Trecând prin oraş se purtă binevoitor. Într-o piaţă aruncă din 
mers câteva monede de aur pentru miluirea săracilor. Când află că palatul e 
cu adevărat pustiu de domn şi de oșteni, turbă de mânie, dar își ascunse cu 
grijă supărarea sub un zâmbet plin de bunătate. La ieşirea din oraș îl 
întâmpinară Cae Indru dimpreună cu câţiva boieri. 

— Alah să fie cu tine, Ibrahim! îl salută Cae. 

— Şi cu voi, prieteni! Oare preaînțeleptul domn al Ţării Româneşti 
poposeşte cumva la Târgovişte? Alah să-l ţină în pace! 

— Da” de unde, luminăţia-ta?! Mihai-vodă poposeşte în tabăra de la 
mănăstirea Sfinţii Petru și Pavel. E foarte aproape de aici. 

— Aţi pus tabără de iarnă afară din oraș? se miră emirul. 

— E loc mai mult acolo pentru cei zece mii de oșteni. 

— Zece mii? se încruntă Ibrahim. De ce atât de mare oaste? 

Avem știință, luminăţia-ta, că la primăvară măritul vizir Sinan-pașa va 
pomi luptă mare cu Apusul. Ca supuși vrednici, ne-am gândit să intrăm 
atunci cu oștirea sub comanda marelui-vizir. Dar despre asta îți va da mai 
multe lămuriri domnul Ţării Româneşti. Văzând oastea luminăţiei-tale, ne-a 
poruncit să-ți prindem calea și să te poftim degrabă în tabăra noastră. 

„Nu are el zece mii de oșteni, gândi Ibrahim, dar până aflu numărul lor 
nu mă încumet la nimic.” 

— Să mergem! răspunse brusc, lepădând ienicerii și păstrând lângă el 
cincizeci de suitaşi. 

Mihai-vodă și Ibrahim se întâlniră într-o odaie nu prea mare din 
clădirea mănăstirii. În sobele mari ardea un foc vesel, dând odăii o 


atmosferă calmă, prietenoasă. Luară loc unul în fața celuilalt, în nişte jilțuri 
înalte și moi. 

— Ai mulți oșteni, observă Ibrahim. 

— Și mulţi dușmani, luminăţia-ta. 

— Pe timp de iarnă, nimeni nu se încumetă la război. 

— Asta m-am gândit şi eu, zâmbi vodă. Dacă îi slobod pe la casele lor, 
în primăvară nu mai am putinţa să-i adun, din lipsă de bani. S-ar putea să 
fac rost peste iarnă de ceva bani, dar acum nu am destui galbeni să le dau 
lefile din urmă. Dacă nu-i plătesc, la primăvară nu mai pun mâna pe ei. 

— Mâine îţi trimit banii de care ai trebuinţă, promise emirul. Nu se cade 
să ţii în leafă pe timp de iarnă atâta armată. Ea apasă greu vistieria ţării. Te 
poftesc mai pe seară în tabăra mea, să facem socotelile. 

„Să poftești pe mutu! gândi vodă reţinându-şi un zâmbet. Mâine pe 
vremea asta aş fi dincolo de Dunăre, cu căpăţâna în fundul unui sac. Lasă, 
că ai să vezi tu la noapte pe dracu'.” 

— În astă-seară nu am putință, răspunse Mihai. Unele lucrări grabnice 
mă opresc aici. Dar dacă luminăţia-ta m-ar pofti mâine la prânz, ar fi multă 
cinstire pentru mine. 

Ibrahim aprobă bucuros, gândindu-se că mâine la prânz îşi va rândui 
ienicerii pe picior de plecare. ÎL va prinde pe Mihai și, până să afle românii, 
se va adăposti cu domnul ghiaur în cetatea Giurgiului. 

Înnoptase de mult. Peste Bucureşti se abătu o pală de vânt călduţ, ca un 
protest împotriva iernii. Pe cerul închis multe nopţi la rând apărură ici-colo 
câteva stele. În curtea bisericii Bunavestire se statornicise liniştea. Biserica 
fusese ridicată cu câţiva ani înainte, în curtea palatului doamnei Mavrotidis, 
acea grecoaică văduvă și evlavioasă care de la mila proniei cerești ținuse 
vreo trei sau patru bărbaţi cu binecuvântare și încă vreo doi sau trei păstraţi 
în rezervă pentru unele cazuri de trebuință. Gurile rele spuneau că 
grecoaiaca îşi otrăvise primul soţ. Că unchiașul acela — care să tot fi avut 
cam la optzeci de ani se dovedise cam muieratic. Gurile rele mai spuneau că 
doamna Mavrotidis era în al douăzeci și cincilea an al vieţii şi se prezenta 
grozav de frumoasă şi nurlie. Aflând despre unchiașul ei că se cam abate pe 
la unele văduvioare de prin împrejurimi, tânăra femeie îşi otrăvise soţul 
într-un moment de gelozie și luase drumul către Dunăre. De atunci nu se 
mai auzise nimic despre ea. Palatul, rămas cu multă mobilă scumpă, 
înconjurat de ziduri puternice, slujise în vremea din urmă ca loc de popas 
sau de iernare unor trupe de ieniceri. 


E.mirul Ibrahim dormea liniștit în patul frumoasei grecoaice, fără să 
viseze măcar la primejdia în care se afla. Odăile multe şi biserica adăpostiră 
pe cei mai mulți dintre ieniceri. lar cei care nu încăpură în numeroasele odăi 
ocupară cămăruţele foştilor slujitori. Pe la colţuri de curte se rânduiseră 
străji. Tunurile rămaseră dincolo de ziduri, așezate în poziţie de luptă. Alte 
tunuri fură așezate în fața porţilor grele, gata să sloboadă foc în caz de atac 
al românilor. 

În spatele palatului se întindea până departe o pădure cu copacii rari şi 
cu tufăriș mult. Spre dreapta, zidurile palatului coborau până la malul 
Dâmboviţei. Apa, care prinsese înainte cu câteva zile o pojghiță subţire de 
gheaţă, curgea liniştită, atingând zidurile de piatră cu clipocit lin. Câteva 
tufe cu rădăcinile ieşite dintre pietrele zidurilor își aplecau mult crengile 
crude, mângâind apa. 

Trecuse de miezul nopţii. Gărzile turceşti se schimbaseră de mult. 
Vântul se mai înteţise şi făcea să geamă pădurea. Cae Indru se ridică de sub 
o tufă. Apa Dâmboviţei îi ajungea până la genunchi. Mișcându-se, îl călcă 
zdravăn pe Costache Caravană. Vînătorul îşi înăbuși o înjurătură și se gândi 
nu tocmai satisfăcut: „Dacă m-ar vedea Zambilica în ce nămol şi apăraie am 
ajuns, s-ar îmbolnăvi de inimă rea. S-ar putea să mai fie prin apa asta nişte 
lipitori mari cât iataganele. Parcă e mare lucru să se urce pe mine câteva? 
Astea se bagă pe unde nici nu crezi şi îți sug sângele și te vlăguiesc. Poate 
că am niţel noroc. Acum, la sfârșit de noiembrie, or fi intrat și ele la iernat. 
Pe urmă, nu se ştie dacă văd ele noaptea prin apă.” 

Cae îl izbi cu cotul. De frica lipitorilor, începuse să bombăne. Mai 
şezură un timp nemișcaţi. Numai vântul se auzea. La câţiva paşi de ei se 
afla o gură de canal ca o mică peşteră săpată în zid. Cae se aplecă spre canal 
şi-i pipăi pereţii. Caravană nu putea trece pe acolo. Pereţii erau prea 
apropiaţi. Rămânea să străbată singur drumul acela, care ducea probabil 
undeva în subsolul palatului. Un zidar care lucrase cândva la acea 
canalizare spusese că pe acolo se poate ajunge în palat cu oarecare ușurință. 
De reuşita lui Cae depindea întreaga acţiune din noaptea aceea. Canalul nu 
mai fusese folosit de multă vreme. Pereţii lui erau uscați. Tânărul judecă 
mult înainte de a se face nevăzut pe drumul acela neobișnuit. Dacă întâlnea 
surpături pe canal, era nevoit să se întoarcă. Se mai putea întâmpla să 
nimerească într-o bucătărie sau într-o baie. lar acelea să fie ocupate de turcii 
care se odihneau la asemenea vreme. Sau se putea ca întreg canalul să se 
termine undeva cu niște tuburi mult prea înguste pentru un loc de trecere. 


Zidarul de la care luase informaţii spusese că nu mai știe dacă se mai 
făcuseră ceva lucrări la canalizarea veche. Timpul era preţios. Îi şopti lui 
Caravană să se întoarcă în pădure şi să aştepte la locul de unde plecaseră. 
Intră în canal cu oarecare greutate şi începu să se târască. Umerii lui 
ştergeau pereţii. Cloaţele de cărămidă îi juleau mâinile. Pe măsură ce 
înainta, duhoarea era de nesuportat. În unele locuri trebuia să-şi adune mult 
umerii. Ajunse curând la o ramificație. Două canale ceva mai înguste se 
continuau în dreapta şi stânga. Își urmă drumul constatând cu necaz că 
pereţii deveniseră ceva mai strâmţi. I se păru o veșnicie de când se târa pe 
drumul acela. Fruntea lui se izbi de un zid. Tresări speriat, bănuind o 
prăbușire mai veche care-i stăvilea drumul. Dar mâna care pipăia nu mai 
simţi zidul. Se ridică în picioare. Săltă mâinile deasupra capului, fără să dea 
de un acoperiş. Pereţii din jur erau alunecoși. Începu să pipăie fiecare palmă 
de perete. Întâlni o nouă gaură de canal, ridicată ceva mai sus. Se strecură 
pe ea şi-şi continuă drumul târâș. Undeva în faţa lui întunericul părea ceva 
mai slab. O rază de speranţă încolţi în inima tânărului. Îşi îndoi sforțările şi 
nu mai luă în seamă unele zgârieturi. Ajunse, curând, într-un nou cămin. 
Deasupra lui se zărea cerul. Un cer întunecos și aspru. Pereţii căminului 
erau din cărămidă, pe care se formase cu timpul o pojghiță de mușchi 
alunecos. Un om îndemânatic ar fi putut să se caţere pe el cu oarecare 
greutate, mai ales că adâncimea lui nu depășea două staturi de om. Prinse în 
palmă o ieșitură a zidului, cătă sprijin pentru picioare și înaintă cu multă 
precauţie. Afară, vântul cânta subţire în crengile copacilor. Cae Indru ieşi în 
dreptul unei foste bucătării. 'Tufele mari, crescute în neorânduială, îl 
adăpostiră curând. Pe zidurile înalte nu se auzea zgomot de pași. Străjile 
dormeau cu siguranţă în apărătorile de cărămidă. Sub şoproanele lungi, caii 
nu-și aflau astâmpăr. La unele ferestre se vedeau lumini palide. Tânărul se 
mișcă repede de lângă zidurile palatului. I se părea că se despărţise de 
Caravană cu cine ştie câte ceasuri înainte. Ochii lui ageri se obişnuiră iute 
cu întunericul de afară. Trecu de un nou colţ al masivei clădiri. Spre dreapta 
se vedea destul de lămurit o arcadă, pe sub care înainta o cărare până la un 
bazin cu apă. Ocoli bazinul. Portiţa de fier din zidul împrejmuitor trebuia să 
fie prin apropiere. Dacă nu se aflau străji în locul acela, însemna să aibă 
noroc din plin. Se lăsă totuşi la pământ și se târî spre zid. La cel mult 
douăzeci de pași în faţa lui, doi oameni ședeau de vorbă. Erau străjile 
turceşti care păzeau uşa aceea dosnică. Acoperit de tufele dese, înaintă cu 
multă bagare de seamă. Îl mai despărțeau cel mult zece pași. Trase din teacă 


două dintre faimoasele sale cuțite, dar nu îndrăzni să le arunce. Un strigăt ar 
fi fost de-ajuns pentru a ridica tot palatul în picioare. Nu se așteptase la 
asemenea ghinion. Dacă turcii ar fi pus o singură strajă acolo, treaba s-ar fi 
rezumat la o simplă joacă pentru el. Timpul se scurgea repede. Trebuia să se 
grăbească. Luă de pe jos un bulgăre de pământ și-l aruncă în zid, ceva mai 
încolo. Turcii se opriră din vorbă. Spera că, alarmat de zgomot, va porni 
numai unul în direcţia aceea. Dar, spre necazul lui, cele două străji merseră 
împreună. Abia se depărtară cei doi, când îi încolţi în minte un plan nou. 
Lângă uşă se afla o adâncitură. Din câteva salturi, își găsi adăpost acolo. 
Străjile reveniră. Erau în dreptul lui la cel mult un pas. Tânărul prinse câte 
un cuţit în fiecare mână. Cele două străji se schimbau de pe un picior pe 
celălalt. O clipă, se întoarseră cu spatele spre zid. Era clipa pe care o 
aşteptase Cae. Făcu un salt. Braţele lui loviră aproape în același timp. Unul 
dintre cei doi gemu puternic, dar geamătul se pierdu în foșnetul vântului. 

De-a curmezișul ușii se afla un drug mare de fier, prins în niște inele 
fixate în zid. Trase drugul fără multe eforturi, semn că prin uşa aceea se mai 
umblase chiar de curând. Scoase din buzunar o cheie grea, de formă 
ciudată, cu trei colțuri. Broasca alunecă, scrâșnind uşor. Deschise ușa şi se 
strecură afară, aproape de malul Dâmboviţei. O cărăruie pe care nu o 
observase mai devreme ducea pe lângă zidul împrejmuitor, direct în pădure. 
Caravană aștepta ascuns în întunericul primilor copaci. Undeva în depărtare 
cântau cocoșii dinspre ziuă. O mie de oșteni înarmaţi cu topoare scurte și 
grele pășeau pe vârful picioarelor în urma lui Cae Indru. 

Când se lumină de ziuă, întreaga oaste otomană trecuse pe sub 
topoarele româneşti. Mai rămăsese în viață doar comandantul, marele-emir 
Ibrahim. Acel conducător fălos, care visase că va duce cu el căpățâna lui 
vodă, chiar în ziua aceea. 

Căzură astfel în mâinile românilor cam la trei mii de cai, douăzeci de 
mii de galbeni, cincisprezece mii de forinţi, arme, nouă tunuri şi multe 
bagaje. Clucerul Ieremia Băicoianu îl duse pe emir la paltul domnesc, în 
faţa lui vodă. Ibrahim era îngrozit. Nu-și putea ierta greșeala de a nu fi pus 
mare pază în jurul palatului. Trufia îl nimicise. Încercă să-l sfideze pe 
domn, dar se vedea de departe că teama e mai puternică decât aerul pe care 
şi-l luase. 

— Ai să plăteşti cu viaţa, câine, pentru stricăciunea pe care ai făcut-o! 
se răsti el. Știi bine că sunt sfetnicul sultanului. 


— Va veni şi rândul stăpânului tău, răspunse domol vodă. Pregăteşte-te 
de moarte, Ibrahim! Roagă-te lui Alah al vostru pentru păcatele tale! 

Până în clipa acea sperase că Mihai-vodă nu va îndrăzni să-l omoare. 
Pe faţă i se aşternu o paloare ca de om care și-a pierdut respiraţia. Se uită 
împrejur, dar nu văzu feţe încruntate, ci calme, semn că nu se mai poate 
negocia nimic. Buzele începură să-i tremure. 

— Plătesc răscumpărare, bolborosi căzând în genunchi. Cincizeci de mii 
de galbeni. 

— Nu, Ibrahim! 

— O sută de mii. Sunt mai bogat decât marele-vizir. În două săptămâni 
aveţi banii. 

— Nu, Ibrahim! spuse vodă din nou. Pe voi v-a ajuns judecata. Aţi 
călcat numai prin grădinile vecinilor, fără milă, şi nu puteţi aștepta îndurare 
de la cei pe care i-aţi supus cu iataganele. 

— Am putea să facem un tratat de alianță. Puterea mea e mare la 
Constantinopol. 

— Știu, Ibrahim, dar la ce ne-ar folosi? Ţările mari nu au respectat 
niciodată tratatele cu țările mici. 

— Voi căpăta pentru tine domnia pe viaţă. 

— Mi-am luat-o singur. 

— Și nu mai există altă scăpare? 

— Nu, Ibrahim! Nimic din viaţa ta nu îţi asigură dreptul la milă. 

— Dar sunteţi nebuni de legat! Cu ce vă ridicaţi voi împotriva noastră? 
Cu o mînă de oșteni? Adunaţi-vă minţile până nu e prea târziu! Ce va mai 
rămâne din Țara Românească la primăvară? 

— Nu ne duce grija! Voi nu mai ştiţi de mult să vă bateţi! 

Gărzile îl târâră afară. Se isprăvise cu al treilea hop. 

La 28 noiembrie 1594, oaspeţi de seamă fură primiţi în castelul din 
Obreja. Contele Beckembauer dimpreună cu Stela făcură onorurile de gazde 
lui Sigismund Báthory. Tânărul principe intră în castel urmat de cea mai 
strălucitoare suită a Transilvaniei, din care nu lipseau cancelarul Ștefan 
Iojica, Gáspár Kornis comandantul armelor ardelene, Ştefan Bocskai 
unchiul principelui, contele Teleki, baronul Ștefan de Zerind și acel vestit 
călugăr iezuit Carrillo, despre care se ştia că e împuternicit să se amestece 
în toate treburile de seamă a principatului. 

Tânărul Sigismund, îmbrăcat într-un costum de mătase albă, peste care 
purta o pelerină de aceeași culoare, căptușită cu piei mărunte, nu se 
împodobise potrivit timpului rece și ploios, dar știa că albul îl prinde de 
minune. Înalt şi subţire, cu faţa măslinie parcă bronzată, cu fruntea largă, cu 
ochii strălucitori, inteligenţi, făcea parte dintre acei tineri care plac de la 
prima vedere. Doar glasul lui puţin strident contrasta oarecum cu înfățișarea 
plăcută. 

— Te vedeam rar la curtea noastră, conte, spuse principele. Iar tânăra 
contesă nu ne-a dat până acum prilejul să-i admirăm frumuseţea. 

— Cred că dragostea față de stăpân nu se măsoară prin numărul 
vizitelor, se înclină îndrăzeţ Beckembauer. 

— Bun răspuns, domnule! râse Sigismund. Mă conving din nou că eşti 
un om de spirit. Asta în ceea ce te priveşte pe domnia-ta, pe care te-am 
văzut la curte în câteva rânduri. Dar ce va răspunde contesa? Știu că nu am 
avut plăcerea s-o vedem până acum. Oare ne-a mers un nume rău prin 
aceste locuri? 

Se întoarse către Stela cu un gest iute, încercând să braveze timiditatea 
pe care o simţea în fața unei femei frumoase. 

Fata zâmbi abia perceptibil. 

— Știu că măria-ta iubeşti mai mult armele și nu ai fi avut ochi pentru o 
biată copilă ca mine. 

Sigismund se încruntă o clipă, gândindu-se că Stela făcuse aluzie la 
presupusa lui impotenţă. Gurile rele șopteau că nimeni n-ar fi avut știință că 
principele s-a culcat cu vreo femeie. Dar norul de pe fruntea lui Bâthory 
trecu la fel de repede cum venise. În glasul şi în ochii ei nu se putea citi 
decât sinceritate. 


— Aţi auzit, domnilor? râse principele. Cea mai frumoasă fată a 
Transilvaniei se numește pe sine o biată copilă. Pe toţi dracii! E prima 
noastră frumuseţe! 

— A doua, măria-ta! Spuse Bocskai rece. Prima e principesa! 

— Ah, da! se încruntă principele. Într-adevăr, principesa e cea mai 
bogată! 

Fu un moment penibil, pe care cancelarul, cu obișnuitul lui tact, îl 
înlărură iute, obținând o privire de recunoștință din partea lui Sigismund. 

— Nu vi se pare, măria-ta, că domnul conte Teleki e cusut la gură? 

Se porni un hohot de râs. lar contele, care nu mai roșşise de pe la 
cincisprezece ani, se pomeni că-i ard obrajii. 

— Aşa e, conte! se miră principele. 'Ți-au dispărut vorbele de duh de 
cum ai intrat în Obreja. Oare dragostea face casă bună cu pierderea 
graiului? 

— Lucrurile se arată mai grave, zâmbi contele. Se pare că mi-am 
pierdut capul. 

— Ce spui, contesă, de nenorocirea asta? se întoarse principele 
insinuant către Stela. 

— Cred că domnul conte l-a pierdut de multe ori. Nu-i va fi greu să-l 
regăsească. 

Se stârni un hohot mare de râs. Numai Sigismund rămase îngândurat. 
La aluziile lui aproape directe, fata răspunsese cu un refuz delicat, cum 
numai lojica ar fi fost în stare. Contele Teleki simţi un junghi în inimă. Stela 
îi reproșase cu multă delicateţe trecutul lui presărat cu femei. Nu avea 
încredere în el. Cel puţin, aşa putea deduce din vorbele ei. De fapt, nici el 
nu crezuse vreodată că s-ar putea îndrăgosti cu adevărat. Acum se purta ca 
un băieţaş abia trecut de vârsta copilăriei. Nu îndrăznise să ceară mâna 
Stelei. Îl rugase pe principe s-o facă în numele lui, sperând că asemenea 
protecţie înaltă îl va ajuta. 

Principele îi ghici gândurile și făcu o nouă încercare ceva mai directă: 

— Nu crezi, contesă, că l-ai putea ajuta? 

Stela îl privi limpede cu ochii ei cenuşii ca oţelul. Iar în cuvintele ei nu 
se simţi nici cea mai uşoară urmă de ironie. 

— Ba da! ÎI voi ajuta cu plăcere pe domnul conte, dar căutările cer timp 
îndelungat. Uneori, mai mult decât 

ne închipuim. 


Răspunsul ei era în doi peri. Totuşi, contele se mulțumi cu acesta și 
puse capăt discuţiei prin răspunsul lui: 

— Voi aştepta. 

Discuţiile trecură pe alte făgașuri, spre bucuria celor de față, care 
şezuseră încordaţi cât durase peţitul. 

— Avem ştiri noi din Țara Românească, zise principele, satisfăcut. 
Oastea noastră a făcut mari stricăciuni turcilor. În trei bătălii, sultanul a 
pierdut peste opt mii de oameni, numai oaste aleasă. De la noi s-au petrecut 
doar vreo două sute de oșteni. Albert Kirâly lucrează bine pentru noi. 

Iojica îl afurisi în gând pe principe, observând că acesta nu pomeneşte 
o vorbă despre Mihai-vodă şi despre vitejii lui. Apoi văzând că Sigismund îi 
trage înainte cu asemenea gogoşi, se hotărî să intervină: 

— Oșştile noastre au fost binevenite după măcelul de la Bucureşti, 
măria-ta. 

— Care măcel? se interesă Beckembauer. 

Iojica îl privi mirat. Se răzgândi. Ştirea nu avusese timp să ajungă. 

— În cetatea Bucureştilor se aflau vreo două mii și ceva de ieniceri. 
Mihai-vodă i-a păcălit promiţându-le ceva bani şi i-a atras la vistierie pe 
toți. Românii au încuiat porţile, au pus foc palatului vistieriei şi au bătut-o 
cu tunurile. Nu a mai rămas în viaţă nici unul dintre ieniceri. Acesta a fost 
primul semnal de revoltă împotriva turcilor. La câteva zile după măcelul de 
la București, Mihai-vodă şi-a unit oastea cu cei o mie șapte sute de oameni 
conduşi de Albert Kirâly şi a atacat cetatea Giurgiului. S-a făcut victorie 
mare la Giurgiu. Oştile de acolo au trecut pe sub săbiile creştine. Domnul 
Ţării Româneşti s-a întors de la Giurgiu tocmai la vreme. Emirul Ibrahim 
venea către Bucureşti cu două mii de ieniceri. Avem ştire proaspătă că o mie 
de oșteni de ai lui Mihai-vodă au răpus întreaga oaste condusă de Ibrahim. 

Se auzi un murmur de neîncredere. Cancelarul se prefăcu a nu observa 
şi-şi continuă povestirea. 

— Ibrahim s-a încuiat peste noapte în palatul unei grecoaice, aflat în 
afara zidurilor cetăţii. Românii i-au surprins în timpul nopţii şi i-au tăiat 
până la unul. Se crede că Ibrahim ar fi promis domnului o sută de mii de 
galbeni în schimbul vieţii sale. lar domnul a respins asemenea târg. Meritul 
de seamă este al domnului Ţării Românești, dar tot din acele înștiințări 
sigure aflăm că cele trei bătălii au fost câştigate prin iscusința unor viteji pe 
a căror viață noi am pus plată în aur. E vorba de Cae Indru, Costache 
Caravană, Chirilă Zece Cuţite, Ducu cel Iute, Niţă Praștie și Petrache cel 


Mic. Se spune că acești oameni fac izbândă cât o oaste întreagă. lată, măria- 
ta, că Mihai-vodă s-a înconjurat de luptători pe care ar fi încântat să-i aibă 
oricare dintre domnii Europei. 

— Sunt nişte lotri! spuse cu dispreţ Sigismund. 

— Asta afirmă duşmanii lor. Şi au destui. Cine ar putea să-i învinuiască 
de tâlhărie? Despre Cae Indru s-a spus că e tâlhar la drumul mare, dar 
nimeni nu s-a plâns că i-ar fi luat punga. Să nu ne luăm după simple 
scorneli, măria-ta. 

— Lumea vorbeşte, interveni Bocskai. Şi nu prea iese fum de unde nu e 
foc. 

— Numai despre oamenii de seamă vorbeşte lumea. Despre principele 
nostru s-a spus că ar fi în legătură cu acel bandit numit Kunzli. Că de aici se 
trage averea lui. Despre domnia-ta, domnule Bocskai, se vorbeşte că 
urmărești scaunul principatului. Despre mine se spune că sunt omul turcilor 
şi că numai pe faţă mă interesez de o alianţă cu creştinii. 

— Eşti bine informat! râse principele. 

— Altfel nu aş putea fi cancelarul măriei-tale. 

Răspunsul îi plăcu mult lui Báthory, ceea ce-l făcu mai binevoitor. 

— Parcă spuneai ceva despre acei vânători. Continuă, domnule! 

— Domnul cancelar are totdeauna o vorbă bună pentru acei vânători, 
insinuă cu răutate prost ascunsă Gáspár Kornis. 

Cancelarul îl privi blând. Ştia unde bate Kornis. Dușmănia lor era 
veche şi bine ascunsă. 

— Așa e! zise mirat principele. Le acorzi prea multă atenție, domnule 
cancelar. Ai putea să răspunzi la insinuarea lui Kornis? 

— Am răspuns mai devreme. lar ca om de stat aş mai adăuga doar că nu 
aş merita să mă număr printre slujitorii voştri dacă mi-ar lipsi însuşirea de a 
cunoaște oamenii care ne fac mare trebuinţă. 

— Crezi că ar fi fost bună pentru noi prietenia acelor vânători? 

— Eu nu am dreptul să cred. Sunt sigur. Și mai ştiu că ne-am putea lipsi 
de jumătate din oastea Transilvaniei, pe care o conduce cu atâta pricepere 
domnul Kornis, dacă i-am avea prieteni. 

— Până azi nu am mai auzit asemenea lucruri, mârâi Kornis. 

— Rău, domnule comandant! Ca soldat, ar trebui să le auzi. 

— Poate că ar fi bine să le acordăm iertare, spuse Sigismund. 

— Nu iertare, măria-ta! Noi ar trebui să le cerem iertare pentru prigoana 
pe care am făcut-o asupra lor. 


Principele se încruntă aprig. 

— Ai întrecut măsura, domnule cancelar! Principele Transilvaniei să 
ceară iertare unor coate-goale? Unor vântură-lume? Haida-de! 

— Se pare că ai uitat că îi vorbeşti principelui nostru, puse Kornis paie 
peste focul care era gata să izbucnească. 

— Nu principele, măria-ta! răspunse calm cancelarul, fără să ia în 
seamă vorbele comandantului. Se poate găsi o cale. lar domnul Ţării 
Româneşti nu s-a sfiit să-l sărute pe Cae Indru, de faţă cu întreaga oştire. 

— Să le dăm niște bani, propuse Báthory. 

— Vânătorii nu lucrează pe plată. Acel Perisini despre care avem știre 
că urmărea să apuce scaunul de domnie al Ţării Românești le-a promis 
unsprezece mii de galbeni pe an pentru fiecare dintre ei dacă vor intra în 
slujba lui. 

Cei de față scăpară o exclamaţie. 

— Trebuie să fie foarte bogaţi dacă au respins asemenea sumă. 

— În afară de caii, de armele lor şi de îmbrăcămintea de pe ei nu au 
nimic. 

— Grozav! se entuziasmă principele. Cu siguranță că sunt nebuni. 

— Măria-ta, spuse grav cancelarul, la 15 noiembrie l-ai trimis pe 
domnul Kornis cu oaste mare să bată cetatea Oradiei și să-i alunge pe turci. 
S-a întors fără izbândă — și nu s-a luptat rău. Dacă îi avea cu el pe acei 
nebuni, lua Oradea cu numai jumătate din oastea care l-a însoţit. 

Se auzi o exclamaţie de uimire, dar toţi ştiau că lojica nu vorbea 
niciodată prăpăstii. Iar principele intui că nu i-ar susține cu atâta căldură pe 
acei oameni dacă nu ar urmări un scop de mărirea puterii Transilvaniei. 

— Ducu cel Iute l-a omorât pe contele Bindâsz! strigă Kornis. Un 
spadasin ca el nu mai găsești în tot principatul. 

— Și nici pramatie ca el, răspunse tăios lojica. 

— A fost, totuşi, un omor. 

— Nu! Luptă cinstită cu sabia. Nu prea eşti bine informat, domnule 
comandant. 

— Chirilă Zece Cuţite i-a omorât pe solii turcilor chiar în Alba-Iulia. 

— lar turcii au ars un sat de munteni din Ţara Românească. 

— Costache Caravană l-a jefuit pe principe de treizeci și opt de ocale de 
aur. A lăsat chiar o scrisoare, prin care ne dă de ştire. N-o să zici că nu e 
adevărat. 


— Domnule Kornis, scrisul nu dovedeşte nimic. Scrisoarea o putem 
pune pe numele lui Caravană eu sau dumneata, sau Kunsli. Iar dacă ar fi 
adevărat, nu i-am putea reproşa nimic. Era hăituit de oamenii noștri pe 
nedrept şi putea să pună la cale o răzbunare măruntă. 

— Treizeci și opt de ocale sunt o răzbunare mică? Haida-de! 

— Destul, domnilor! interveni Sigismund cu blândeţe. La 18 decembrie 
vom da un bal la curtea noastră din Alba-lulia. Principele Transilvaniei îi 
pofteşte pe vânători la balul acela. 

Faţa lui lojica era de nepătruns. Obţinuse o victorie de dragul lui Indru. 
Pe de altă parte, vânătorii, având mână liberă pe aceste meleaguri, ar fi 
putut lucra mai bine în folosul românilor. Ştiindu-l pe principe cât de ușor 
se încinge şi că moare de curiozitate să-i cunoască pe vânători, spuse 
prefăcut: 

— Măria-ta, s-ar putea ca acei domni să respingă nobila voastră 
invitaţie. 

— Pe toţi dracii! se înfurie pricipele. Ia măsuri, domnule cancelar, să nu 
se întâmple una ca asta! Scoate-i de sub urmărirea legilor noastre! Arată-ţi 
cunoscuta dumitale dibăcie! 

— Voi lua toate măsurile, se înclină cancelarul. 

— Ah, măria-ta! zâmbi ciudat Kornis. Când e vorba de interesele 
domnului lojica, se vor lua cu siguranţă toate măsurile. 

— Eşti nedrept, comandante! se răsti Sigismund. Ochii lui aruncau 
văpăi de mânie. Ar trebui întâi domnia-ta să te bucuri cunoscând asemenea 
viteji. Nu-mi plac slujitorii care în afara unei dușmănii rău ascunse nu mai 
vor să ştie de nimic. Dacă aceşti oameni nu-ţi plac domniei-tale, îi plac 
principelui. Căpitanul nostru, domnul Albert Kirâly, îi laudă pe vânători 
chiar mai mult decât o face domnul cancelar. Ei bine, comandante, ard de 
dorinţa să-i cunosc. Domnia-ta ştii cum a fost cucerit palatul în care se 
odihneau cei două mii trei sute de ieniceri ai emirului Ibrahim? Nu știi. Un 
singur om a descuiat porţile. Omul acela e Cae Indru. Aud că e voinic şi cu 
ochii limpezi ca un răsărit de soare. Că e şiret ca vulpea când pleacă la 
vânat. Că e iute ca șoimul. Că la Giurgiu s-a aruncat în faţa lui Mihai-vodă, 
apărându-l de lovitura unui topor. Și puţin a lipsit să nu-și piardă viaţa. Ei 
bine, domnule Kornis, câți dintre oamenii mei și-ar pune viaţa în pericol 
pentru mine? 

Comandantul armatelor ardelene plecă ochii, stăpânindu-și mânia. 
Pierduse și această dispută cu lojica, dar se gândi că cine va râde la urmă va 


râde mai bine. Principele se înflăcăra iute, dar se şi schimba iute. Va avea 
grijă el ca la 18 decembrie vânătorii să fie arestaţi chiar din ordinul 
principelui. 

Sigismund se întoarse către tânăra castelană. Faţa lui îşi recăpătase 
limpezimea obișnuită. Îi zâmbi fetei cu multă bunătate. Stela răspunse la 
zâmbet coborând ușor frumoasele ei gene și înclinându-se cu grație. 
Privirea tânărului principe stărui îndelung asupra ei. Se reculese brusc, 
parcă trezit dintr-un somn. Glasul lui suna atât de straniu, încât contele 
Teleki tresări înmărmurit. 

— Contesă Beckembauer, principele vostru vă poftește la balul din 18 
decembrie. 

Înalţii oaspeţi plecară. Contele Teleki și baronul Ștefan de Zerind se 
răzlețiră de suita principelui. Călăreau domol prin pădurea de dincolo de 
Mureş. Pe faţa contelui stăruia când fericire, când nesiguranţă. 

— lată-te pe jumătate logodit, spuse Zerind. 

— Din păcate, numai pe jumătate, râse aspru Teleki. 

— Crezi că faci o afacere bună? 

— Nu o afacere, prietene. Iubesc. 

— Cu atât mai rău pentru tine. Mi-am amintit cine e contele Hans 
Beckembauer. 

— Și eu ştiu. E un băiat adorabil. 

— Poate că vrei să spui, o lichea. 

Teleki se întoarse ca mușcat de șarpe. 

— De Zerind, măsoară-ţi vorbele! Nu mă face să uit că suntem prieteni. 

Baronul zâmbi calm, jucându-se ușor cu cravaşa. 

— Tocmai pentru că suntem prieteni, vreau să-ţi deschid ochii. 
Beckembauer nu e conte. Se numește Ion Cristu. L-am întâlnit la 
Constantinopol, unde susţinea interesele lui Mihai-vodă. 

— Minţi! 

Faţa lui Teleki era albă ca varul. 

— Ştii că nu am obiceiul. Contesa Beckembauer o fi o biată femeie de 
rând. 

— Ea o femeie de rând? Dar eu nu merit să-i fiu nici măcar slujitor. Ai 
mai spus cuiva lucrul acesta? 

— Nimănui. 

În primul moment, contele se gândi să-l taie cu sabia pe Zerind. Să 
ducă taina cu el în mormânt. Firea lui bună învinse. 


— Ascultă, poţi păstra o taină? 

— Pot, dar tot se va descoperi până la urmă. S-ar putea să sfârșească 
amândoi în lanţuri sau chiar mai rău. 

— Nu se va descoperi nimic. Am să-i iau pe... cum ai zis că-l cheamă 
pe Beckembauer? 

— Ion Cristu. 

— Am să-l iau pe Cristu cu mine, departe de aici. El îmi va fi frate, 
prieten și cumnat, iar Stela — cea mai fermecătoare soție. 

— Cine ştie ce trecut are această Stela Cristu?! zâmbi cu înţeles 
baronul. S-ar putea să te căieşti dacă vei fi pripit. 

— Ascultă, Zerind! Te pricepi la femei cum mă pricep eu să cânt 
popeşte. Pe urmă, să nu uiţi un lucru: Ion și Stela sunt oameni cu multă 
învăţătură. lar Mihai-vodă nu şi-ar fi încredințat interesele de la 
Constantinopol pe mâna oricui. Cred că numai unele interese politice l-au 
făcut să vină aici sub nume de împrumut. Pe mine chestiunile politice nu 
mă interesează. Jură că ai să păstrezi taina! 

— Jur când vrei, dar am o rugăminte! 

— Spune-o! 

— Tu ai un castel frumos lângă Dej. Aerul de acolo mi-ar face bine. 

— E al tău! Jură! 

— Lângă Baia-Mare ai douăzeci de mii de iugăre de pământ arabil şi un 
castel care ar trebui reparat. Îmi plac locurile acelea. 

Contele Teleki tresări şi răspunse în scârbă: 

— Sunt ale tale! Jură! 

— Lângă Haţeg ai o crescătorie de cai. 

— Altceva? întrebă Teleki cu o notă joasă în glas, pe care celălalt nu o 
remarcă. 

— Am o datorie de trei mii de ducați. 

Teleki simţi în tot corpul un moment de sfârșeală. Își privi prietenul cu 
anumită obidă, dar nu întâlni decât un surâs batjocoritor. „Doamne, gândi 
tânărul, în ce și în cine să mai cred?” Apoi spuse, aproape blând: 

— Te-am crezut prieten, Ștefan de Zerind. Acum îți cunosc sufletul de 
câine. Descalecă, domnule! 

Săbiile lor scânteiară printre copaci. Frunzele moarte parcă prindeau 
viață sub picioarele lor, împrăștiindu-se în vârtejuri. Zgomotul aspru al 
oțelului răsuna ciudat în pădurea tăcută. Umărul lui Teleki se roşi de sânge 
de la primul asalt. Era din vina lui, fiindcă se lăsase purtat numai de mânie. 


Pomi să lucreze metodic. Pe drumeagul din pădure se auzea tropot de cai. 
Călăreţii intrară în luminiș o clipă după ce Zerind se prăbuși cu pieptul 
străpuns. 

— Ce s-a întâmplat, domnule conte? întrebă un ofițer fără să-l observe 
pe Zerind. Principele ne-a trimis după domniile-voastre. Dorește să vă 
vorbească. Dar... pe sfânta Cecilia, domnul de Zerind horcăie! 

Alergă spre muribund și se aplecă asupra lui. 

— Mă auziţi, domnule de Zerind? Ce s-a întâmplat? 

— O mică neînțelegere cu Teleki, vorbi parcă teafăr acesta. Contele 
Be... Beckembauer nu e... Se întrerupse brusc și scoase un horcăit ușor. 
Sau mai bine zis un oftat. 

Teleki simţi că trebuie să facă ceva. Că trebuie să câștige timp. După 
unele semne, Zerind era pe ducă. Scoase un strigăt, iar corpul lui se 
rostogoli pe un maldăr de frunze. Ofiţerul sări către el. 

— Doamne sfinte, dar aici a fost un adevărat masacru! Ah, drace! Văd 
că umărul domnului conte s-a înroşit de-a binelea. Dacă e atinsă inima, s-a 
zis cu el. Hei, soldaţi! Apropiaţi-vă şi daţi-mi o mână de ajutor. 

Alergă din nou la Zerind şi se aplecă deasupra lui. Baronul nu mai 
răspunse. Era mort. Teleki bănui ce se petrece dincolo şi scoase un suspin 
de uşurare. Apoi avu o senzaţie de greață și-și pierdu cunoştinţa. O ștafetă 
porni în galop spre curtea princiară, cu ordine pentru felcer. Alaiul îşi urmă 
drumul tăcut. Principele își aminti de acei vânători. Pe fața lui se întipări un 
aer visător. Cancelarul ar fi dat mult să cunoască gândurile lui Sigismund și 
cu siguranţă că i-ar fi prins bine. Dar principele se feri de data aceasta să-și 
consulte sfetnicul. Simţea că va trece greu timpul până la 18 decembrie. Nu 
se gândise niciodată până atunci că i-ar face plăcere să-i cunoască pe 
vânători. Îi socotise mai mult nişte lotri. Dacă acei oameni erau cu adevărat 
atât de puternici, zău că meritau o oarecare atenție. „A sosit vremea să-mi 
întind stăpânirea până la Dunăre şi până la Nistru, gândi el. O voi face, 
chiar fără voia împăratului Rudolf şi a turcilor. Turcii trec prin unele 
momente grele. Războaiele din Asia le-au slăbit puterile. În primăvară vor 
porni război împotriva Moldovei şi a Țării Româneşti. Voi da ajutor 
românilor. Dacă vor birui printr-o minune românii, mă voi transforma din 
aliat în stăpân. lar dacă vor birui turcii, mă voi pune la adăpost, cerând 
ajutor împăratului. Pe vânători îi voi atrage de partea mea. Între un principe 
al Transilvaniei şi un biet domn al Ţării Românești, cred că vor avea destulă 
minte să facă o alegere care-i onorează. 


18 


Croitorul braşovean Izidor Cipai rămase înmărmurit pomenindu-se cu 
zece clienţi dintr-o dată. Nişte clienți nerăbdători care voiau să se îmbrace 
din cap și până în picioare în numai două zile. Zadarnic le explică el că nu 
ştie să facă pălării şi cizme. Că pelerinele și vestoanele și cămășile iau 
multă vreme de lucru. Năstruşnicii clienţi o ţineau una și bună că în două 
zile vor să aibă totul nou pe ei. Iar pentru a întări pretenţiile ce le aveau, 
trântiră pe masa de croitorie o pungă burdușită cu galbeni. 

Ultimul argument fiind din cale-afară de convingător, domnul Izidor 
dădu alarma pe la prieteni, pe la cunoscuţi, alergă cu picioarele lui scurte, 
transpiră, se certă cu lucrătorii lui și cu jumătate din meșterii Brașovului, iar 
a treia zi de dimineață se prezentă într-o casă din Schei. Îl urmau zece 
lucrători și furnizori, cu întreaga comandă, din care nu lipseau nici pintenii 
noi și nici penele din frumoasele pălării. Asemenea unui comandant de 
oaste, domnul Izidor Cipai se oprea în dreptul fiecăruia dintre darnicii lui 
clienţi, observând, corectând pe loc unele cusururi, admirând şi dând 
sfaturi. În faţa lui Caravană rămase multă vreme pe gânduri. Pantalonii 
clientului erau gata să crape, acoperind cu mare greutate picioarele ca 
butucii şi burta strânsă în sus ca o gușă, care se răsfăţase în vechii pantaloni. 
Folosind niște adaosuri de postav, Izidor Cipai reuşi să-și termine isprava cu 
toată lauda, iar la urmă nu se putu reţine: 

— Herr Caravană, purtăm sănătos nădragi extra! 

Dacă lucrurile se desfășuraseră binișor acolo unde fusese vorba de 
Costace Caravană, la Gălușcă Izidor transpiră de-a binelea, gândindu-se cu 
jale că e mai uşor de îmbrăcat un dovleac așezat în coadă decât asemenea 
specie de om. 

După două ceasuri, cei zece bărbaţi, împodobiţi cu tot ce găsise Izidor 
mai frumos în Brașov, încălecară pe caii lor odihniţi și sprinteni, urmându-și 
drumul spre Alba-Iulia. În frunte călărea Cae Indru. Vânt Sălbatic o luase 
înaintea celorlalți cai cu multe lungimi. Avea chef de goană îndrăcită și 
numai vorbele de mustrare ale tânărului îl mai domoleau din avântul pe care 
şi-l luase. Gălușcă, 'Toroipan şi Tufănel îşi loveau din vreme-n vreme săbiile 
cu palma plini de fală, cu toate că nu prea știau să umble cu ele. Se strigau 
unul pe altul subțiindu-și vocile şi se săltau în şa fioroșşi, spre hazul 
celorlalți. Dar dintre ei, cel mai al dracului se dovedi 'Tufănel, căruia îi 
venise cheful pe neaşteptate să-și schimbe numele. De fapt, la primul popas 


începu o adevărată țesătură de cuvinte prin care căuta să insinueze noul său 
nume. lar dacă ceilalți doi nu pricepură chiar pe loc, vina nu era în nici un 
caz a lui. 

— Hei, domnule Găluşcă! spuse cu voce groasă. Ești sigur că postavul 
hainelor noastre e de cea mai bună calitate? Hm! Să nu-mi spui mie Tufan 
dacă negustorul acela nu ne-a păcălit cu postavul. Simt cum mă apucă 
mânia acum, când aflu asemenea treabă. Te asigur, domnule Toroipan, 
spuse celuilalt tovarăș, că la întoarcerea mea de la domnul Sigismund 
Báthory, Izidor Cipai nu va mai scăpa de această sabie nici în gaură de 
şarpe. Am să-l înțep cu ea până când va cădea în genunchi şi-mi va spune 
cu lacrimi în ochi: „Domnule Tufan, iartă-mă!” Poate că atunci să mi se 
moaie inima şi să-i răspund: „Piei din faţa mea, secătură! Tufan nu-și spurcă 
mâinile cu tine.” Domnul Tufan, nobilul meu părinte, avea o vorbă: „Să-l 
ierţi, Tufan fiule, pe cel care ţi-o cere! Așa suntem noi cei din familia 
Tufan.” 

Auzind asemenea limbuţie, Toroipan nu se mai putu stăpâni și zbieră la 
el din toate puterile, încercând să-l oprească: 

— Bă, 'Tufănele, mai taci dracului din gură! Ce te-a apucat de turui ca o 
moară stricată? 

Ochii lui Tufănel scăpărară de mânie în faţa unei asemenea lipse de 
politeţe. Ar fi vrut să-i răspundă tăios. Cu niște cuvinte care să-l facă praf pe 
Toroipan și să-l pună pe gânduri pe prietenul Gălușcă, dar vorbele acelea 
mari şi frumoase nu-i veneau în minte, oricât se chinui el. Broboane de 
transpiraţie îi apărură pe frunte din cauza efortului, dar nu putu găsi decât 
un singur cuvânt, pe care îl pronunţă totuşi cu întreaga lui satisfacţie: 

— Herr. 

Toroipan îi urmări cu atenţie faţa chinuită şi se întrebă în gând: „Ce 
dracu” o fi având Tufănel?” Apoi, când nu găsi nici un răspuns, zise: 

— Ai spus ceva? 

— Am spus. Sigur că am spus. Am spus „herr”. 

— Herr? Ce dracu” mai e şi acesta, bă Tufănele? 

Tufănel îl privi de sus, dispreţuitor. O privire nimicitoare, care-l ului 
de-a binelea pe Toroipan. 

— Herr înseamnă „domnule” pe nemţeşte. De ce rabdă pământul niște 
oameni ca tine care nu-şi bat capul să înveţe măcar nemţeşte? Familia Tufan 
vorbeşte în casă trei sau patru limbi. Domnul Tufan-tatăl știe chiar mai 
multe. 


Toroipan cătă cu milă la prietenul lui, gândindu-se că s-a ţicnit de-a 
binelea de când cu sabia și cu ţoalele noi. Nici prin minte nu-i trecu unde 
bătea Tufănel. 

— Ia ascultă, bă 'Tufănele! o întoarse mânios. Ce tot mă iei pe mine cu 
Tufan în dreapta, Tufan în stânga? Ce, nu-l ştiu eu pe taică-tu? Pe nea 
Tufănel? Nu vindeţi voi linguri de lemn în piață la Zece Mese? Care limbi 
știți voi? 

Tufănel chibzui îndelung înainte de a-i răspunde, iar când simţi că şi-a 
adunat cele mai bune cuvinte, răspunse de sus: 

— Foarte adevărat, herr Toroipan! Familia mea a fost o familie de 
negustori. La poarta domnului Tufan-tatăl opreau cele mai arătoase trăsuri 
cu boierii care tratau cele mai de seamă afaceri la noi. 

— Auzi-l, Găluşcă, pe nebunu” ăsta ce îndrugă! strigă Toroipan 
crucindu-se. La care poartă, bă? Că voi nu aţi avut gard de când vă ştiu. 

Tufănel se ridică dintr-un salt. Duse mâna la pălărie, salută adânc și 
spuse: 

— Domnule Toroipan, va trebui să încrucișăm săbiile. Nimeni din 
familia Tufan nu ar putea ierta asemenea obrăznicie. În gardă, domnule! 

— Stai cuminte, bă! spuse domol Toroipan. Ce te-ai supărat? Nici nu 
ştim să ne batem cu săbiile. Dacă vrei cu ciomagul, e altă socoteală. 

— Nu, cu săbiile! 

— Eşti cam într-o ureche! Ce, vrei să ne scoatem ochii cu fierăraiele 
astea ascuţite? Nu mă bat nici în ruptul capului! 

— Bineee... nu ne batem! Dar recunoșşti că eu mă numesc Domnul 
Tufan? 

— Recunosc, Iufănele, dacă vrei tu. Parcă trebuie să faci atâta tărăboi! 

Tufănel se întoarse cu un aer trimfător. 

— Ai auzit, domnule Găluşcă? Recunoaşte. 

— Am auzit, domnule Tufan, răspunse Găluşcă, mai isteţ decât ei. 

Vânătorii poposiră către seară la hanul Butoiul Tămăduirii, aflat într- 
un colț de pădure nu tocmai departe de cetatea Sighișoarei. Afară începuse 
să plouă mărunt. În sufrageria mare a hanului ardea un foc vesel într-un 
cămin mare cât o cămară. Văzând că-i sosesc musafiri, hangiul înteţi focul. 
În jurul unei mese, câţiva soldaţi de-ai principelui își sorbeau vinul din 
carafe mari, vorbind zgomotos. Cae Indru îl recunoscu printre cei de la 
masă pe Baltazar și-și reţinu un zâmbet. Oșteanul tresări la rândul lui, iar 
după ce se foi o vreme se apropie timid și întrebă: 


— Înălțimea-ta, nu vă fie cu supărare, aveţi cumva o soră? 

Cae Indru răspunse cu bunătate: 

— Am. Am chiar mai multe. 

— Dar una frumoasă, cu părul niţel cărunt? Care zicea că e de neam 
mare și cu oala aia de vin... 

Cae se prefăcu a-l privi mirat, iar oşteanul simţi că se pierde cu totul. 

— Care zicea că nobilii... care am avut cinstea... 

— Vorbeşti de doamna Cociuban? 

Baltazar se lumină la faţă. 

— Chiar așa, înălțimea-voastră! Dacă o vedeţi, să-i spuneţi că eu..., 
adică domnul Baltazar, a avut cinstea să-i trimită... cele mai respectuoase 
omagii. 

— Îi spun, prietene, când mă întorc în Bucureşti. 

— Acolo stă doamna? 

— Acolo. 

Baltazar nu mai ştiu ce să întrebe. Sau poate știa, dar îi lipsea 
îndrăzneala. Salutând cam în doi peri, nesigur pe picioare, oşteanul se 
retrase între ai lui, gândindu-se că nu i-ar fi prea greu să facă un drum până 
în cetatea Bucureştilor cu prima ocazie care s-ar ivi. 

Hangiul nu era mai puţin surprins, dar trăgând cu urechea la discuţia 
dintre Cae şi Baltazar se lămuri iute. În privinţa lui Ducu nu fu prea surprins 
văzându-l printre acei simandicoși oaspeţi, ştiind că pe vânător nu-l paşte 
nici o primejdie. Pe ușa hanului era lipit un ordin prin care se stingea 
urmărirea lui și a prietenilor. 

La un semn al hangiului, slujitorii alăturară câteva mese. Dinspre 
bucătărie se simțeau niște mirosuri îmbietoare. Cae porunci mâncare și 
băutură şi pentru masa oștenilor. Aceştia îi mulțumiră zgomotos, iar oalele 
cu vin apucate de mîini hamice abia își trăgeau sufletul între două urări de 
sănătate. 

Curând, Gălușcă, Toroipan și Tufănel trecură la masa oștenilor, unde se 
simţiră mai în voie. Cuprins de o mare fericire, Gălușcă observă câtă 
impresie făcuse îmbrăcămintea lor asupra acelor oșteni. Se schimbară între 
ei o sută de gingășii şi atenţii. lar când toate astea se domoliră, Gălușcă avu 
grijă să le reînnoiască. Simţind că Baltazar e şeful lor, se aplecă tainic spre 
el şi-i șopti, astfel încât să audă toată lumea: 

— Îl vezi pe domnul acela înalt, cu faţa frumoasă? 

— Îl văd. 


— Dumnealui e domnul Cae Indru. E prima sabie din lume. Alături e un 
domn mai mărunt, cu figură de băieţaş. L-ai văzut? 

— Da, domnule! tresări Baltazar, amintindu-și de noaptea în care 
pierduse patru oameni încercând să-l ia prizonier. 

Ordinul de pe uşa hanului îl ferea de necauri. „A dracului e politica!” 
gândi el. 

— El e a doua spadă din lume, continuă Gălușcă. Oştenii scoaseră 
exclamaţii de mirare, spre satisfacția celor trei. 

— Dumnealui e domnul Tufan. În ordine, ar fi a treia spadă din lume. 

Tufănel simţi cum i se moaie picioarele pe la încheieturi, de plăcere și 
îl privi pe Gălușcă plin de adâncă recunoștință. lar când grăsunul dori să 
continuie îi luă vorba din gură: 

— De fapt, lumea spune că eu, domnul Găluşcă şi domnul Toroipan am 
fi cam de forțe egale și de multe ori s-a întâmplat ca într-o încăierare unde 
eu nu am apucat să împung mai mult de trei-patru inşi, domnii aceştia să ia 
în vârful săbiilor câte-o duzină. De multe ori, domnul Tufan-tatăl, nobilul 
meu părinte, spunea că ar fi bine să ne astâmpărăm până nu lipsim ţara de 
dincolo de Dunăre de partea bărbătească. Şi te rog să mă crezi, domnule 
Baltazar, că domnul Tufan-tatăl a fost un mare spadasin la viaţa lui. 

— Care spadasin, bă Tufănele? întrebă Toroipan, ceva mai greu de cap. 
A pus nea 'Tufănel mâna vreodată pe sabie? Dă-te, mă, în câştig cu 
minciunile tale! Care ai străpuns tu cinci inşi cu sabia? 

Tufănel şi Gălușcă îl priviră veninoşi. lar dacă privirile lor ar fi putut 
să ucidă, bietul Toroipan ar fi trecut în lumea drepţilor fără să mai aibă timp 
de o rugăciune cât de scurtă. 

— Te-ai îmbătat, prietene! spuse Găluşcă râzând. Nu-i nimic! Domnii 
aceştia ştiu de glumă. 

Toroipan cătă spre el cu ochii înceţoşaţi. 

— Care îmbătat, bă Gălușcă? Nea Tufănel... nobilu... pfui! Ai, că 
sunteți grei! Nobilu... Auzi, nea... acesta... Baltazare? Nea Tufănel... 
nobilu, care cu lingurile de lemn... la piaţă... La Zece Mese... Fir-aş al 
naibii! Mor, bre! Ăştia amândoi îngheaţă apele când le umblă morişca. Cu 
sabia... Cu cinci inși... care cinci inși, bă Tufănele? Auzi... bre, 
Baltazare... ăștia au sabie de azi-dimineaţă. 

— Scuzaţi, domnilor! interveni Găluşcă. Nobilul nostru prieten, domnul 
Toroipan, s-a cam... hm... a cam întrecut măsura. Al naibii vin! 


Oștenii i se scuzară din toată inima. Se cam întrecuseră și ei cu 
închinatul cănilor. Totuşi, pe feţele lor se strecură o oarecare îndoială. 
Tufănel, observând că vorbele lui Toroipan semănaseră neîncredere, se 
ridică destul de nesigur pe picioare. Când își regăsi cât de cât echilibrul, 
trase sabia și o ridică deasupra capului ca pe-un ciomag, fandă de vreo 
câteva ori împleticindu-se, apoi se opri cu acel calm plin de măreție pe care 
ţi-l dă puterea vinului mult și zise: 

— Domnule Baltazar, mi-ai plăcut! Să mă arză focu’ dacă te mint! Eşti 
un om de viaţă, bre! Uite îţi arăt o figură. Auzi, nea Baltazare? Asta e figura 
domnului 'Tufan-tatăl și a mea. Bă, Baltazare, ia fii atent la mișcarea asta! 
Ridici ciomagul... asta... sabia deasupra capului când adversaru” vrea să te 
dilească la bilă. Aşa se apără loviturile de ciomag... adică de sabie. Îl apuci 
cu amândouă mâinile de capete, şi adversaru” nu mai are spor. La loviturile 
laterale îl duci drept pe lângă corp, ţinându-l tot de amândouă capetele. 

Baltazar și oștenii făcură ochii mari, fapt care-l obligă pe Gălușcă să 
intervină degrabă: 

— Până acum, tactica la sabie a fost cu o singură mână. Vedeţi şi 
domniile voastre că într-o singură mână nu ai putere ca în amândouă. 

— Și nu vă tăiaţi la mâini în propria sabie? se interesă Baltazar uluit. 

— Nu, domnule! Purtăm mănuși. Nişte mănuși de fier. Fiecare mănușă 
cântărește cât un cap de vacă. 


* 


Înnoptase devreme. Pe la cinci ceasuri după-amiază, se lăsase 
întunericul. Un întuneric de iarnă urâtă, fără zăpadă, cu vânt aspru, tăios. În 
curtea palatului princiar de la Alba-Iulia soseau primii invitaţi. 'Trăsurile 
elegante, purtate de cai de rasă, opreau pe rând la peron, puternic luminat de 
opaițele multe. Balul principelui aduna în seara aceea elita nobilimii 
ardelene și nimeni nu se gândise o clipă la un refuz al invitaţiei, fie că nu 
dorea să se pună rău cu Sigismund Báthory sau numai din simplă 
curiozitate. Prezenţa vânătorilor, pe a căror capete se pusese cândva preț în 
aur, făgăduia să fie sarea și piperul acelei seri. Curtenii și invitaţii se uniră 
iute în cercuri, după felul în care se cunoșteau între ei, întrebându-se dacă 
vânătorii vor avea destulă îndrăzneală să se înfățișeze. Mândrele doamne 
chicoteau între ele pe seama principelui gândindu-se că principele va trece 
prin momente destul de grele când vor apărea acei neciopliți care, cu 
siguranță, dormiseră mai mult prin colibe și nu erau în stare să deosebească 
o doamnă de un cerb și poate că nici nu știau să vorbească. Stela Cristu fu 
înconjurată iute de un grup mare de admiratori. Se sprijinise palidă de 
marginea unei canapele, iar vorbele pline de duh ale tinerilor nobili zburau 
pe lângă urechile ei fără să le prindă înţelesul. Curând, avea să pornească 
balul. Aşteptau doar sosirea principelui. După spusele cancelarului, 
vânătorii nu erau dintre aceia care se lasă prea mult așteptați. Tânăra fată 
arunca mereu privirile către uşă. Avea să-l întâlnească pe Cae Indru după 
doi ani. Se întreba dacă înfăţişarea lui se schimbase. Dacă nu-și pierduse 
cumva aerul acela somnoros, care îl prindea atât de bine. Tinerii curtezani 
ridicară din umeri miraţi. Stelei i se dusese vestea nu numai pentru 
frumuseţe, ci şi pentru istețime. Or, nu prea remarcaseră aşa ceva la ea. Sau 
poate că aerul ei absent se datora unei cauze pe care încă nu o înțelegeau. Îi 
urmăriră privirile. Acele priviri furișate spre ușă. Contele Teleki era parcă 
mai frumos ca oricând. Paloarea căpătată după rana de la umăr îl prindea de 
minune. Ochii lui negri și vii arătau adânci, gânditori. Remarcase și el că 
Stela nu se află în apele ei. Abia îi aruncase o privire în treacăt. Pe cine 
aştepta ea oare? 

Principele își făcu apariţia pe una din uşile laterale. Se formă repede un 
culoar de trupuri vii. În urma principelui călca ușor acel popă iezuit Alfonso 
Carrillo, prietenul, dascălul și sfătuitorul său. În dreapta lui Carrillo trecu 
gânditor cancelarul Iojica, îmbrăcat în nelipsitele lui haine negre. Părea mai 
gânditor ca de obicei. 


Baronul Albert de Szentivâni dispăruse la brațul doamnei baroane 
Maria-Florenţa de Szentivâni, încurcat în dantelele ei multe. 

— N-au curajul să vină, şopti baronul. Mă mir că principele nostru a 
putut să facă asemenea invitaţie unor lotri. 

— Să crezi domnia-ta că nu vor veni! răspunse înțepată Maria-Florenţa. 
Ce i-ar opri să vină? Teama? Haida-de! Ăştia nu ştiu ce e teama. S-ar putea 
ca la ceasul acesta să se afle chiar printre noi. În atâta lume câtă e aici, cine 
i-ar mai recunoaşte? 

Auzind asemenea vorbe, Szentivâni se întoarse degrabă și-și plimbă 
privirile prin mulțime. 

Principele se așeză pe tronul lui aurit, împodobit cu nenumărate pietre 
de preţ. Carrillo rămase în picioare, alături de cancelar. Așteptau amândoi să 
audă dorinţele lui Sigismund. În faţa tronului, păstrând o oarecare distanţă, 
se grupară nobilii, având în frunte pe cei mai de seamă dintre ei. Bijuteriile 
doamnelor scânteiau în lumina puternică. Tăcerea se aşternu atât de adâncă, 
încât cel mai ușor foşnet de rochie părea de nesuportat. Principele îşi privi 
supușii gânditor. Printre cei mai de seamă îi remarcă pe comandantul 
Kornis, pe contele Teleki, pe Beckembauer, pe contele Francisc Teke, 
alături de slăbănoaga lui doamnă și cele trei fiice, una mai frumoasă ca alta. 
Privirea lui se opri o clipă asupra Stelei, şi faţa i se lumină de plăcere. 

— Crezi că vor veni vânătorii aceia? se întoarse brusc spre cancelar. 

— Cu siguranță, măria-ta. Aseară au fost văzuţi la hanul Butoiul 
Tămăduirii, la un sfert de ceas călare de cetatea Sighişoarei. Au înnoptat 
acolo. O ștafetă a gonit încoace peste noapte și ne-a adus această veste. 

— Domnule lojica, râse pentru prima oară în seara aceea principele, 
sunt sigur că ești omul cel mai bine informat din întreaga Transilvanie. 

— Adevărat! răspunse acesta simplu. Şi odată cu mine, și măria-ta! 

— Aşa este! întări principele. Ce m-aş face fără domnia-ta? 

Comandantul armatelor ardelene, domnul Kornis, tresări auzind lauda 
lui Báthory. Dacă principele o ţinea aşa, erau puţine şanse să-i poată aresta 
pe acei vânători. Doar Carrillo observă tresărirea lui Kornis. Ca să-l 
liniștească, îi făcu un semn discret. Dar acel semn tainic nu scăpă ochiului 
ager al lui lojica. 

— Măria-ta, îndrăzni contele Francisc Teke, am auzit că avem oaspeţi 
de seamă... hm... din Ţara Românească. Să fie oare vorba despre acei 
vânători pe ale căror căpăţâni s-a pus preţ de aur? Nu cumva am pus 
asemenea preț pe nişte fantome? 


— Nişte fantome despre care căpitanul nostru, domnul Albert Király, ne 
scrie că au făcut mari stricăciuni turcilor, zâmbi Sigismund. 

— Se cade oare să-i primim? întrebă cu multă îndrăzneală contele. Dacă 
nu sunt fantome, cu atât mai rău pentru ei. Am auzit că ne-ar fi păgubit de 
niște aur. Și multe lucruri rele s-au pus în seama lor. Oare putem sta la balul 
măriei-tale alături de nişte lotri? 

— Eu stau, se încruntă Sigismund. Cine să simte ofensat e liber să 
plece. Chiar dacă voi rămâne singur, tot îi aştept. 

Fu rândul contelui să se înfurie. Familia lui se bucura de unele drepturi 
pe care nu le aveau ceilalți și hotărî să se folosească de ele. 

— Avem dreptul la unele lămuriri, zise mândru. Ținem două mii de 
oșteni în armata Transilvaniei. Oşteni pe care îi îmbracă familia noastră. 
Unele legi mai vechi ne împuternicesc să cerem lămuriri în toate 
problemele legate de bunul mers al principatului. 

— Aşa e, domnule Teke! sări cancelarul în sprijinul principelui. Dar aici 
nu-i vorba despre problemele Transilvaniei, ci de nişte invitaţi ai 
principelui, ceea ce nu-i totuna. 

— Să avem iertare! interveni Kornis. Nouă și domnului conte nu ne este 
indiferent bunul renume de care se bucură curtea din Alba-Iulia. 

Cancelarul făcu un semn împăciuitor cu mâna, iar din gestul acela, 
Kornis îşi dădu seama vag că Iojica pregăteşte un răspuns tăios. Îl cunoştea 
bine şi ştia cu precizie că făcuse vreo greşeală pe care o va specula 
cancelarul. 

— Toţi ne interesăm de bunul renume al curţii noastre, zise lojica parcă 
din vârful buzelor. Domnul Kornis a uitat, se pare, că nu dispune de 
drepturile pe care le are domnul Teke. Iar pentru faptul că a îndrăznit să-l 
înfrunte pe măria-sa principele, cred că îl vom chema curând în faţa unui 
tribunal. Recunoașteţi, domnule comandant, că aţi face la fel dacă un 
căpitan de-al vostru ar îndrăzni? 

Kornis păli. Făcuse o prostie din care nu prea avea scăpare. ÎL privi 
rugător pe Carrillo. lezuitul se dovedise meșter în multe chichițe şi-l 
înfruntase de nenumărate ori chiar pe lojica. 

— Vă cer iertare, domnule cancelar! se ridică greoi Carrillo. Domnul 
Kornis nu are drepturile pe care le are domnul conte, dar nici nu i-a cerut 
socoteală pricipelui. A afirmat doar că nu-i este indiferent bunul renume al 
curții noastre. Ca bun patriot şi ca bun supus al principelui, era normal să 
spună un asemenea lucru. 


Cancelarul rămase pe gânduri. Principele îl privi mirat. lar ceilalți 
ascultători crezură că iezuitul îl băgase în cofă pe tăiosul Iojica. Carrillo 
zâmbi ironic. În schimb, principele izbucni nerăbdător: 

— Aşteptăm părerea voastră, domnule cancelar. 

— O aveţi, măria-ta! Întâi nu voiam să-i răspund domnului Carrillo, 
fiind convins că domnia-sa a remarcat tonul cu care a vorbit domnul Kornis. 
Dacă nu l-a remarcat nici el şi nici onoraţii oaspeţi pe care avem cinstea să-i 
găzduim, nu mai am nimic de spus. 

Carrillo tăcu. Nu avea ce să răspundă. Întreaga asistență remarcase 
tonul mânios al comandantului. Îl afurisi în gând pe Iojica, fără a se putea 
reţine să-i admire inteligenţa sclipitoare. Kornis, simțind că toate privirile 
sunt aţintite asupra lui, trase sabia cu un gest teatral și o aşeză la picioarele 
principelui. Dar Sigismund dorea să fie generos în seara aceea. O privi din 
nou pe Stela Cristu. Obrajii ei erau palizi. Poate din cauza acelui incident 
neplăcut. Pentru ea hotărâse să facă un gest măreț. Dacă ar fi știut adevărata 
cauză a palorii tinerei fete, poate că multe din planurile lui s-ar fi schimbat 
în seara aceea. 

— Ridică-te, domnule Kornis! spuse blând. Pune sabia la locul ei! De 
sabia domniei-tale mai avem multă nevoie. lar dumneata, domnule conte 
Francisc Teke, cred că ai dreptul la un răspuns. Îl vei avea. În seara aceasta 
va fi aici un loc de judecată. Îi vom judeca pe acei vânători dimpreună cu 
toți musafirii noştri şi nu cred că ei vor avea ceva de pierdut. Mai degrabă 
cred că au fost nedreptăţiți de noi. 

În timp ce erau aşteptaţi cu atât de însemnată nerăbdare, cei zece 
vânători intrară în cetatea Alba-Iulia. În frunte călărea de data aceasta 
Costache Caravană, absorbit cu totul de gândurile lui. Nu-i plăceau 
asemenea vizite. Domnii și principii se jucau prea ușor cu promisiunile. 
Dacă principele urmărea prinderea lor, nici nu se putea o capcană mai bună 
ca aceasta. O neliniște ciudată stăruia asupra lui. Și cu cât se apropia de 
palat, cu atât îi creştea neliniştea. 

În urma lui Costache călărea Ducu. Bănuitor și precaut, îndrăzneţ și 
curios din fire, tânărul spadasin nu ar fi renunţat la vizita aceea pentru nimic 
în lume. Chiar dacă principele ar fi urmărit prinderea lor, o asemenea 
înjosire pe care ar fi căpătat-o Sigismund i-ar fi purtat un nume rău prin 
toate capitalele Europei. Un om de talia lui nu se putea face de râs. 

Chirilă Zece Cuţite era nemulţumit. Principele şi curtenii lui nu-l 
interesau. Gândurile lui rămăseseră în cetatea Bucureştilor, acolo unde 


Mihai-vodă avea mare nevoie de ei. Nu renunţase la drumul acesta, numai 
cu gândul că s-ar putea lega o mai mare prietenie între curtea lui Sigismund 
şi cea a lui vodă. 

Cae Indru nu avea nici el motive să fie prea vesel. Iojica îl înștiințase 
în scrisoarea trimisă drept invitaţie că Stela Cristu și contele Lajos Teleki 
sunt pe cale să se logodească. Ştirea o strecurase printre rânduri, înconjurată 
de alte evenimente petrecute în Transilvania. Tânărul bănuia acum că lojica 
intuise în vreun fel vechea lui prietenie cu Stela. Nu-i lua în nume de rău 
Stelei că se pregătea de logodnă. De fapt, nu avea nici un drept asupra fetei. 
Cu siguranţă că îl şi uitase. Au stat atât de puţin împreună! Poate că Teleki i 
se potriveşte mai bine. Îl ştia pe conte. Acesta îi putea oferi bogăţie și 
strălucire. Îi putea asigura o viaţă liniştită. El era un biet vântură-lume, fără 
avere şi fără căpătâi. Smuci, puternic de căpăstru. Vânt Sălbatic se ridică în 
două picioare. Se scutură din amărăciunea lui și-și mângâie calul cu 
dragoste. Primise invitația numai la gândul că o va revedea pe Stela. Și din 
această cauză, drumul de la Bucureşti până la Alba-lulia i se păruse de două 
ori mai lung. Dreptul s-o vadă nu i-l putea lua nimeni. Și poate că era pentru 
ultima oară. Se gândi la viitoarele înfruntări cu turcii. Îi aşteptau lupte mari 
şi grele. Se va preface că n-o cunoaște, rămânându-i satisfacția unei priviri 
de-o clipă. 

Majordomul curții anunţă cu o voce puternică: 

— Domnul Chirilă Zece Cuţite. 

Vânătorul călcă pe dalele de piatră fără să pară cât de puţin tulburat. 
De la uşă la tronul principelui, curtenii se împărțiră iute, lăsând un culoar 
viu între ei, și nu s-ar fi putut spune că nobilii aceia cu nume atât de mari și 
de cunoscute nu se înghesuiră, împingându-se grațios şi călcându-se pe 
picioare. Statura înaltă şi falnică a renumitului vânător smulse un murmur 
de admiraţie. Ochii lui ca jăraticul atraseră privirile doamnelor ca un 
magnet uriaș. Acesta era deci omul care umblase ani în șir prin Transilvania 
ca o umbră, împărțind moartea în rândul acelora care scăpau de sub 
judecata legilor părtinitoare. El era acel teribil vânător care condamnase la 
moarte o întreagă solie turcească şi îndeplinise sentinţa chiar în cetatea de 
scaun, iar oștile principelui l-au căutat neputincioase. În jurul lui se ţesuseră 
legende unele mai aproape de adevăr, altele înflorite în fel şi chip. Chirilă 
nu luă în seamă murmurele din jurul lui. Înaintă hotărât spre principe, fără 
să se uite în dreapta sau în stânga. Se opri la câţiva paşi de tron, scoase 


pălăria cu un gest aspru şi salută scurt. Poate prea scurt, ca în faţa unui egal 
al său. 

Sigismund Báthory îşi ascunse mânia sub un zâmbet malițios, fapt care 
nu-i scăpă lui Iojica. lar cancelarul nu se bucură deloc observând că în sală 
apăruseră pe neașteptate mai mulți oşteni decât se obişnuia. 

— Domnul Costache Caravană, strigă majordomul. 

Omuleţul acela rotund, cu ochii niţel bolboşaţi, parcă a mirare, stârni 
printre privitori câteva zâmbete de îngăduință. Nu prea arăta a luptător, iar 
pe faţa lui grăsuță nu se putea citi măcar o urmă de inteligență. Şi doar îi 
mersese faima despre şiretenia lui. Numai Bocskai tresări, șoptindu-le 
vecinilor că îl văzuse pe acest grăsun, care umbla pe un cal cu nume de 
iapă, doborând într-o ocazie patru oameni vestiți luptători cum ai dobori 
niște pui de găină. Astfel, crescură din nou acţiunile lui Costache, iar dintre 
toți, cea mai încântată de asemenea veste păru a fi baroana Maria-Florenţa 
de Szentivâni. 

— Domnul Ducu cel Iute, se auzi dinspre intrare. 

Tânărul păși printre curteni ușor îmbujorat. Acesta să fi fost oare 
marele spadasin care-l trimisese în lumea drepţilor pe Roco Perisini? Parcă 
era greu de crezut. Să fi fost oare acesta omul care îl găurise cu sabia pe 
contele Bindăsz, acel spadasin fără egal în Transilvania? 

— Domnul Cae Indru! 

La auzul acestui nume, Stela Beckembauer îşi reţinu cu greu un țipăt. 
Faţa îi păli brusc, dar spre norocul ei, cei din jur nu aveau ochii pentru ea în 
acele momente. Doar Ștefan lojica observă tulburarea fetei şi se convinse 
definitiv că-l iubeşte pe Cae. Apariţia tânărului stârni murmure de 
admiraţie. Omul acesta cu faţa prelungă, dulce, parcă lucrată din marmură, 
cu statura înaltă și elastică, plină de tinereţe, cu privirea niţel somnoroasă, 
nu arăta nici pe departe a tâlhar, aşa cum îi mersese numele. Pe acest om îl 
sărutase Mihai-vodă, de faţă cu întreaga oştire. Cae se opri o clipă lângă 
ușă. Nu se arăta grăbit, ca ceilalți. Privirea lui cuprinse fără grabă acea 
mulțime curioasă. O fracțiune de secundă, ochii lui zăboviră asupra Stelei, 
ca din întâmplare. Fata căută sprijin și se rezemă de Teleki, aflat alături. 

— Domnul Niţă Praştie. 

Înalt şi subţire, cu pălăria mare uşor trasă pe frunte, cu privirea furișă, 
parcă la pândă, faimosul aruncător de praştie trecu absent printre rândurile 
nobililor. 

— Domnul Petrache cel Mic! 


Se auziră din nou murmure. Petrache cel Mic arăta cât un munte clădit 
numai din mușchi. 

— Domnul Sile Adormitu! 

Sile păși în sală cu acea eleganță specifică unor cavaleri din Apus. 
Doar inima lui se făcuse mică, aflându-se pentru prima oară într-o situaţie 
de mare cinste. 

— Domnii Gălușcă, Toroipan și Tufan-fiul! 

Cei trei voinici, cu mutrele lor cam ipocrite, pășiră în sală umăr lângă 
umăr, zăngănindu-și săbiile și pintenii, călcând apăsat şi semeţ, hotărâți să 
nu-și cedeze unul altuia întâietatea, făloşi cum îi învățase domnul Sile, 
izbind cu coatele în trecere pe nobilii curioșşi. Ajunși în apropierea 
principelui, scoaseră un picior mult înainte, își prinseră pălăriile cu un gest 
larg, se aplecară mult pe piciorul din față și salutară adânc, măturând 
podeaua cu penele pălăriilor, executând cel mai desăvârșit salut cavaleresc. 

— Fiţi bineveniţi, domnilor, Găluşcă, Toroipan și 'Tufănel! spuse 
principele citindu-le numele de pe un bilețel aflat alături. 

— Tufan! îl corectă 'Tufănel. 

— Tufan! aprobă principele. 

— Fiul! murmură Tufănel. 

— Fiul! fu de acord Sigismund. 

Curtenii se apropiară, curioşi să asculte discuţia dintre principe și 
vânători, păstrând totuşi o distanță respectuoasă de vreo zece pași. 

— lată, domnilor, zise principele zâmbind, ani de zile trupele mele nu 
au putut să vă aducă în fața noastră, iar o simplă invitaţie ne dăruieşte 
această plăcere. 

— Ceea ce dovedeşte, măria-ta, că buna înțelegere valorează mai mult 
decât forța armelor! răspunse aspru Chirilă. 

— Buna înţelegere sau iscusința, zâmbi principele. 

Caravană se încruntă ușor. Cae Indru păru dintr-o dată mai somnoros 
decît fusese. Ducu privi în tavan, căutând parcă un punct anume. Sile își 
pipăi buzunarul în care purta o singură piatră. Coatele lui Petrache cel Mic 
se desfăcură niţel de lângă corp. Dar nimeni dintre ei nu făcu o mișcare mai 
aparte în faţa acelor cuvinte care semănau a trădare. Principele urmări atent 
feţele vânătorilor şi-i socoti mai puţin inteligenţi decât le mersese faima. 

— Oare dragostea sau admiraţia pentru curtea noastră v-a făcut să 
răspundeţi atît de iute acelei invitaţii? Zău că nu e de glumă să faci un 


asemenea drum din cetatea Bucureștilor până la Alba-lulia, doar pentru un 
bal! 

— Am răspuns invitaţiei unui principe, răspunse tăios Cae Indru. 
Domnul "Ţării Românești ne-a însărcinat să aducem măriei-tale vorbe de 
sănătate. Baluri avem și în cetatea Bucureştilor, și nici acolo nu prea ne 
îmbulzim la ele. Unele lucrări grabnice și primejdioase lasă balurile pe 
planul al doilea. Iar dacă în atenţia măriei-tale a fost numai invitaţia la un 
bal, atunci cu adevărat distanța între București și Alba-Iulia este foarte 
mare. 

Cae vorbise astfel, hotărât să limpezească lucrurile. În schimb, 
principele își mușcă buzele de supărare auzind insinuantul răspuns al 
vânătorului și nu se putu opri să răspundă mai aspru decât ar fi vrut: 

— Domnul Țării Româneşti e slujitorul nostru, iar voi, domnilor, sunteţi 
abia slujitorii lui. Orice slujitor are datoria să se înfățişeze înaintea 
stăpânului la prima poruncă. 

Cae își dădu seama de situația grea în care intraseră. Numai un răspuns 
plin de îndrăzneală ar mai fi putut îndrepta lucrurile. Și, spre uimirea 
mulțimii de curteni, zâmbi candid. 

— Domnul Țării Românești e slujitorul lui Dumnezeu și al ţării sale! 
Alt stăpân asupra noastră. Câtă vreme ne-aţi poruncit, nu am venit la curtea 
din Alba-lulia, măria-ta. Și nici cu forţa nu ai putut să ne aduci. 

În sală se produse mişcare. Asemenea îndrăzneală devenise cu totul 
primejdioasă. 

— Uiţi unde te afli! strigă principele, mânios. 

— Nu uit. Măria-ta şi-a uitat datoriile de gazdă! 

Observând mânia principelui, Kornis se repezi și puse mâna în pieptul 
lui Cae. O clipă, ochii tânărului se îngustară. Mâinile i se mișcară parcă 
leneș, iar comandantul se izbi puternic cu fruntea de dalele de piatră. 
Soldaţii făcură un pas. Dar vocea cancelarului îi opri să-l facă şi pe-al 
doilea. 

— Să nu-i atingă nimeni! 

Principele vru să dea ordin de arestarea cancelarului dimpreună cu 
vânătorii, dar lojica i-o luă înainte. 

— Aceşti oameni sunt musafirii principelui. Ridică-te, domnule Kornis! 
Cum ai îndrăznit să nesocoteşti voinţa principelui? Ai primit vreo poruncă 
din partea măriei-sale? Mi se pare că pentru a doua oară în această seară 
meriți să fii judecat. 


Îi întoarse comandantului spatele cu o mișcare aspră şi continuă în faţa 
lu Sigismund: 

— Măria-ta, mă rog pentru iertarea domnului Kornis, care prin purtarea 
lui ar fi putut face o ruptură între noi şi curtea din Țara Românească. Aceşti 
oameni sunt trimişii lui Mihai-vodă. La curtea noastră nu s-au mai 
întâmplat asemenea lucruri de ocară. 

Principele înțelese aluziile cancelarului și-i fu recunoscător că-l 
scosese dintr-o mare încurcătură. Cu câteva clipe înainte, era gata să-i 
aresteze chiar el, cuprins de furie. Dar furia trebuia s-o reverse asupra cuiva, 
iar ţap ispăşitor nimeri Kornis. 

— Comandante, se pare că nu te simţi prea bine în această seară. Cred 
că ar fi mai bine pentru sănătatea domniei-tale să te retragi şi să te 
odihneșşti. Nu vom uita să te chemăm când se va ivi prilejul nimerit. Eşti 
liber, domnule, să mergi să te cauţi de sănătate. 

Kornis salută palid ca un mort și se retrase. Pierduse bătălia cu Iojica 
şi, pe deasupra, intrase în dizgrație. 

Tot cancelarul fu cel care făcu să treacă acel moment neplăcut, ştiind 
cât de mult iubea Sigismund meșteşugul armelor. 

— Măria-ta, am auzit că aceşti domni au adus mari foloase creştinilor 
păgubindu-i pe turci prin iscusinţa armelor şi a gândului. Poate că ar trebui 
să-i răsplătim aşa cum numai principele Transilvaniei ştie s-o facă. Iar 
aceşti domni ar putea să ne dăruiască o seară deosebită arătându-ne ceva din 
iscusinţa lor în mânuirea unor arme care le-au făcut mare faimă chiar până 
în capitalele din apusul Europei. Cred că regele Franţei, care iubește ca și 
pricipele nostru vitejia și iscusinţa, ar da mult ca să vadă un asemenea 
spectacol. 

La auzul acestor vorbe, principele se domoli cu totul, reușind chiar să 
râdă vesel. Trebuia să nu scape fericitul prilej. Numai dacă acei vânători 
erau cu adevărat pricepuți. 

— Poate am vorbit cam aspru, domnilor, se întoarse către oaspeţi. Am, 
totuşi, convingerea că meritaţi asemenea vorbe, de vreme ce nu aţi găsit de 
cuviință să vă înfăţișați mai devreme în faţa noastră și să ne arătați că aţi 
fost urmăriți nu totdeauna pe drept. Dar să lăsăm aceste lucruri! Ideea 
domnului cancelar e cum nu se poate mai bună! Poate că în felul acesta 
vom reuși să aducem printre noi puţină căldură. 

Curtenii aprobară zgomotos propunerea. Vânătorii priviră întrebători 
spre Cae, considerându-l pe tăcute conducătorul lor. Tânărul se gândi că 


primejdia încă nu e cu nimic înlăturată. lar o demonstraţie de iscusinţă și 
forță nu strică. Ba dimpotrivă: e bună totdeauna, fiindcă intimidează. Își 
croise în minte un plan de acțiune și poate că propunerea venea tocmai la 
timp. 

— Plăcerea ar fi de partea noastră! hotărî el. Cu ce ar dori măria-ta să 
începem? 

— Cred că o luptă cu sabia ar fi un început bun. Din păcate, nu avem 
adversari pe măsura voastră, domnilor. 

— Avem! spuse repede Carrillo. Știind că i-ar plăcea măriei-tale un 
asemenea spectacol, ne-am îngrijit din timp. Părintele Grasa a fost un 
renumit profesor de scrimă, iar cavalerul Jan Siloky se pare a fi cea mai 
bună spadă a Transilvaniei. 

— Aşa e! aprobă Sigismund, încântat. 

Carrillo făcu un semn. Dintr-o încăpere alăturată își făcură apariţia 
părintele Grasa şi Jan Siloky, urmaţi de un slujitor care purta patru săbii cu 
vârfurile boante. Cae făcu un gest de invitaţie spre Ducu. Tânărul își 
deschise propria sabie şi o lăsă în mâinile lui Tufănel. Înaintă apoi vreo câţi 
paşi, făcu o reverență adâncă în faţa celor doi spadasini și întrebă politicos: 

— Cine dintre domniile-voastre îmi face cinstea să începem? 

Coirrillo hotărî în locul lor: 

— Domnule Siloky, fă-ne plăcerea și arată-i domnului Ducu măiestria 
domniei-tale! 

Cunoscând bine dibăcia lui Grasa, îl păstră pentru Cae Indru, convins 
prin simplă impresie că poate mai mult decât Ducu, având astfel prilejul de 
a asista la un spectacol cum nu se întâlnesc multe. Dar după primele 
schimburi de lovituri dintre Ducu și polonez, iezuitul exclamă în gând: „Pe 
toți dracii, Doamne iartă-mă, flăcăul acesta pare un pui de diavol. Parează 
tot ce i se trimite, şi încă nu a atacat până acum. Dar iată că Siloky 
pregătește o lovitură mare. Ah, Ducu a parat lovitura! Totuși, văd că dă 
îndărăt în faţa polonezului.” 

Cei doi se mișcau repede. Fulgerau scurt, lucrând metodic, încercând 
ici-acolo, căutând punctele slabe, pregătind atacul decisiv prin mișcări 
înșelătoare. Din sală se auzeau murmure de admiraţie. În faţa unui Siloky 
dezlănțuit, vânătorul para calm, retrăgându-se pas cu pas. lar când pe faţa 
polonezului apăru un zâmbet de superioritate, Ducu pomi un dans îndrăcit 
în jurul lui. O lovitură dată năprasnic, lângă umăr, aruncă sabia polonezului 
cât acolo, punând capăt luptei. 


Polonezul râse prietenos şi observă fără supărare: 

— Domnule, sunteți mai bun! Am simţit acest lucru de la primul schimb 
de lovituri. Nu mi-am închipuit că ar putea să mă biruie cineva în partea 
aceasta a Europei. Şi zău că nu prea am obiceiul să mă laud! Aţi atacat o 
singură dată. În rest, domnia-ta ta te-ai jucat cu mine, parând parcă în glumă 
tot ce ţi-am trimis. 

— Mai încercaţi o dată! strigă Sigismund entuziasmat. 

— De prisos, măria-ta! răspunse polonezul. Domnul acesta e tot ce am 
văzut mai bun în scrimă până azi! 

La un semn al lui Carrillo, părintele Grasa se apropie de Indru, purtând 
cele două arme sub braţ. Și nu s-ar fi putut spune că iezuitul ar fi fost o 
figură tocmai comună. Întreaga lui făptură era formată din linii parcă 
întrerupte pe undeva. Cu toată înălțimea respectabilă, mâinile îi atârnau 
până aproape de genunchi. Fruntea ţuguiată, străjuită de niște urechi 
clăpăuge, scotea parcă mai mult în evidenţă fața oacheșă, ca un triunghi, cu 
gura subţire suptă înăuntru, pierdută sub nasul coroiat şi lung, în formă de 
plisc. O figură mai șuie decât a părintelui Grasa cu greu s-ar fi putut dibăci 
cale de o sută de mile împrejur. 

— Domnilor, luă cuvântul Carrillo, părintele Grasa a fost mulți ani 
profesor de scrimă. Numele lui a ajuns cunoscut la Paris, la Veneţia și la 
Madrid. Din şcoala sa au ieşit spadasini cu mare faimă. Cred că măria-sa 
principele și domniile-voastre veţi avea un spectacol rar dacă şi domnul Cae 
Indru se va ridica la aceeași înălțime. 

Grasa îl salută adânc pe Indru. Vânătorul îi răspunse cu politeţe. 
Aleseră armele şi se aşezară în gardă. lezuitul se dovedi pe cât de mare 
spadasin, pe atât de mare vorbăreţ. Spre deosebire de Jan Siloky, nu lucra 
iute. Sabia lui descria curbe mari, leneșe, dar fiecare lovitură avea o precizie 
milimetrică. Asalturile de la înălțimea pieptului se schimbau pe neaşteptate 
în lovituri laterale, întrerupte brusc prin împungeri cu fandări lungi. După 
vreo cinci minute de luptă, iezuitul zâmbi mulţumit şi i se adresă lui Cae cu 
vocea lui catifelată: 

— Signor Indru, am avut plăcerea să vă ofer întregul alfabet al scrimei 
şi rar mi-a fost dat să văd un adversar ca domnia-ta, care să cunoască toate 
literele. Vom trece acum la combinaţii de litere. Adică la cuvinte. Dacă și 
aici veţi avea răspunsuri tot atât de elegante, nu ne mai rămâne decât să 
abordăm fraza. Dincolo de cuvinte au trecut puţini spadasini, iar numele lor 
a rămas mare. Dar fraza, unde sunt atâtea combinaţii de cuvinte, triază fără 


milă. Spadasinii care trec de frază nu mai au nimic de învăţat. Dar dintre 
aceştia se nasc unul la douăzeci de ani. Atenţie, domnule, am intrat în faza 
cuvintelor! Sabia lui Grasa capătă iuțeala pe care nu o avusese la început. 
Zeci de mișcări înșelătoare şi iuți, date la înălțimea capului sau coborâte la 
pântece, pregăteau de fapt adevărata lovitură lucrată metodic. Cae apăra 
magistral și nici o clipă sabia lui Grasa nu reușea să se desprindă într-o 
lovitură clară. Curtenii şi invitaţii urmăreau cu sufletul la gură acea 
gigantică desfășurare de măiestrie, iar principele uitase pur și simplu unde 
se află şi strigă în gura mare cuvinte de satisfacţie. 

— E un spectacol grandios, îi șopti Carrillo. Am colindat, măria-ta, 
Europa în lung și-n lat, dar nu am văzut asemenea spectacol. Priveşte-l pe 
Indru! Parcă i-ar spune cineva care va fi următoarea lovitură a părintelui 
Grasa. Omul acesta nu se apără ca toată lumea. Simte dinainte lovitura 
adversarului. 

Timpul trecea iute şi nimeni din sală nu se gândea la el. Pe fruntea lui 
Grasa, transpiraţia apăruse în broboane mari. Ceru o clipă de răgaz, 
aprobată cu mărinimie de Cae Indru. lezuitul îşi şterse fruntea cu o batistă 
oferită amabil de vânător. Privirile lui cătară cu admiraţie spre tânărul 
adversar. 

— Fraza, domnule. Fraza va decide! zise Grasa, pregătindu-se de noi 
asalturi. 

De data aceasta, sabia lui se mișcă atât de iute, încât era greu de 
urmărit. Scula aceea sclipitoare parcă se transformase într-o viperă al cărei 
şuierat pregătea mușcătura. Loviturile iuți se rupeau brusc, fiind continuate 
cu asalturi largi, mai mult laterale, pentru a distrage atenţia lui Cae. 
Ajunseră amândoi într-un colț al sălii. Pe faţa şuie a iezuitului apăru un 
dram de lumină. 

— Să nu tresari, domnule Indru, la ceea ce îți voi spune! Zâmbește, 
domnule! Pe toţi dracii Doamne, iartă pe robul tău, îmi placi din ce în ce 
mai mult! S-ar putea să ai neplăceri cu principele. Cu el nu ştii niciodată 
cum se termină o discuţie. S-ar putea să vă pună în lanţuri. 

— Ştiu! răspunse Cae, la fel de încet. 

— Ţi-ai luat unele măsuri? 

— Da. 

— Atunci, e bine, domnule! Să le oferim acestor nătărăi tot ce poate da 
scrima mai frumos! Unul ca domnia-ta se naște o dată la douăzeci de ani. 


Dacă vrei să scapi singur, lasă-te împins către coridorul din spate. Acolo vei 
găsi o fereastră. Dacă sari prin ea, ajungi în parc. 

Cae zâmbi ciudat. lezuitul își dădu seama că nu-și va părăsi tovarășii. 
Din clipa aceea simţi pentru vânător una din acele simpatii care se nasc 
spontan și nu mor niciodată. Îşi aminti că se făcuse preot dintr-o pornire pe 
care nu şi-o putuse explica mai pe urmă. Dusese o viață asemănătoare cu a 
acestui tânăr. Liber ca un vultur. Înconjurat de prieteni devotați. Renunţase 
la toate pentru bogăţie și confort. Pentru o moarte lentă spirituală şi fizică. 
Cu gândurile aiurea, făcu unele greșeli. Tânărul adversar nu profită de ele 
şi-i fu recunoscător pentru acea mărinimie. Puse capăt luptei printr-un semn 
cu palma. Îl salută pe Cae mai adânc decât pe principe. Iar în vorbele lui se 
putea observa o sinceritate de netăgăduit. 

— La curtea Spaniei sau a Franţei, domnul acesta ar putea trăi în mare 
cinste. Asemenea cinste se pare că a obținut-o deja la curţile din Bucureşti 
şi Alba-lulia. Sunt fericit că am avut prilejul să întâlnesc asemenea sabie, 
care se naşte o dată la douăzeci de ani. Adică una într-o generaţie. 

— Se pare că balul nostru s-a transformat într-o încercare de arme, râse 
principele. Ce propun nobilii mei invitaţi? Să continuăm sau să deschidem 
balul? 

— Să continuăm! strigară invitaţii. 

— Despre faimoasele voastre cuțite s-a vorbit mult, domnilor, interveni 
Carrillo adresându-se lui Chirilă şi lui Cae. Propun să aşezăm două 
lumânări la zece pași. Sper să nimeriți asemenea ţinte subțiri. 

— Puțin! observă Chirilă. 

— Atunci, la cincisprezece paşi vă convine? 

— Cu o condiţie, monseniore! îl întrerupse Cae. [intele să fie 
mișcătoare. 

Faţa lui Carillo se lungi de uimire. lar în sală se auzi un murmur de 
neîncredere. 

— Nu e prea greu, domnilor? 

— Nu! răspunse aspru Chirilă. Cine se oferă să plimbe lumânările? 

În sală nu se mișcă nimeni. Pericolul era din cale-afară de mare. 
Costache Caravană și Ducu făcură un pas înainte. Li se alăturară în grabă 
contele Teleki, părintele Grasa, Jan Siloky, ceilalți vânători și chiar contele 
Beckembauer. Curajul acestor oameni îl mişcă pe Sigismund Bathory. Într- 
un elan care-l uimi pe Carrillo, se ridică de pe tron şi strigă: 


— Voi fi şi eu unul dintre aceia care vor mânui ţintele. Iar dacă domnul 
cancelar ar vrea să-mi dea o mână de ajutor, n-ar fi rău. 

Se auziră proteste. Până la urmă, principele fu nevoit să renunțe în 
favoarea lui Teleki și Beckembauer. Se făcu o linişte de moarte. Cae îl privi 
pe conte zâmbind. lar Teleki avu norocul, fără să știe, că încăpuse în faţa 
cuțitului unui om cinstit. O cât de mică neatenţie voită i-ar fi curmat zilele 
frumosului conte. Dar lui Cae nu-i trecu prin minte așa ceva. Stela Cristu 
devenise galbenă şi, fără să-și dea seama, făcu un pas înaintea celorlalți. 
Nobilii din jur crezură că se teme pentru viaţa lui Teleki. Numai cancelarul 
ştia adevărul. Stela bănuia că Indru aflase despre o eventuală logodnă între 
ea şi conte și se temea pentru Cae. Va rezista Cae oare unei tentaţii atât de 
mari? 

La trei paşi unul de altul, Beckembauer și Teleki porniră dinspre 
peretele lateral, purtând fiecare dintre ei câte-o lumânare puţin ridicată 
deasupra capului. Două mișcări fulgerătoare, elegante și două cuțite 
scânteiară prin aer. Din sală, care aștepta cu sufletul la gură, izbucniră un 
ropot de aplauze și strigăte de admiraţie. Cele două cuțite tăiaseră 
lumânările. 

Principele îşi reținu cu greu un tremur nervos, dar nimeni nu luă în 
seamă un lucru atât de firesc. Fusese o încercare de iscusință făcută pe viu 
și s-ar fi putut termina cu un accident regretabil. În timp ce slujitorii purtau 
pe tăvi mari de aur pocale cu vestitul vin de 'Târnave, cei doi vânători îşi 
puseră nepăsători cuţitele la brâu. 

— Cred că domnul Indru aruncă mai repede, spuse Sigismund. 

— În schimb, Chirilă are forță mai mare, completă Cae. 

— Nici vorbă! zâmbi Chirilă. Ai şi viteză, și forță mai mare decât mine. 

Modestia lor făcu mare impresie asupra celor prezenţi, iar de undeva 
din sală se auzi o voce: 

— Dacă principele nostru nu are nimic împotrivă, să bem în cinstea 
acestor viteji! 

— În sănătatea lor! sări principele. 

Atmosfera rece de la început se încălzise vizibil. Cae începu să spere 
că vor termina seara cu bine. Privirile curtenilor erau binevoitoare. Cât 
despre principe, acesta uitase cu desăvârşire discuţia aceea. Chiar Carrillo, 
care complotase cu Kornis, îşi schimbase în mare măsură gândurile, fiind și 
el un mare amator de asemenea spectacole. Figurile ipocrite ale lui Găluşcă, 
Toroipan şi Tufănel îl atrăgeau. Pregătise și pentru ei trei adversari de 


valoare, iar o partidă de scrimă cu trei perechi odată nu era tocmai de 
lepădat. Gândindu-se astfel, își rosti invitaţia cu cea mai desăvârșită 
politeţe: 

— Dacă domnii Găluşcă, Toroipan şi 'Tufănel ar dori să ne ofere o lecţie 
de scrimă, le-am rămâne îndatoraţi. 

— Tufan-fiul! interveni aspru Tufănel. 

— Vă cer iertare, domnule 'Tufan-fiul! se înclină iezuitul. Avem pentru 
domniile-voastre adversari pe măsură. lar dacă numele vostru nu a căpătat 
faima pe care-o merită, aveți prilejul s-o câştigaţi în această seară. 

Auzind asemenea propunere năstrușnică, cei trei îngheţară de groază. 
Indru se pregătea tocmai să intervină, dar lui 'Tufănel îi trecu prin minte una 
din acele idei formidabile care se nasc în mintea unui om obișnuit o dată la 
o viaţă. 

— Monseniore, spuse imitându-l pe Indru, domnul 'Tufan-tatăl, nobilul 
meu părinte, despre al cărui meșteșug în mânuirea sabiei cred că aţi auzit în 
multe rânduri, are o vorbă: „Nu te arăta puternic în armele pe care le ştiu 
prietenii şi duşmanii! Arată-le ce poţi cu arme pe care nu le cunosc ei!” 

Toroipan tuşi năprasnic. Tufănel îl privi aprig o clipă, apoi zâmbi 
subțire și se întoarse către Carrillo. 

— Am să vă arăt o luptă cum n-aţi mai văzut. Să fiu al nai... să dea 
boala-n... pe cinstea mea de cavaler, domnilor, că veţi vedea o luptă cum nu 
a mai fost la această curte! Cu săbiile v-au mulţumit domnii Indru și Ducu. 
La naiba cu săbiile! Vrem ceva mai nou! 

Toroipan tresări mulțumit, amintindu-și de ciomege. Cu siguranţă că 
Tufănel făcuse aluzie la ele. Era dat naibii 'Tufănel ăsta. Aicea bătea Tufănel 
cu vorba. Al naibii lingurar! 

— Aşa e! sări cu gura, prinzând curaj. Tufănel ştie ce spune. Tat-su, nea 
Tufan, nobilu... ăla de vindea linguri la Zece Mese și sucitoare și blaturi de 
lipii... 

— Mai taci dra... Opriţi-vă, domnule Toroipan! sări Găluşcă mânios. 

Apoi se întoarse către principe şi zâmbi galeş. 

— Domnul 'Toroipan pe cât e de viteaz pe-atâta e lipsit de darul vorbirii. 
Cu voia domniei-sale, am să vă spun ce tot îndruga el acolo. Trăsni-l-ar... 
Dumnezeu să-l ţină! Care va să zică, Tufan-tatăl nobilu... ăă... lovea cu 
ciomagu la lingurică. Adică zise, văzând că ceilalți nu pricep la capătul 
pieptului. Cu o singură lovitură dărâma zece mese. Învârtea ciomagul pe 


spinările duşmanilor ca pe sucitor şi cădeau oamenii în faţa lui laţi ca nişte 
lipii. Asta e! 

Toroipan nu putu să rabde asemenea neobrăzare și fu gata să intervină. 
Dar un cot în stomac dat pe neobservate de Găluşcă îi luă piuitul şi restabili 
ordinea între ei. 

— Porunciţi, monseniore, slujitorilor continuă Tufănel să caute la şeile 
cailor noștri. Vor găsi acolo trei ciomege. Am să mă bat singur împotriva 
domnilor Găluşcă şi Toroipan și nimeni nu va putea spune că nu va fi o 
luptă pe viaţă şi pe moarte. Păcat că nu se află aici domnul Tufan-tatăl! Ar 
face o vânzare de linguri... adică ar fi în stare să bată întreaga suflare din 
această încăpere. 

După puţină vreme, slujitorii aduseră cele trei ciomege zdravene, din 
lemn de corn. Se făcu loc mult spre fundul sălii. Fiecare dintre cei trei își 
prinse ciomagul cu ambele mâini. Ioroipan lovi cu toată puterea spre 
căpăţâna lui 'Tufănel. Femeile din sală închiseră ochii. Bărbaţii mai slabi de 
fire scoaseră exclamaţii de spaimă. Cu o mișcare uluitor de iute, Tufănel 
făcu un pas înainte spre mâinile lui Toroipan în timp ce ridica deasupra 
capului propriul lui ciomag, ţinut zdravăn de capete. În felul acesta, lovitura 
îşi pierdu aproape întreaga forță. Genunchiul lui 'Tufănel izbi în stomacul lui 
Toroipan ca într-un sac şi tot în aceeași clipă sări într-o parte și duse 
ciomagul pe lângă corp, ferindu-se de lovitura lui Gălușcă. Lingurarul părea 
un titirez între cei doi. Se schimbau lovituri năprasnice, în stare să omoare 
un bou dacă şi-ar fi atins ţinta. Privitorii erau convinși că o asemenea 
dispută nu se poate încheia fără o victimă. Nu mai asistaseră la o astfel de 
luptă şi nici nu bănuiseră că bătaia cu ciomegele ar putea fi chiar mai 
spectaculoasă decât scrima. Fiecare lovitură aplicată de unul dintre cei trei 
putea aduce moartea dacă nu era parată la timp și cu mare iscusință. Şi 
fiecare lovitură smulgea celor prezenţi exclamaţii de spaimă sau de mirare. 

Toroipan încercă o lovitură de împungere cu vârful ciomagului. 
Lingurarul sări aprig îndărăt, parând în același timp o lovitură dată la 
picioare de către Gălușcă. Fu rândul lui Tufănel să atace. Câteva mișcări 
înșelătoare îi derutară pe cei doi. Ciomagul lui Gălușcă zbură în secunda 
următoare în peretele aflat la câţiva paşi. Din perete căzu o bucată de 
tencuială. Găluşcă vru să se repeadă după armă, dar lingurarul, mai iute, 
puse piciorul pe ciomagul căzut. Cu un gest de resemnare, Gălușcă se 
retrase lângă vânători. Rămas de unul singur, Toroipan suportă din ce în ce 
mai greu asalturile lui Tufănel. Lingurarul se prefăcu a se împiedica şi-i 


întoarse spatele. Acesta era unul dintre trucurile lui preferate. 'Toroipan lovi 
năprasnic în direcția capului. De data asta, strigătele de spaimă fură destul 
de puternice. Tufănel sări sprinten cu spatele sub braţele lui 'Toroipan. O 
mișcare scurtă şi îndemânatică îl aruncă pe bietul 'Toroipan ca pe-un sac de 
grăunţe. 

Lupta se isprăvise. Aplauzele pentru Tufănel răsunară multă vreme. 
Doar principele nu luă parte la ele. Oamenii aceștia erau cu adevărat nişte 
virtuoşi. Acum își explica foarte bine cauza pentru care nu putuseră fi prinși 
în atâtea rânduri de către oamenii lui. Nu se îndoia o clipă că și ceilalți 
vânători care nu-și arătaseră măiestria își aveau numerele lor. Dacă și 
inteligența le era la fel cu măiestria, oamenii aceştia reprezentau o forță 
nemaiîntâlnită. lojica și Kiraly nu exageraseră cu nimic în laudele lor. 
Avându-i în slujba lui pe aceşti zece oameni ar fi putut îndrăzni mai mult 
decât până acum. Le va dărui bani şi aur cât n-au visat ei să aibă. Dar 
înainte de a şi-i face slujitori îi va aresta. Întâi, pentru a le dovedi lor şi 
altora iscusinţa și puterea lui. Apoi, pentru a le arăta că e un stăpân generos, 
iar omul acceptă mai uşor o situaţie de mărire înălțându-l direct din mizeria 
închisorii. Îi va scoate din închisoare după trei zile. Ei vor fi garda lui 
personală și poate chiar oamenii lui de taină. Nici unul dintre marii nobili ai 
Transilvaniei nu va mai îndrăzni să cârtească. Va da sentință împotriva 
oricui de aici din palat pe tăcute și tot pe tăcute va fi şi executată, fără ca 
cineva să afle vreodată adevărul. Va înjgheba o armată cum nu a mai fost. 
Moldova şi Țara Românească vor fi înglobate principatului. O armată uriaşă 
s-ar putea ridica din cele trei ţări. Cu asemenea armată, ar fi o jucărie să 
ocupe Ungaria şi Polonia. Să-i strivească pe turci şi pe tătari. lar el să 
devină un fel de arhanghel al creştinilor. Se căzni o vreme să afle un nume 
potrivit unei țări atât de întinse. Nu găsi nimic de seamă și se posomori 
brusc. 

Ceru o cupă cu vin şi-şi muie buzele în licoarea gălbuie. Când se hotărî 
să le vorbească vânătorilor, glasul lui era deosebit de blând. 

— Ne-aţi arătat lucruri frumoase, domnilor. În zilele şi săptămânile 
următoare cred că vom vedea la domniile-voastre alte lucruri de măiestrie. 

Chirilă îşi prinse mustaţa subţire cu buzele. Costache își bolboșşă ochii 
mai mult decât o făcea de obicei. Ducu pipăi instinctiv cu cotul mânerul 
sabiei. Indru zâmbi ironic. 

— Ne pare rău că nu vă putem împlini voia, spuse molcom. Lucruri 
grabnice ne cheamă în Țara Românească. Vom pleca mâine în zori. 


— Veţi pleca atunci când voi hotărî eu! se înfurie Sigismund. 

— V-am mai spus, măria-ta, că noi nu avem stăpân, zise Chirilă. 

— Veţi avea de azi înainte! 

— Doar cu voia noastră! râse Caravană. 

— Sau fără voie. 

— Mulţi s-au căit încercând să ne impună voia lor, zâmbi Cae. 

— E o ameninţare? strigă principele. 

— Nu! o povaţă, murmură Niţă Praștie. 

— „Sunt daţi naibii! gândi Sigismund, fără să-și arate veselia. Au 
curajul să mă înfrunte chiar în mijlocul oamenilor mei.” 

Prefăcându-se grozav de supărat, se ridică de pe tron și strigă: 

— Gărzi, arestaţi-i! 

Ofițerii și oștenii aflați pe lângă pereţi făcură un pas înainte. 
Cancelarul, alb la față de mânie și ruşine, vru să intervină energic, dar în 
clipa aceea se petrecu un lucru de necrezut. Una din acele fapte care aduc a 
sminteală la prima vedere. O faptă despre care se vorbi multă vreme în 
întreaga Transilvanie şi chiar mai departe. 

Dintr-un salt, Cae îl prinse în braţe pe principe. Chirilă îi propti vârful 
cuţitului lângă beregată. Ceilalți vânători făcură cerc în jurul lor. Carrillo, 
aflat mai aproape, vru să intervină, dar un pumn formidabil aplicat de 
Costache îl aruncă cât colo. Fu un moment de uluire generală, de care 
profită Indru, strigând puternic: 

— Toată lumea să treacă la pereţi! Liberaţi ieșirea! Dacă încercaţi o 
mișcare dușmănoasă, principele va muri în aceeași clipă. 

De undeva se auzi un țipăt puternic: 

— Atenţie, Cae! 

Vânătorul se aplecă brusc, dimpreună cu principele. Un foc de pistol 
răsună în apropiere. Cel care trăsese căzu străpuns de sabia lui Ducu. Indru 
recunoscu strigătul. Era al Stelei Cristu. 

— De îndată ce suntem în siguranţă îl liberăm pe principe, zise Chirilă. 
Domnule cancelar, poruncește să fie aduşi caii noştri lângă treptele de la 
intrare! 

— Ce garanţii ne daţi că-l veţi libera pe principe? întrebă cancelarul. 

— Cuvântul nostru, răspunse Cae. 

— Îmi ajunge, domnilor! se înclină Iojica. 

Poruncile lui fură aduse grabnic la îndeplinire. În sala de bal domnea o 
linişte de moarte. Dar, spre surprinderea tuturor, Sigismund, care nu era un 


fricos, zâmbea galeş, uitându-se pieziș spre cuțitul lui Chirilă. 

Vânătorii pormiră încet către ușă. Iufănel, Toroipan şi Găluşcă 
încheiau acel cortegiu ciudat învârtind săbiile ca pe nişte ciomege. Uşa se 
închise în urma lor, iar zgomotul ei, destul de obișnuit, păru în sală ca o 
detunătură de armă. Dinspre curte se auzi răpăit de copite. Vânătorii nu 
întâlniră pe străzile cetăţii nici un obstacol. Ajunseră la porţi. Un ofiţer cu o 
făclie în mână se apropie de călăreţi. 

— Deschide! ordonă principele. 

Ofiţerul săltă făclia și-l recunoscu pe Sigismund, așezat pe Vânt 
Sălbatic în faţa lui Cae. 

— Măria-ta... ăă... îndată. 

leşiră în câmpie. Zăpada căzută proaspăt crescuse de o palmă. Vântul 
adia molcom. Fulgii mari le răcoreau feţele încinse. Ajunseră cam la o milă 
depărtare de cetate. 

— Opriţi! strigă Cae. Măria-ta, ești liber! 

Sigismund sări sprinten în zăpadă. Cu un gest iute, smulse de pe deget 
un inel. 

— lată, domnule Indru, un semn de prețuire din partea principelui 
Transilvaniei. Dacă aţi avea încredere, v-aş pofti îndărăt. Doresc din tot 
sufletul prietenia voastră. Abia acum vă cunosc bine. Aţi avea încredere în 
cuvântul meu? 

— Nu, măria-ta! răspunse Cae. Poate că timpul va reuși să ne apropie. 

— Ce-mi reproşezi? 

— Nehotărârea. Eşti schimbător, măria-ta! 

— Atunci, să hotărască timpul, domnilor! încheie trist Sigismund 
Bathory. 

Vânătorii dispărură în noapte. Principele îi auzi o vreme cum se 
depărtează în galopul cailor. Apoi se întoarse domol către cetate, simțind 
cum l-a cuprins frigul. 

— Sărmană vanitate omenească! rosti el. Am pierdut nişte oameni viteji 
datorită firii mele ușuratice. Am vrut să mă fălesc în faţa curtenilor mei cu 
iscusința mea. Sărmană iscusință! L-am disprețuit pe Mihai-vodă. Dar el a 
ştiut să-și apropie asemenea oameni. Ce am realizat eu până acum? Nimic. 
Mă ţin de baluri şi de petreceri în vreme ce Mihai se apără cum poate de 
ienicerii sultanului. Dacă pierde el, voi pierde şi eu. Turcii nu vor întârzia să 
calce Transilvania. lar Rudolf al doilea... Dumnezeu ştie ce urmăreşte acest 
Rudolf. Sunt un principe slab. Ce oameni am pierdut! Poate că prin cancelar 


am să le câştig prietenia. Și dacă le voi cere să mi-l aducă legat pe sultanul 
turcilor, pe cinstea mea că ăştia sunt în stare s-o facă! Avea dreptate 
cancelarul când spunea că domnul Kornis ar fi cucerit cetatea Oradei dacă-i 
avea alături pe vânători. 

Tresări. Din faţă se auzea tropot de cai mulți. 

— Îndărăt, nătărăilor! începu să strige cât îl ţinea gura. 

Curând, primii călăreţi se opriră lângă el. Un ofițer descălecă și-i oferi 
calul şi pelerina. Peste un sfert de ceas, Sigismund se întoarse în sala 
tronului şi, spre uimirea curtenilor, se așeză calm. Porunci să i se schimbe 
încălțările, iar când lucrarea fu isprăvită cu bună rânduială strigă vesel: 

— Să pornească balul! 

Nobilii se priviră miraţi, neștiind ce să mai creadă. 

Pe drumul care ducea spre Blaj, unsprezece călăreți alunecau prin 
noapte ca niște năluci. Indru se apropie de cel de-al unsprezecelea tovarăș 
de drum. 

— Domnule, cred că trebuia să te întorci de mult, observă el. 

— Trebuia, dar nu mă mai întorc! râse părintele Grasa. 

— Te vor regreta la curte. 

— Nu cred. Pe unde trec eu nu rămân regrete. 

— E un fel curios de a vedea lucrurile. Ce ai de gând să faci? 

— Încă nu ştiu. 

— E și ăsta un răspuns! 

— Nu am altul mai bun la îndemână. 

— Mi se pare că eşti pe cale să părăseşti o viaţă de belșug. 

— La naiba! strigă preotul iezuit. Pentru una de libertate. 

— Libertatea e mai scumpă decât bogăţia! zâmbi Cae. 

— Îi cunosc preţul. 

— Şi te încumeţi? 

— Te cred. Voi dormi de multe ori călare. Toată averea mea va fi calul, 
armele şi ce am pe mine. Voi flămânzi de multe ori. Trăiască viaţa liberă! 
Dacă nu vă vedeam pe voi, rămâneam mai departe unde eram. Dacă aţi fi 
doi, poate că v-aş stingheri, insinuă el. Unde sunt zece, al unsprezecelea 
trece neobservat. Am trăit viața aceasta, domnule Indru. Acum mă întorc la 
ea. M-am săturat să mint și să lingușesc. Să-mi plec spinarea şi să suport 
ironii pentru o mâncare aleasă, o pungă plină și un pat bun. Dacă mă 
primiţi, sunt al vostru. S-ar putea să-mi treacă nebunia de acum. Sau să-mi 
fac alte planuri. Până atunci însă, vă ofer prietenia şi sabia mea. Le primiţi? 


— Mai încape vorbă? râse Chirilă, care trăsese cu urechea. 

Costache Caravană călărea ceva mai în urmă, aflându-se într-o mare 
discuţie cu Zambilica. Şi chiar dacă vântul fura multe din vorbele lui, calul 
era mulţumit că-i aude vocea piţigăiată, care susura dulce ca mierea de mai. 

— Ai văzut-o pe baroana Maria-Florenţa de Szentivâni? De unde naiba 
s-o vezi, dacă erai în grajd? Dai din cap ca prostul şi când trebuie, și când 
nu trebuie. Doar un sfert de ceas mi-am încrucișat privirile cu ea. Strajnică 
muiere, Zambilico! Mă mai întorc eu pe aici. Cred că şi ea m-a plăcut niţel. 
Baronul? Dă-l naibii! Cu un dos de labă îl fac marchiz. 

Sile Adormitu călărea absent. Avea sufletul greu, încărcat de păcate, 
astfel că n-ar fi fost de mirare să-l audă cineva vorbind singur. 

— Cinci pungi destul de dolofane, două brățări grele de aur şi un 
piaptăn cu pietre prețioase. Cred că n-o să mă trimită domnul Indru cu ele 
îndărăt. Nici nu mai ştiu de la cine le-am luat. În înghesuiala aia nu am avut 
vreme să mă uit la cinstitele fețe ale păgubașilor. La naiba! Principele nu 
avea nimic în buzunare. Prea ne-am grăbit să plecăm. Avea monseniorul 
Carrillo un lanţ mare de aur, cu o cruce cât un mâner de sabie. 

Pe dealul din dreapta al Mediașului se afla o biserică veche, cu turnuri 
multe şi ziduri împrejmuitoare puternice. Văzută din afară, părea destul de 
măruntă şi sărăcăcioasă. Biserica făcea parte din ordinul iezuiţilor și tot din 
partea aceea îi veneau şi veniturile. 

— După mine, domnilor! strigă părintele Grasa, îndreptând calul către 
porțile mari, cufundate în întuneric. 

— Crezi că e bine să ne oprim aici? întrebă Cae. 

— Te cred. Aici vom dormi în siguranță ca în fundul pământului. 
Tainele bisericilor sunt multe și mari. Dumnezeu să le ţină! 

Bătură în poarta de fier. Un călugăr cu o figură de şobolan deschise o 
ferestruică. lezuitul se apropie şi discutară în șoaptă. După o vreme, 
ferestruica se închise la loc, iar foarte curând se auzi dincolo de poartă un 
zornăit mare de chei. Ţinută de călugăr, poarta se deschise atât cât fu 
necesar pentru intrarea celor unsprezece călăreți. Dincolo de poartă, zăpada 
acoperea iute urmele cailor. Călugărul-șobolan se mistui undeva printre 
clădirile scunde. Reapăru pe neașteptate, însoţit de alți doi călugări cam 
somnoroşi. Aceştia mânară caii către grajdurile bisericii. Cel cu figura de 
şobolan îşi conduse oaspeţii spre o clădire cu înfățișare impunătoare, 
înconjurată de brazi înalți. Intrară într-o încăpere lungă, întunecoasă și 
caldă. Șobolanul aprinse în grabă niște lumânări şi mai dichisi tacticos 


câţiva bușteni în căminul uriaș. Pocnetul lemnului încins de foc răsuna 
plăcut în încăpere. Flăcările vesele întăreau lumina slabă din odaie, 
descriind figuri ciudate pe pereţi. Afară urla vântul. O cină scurtă, cu 
friptură rece și câte-o cană cu vin, încheie noaptea aceea de pomină. 
lezuitul, simțindu-se ca la el acasă, împărţi unele ordine, pomenind mereu 
numele lui Carrillo. 

Se deşteptară a doua zi destul de târziu. Afară se oprise ninsoarea, dar 
cerul era închis şi jos. Caii, odihniţi şi sătui, ca şi stăpânii lor, aşteptau gata 
înșăuaţi să pornească la drum. 

La curtea din Alba-Iulia, balul se desfășurase în toată splendoarea lui, 
chiar dacă invitaţii aşteptau cu nerăbdare să se întoarcă pe la casele lor și să 
comenteze în voie acele întâmplări cu totul ieşite din comun. 

Stela Cristu dansase plină de graţie cu contele Teleki, dar după faţa ei 
absentă se vedea cât colo că gândurile i se călătoreau cine știe pe unde. Nici 
contele nu era în apele lui. O auzise pe fată scoțând strigătul acela de 
avertizare pentru Cae Indru. Un asemenea strigăt putea fi scos numai de o 
mamă pentru fiul ei sau de o femeie îndrăgostită care-și vede iubitul în mare 
pericol. Ştefan de Zerind îi atrăsese atenţia asupra falsei contese. Ștefan de 
Zerind nu se pricepea la femei, dar el se pricepea oare? Îşi înfipse unghiile 
în palme. Dar când o privi din nou îi găsi în priviri acea puritate pe care o 
au numai tinerele cu sufletul curat ca lacrima. Purtările ei alese și 
exprimarea îngrijită dovedeau din plin o origine nobilă. Înţelepciunea ei și 
vorba liniştită arătau un interior echilibrat. Toate aceste însușiri i le cunoștea 
foarte bine Teleki, dar despre trecutul ei, despre legăturile ei și gândurile ei 
nu ştia nimic. Îl strigase pe Cae, temătoare pentru viaţa lui. Exista oare o 
legătură între ea și acel falnic vânător? Ce întrebare! Altfel, ce rost ar fi avut 
să-l strige pe numele lui mic? Sau fusese doar o simplă întâmplare? Poate o 
simpatie de moment, pe care vânătorii o câșştigaseră în inimile multora 
dintre nobilii aflaţi acolo. „Încerc să mă mint, zâmbi el. De ce nu au strigat 
alte femei numele lui Cae”? Ştia că din momentul acela nu va mai avea 
liniște. O iubea prea mult pe Stela, iar acest lucru îl îndemna să afle totul 
despre tânăra fată. „Sau poate că e mai bine să nu ştiu nimic.” Ce mă 
interesează pe mine legăturile ei din trecut? Dar prezentul? Prezentul stă pe 
temelia trecutului. Voi cerceta această temelie, ca să pot înţelege prezentul. 
lar primele urme va trebui să le iau de la curtea lui Mihai-vodă, dacă e 
adevărat că Beckembauer se numește Ion Cristu. Se mai gândi multă vreme 
la Cae Indru, convins că e cel puţin un prieten bun al Stelei. Dar nu era 


singurul care se gândea la tânărul vânător. Cancelarul, fără să știe ceva din 
gândurile principelui, socoti cu amărăciune că întregul plan de apropiere 
între vânători și curtea din Alba-Iulia eşuase. Totuşi, în timpul balului, 
purtarea lui Sigismund fusese destul de bizară. S-ar fi aşteptat să-l vadă 
furios. Dar principele zâmbea din când în când şi nu arăta să fie pornit. Nici 
Stela Cristu nu-și mutase gândurile de la Cae. Îl văzuse de aproape doar în 
trecere, dar fusese de ajuns pentru a-i reţine fiecare trăsătură în parte. 
Trăsături pe care avusese de multe ori credinţa că le-a uitat. Doar cutele 
aspre, abia vizibile, din colţurile gurii erau noi. Ele dovedeau că tânărul 
trecuse prin multe greutăți din ziua în care se văzuseră ultima oară. Sperase 
că lucrurile se vor desfășura în linişte. Îşi închipuise în fel şi chip clipa în 
care tânărul o va invita la dans. Văzuse în visările ei fiecare gest pe care l-ar 
fi făcut în momentul acela. Trăise clipele acelea și fusese fericită pentru 
fiecare gest în parte. În odaia ei din Obreja și-l închipuise pe Cae 
apropiindu-se de ea. Se uita în ochii lui și încerca să-i spună din priviri ceea 
ce nu ar fi îndrăznit altfel. Îşi închipuise momentul în care se va ridica să 
pornească alături de el pe dalele de piatră din sala balului. Făcuse zeci de 
plecăciuni în fața unui sfeșnic vechi, care ţinea locul lui Indru, și fiecare 
plecăciune i se păruse că are neajunsul ei. Gândurile o duseseră chiar mai 
departe. Dacă ar fi ieşit din sala de bal şi ar fi rămas numai ei doi. Dacă 
Indru ar fi încercat să o sărute. Uită pentru o clipă unde se află și strânse 
puternic mâna lui Teleki. Se dezmetici iute și-i dădu drumul. O prinse din 
nou, speriată de gestul ei. Iar Teleki citi în sufletul ei zbuciumat. Și nu 
încercă nici un moment de gelozie sau de supărare, lucru care-l uimi peste 
măsură. Stela se pierdu iar în gândurile ei. Trecuse atât de aproape de ea, 
încât i-ar fi fost de ajuns un pas ca să se atârne de gâtul lui. Și cu mare 
greutate reuşise să nu facă pasul acela. Se maturizase Indru. Parcă mai 
crescuse, iar umerii lui deveniseră ceva mai largi. Numai vocea, puţin 
tărăgănată, rămăsese aceeași. Când trecuse pe lângă ea, ochii lui fuseseră 
aspri şi reci. Doar muşchii feţei parcă îi tremuraseră ușor, ca la mânie sau la 
emoție. Simţise totuşi, cu acel instinct femeiesc fără greș, că privirile lor nu 
s-au întâlnit întâmplător. Că ochii lui o căutaseră. Că gândurile lui o 
împresoară. „Sunt nebună, se întristă ea. Un semn cât de mic, tot ar fi putut 
să-mi facă. Sau dacă mă iubește ar fi putut să dea ochilor puţină căldură. Aș 
fi înţeles. Dar dacă Indru ştie că am fost peţită de contele Teleki? În cazul 
acesta, l-am pierdut cu siguranţă. Dar nu poţi pierde ceva ce nu ai avut 
niciodată. Că mă iubeşte o ştiu numai din presupuneri. Ah, Doamne, cât 


sunt de nenorocită! Oare e suficient să te vaiţi? La ce bun? Oftatul nu aduce 
nimic. Trebuie să lupt. Am să alerg după el. Am să-l caut acolo în Ţara 
Românească. Mă voi arunca la picioarele lui de va fi nevoie. Mă voi umili, 
dar voi afla adevărul. Altfel nu am liniște.” Zâmbi în sfârşit. 

Mulţi se gândiseră în seara aceea la Cae Indru. Numai baroana Maria- 
Florenţa de Szentivâni făcuse notă aparte. Surprinsese în câteva rânduri 
privirile înflăcărate ale lui Costache Caravană. Remarcase chiar o ocheadă a 
vânătorului. O supărase ocheada doar pe moment. La drept vorbind, nu o 
supărase. O surprinsese. Un asemenea lucru nu i se întâmplase niciodată. În 
fond, îi plăceau grozav oamenii care umblau fără ocoliș. „M-a plăcut, gândi 
ea. Interesant bărbat! Doamne, ce ochi focoşi are! Şi ce pumn! Dacă lovea 
ceva mai tare, mâine purtam haine de doliu după monseniorul Carrillo. 
Păcat că au plecat atât de repede! Te pomenești că s-a îndrăgostit de mine! 
De fapt, nu sunt nici eu chiar de lepădat! Unii bărbaţi se dau în vânt după 
grăsane. E drept că nici eu nu am stat chiar cu mâinile-n sân. I-am răspuns 
privirilor cât am putut de bine. Puteam să-i răspund la ocheadă. Naiba să mă 
ia, că nu mă pricep la nimic! Te pomenești că mi-a scăpat printre degete! 
Acum sunt în drum spre cetatea Bucureștilor. Cine ştie când ne vom mai 
întâlni?! Poate niciodată. Aiurea! Parcă eu mă las după noroc? Îl găsesc şi 
în gaură de șarpe. Să-l ferească Dumnezeu pe ăla de care mă îndrăgostesc! 
A naibii dragoste! M-a prins ca o fulgerare scurtă. Ce mai? Sunt 
îndrăgostită ca o toantă! Parcă e mare lucru o vizită în Ţara Românească? 
Numai de n-ar cădea prins la turci. Dar şi acolo dau eu de el. Pe mine când 
mă apucă, sunt dată naibii. Dar până când plec după el ce fac? Până atunci, 
un om de-al meu ar putea să-i ducă viteazului vânător un răvaş de dragoste. 
Să nu creadă că sunt nesimţitoare. Poate că el nu are asemenea curaj. Vitejii 
ăştia când dau de dragoste adevărată încep să bată în retragere. Ei, cu mine 
nu-i merge. Cu toate că, dacă stau să mă gândesc bine, nu prea arată el ca 
unul care ar da bir cu fugiţii. Oricum, e mai bine să-mi iau eu măsurile 
mele. Poate că nu e bine să-i dau prea multe avansuri de la început. De ce 
să-i arăt că sunt o pradă uşoară? Îi scriu doar câteva rânduri prietenoase. Să 
zicem: „Dragul meu Costache Caravană”. Aiurea! Mă atârn de gâtul lui 
chiar de la început cu asemenea rânduri. E prea intim. Mai bine «Nobile 
viteaz». Nu zău! Nici nu va şti cui îi este adresată scrisoarea. Poate ar fi mai 
nimerit «Domnule Costache Caravană». Nu sună rău, dar e niţel cam rece. 
Ei, şi? Doar n-o să-i spun că sunt nebună după el. Asta o să vadă el pe urmă. 
Am găsit! «Dragă Prietene Costache Caravană.» Mai departe, să zicem: 


«Te-am văzut la balul principelui.» Prost! Doar ştie şi el că nu l-am văzut în 
vârful muntelui. Să zicem mai bine «Ţi-am simţit focul ochilor...» La naiba! 
Parcă mă miorlăi pe lângă el. Ceva mai calculat, nu strică într-o scrisoare.” 
Simţi cum o ia cu transpiraţie. „Deci, «Atenţia pe care am avut cinstea să 
mi-o acordaţi mi-a făcut multă plăcere» Ei, nu zău! Înseamnă să-i spun de 
la obraz că mi-a plăcut ocheada. Doamne, 

dar greu e să compui o scrisoare de dragoste! Mă înfurii degeaba. O 
scrisoare nu se face cât ai bate din palme. O să mă gândesc eu în zilele 
următoare. De asemenea, o să-i dau poruncă omului meu să afle ce hram 
poartă domnul Caravană. Cred că nu e însurat. Care nebună ar sta cu un 
asemenea vântură-lume? De domnul Szentivâni mă despart, dacă vreau, 
într-o clipă. Nu mișcă el în faţa mea. De fapt, am să-i spun de la obraz că 
mă despart de el fiindcă e un papă-lapte. Că vreau să-mi refac viaţa din 
dragoste. Care nătărău de bărbat s-ar opune când e vorba de fericirea a două 
fiinţe?” 

— Ce tot bombăni acolo? se interesă baronul Szentivâni. 

— Mă gândesc, domnule, tresări ea. Unul dintre noi doi trebuie să 
gândească. lar după cum vezi, nu domnia-ta eşti acela care e sortit să facă 
asemenea lucruri. 

Baronul avu una din rarele lui sclipiri ironice. 

— Foarte bine, doamnă! Gândeşte! Cu vremea, ai putea ajunge la 
rezultate bune. 

Maria-Florenţa i-o întoarse veninos: 

— Nu cred în sfatul acesta! Domnia-ta faci glume proaste de douăzeci 
de ani. 

Porniră să se certe metodic. Cu un anumit dichis, acumulat într-o 
experiență îndelungată. Cearta se desfășura domol ca un ritual. Frazele şi 
reproșurile rămăseseră aceleaşi de-a lungul anilor. Dar căpătaseră o anumită 
șlefuire. Iar cuvintele de prisos, care nu loveau direct, fuseseră eliminate în 
folosul schimbului de păreri concis și sobru. Astfel că cearta lor de acum 
era mult superioară în conţinut uneia întâmplate cu zece sau cincisprezece 
ani în urmă, când experienţa casnică nu se definitivase în amănunţime. Și 
tonul era altul. Epitetele nu nu mai erau însoţite de acea explozie de mânie 
tinerească de la începutul căsniciei. Acum câștigaseră în valoare tocmai prin 
blândeţea cu care își aruncau epitetele, ca niște oameni de știință care 
afirmă un adevăr cu toată convingerea și cu toată argumentaţia, fără să 
folosească răcnetul sau măcar săltarea vocii cu un semiton. Ajunseseră chiar 


în situaţia să-şi zâmbească blând, amintindu-și unul altuia cusururile ca în 
faţa unui fapt împlinit din care nu mai există ieșire. Or, toate lucrurile 
acestea se învață numai după o îndelungată activitate de ceartă conjugală. 
Se cunoşteau atât de bine, încât fiecare știa răspunsurile celuilalt. Ba mai 
mult: erau ca doi medici psihiatri care ştiu cum va reacționa celălalt în 
momentul următor. Lucrul acesta îl ajuta mult pe Szentivâni şi-l scăpa de o 
eventuală vătămare a fizicului său din partea doamnei baroane. Avea el 
cunoștință de unele intonaţii foarte joase în vorbele doamnei. Acesta era 
pentru el semnul că nu ţine să întindă coarda prea mult. Se oprea prudent, îi 
dădea dreptate, mai suporta unele mărunţişuri, gândindu-se că data viitoare 
va inaugura cearta de unde rămăseseră, având vreme destulă să se 
gândească la noi săgeți veninoase, care ar putea s-o surprindă nepregătită. 


A doua scrisoare a lui Albert Kirâly către principele Transilvaniei. 


„Astăzi, din harul Domnului, la 27 decembrie 1594, din cetatea 
Bucureștilor. 

Prin grija măriei-tale s-au înfiinţat în faţa noastră alaltăieri căpitanul 
Jan Siloky dimpreună cu o mie de oșteni din cetatea Brașovului. Astfel că 
oastea Transilvaniei pe lângă Mihai-vodă s-au ridicat la trei mii de oameni. 
Dar nici domnul Țării Românești nu au stat în răgaz. După cele mari 
biruinţe asupra păgânilor, s-au chemat la oaste în leafă, iar acuma oștirea lui 
vodă numără cam la cinci mii de oşteni tot unul și unul, chiar dacă încape 
ceva lipsă din partea armelor. Alaltăieri am fost avut cinstea să petrecem 
sfânta seară a Crăciunului dimpreună cu Mihai-vodă și cu acei vestiți 
vânători la care s-au mai adăugat, spre mirarea noastră, părintele Grasa, 
despre care cred că s-au cam lepădat de cele sfinte. Vinurile bune au curs 
din belșug și multe cupe au fost închinate în sănătatea măriei-tale. S-au 
cântat colinde cum n-am mai auzit şi s-au făcut focuri mari în curtea 
palatului domnesc. Căpitanul Siloky ne-au adus zece legături cu câte trei 
sute de galbeni fiecare, spunându-mi că din voia măriei-tale acei bani vor 
trece în stăpânirea vânătorilor, adică fiecăruia câte-o legătură. Am făcut așa 
după cum am primit poruncă. Părintele Grasa aflându-se păgubit, Mihai- 
vodă a luat trei sute de galbeni de la vistiernicul Dan și i-a făcut și lui parte. 

Tot alaltăieri, către prânz, oștile noastre au fost chemate la palatul 
domnesc, unde li s-au plătit lefurile în cea mai bună rânduială. Iar peste 
leafă a dat Mihai-vodă câte cinci galbeni pentru fiecare din aceşti oşteni ai 


măriei-tale. În altă parte a curţii s-au plătit oștile lui vodă, iar cei care au 
intrat în oaste doar de câteva zile au primit leafa pe o lună, ca și oștenii 
vechi. S-au mai dat, măria-ta, slobozenie pe trei zile oştenilor să petreacă 
după pofta inimii şi multă mâncare bună a încăput pentru fiecare. 

În noaptea de Crăciun s-a ţinut sfat de taină în cămara de lucru a lui 
vodă. Acel vânător pe nume Costache Caravană i-a povestit domnului 
despre păţania petrecută la curtea din Alba-Iulia. Domnul a râs mult şi s-a 
veselit. Noi am crezut că-i va cădea cu supărare, însă nici gând de-așa ceva. 
Domnul a spus că măria-ta ești prea înţelept şi nu crede că ai avut de gând a 
face stricăciune unor oameni viteji. Mai degrabă ar crede că s-a petrecut o 
glumă, iar măria-ta le-ai fi arătat până la urmă toată prețuirea care se 
cuvine. Și dacă oștile Transilvaniei nu s-au pornit la urmărirea vânătorilor, 
asta întăreşte şi mai mult părerea lui. 

După asemenea vorbe am văzut că Mihai-vodă nu este numai un mare 
viteaz, ci şi un foarte priceput gânditor. Lăsând la o parte acele lucrări, 
Mihai-vodă a grăit mult despre unele cheltuieli de oaste și întărirea celor 
două cetăţi ale Bucureştilor și 'Tîrgoviştei. S-au mai pomenit și despre unele 
lucrări de mărire a satului Ploieşti, despre deschiderea unor ateliere de ţesut 
lână, de tăbăcit piei, de căciuli şi cojoace şi unele ateliere de cioplitură în 
lemn, care au plată bună la Braşov și Sibiu. Fiind vorba despre asemenea 
treburi ale Ţării Românești, am vrut să ne ridicăm, dar Mihai-vodă ne-au zis 
că pentru prieteni el nu are nici un fel de ascunzișuri. 

Pe urmă au mai arătat că toate acele cheltuieli au lăsat vistieria aproape 
goală, iar de la populaţia sărăcită nu-i putință a se mai aduna ceva bani. 
Atunci s-au ridicat de pe scaunul său domnul Cae Indru, care i-au vorbit lui 
vodă cam așa: «Măria-ta, suntem în plin război cu turcii. Să nu așteptăm 
primăvara, când or începe ei să se miște. Atunci vor veni puhoi asupra 
noastră. Nu se supără sultanul că i-am tăiat câteva mii de turci. Se va supăra 
numai atunci când îi vor lipsi acei trei sute de mii de galbeni pe an pe care îi 
primea de la noi, dimpreună cu șaptezeci şi cinci de corăbii cu făină, cu unt 
şi cu miere. De acei două mii de cai, douăzeci de mii de miei, trei sute de 
flăcăi pentru armata ienicerilor şi o sută de fecioare hărăzite haremurilor. 
De cele o sută de corăbii cu lemn de brad pe alese și de alte ciubucuri. 
Acum nu e destul de supărat, socotind că o să ne dea peste cap cu un singur 
bobârnac, în primăvară ori în vară. Și chiar dacă ar turba de mânie nu poate 
arunca la timp de iarnă oştiri mari asupra noastră, iar dacă stau ei pe loc, nu 
trebuie să stăm noi. Slăbindu-i pe turci, căpătăm noi mai multă putere. 


Bogatele cetăți Hîrşova şi Silistra parcă ne îmbie. Garnizoana din Hiîrşova 
numără cam la şapte mii de oştire turcească. La Silistra ar fi cam tot pe- 
atâta. Cu prada pe care o găsim acolo putem plăti oştile noastre pe toată 
vremea de iarnă și chiar pe primăvară. Vistieria ar putea să primească și ea 
un folos mare, iar prada obișnuită de cai, de arme şi de haine ar prinde bine 
oştenilor noştri. Așa că noi, vânătorii, am face bine dacă ne-am trage chiar 
de mâine către cetatea Hîrşovei. lar dacă măria-ta primeşte sfatul nostru, să 
vină în faţa cetăţii numai cu cinci mii de oaste ușoară, fără arme grele și 
bagaje multe, pentru a se mișca mai ușor. În dimineaţa de Anul Nou, măria- 
ta să-i atragă pe turci către gheaţa de pe Dunăre. Noi vom avea grijă să le 
facem stricăciune din spate, fără veste. lar băgând oarecare groază în ei, îi 
vom sparge fără pierderi prea mari.» 

Mult s-au bucurat Mihai-vodă la asemenea vorbe înțelepte. Și a dat 
poruncă să pornim de poimâine două mii de oșteni de la noi şi trei mii din 
oastea Ţării Româneşti, chiar sub conducerea domnului. 

După acele multe sfaturi, fecioare mândre de boieri au venit şi ne-au 
prins mâinile şi ne-au târât după ele într-o încăpere unde era cheful în toi. 
Au rămas numai vodă cu boierii și acei vânători. Am băgat atunci de seamă 
că Mihai-vodă a ştiut cum să scape de noi fără să încapă supărare. Aveau de 
taină numai între ei. Mai știu, măria-ta, că vodă ar avea o armată mare 
ascunsă pe undeva şi că acea armată e condusă de marele boier Preda 
Buzescu. Am văzut această armată, când au fost scos Mihai cetatea 
Bucureştilor de sub turci. Dar am văzut-o numai de departe. Să fi tot fost 
atunci ca la două-trei mii de oșteni îmbrăcaţi unul ca altul. Am încercat a 
dibui locul unde stă așezată acea armată, dar nu a fost chip să aflu ceva. La 
curtea lui vodă nu șopteşte nimeni o vorbă despre asta. Am să mai încerc 
pentru a-ţi da de ştire. 

Dacă mila lui Dumnezeu ne va mai ţine cu zile după luptele grele care 
ne așteaptă, voi trimite pradă din cele două cetăţi şi răvaş despre sănătatea 
oștenilor. Parcă am mai multă crezare de izbândă acum, când ştiu că 
domnul Indru şi prietenii lui pleacă la Hîrşova. Cu asemenea oameni nu 
încape o cetate necălcată de noi. 

Albert Kirâly”. 


* 


Zăpada Bărăganului scârțâia aspru sub picioarele cailor. Soarele colţat 
după atâtea zile noroase își cam da aere ca în timpul verii, dar nu reușea 
decât să facă zăpada scânteietoare de-ți lua ochii. Vântul adia uşor, dar 
înţepat, iar cerul înalt mărea parcă nemărginirea Bărăganului. Urmele de 
animale îngheţaseră în zăpadă și se aruncau ca un vaier lung către hăurile 
cerului. Prin cătune se simţea miros ademenitor de mâncare caldă, iar din 
coşurile caselor scunde se ridica fumul în fuioare lungi. Urmele de sănii se 
încrucișau pe zăpadă. Ceva mai departe de sate, ele se amestecau într-una 
singură, încolăcindu-se printre păduri, prin locuri știute numai de localnici. 

Cam la două ceasuri de așezarea Brăilei, cei unsprezece vânători opriră 
caii într-o pădure bătrână, cu copacii rari și groși de pe margini. O 
gospodărie singuratică, destul de arătoasă își trăia veacul ei într-o poiană 
largă. În jurul casei, câteva coteţe, un grajd destul de încăpător, o viţă-de- 
vie agățată până la acoperiș, o cocină din care se auzea grohăit de porci 
aduceau o notă de bunăstare. Curtea, împrejmuită cu gard frumos de nuiele, 
mai cuprindea unele clăi cu fân, iar mai spre fund se vedeau ceva pomi, ale 
căror tulpini, protejate împotriva iepurilor cu împletituri de nuiele, lăsau să 
se vadă că proprietarul ar fi un bun gospodar, chiar dacă se aventurase în 
asemenea pustietate, departe de alte locuințe. Vreo șase câini, unul mai 
mare decât altul, ieşiră de sub clăile de fân, ridicând pădurea în picioare cu 
lătratul lor. Gospodarul, o matahală de om între două vârste, ieși din casă 
numai în cămașă, cu mânecile sumese, purtând un topor cât toate zilele. 
Faţa lui roşie plesnea de sănătate, iar pieptul lui mare şi păros abia încăpea 
în cămaşa desfăcută la gât. Văzând musafirii, tresări bucuros. Aruncă o 
bucată de lemn după câini, împrăştiindu-i, şi se buluci degrabă la poartă. 

— Nici că se putea să picaţi mai bine, domnule Caravană! strigă 
mulțumit. Nebunele astea de muieri au făcut sarmale de Crăciun, să ţină un 
an. Săptămâna trecută mi-a picat un cuscru de prin părțile Focşanilor cu 
două sănii, dar nu goale. Altfel, îl alungam de la poartă și asmuţeam javrele 
pe el. Cu două butoaie pântecoase pe sănii, mari și rotunde, parcă gata să 
nască. Pe cuscru l-am alungat a doua zi. Asemenea pramatie mi-ar fi băut 
tot vinul înainte de Bobotează. Al dracului moldovean! Când pune găleata 
la gură se albește la față de zici că i-a sunat ceasul din urmă! Când o lasă 
din mână goală cam pe jumătate, simţi cum se face frig în casă. Câinii se 
ridică de pe unde sunt aciuaţi și urlă a pagubă. Pe urmă i se îmbujorează 
umerii obrajilor ca merele noastre roşioare culese toamna târziu. Își şterge 


mustățile mari, mănâncă o bucată de slănină cât o cărămidă, un târn de 
ceapă, curăţă și restul din găleată, face o cruce mare de-un stânjen, duce o 
rugă subţire lui Dumnezeu și ciupeşte nurorile de fund. lar după ce-l 
căptușesc nurorile de scatoalce, se întinde pe pat și se vaită că la cei 
şaptezeci şi cinci de ani, petrecuţi în mila Domnului, se simte slăbit de 
puteri şi că numai printr-o minune cerească mai apucă vreo treizeci- 
patruzeci de primăveri. 

Gazda îşi luă seama de la poveștile lui şi strigă spre casă: 

— Niculae, Vasilee! Puneţi mâna pe cai, neisprăviţilor, şi duceţi-i în 
poiată! 

Doi bărbaţi sub treizeci de ani, cu părul căzut pe ochi, dădură năvală în 
curte. Feţele lor aprinse și hainele subțiri, cam în neorânduială, arătau că se 
hârjoniseră între ei sau cu ceva parte femeiască. 

Vânătorii observaseră că interiorul e mai încăpător decât părea de 
afară. Patru femei cu o droaie de copii în jurul lor priviră mirate puhoiul de 
musafiri. 

— Astea-s nurorile mele, Dumnezeu să le țină! spuse gazda. Nepoţi am 
nouă. Trei au murit, iar doi sunt pe drum. O să-i botezăm după Paşte. 
Nebunele astea fac la copii de te-apucă durerea de cap. Nu-i chip să mă 
înţeleg cu ele. Când le spun s-o lase mai domol cu înmulţitul, sar toate patru 
cu gura pe mine şi-mi spun că aşa le-a povăţuit popa din satul vecin. Că 
porunca sfântă spune: „Creşteţi și vă înmulţiți ca păsările cerului!” Se 
împreună de-a valma cu nătărăii mei de feciori. Noaptea umblu după ei prin 
poduri, prin fânul din poiată şi-i despart şi îi strig „Niculae!” „Da, tăicuţă.” 
„Iu eşti însurat cu Mărioara. Vezi că e lângă Vasile! la-o, nătărăule!” 
„Vasile!” „Da, tăicuţă.” „Iu eşti însurat cu Bălaşa. Dă-i-o, Dumitre!” 
„Gheorghe!” „Da, tăicuță!” „a-ţi pramatia de lângă Niculae!” „Ioane, unde- 
i Leana, zurliule?” „Fă lumină, tăicuţă, s-o văd la faţă!” „Ei, cum e?” „E cu 
mine, tăicuţă.” „Bine! Duceţi-vă Dracului 

Nurorile râd cu pumnii la gură. Au fețele roșii și pline de sănătate. Le 
place și lor gluma acestui hâtru. Gazda nici nu mustăcește măcar. Se uită 
încruntat de parcă ar fi toate adevărate. lar vocea lui pare aspră, deși nu 
convinge pe nimeni. 

— Dar poftiți, domniile-voastre, în odaia de alături! Leano, unde-i mă- 

ta? 
— Dă mâncare la porci, tăicuţă. 
— Mărioară! 


— Da, tăicuţă. 

— Mai adu o masă şi pune feţe curate! Nu pe ăla, toanto! Ăla e patul. 
Numai cu ochii după pat sunteți. 

Vânătorii se aşezară pe laviţe lungi, galbene, sclipitoare de curăţenie. 
Afară fulguia uşor, iar vântul parcă se mai întețise. Câteva vrăbii speriate se 
zbătură pe lângă streaşina casei. 

— Iat-o și pe soaţa noastră! se agită gazda. Nevastă dragă, dumnealor 
sunt oaspeţi de seamă. Când am văzut unsprezece cai la poartă am crezut că 
au dat năvală turcii. Dar nici așa nu suntem mai câștigați. Au tăbărât asupra 
noastră unsprezece guri de voinici flămânzi. Pune de mâncare şi de băutură 
aşa cum te pricepi tu! 

Apoi se întoarse către oaspeţi. 

— Nu ştiu cum naiba s-a măritat ea cu o pramatie ca mine. Se vede 
treaba că pătimeşte cine ştie ce păcate mai vechi ale moşilor noştri. 

Femeia zâmbi prietenos şi spuse fără urmă de sfială: 

— De treizeci de ani mă tot gândesc să-l las și să iau unul mai puţin 
zurbagiu. Dar nu mă îndur. Cine știe pe ce mâini ar putea să încapă?! Vara 
muncește cât zece. Iarna bea, mănâncă și se uită după muierile altora. Când 
îl scap din frâu, pleacă după prima catrință care-i iese în cale, cum pleacă 
mielul după oaie. Seara potriveşte cuvintele şi le pune pe cântec. Flăcăii şi 
fetele de prin sate vin la el să înveţe cântece noi, scornite de el. Când sunt în 
casă, vinde fiecare cântec flăcăilor pe o vadră de vin. Când lipsesc, le vinde 
numai fetelor, pe câte-o sărutare. 

— Şi nu vă e greu traiul în mijlocul pădurii? se interesă Cae. 

— Nu! răspunse gazda. Iarna, turcii nu se abat prin păduri. De pe la 
începutul lui septembrie până în aprilie nu vezi picior de turc prin pădure. 
Primăvara îngropăm tot avutul nostru. Femeile, vitele, oile iau drumul spre 
munte, prin locuri necălcate de picior omenesc. Eu şi băieţii rămânem aici. 
La marginea pădurii avem lanuri mari de grâu. Pământul e bun şi gras. Ne 
dă mai mult decât ne trebuie. Dacă vin oamenii stăpânirii după biruri ori 
turcii după jaf, n-au ce să ne ia. Casa e goală, iar noi în zdrenţe. Cum vine 
toamna, dezgropăm lucrurile, punem haine bune pe noi, aducem acasă 
femeile, pruncii și animalele şi o ținem pe huzur toată iarna. Dacă nu ne-ar 
ameninţa asemenea primejdii, aţi vedea aici case şi acareturi de v-aţi cruci. 
Omul poate multe când e liber și lăsat în pace să-și vadă de treburi. 

— Poate că ar fi mai bine într-un sat, observă părintele Grasa. 


— Nu e rău nici în sate. Pe unde umblă turcii și oamenii stăpânirii, să 
tot trăieşti! Casele scunde din chirpici plesnesc de sănătate. Şi te uiţi prin 
crăpături de afară în casă și din casă afară. Gardurile împrejmuitoare 
lipsesc, fie că proprietarii lor le-au băgat pe foc pentru a nu le mai purta de 
grijă sau numai din prevedere, ştiindu-se că gardurile la vreme de plimbare 
pe neașteptate mai mult îl încurcă pe om. Coteţe de porci nu se zăresc prin 
apropiere, semn că acei gospodari ori au scârbă de asemenea animale, ori 
le-au mâncat cu cotețe cu tot. Găinile își găsesc locul de somn prin 
corcodușii din curte. Găinile din soiul acesta sunt slăbănoage, cu picioarele 
lungi și subțiri, parcă înșurubate pe corp. Asemenea slăbiciune ar putea să 
fie mai mult un moft muieresc, de posturi lungi pentru slăbire, aflat la modă 
în aceste timpuri, când chiar cocoșşii cu scaun la cap ţin sec până pe la 
mijlocul verii. 

Gazda se ridică şi se uită afară. 

— Se pornește viscol mare, spuse la o vreme. Copacii se apleacă 
îndărătnici. Ascultaţi! Urlă pădurea. Parcă e un vaier lung. Până la ziuă o să 
ajungă zăpada la burta cailor. Asemenea viscole ţin câte-o săptămână și 
chiar mai mult. Bine că aţi nimerit la noi înainte de viscol. Pe asemenea 
potop, nici animalele sălbatice nu mai nimeresc la culcuşurile lor. 

— Plecăm! hotărî Cae. Mâine s-ar putea să nu mai avem putinţă de 
plecare. 

— Vă rătăciţi cum vă văd şi mă vedeţi! se alarmă gazda. Lupii umblă în 
cârduri mari. O să vă ia urma și nu e chip să scapi de ei. La vremea asta 
sunt flămânzi și răi ca diavolii. 

După un sfert de ceas, cei unsprezece călători părăsiră ograda acelei 
gazde primitoare şi se îndepărtară spre sud, mânaţi din spate de vântul 
aspru. 

În dimineaţa de Anul Nou apărură pe neaşteptate la porţile Hîrșovei 
cam la o mie de călăreţi. Cu o seară înainte, se zvoni în oraş, nu se știe de 
unde, că Mihai-vodă cu o mie de călăreţi ar oblici să facă unele stricăciuni 
la Hîrşova. Caraiman-pașa, comandantul orașului și al cetăţii, ridicase peste 
noapte ca la șapte mii de oșteni, gata de luptă. Un duşman care număra doar 
o mie de oameni trebuia lovit scurt, fără hărțuială aducătoare de pagube. 
Gerul aspru amuţise susurul Dunării. Ceaţa de dimineaţă acum se ridica în 
fuioare lungi, acum se lăsa greoaie la rasul pământului. Oșştenii lui 
Caraiman-pașa ieșiră prin poarta dinspre Dunăre. Pâlcul celor o mie de 
români acum se vedea limpede, acum se ascundea în rosturile ceţii. 


Caraiman-paşa aşteptă liniştit în fruntea oamenilor săi momentul în care 
călăreţii lui vodă vor ieşi iar din ceață. Când veni acel moment prielnic, 
dădu poruncă de năvală mare. Românii, atât de puţini la număr, păreau 
pierduţi. Se vedea limpede că vor fi daţi peste cap. Mai rămăseseră ca la o 
sută de pași între cele două oștiri, când se auziră din spatele turcilor unele 
bubuituri mari. O parte a zidului cetăţii sări în sus, ca aruncat din praștie. 
Aceasta fu clipa de pierzanie a turcilor. Crezând că sunt atacați din spate, 
unii întoarseră caii şi se ciocniră cu cei care nu apucaseră a face acea 
manevră. Zăpăceala îi pierdu pe turci. Alte detunături răsunară parcă din 
toate părțile. Printre oamenii lui Caraiman se zvoni că încăpuse trădare. 
Căpitanul Cocea, conducătorul celor o mie de călăreţi, începu să taie cu ai 
lui şi nu aflară multă împotrivire. lenicerii și restul de oaste aleasă se 
răzlețiră, se rupseră. După un ceas, lupta era încheiată. Trei mii de turci 
zăceau pe gheaţa Dunării nepăsătoare sau pe zăpada din faţa porţilor, trecuţi 
prin săbiile românești. leremia Băicoianu şi Albert Kirâly ajunseră la 
tunurile turceşti şi constatară cu uimire că servanţii lor erau cei unsprezece 
vânători. De cum săriseră zidurile în aer, turcii lăsaseră tunurile în plata 
Domnului, crezând și ei că românii pătrunseră în cetate prin alte părți și-i 
atacau din spate. lar tunurile încăpute pe mâini harnice doborâră spatele 
armatei lui Caraiman. Se adunară lucruri și scule de preţ. O mie de sănii 
luară drumul Bucureştilor. 

Către seară, se strigară numărătorile. Armata lui Mihai număra la apel 
mai puţin cu două sute şi ceva de oameni. Cam la o sută de răniţi fură urcați 
în săniile mari. 

A treia zi pe la prânz, căzu Silistra. Aflând cu spaimă de fulgerătoarea 
cădere a Hârşovei, turcii părăsiseră degrabă cetatea şi orașul, pornind către 
sud. Cei două sau trei mii de oşteni cercară o oarecare harţă. Dar stăteau 
împotrivă cu teamă, privind îndărăt la zidurile cetăţii. lar după ceva 
schimburi de pistoale și săbii, se încuiară între ziduri. Alte patru sute de 
sănii cu pradă porniră spre Bucureşti, în urma oștirii lui vodă. Zăpada 
scârțâia aspru sub copitele cailor. Promoroaca se prinse pe bărbile vitejilor 
oșteni, dar inimile erau calde, iar voioşia răzbunării învingea oboseala 
acelor aspre încercări. În jos, către pragul Munţilor Balcani, şi chiar mai 
departe, numele lui Mikal-oglu își făcu mare răsunet atât pe buzele turcilor, 
cât şi pe ale creștinilor. Turcii îl blestemau pe vodă, îngroziţi. Creștinii îi 
rosteau numele cu dragoste. Apăruse la Dunăre o sabie năprasnică. O sabie 
care mușca tot mai adânc din trupul Imperiului Otoman. 


Plecând de la Silistra, domnul Ţării Româneşti călărea în fruntea 
oștirii, înconjurat de marii boieri. Din spate se auzeau glume și cântece. Ar 
fi fost prilej de bucurie pentru el. Dar nu zâmbea. Se simţea doar uşor ca 
atunci când ai scăpat de un hop și te pregăteşti pentru altul. Cele patru 
victorii obţinute atât de ușor, împotriva acelor vestiți oşteni otomani îi 
dădură prilej de întrebări şi răspunsuri. „Oare numai vitejia și iscusinţa 
românilor au adus câștigul acelor lupte? Nici vorbă! Mai era ceva. De prea 
mulţi ani, turcii nu au cunoscut înfrângeri. S-au obișnuit să domine şi să 
învingă. Au uitat să umble cu grijă. Nu tactica de luptă le-a fost faima, ci 
numai groaza pe care o răspândeau. Armatele care le stăteau împotrivă se 
spărgeau de cum îi vedeau apărând. Când se vor trezi turcii, atunci va fi mai 
greu pentru români și pentru toţi cei care le stau împotrivă. Comandanții lor 
sunt încă plini de ei. Numai așa se poate pricepe că emirul Ibrahim a fost în 
stare să se culce liniştit când mă știa doar la un sfert de ceas călare departe 
de el. Numai aşa pricep că un comandant bătrân cum e Caraiman-pașa a 
fost în stare să plece orbește în luptă, fără a se gândi la cine știe ce 
şiretlicuri din partea noastră. lar în cetatea cârmuită de el să poată pătrunde 
cei unsprezece vânători cu atâta ușurință și să arunce în aer zidurile cu praf 
de puşcă luat din depozitele turcești. Ar fi putut să-i împroaşte pe români cu 
tunurile de la adăpostul zidurilor groase, ferindu-se de o năvală a noastră 
prin ceața înșelătoare. Am avut pierderi puţine. Dar şi noi suntem puţini. La 
vreme de iarnă e greu pentru otomani să ridice oști, dar nici pentru noi nu e 
ușor. O călcare mai adâncă în Balcani pare destul de primejdioasă. Frigul şi 
zăpada, lipsa de alimente şi de adăpost macină mai mulţi oșteni decât 
duşmanul. Oastea din Bucegi e uşoară și iute. Poate că vreo mie din ei ar 
putea fi încercaţi. Dacă nu în jos prin Balcani, măcar să-i scuture pe turcii 
din Dobrogea. Apoi va veni vara. Turcii pot pune pe picioare peste o sută de 
mii de oșteni, chiar numai oaste aleasă. Armele lor de război sunt multe și 
bune. La vară se va hotărî viitorul nostru. Parcă mi-e teamă de vară. Nu am 
prieteni buni în afara graniţelor. Turcii pot pierde zece bătălii. Noi nu avem 
dreptul să pierdem măcar una. Aș putea ridica armata din Bucegi până pe la 
vreo opt mii de oameni sau poate chiar ceva peste. Voi vedea de unde voi 
scoate banii de trebuință. În armata aceea stau toate speranţele noastre. Voi 
fi cu atât mai tare cu cât turcii vor crede că mă bizui numai pe oștirea cu 
care am luat Hîrșova și Silistra. Sigismund Báthory gândește şi el să-și 
întindă puterea peste "Ţara Românească, chiar dacă acum suntem aliaţi. 
Oştirea din Bucegi ar fi mirarea şi pierzania lui. În el nu am credinţă. În 


schimb, mi-e drag Albert Király. Ungurul acesta are în el virtuţi de viteaz și 
de mare cinste sufletească.” 

Înturmându-se în cetatea Bucureştilor, domnul Ţării Româneşti avu 
bucuria să afle că o mie de oșteni moldoveni aflaţi sub comanda căpitanului 
Soare așteaptă cu supunere ordinele lui vodă. Mai veniră de prin părţile 
Serbiei ca la cinci sute de tineri cu inimile aprige, conduși de vestitul haiduc 
Baba Novac. Un vlăjgan mare şi gros, cu mustaţa ca vrabia, cu nasul 
puternic și cu ochii blânzi ca de copil. 

Vistiernicul Dan căptuşise vistieria cu galbeni, cu aspri, cu ducați, cu 
forinţi și chiar cu ceva aur. Dar la asemenea armată care se apropia de șapte 
mii de suflete şi încă o alta de aproape cinci mii ascunsă la poalele 
Bucegilor, banii erau destul de nepotriviţi, lăsând la o parte armata 
Transilvaniei, care sta pe plată la vodă, cât şi toanele domnului de a face 
daruri oștenilor, speriindu-l în fiecare clipă pe bietul vistiernic. 

Aflându-se prilej de odihnă, Tufănel porni într-o dimineaţă către piaţa 
Zece Mese, purtându-și calul cu mare fală pe străzile atât de cunoscute. 
Domnul Tufănel-tatăl, îmbrăcat cam subţire pentru o iarnă atât de geroasă, 
umbla cu pași mici în jurul rogojinei, întinsă direct pe zăpadă, și striga cât îl 
ținea gura: 

— Pomană! la pomană, neamule! Ia linguri! Ia sucitoare! 

— Cum dai lingurile? întrebă o gospodină. 

— De pomană le dau! sări Tufănel-tatăl, îngrozit că nu vânduse nimic 
toată dimineaţa. Zece la un aspru și una pe deasupra, cumătră. 

— Scump! observă femeia. 

— Ai zis scump? se miră Tufănel-tatăl. Află, cumătră, că firma noastră 
vinde linguri care ţin din neam în neam. Noi fierbem lemnul de tei în 
mirodenii. la vezi cum miroase! Cu o lingură din astea poţi mânca zeamă 
chioară, dar capeţi în gură gust de bucate boierești. 

— la slăbeşte-mă, măi nea Tufănele, cu firma și cu gusturile dumitale! 
se oțări femeia. Care firmă? 

Tufănel-tatăl nu-i mai răspunse. Faţa lui slăbănoagă se lungi de un cot 
privind spre boierul acela cu sabie, cu haine scumpe și cu podoabe, cu cal 
falnic, de rasă bună. 

— Bă Ciripoi, se adresă domnul Tufănel-tatăl concurentului de alături, 
nu crezi că boierul ăsta ar cam semăna cu Tufănel al nostru? 

— Ce să semene, bre? ţâştui vânzătorul de linguri. 

E chiar el. 


Tufănel-tatăl privi în jur cu teamă după oamenii stăpânirii. Dar nu văzu 
oşteni de rând. Ceva mai încolo, ședeau liniștiți pe caii lor, ca nişte împărați, 
doi boieri cu mutre parcă nu tocmai străine. 'Tufănel-fiul se înclină cu 
eleganță pe gâtul calului în faţa părintelui său. Lingurarul simţi că se 
înnăbușă de spaimă și strigă aspru: 

— Dă-te jos, pagubă! Coboară după cal până nu te dibuie oamenii 
stăpânirii! 

— Domnule Tufan, zâmbi Iufănel-fiul, în familia noastră nu s-au 
pomenit până azi vorbe de ocară. Doar faptul că sunt nobilu” vostru fiu mă 
opreşte să pun mâna pe sabie. 

— A turbat, săracu”! vorbi cu milă 'Tufănel-tatăl, uitând să-și mai frece 
mâinile împotriva gerului. De când mă cheamă pe mine Tufan, nărodule? Și 
țoalele astea scumpe de unde le-ai palmat? 

Tufănel-fiul se încruntă şi se întoarse fălos către vânzătorul de alături. 

— Domnule Ciripoi, crezi că domnul Tufan, părintele nostru, ar fi 
cumva bolnav? 

Lingurarul nu răspunse numaidecât. Până în ziua aceea nu-i mai 
spusese nimeni domnule. Era foarte simplu că tânărul dăduse în mintea 
copiilor sau poate chiar mai rău. Vreo dragoste nefericită să-l fi scos din 
minţi. Își reveni iute și făcu degrabă o socoteală în gând. Calul o mie de 
aspri, sabia cel puţin vreo sută, dacă nu mai mult, hainele tot cam pe-atâta, 
ghiulurile din degete numai dracu” știa cât preţuiau. Pistoalele de la brâu 
ajungeau la trei-patru sute de aspri. 

— Bă, Tufănele, rosti aspru Ciripoi, ia-o din loc mai pe la dosuri, până 
nu se strânge lumea în jurul nostru. Am eu un samsar de cai pe ulița 
Zlătarilor. Acolo vindem totul, cât ai clipi. Ce dracu”, vrei să dai de bocluc? 
Am furat şi eu cai la viaţa mea, dar nu umblam, ca nătărăii, călare prin oraş. 
Întreabă-l pe tat-tu cum ne furișam de nu ne ştia nici vântu”, nici pământ”. 

— Nea Tufănele, îmi dai lingurile? se amestecă femeia. 

Bătrânul se uită pe lângă ea cu gândurile aiurea. 

— Ia-le, bre! Se oţări el. Azi e vineri. Eu împart de pomană vinerea, că 
sâmbăta e gloată. Zi și matale să trăiască domnul Tufan-tatăl! Tufan... dă-te, 
mă, jos după cal, paguba naibii! Vrei să intrăm la belea? Să te dibuie 
străjile? Că ăștia te miroase și când lucrezi mai cu cap. Didino...! Fă, 
Didino, n-auzi? Dar-ar boala... vin să-l vezi pe nebunu” de frate-tu”! 

Auzindu-se strigată, fata ieși din mulțime. Era oacheşă şi cu ochii 
umblăreți ca de viezure. Când dădu cu ochii de 'Tufănel, fața ei se lungi 


brusc. 

— Tii, da” frumos ești, frate! se miră ea. Parcă ai fi un boier din ăia 
mari. 

Tufănel simţi că se îneacă de plăcere. Îi zâmbi surorii cu toţi dinţii lui 
albi şi ascuţiţi ca de rozătoare. Apoi, cu un gest nu lipsit de eleganţă, se 
întoarse în șa, strigând din vârful buzelor: 

— Hei, domnilor Gălușcă și 'Toroipan, apropiaţi-vă! Aceasta este 
domnişoara Tufan, surioara noastră. 

Cei doi se aplecară pe cai cu toată eleganța de care erau în stare, fără 
să ia în seamă încălțările mari și sumanul peticit, în care tânăra părea 
ascunsă ca într-o claie cu fân. Fata era ageră la minte și se feri a face vreo 
observaţie supărătoare. Îi cunoştea pe Găluşcă şi pe Toroipan ca pe nişte 
brezaie. De când dispăruseră ei, nu mai şterpelea nimeni în piață la Zece 
Mese. Răspunse la salut cu bunăvoință și continuă ideea fratelui cu cea mai 
firească voce: 

— Ai spus domnișoara Tufan, frate? Tu ești un om înțelept! Cu 
siguranţă că ai dibăcit numele nostru adevărat. Şi să dea boala-n... aş! Ăsta 
e numele nostru! 

Tufănel îi sorbi cuvintele ca un om însetat. Se găsea în sfârșit cineva 
care să-i ateste schimbarea numelui. Şi cine? Taman surioara Didina de a 
cărei gură se temea el cel mai mult. O jumătate de mahala îi ştia de frică, 
atât era de bătăușă și rea de gură. Fusese slujitoare la kir Panaiotis, ăla de 
vindea covoare scumpe pe Uliţa Mare. Lui Panaiotis îi cam mersese vestea 
că e muieratic. La vreo câteva zile de la angajare, grecul a aranjat astfel 
lucrurile să rămână în prăvălie la vremea prânzului numai cu Didina. Și s-a 
mirat al dracului Panaiotis când a văzut că fata nu se prea sfieşte să rămână 
singură cu el. Celelalte ar fi început să urle și să bocească. 

— Vrem cercei frumoși? o întrebase grecul. 

— Vrem! 

— Și matasica? 

— Și! 

— Basmaluţa vrem? 

— Vrem! 

— Și fata ce dai la jupân? 

— Lasă, că vezi tu pe urmă. 

Dacă ar fi avut Panaiotis gândul ăla bun să descuie ușa și s-o ia la 
sănătoasa, ar fi fost lucrul cel mai înțelept din viaţa lui. Dar în loc de 


asemenea pornire de izbăvire sigură, mai făcu un pas și puse mâna pe bluza 
Didinei. Mai către seară, l-au găsit slujitorii pe jupân Panaiotis legat fedeleș 
într-un raft. Îi lipseau toţi dinţii din faţă. O ureche îi fusese smulsă cu totul, 
iar din barba lui rotundă şi frumoasă mai rămăsese cam jumătate. 

Tufănel tresări auzind vocea nerăbdătoare a Didinei: 

— Ai de gând să înlemneşti aicea, frățioare? 

— Asta zisei şi eu, se amestecă Ciripoi. O luăm iute pe la dosuri, până 
nu apucă potera să ne dea de urmă. 

Dar ca un făcut, se întâmplă să treacă tocmai atunci prin piață un 
detaşament de oșteni din gărzile Bucureştilor. Ciripoi prinse degrabă în 
braţe rogojina cu lingurile și se fofilă prin mulțime, pierzând mai bine de 
jumătate din marfă. 

— Hei, flăcăule, se adresă Tufănel comandantului, eu sunt unul dintre 
vânători. 

— Vă cunoaştem! spuse cu respect oșteanul. lar domniile-lor sunt 
domnii Toroipan şi Găluş că. Cine nu cunoaște niște oameni atât de vestiți? 

Tufănel scoase din punga doldora un galben și-l dărui oşteanului. Iar 
Tufănel-tatăl simţi cum i se moaie picioarele în faţa atâtui bănet. Dar în 
familia Tufan slăbiciunile erau trecătoare. Bătrânul săltă fruntea şi zise 

cu importanţă: 

— Bă, Tufănele... ăă... Tufane tată, cred că e vremea să ne ușchim spre 
casă. Mă-ta... adică doamna Tufan, abia aşteaptă să te vadă. Dacă n-o fi 
cumva cherchelită o să-i crească ochii cât cepele când o să te vadă. Face 
afurisita naibii nişte afaceri de te doare mintea. Vinde lingurile numai pe 
băutură. Didino, ce stai ca proasta? Adică domnişoară Tufan, ia de la fiul 
nostru un galben! Sau poţi să iei doi ori vreo zece, să fie! Du-te în Uliţa 
Mare după cumpărături, că aici nu are cine să schimbe un galben! Adică, 
lasă! Mă duc eu. Că eu mă pricep la fineţuri d-alea boierești. Tufane, 
frumosule, ia dă tu la tata punga aia! Ce te chiorăşti așa? Sunt tac-tu, 
nărodule! Dă banii până nu pun mâna pe un retevei! Hai, mânca-l-ar tata! 

Sosiră la vreme de seară în cetatea Bucureştilor doi stegari aducând 
vestea că o seamă de oştire turcească se trage prin Balcani către Dunăre, cu 
multă ameninţare. Mihai-vodă repezi degrabă iscoade iuți, care cercetară 
fără zăbavă acele veşti. La vreo două zile, tot către seară, iscoadele se 
înfățișară înaintea domnului cu multe lămuriri de spaimă. Oștirea turcilor să 
tot fi avut ca la paisprezece mii de suflete, între care şi două mii de ieniceri. 
Conducătorul oștirii purta după el domn nou, pe un oarecare Bogdan- 


beizade, fiul fostului domn al Moldovei Iancu Sasul. Mai încăpură alte veşti 
care arătau sosirea la Giurgiu a treizeci de mii de tătari, conduși chiar de 
marele-han. Hanul adăstase la Giurgiu având gânduri de împreunare cu 
oștile turceşti. Asemenea veşti picate ca trăsnetul înfioraseră poporul. Chiar 
şi bătrânii căpitani de vază plecară capetele în pământ cu mare tulburare. 
Nimeni nu se așteptase la o lovitură atât de iute din partea turcilor. Când 
începu a se întuneca se strânse în cămara de lucru a domnului întregul sfat 
al oştirii. O parte din marii boieri rămăseseră îmbufnaţi pe la casele lor, 
fiindcă nu se aflase nimeni a-i pofti la acel însemnat sfat de taină. În 
apropierea lui vodă luaseră loc cei unsprezece vânători, clucerul Ieremia 
Băicoianu, fraţii Buzești, banul Manta, banul Mihalcea și tânărul boier 
Radu Calomfirescu. Niciodată Ţara Românească nu avusese un sfat al 
oştirii atât de tânăr. Niciodată parcă nu clocotiseră atâtea energii tinere în 
jurul domnului. Nu se găseau printre ei acei boieri fără vlagă, care să 
propună a se face unele daruri bogate dușmanilor, evitându-se lupta. Vodă 
citi în ochii tinerilor aceleași gânduri pe care le avea și el. Şi mai ştiu vodă 
că în acele inimi tinere de viteji nu încăpea gândul de trădare ori de fugă. Se 
simţi dintr-o dată mai îmbărbătat și dornic a se întâlni mai degrabă cu 
duşmanii. Fără cine ştie ce introduceri, Mihai-vodă arătă limpede situația 
grea în care încăpuse "Ţara Românească. 

— Va trebui să dăm luptă cu tătarii în plină câmpie, spuse aspru. Dar 
cunoaștem cât de bine ştiu să se bată tătarii în câmpie, unde se simt la largul 
lor. Iar numărul tătarilor e de şase ori mai mare decât al nostru. Turcii sunt 
conduși de Mustafa-paşa, acel agă care a luptat de multe ori împotriva 
noastră şi ne cunoaşte puterea şi slăbiciunile. Alături de el stă la pândă 
Bogdan, gata să închine din nou ţara turcilor. Dacă nu izbândim, jafurile vor 
fi atât de mari, încât neamul nostru se va oropsi cu totul. Noi trebuie nu să-i 
batem, ci să-i zdrobim. Aştept părerile sfatului. 

— Ne împărțim în cete! propuse banul Manta. Cetele să atace pe rând 
numai la luptă de harţă. La un atac direct nici să nu ne fie gândul. Cel mult 
să-i poruncești măria-ta lui Albert Király să facă față cu oamenii lui la 
tătari. Oştile lui Sigismund ştiu să stea la tocmeală de arme. Noi să atacăm 
numai pe de lături. 

— Nu, Manta! zâmbi domnul. Ar fi pierzania noastră. Cu lucrările de 
harță i-am da hanului apă la moară. Lucrările de harţă se potrivesc la oștile 
greoaie, încete. Or noi ştim că tătarii se bizuie tocmai pe repeziciune. Cât 
despre Kirâly, ei bine, el s-ar afla între tătari ca un bivol mare, împuns din 


toate părţile. Oastea lui va sta la tocmeală de arme numai cu turcii. Tu ce 
zici, Preda? 

— Zic, măria-ta, că prietenul Manta e un mare viteaz, dar strategia n-a 
prea făcut casă bună cu el și nici cu mine. La subţirimi din astea cred că e 
bine să-i ascultăm pe vânători. Ei ne-au ajutat în toate luptele cu istețimea și 
priceperea lor. lar acolo unde se face lumină, măria-ta vei gândi pentru toţi: 

— După datină, întâi să vorbească marii boieri, răspunse aspru Chirilă. 

— Marii boieri v-au dat întâietate, zise domnul la fel 

de aspru. 

— Prea bine, doamne! continuă Chirilă. Măria-ta ştii că între noi 
vânătorii se află unul care ne întrece pe toți în istețime și dibăcie. E vorba 
despre Cae Indru. 

Toate privirile se întoarseră către tânărul vânător și nimeni nu se află 
măcar o clipă supărat auzind lauda lui Chirilă. 

— Domnul ţării e mai în măsură decât mine să hotărască, zâmbi Cae. 
Noi ne vom ocupa de amănunte. 

— Aici nu mai hotărăşte Vodă! îl întrerupse Mihai. Sfatul hotărăşte! Un 
singur om nu poate hotărî soarta unui popor. Vorbeşte, prietene! Unde 
greşești ne vom osteni cu toţii să găsim calea cea bună. Nu e vreme să ne 
codim ca nişte muieri. 

— Atunci, să pornim de la tătari, se încruntă Cae simțind arsura din 
cuvintele lui Vodă. Totdeauna oștile mari s-au bizuit pe număr, măria-ta. 
Măsurile de apărare şi le iau numai oștile mici. Dacă ţinem seamă de acest 
lucru, eu cred că tătarii vor cădea într-o cursă de-a noastră. Să nu ne lăsăm 
atacați. Să-i atacăm noi, dar nu ziua, ci noaptea, la loc de popas. Atunci 
numărul oștenilor nu mai are valoare. 

— Bun plan! strigă domnul entuziasmat. Va rămâne doar să-l discutăm 
în amănunt. O încăierare deschisă cu tătarii nu ne-ar aduce izbândă. lar voi 
ştiţi că noi nu avem dreptul să pierdem o bătălie, fiindcă suntem puţini. 
Suntem puţini chiar dacă am avea lângă noi armata Bucegilor. Ah, mare 
păcat că nu o avem aici! Fără ea va fi și mai greu. Nu mai e timp s-o 
aducem. 

— Din contră, măria-ta! Strigă Preda Buzescu. Chirilă a adus patru mii 
de oșteni, care aşteaptă gata de luptă în pădurile de la jumătatea drumului 
către Giurgiu. 

— Hai să te îmbrăţișez, Chirilă! spuse domnul plin 

de bucurie. 


— Nu pe mine! se apără vânătorul râzând. Boierul Preda Buzescu mi-a 
dat poruncă să aduc oamenii, de cum s-au răspândit primele zvonuri despre 
călcarea de la Dunăre. 

— Predo! Predo, râse vodă, eşti mai înțelept decât vrei să se vadă. 
Continuă, Chirilă! 

— Nu mai am nimic de spus, măria ta. 

— Bine! Mai are cineva de adăugat la părerile lui Indru? Nu? Atunci, e 
timpul să hotărâm. Căpitanul Baba Novac a mai adus din Serbia ca la o mie 
cinci sute de oșteni. Cu cei dinainte şi cu aceștia, a luat drumul către Dunăre 
încă de alaltăieri și stă la harță cu turcii. Altfel nu aveam timp să le ieşim 
înainte la hotar. Dar să-i lăsăm pe ei! Avem nevoie de trei oștiri. Prima ar fi 
a transilvănenilor, care e gata de luptă sub comanda viteazului ei căpitan, 
Kirâly Albert. Ea va sta la tocmeală de arme numai cu turcii. A doua va fi 
formată din vitejii care au cucerit Giurgiu, Hîrşova şi Silistra. lar 
conducător va fi domnul țării. Oştirea a doua va da piept cu turcii, dar nu va 
intra în luptă de la început, ci numai când vor începe să se clatine oamenii 
lui Király. Ei sunt înceţi, dar tari ca fierul. Sunt greu de urit din loc. După 
ce se va sta la tocmeală de arme în ceată, oamenii mei vor porni ca o vijelie. 
A treia va fi oștirea Bucegilor, iar conducător Preda Buzescu. Preda, 
vânătorii vor merge cu tine! Vă dau în seamă peste treizeci de mii de tătari. 
Să-i tăiați fără milă! 

— Greu, măria-ta, doar cu patru mii de oșteni, se înclină Buzescu. 

— Dar cine spune că e uşor? zâmbi domnul. Tare aș fi vrut să schimb cu 
tine, dar soarta războiului se hotărăşte 

cu turcii. 

— Nu de neizbândă mă tem, doamne, răspunse Buzescu. Pierderile vor 
fi mari. La nevoie, măria-ta ştii că vom muri până la unul. 

— Ştiu, Predo, dar chibzuiala ta şi iscusinţa vânătorilor vor face mai 
mult decât vitejia. Sfătuiţi-vă! Lupta la câmp deschis nu vă poate aduce 
izbândă. Totul atârnă de felul în care veţi folosi planurile lui Cae Indru. 

— Aşa e, doamne! Plec totuși cu inima strânsă. E prima luptă mare, la 
care nu stau alături de măria-ta. Să-ţi păzești viaţa, doamne! 

— Viaţa mea? râse domnul. Dar ce înseamnă viața mea pe lângă viața 
poporului? Mi-o păzesc, Predo, să n-ai grijă! lar dacă mor, o mie de viteji 
pot să-mi ia locul. Poate că nici o domnie nu a văzut atâţia viteji, câţi au 
încăput la domnia noastră. Adică, nu! Greşesc. Viteji au fost și vor fi 


totdeauna. Ei se ridică la vedere numai atunci când găsesc în conducătorul 
lor aceeași dragoste de neam şi de pământ. 

Îndată după ridicarea sfatului, Albert Kirâly primi poruncă după 
plecare. Domnul ţării îl ajunse din urmă cu oștile pe la jumătatea drumului. 
Viteazul căpitan Király pusese tabăra în picioare cu acea iuțeală și precizie 
pe care o au numai marii comandanți. În inima lui bravă nu încăpu supărare 
că nu fusese poftit la sfatul de război. El bănuia de multă vreme că vodă 
ține ascunsă pe undeva o armată puternică. Nu-i lua în nume de rău 
domnului faptul că nu-i dezvăluie taina acelei armate. În locul lui Mihai ar 
fi făcut şi el la fel. Sigismund şedea mereu și de multă vreme cu ochii 
aţintiți pe Țara Românească. Și numai unele temeri și piedici trecătoare îi 
siliseră să nu o supună. 

În noaptea de 13 spre 14 ianuarie 1595, hanul tătarilor făcuse două 
tabere, la Şerpăteşti şi la Putinei. Ceaţa deasă din timpul zilei îl împiedicase 
a se uni cu oștirea turcească. Dar nu numai ceața. Hanul era prea mândru 
pentru a se apleca la comandă străină. Către miezul nopţii se retrase în 
ultima despărţitură a cortului. Un foc bun de lemne încălzea încăperea. 
Două femei tinere, îmbrăcate în mătăsuri ușoare, cântau molcom lângă 
focul încins, aruncând peste cărbuni unele ierburi frumos mirositoare. 
Corturile celor douăzeci de mii de oameni care-l însoțeau cuprindeau 
câmpia până departe. Miile de creştini luaţi pradă fuseseră înghesuiți lângă 
nişte focuri mari, fără să aibă acoperământ deasupra lor. Vitele şi prăzile 
multe stăteau de-a valma la mijloc de tabără. Marele conducător se simţea 
obosit şi mulțumit de prăzile bogate. Concedie femeile cu un gest şi se 
întinse în culcușul de blănuri calde. 

În tabăra de lângă Putinei, nepotul hanului şezu de taină până târziu cu 
câţiva tineri de-o seamă cu el. Erau încărcaţi de bijuterii și de haine scumpe 
aduse din Ungaria, peste care trecuseră ca o grindină. Afară, ceața părea mai 
adâncă decât în timpul zilei. Prietenii se despărțiseră după miezul nopții. 
Tânărul comandant își conduse musafirii până la ușa cortului. Sutele de 
focuri mari abia pâlpâiau prin ceaţă. Era somnoros și mulțumit. Găsise un 
loc minunat de popas. Cei unsprezece mii de tătari care formau armata lui 
se înghesuiseră într-o vâlcea mare, ferită de curenţi. Spre dreapta, tabăra era 
mărginită de un pârâu închistat în crusta groasă de gheaţă. În stânga, 
pământul forma o cută înaltă de cinci-șase staturi de om, care se prelungea 
ca un arc de cerc până către sud. Tânărul comandant se culcă liniștit. Lupta 
cu românii putea veni oricând, ştiind că va fi o biruinţă uşoară. 


Noaptea se arăta adâncă și calmă. Departe în câmpie, Cae Indru dădea 
ultimele sfaturi fraţilor Buzești: 

— Întreaga oaste a Bucegilor să stea pe loc până când veți primi 
chemarea noastră! Tătarii au pus, ca de obicei, două rânduri de străji. 
Rândul din afară are străjile aran 

jate cam din cincizeci în cincizeci de paşi. La fiecare foc veghează 
câte-un oștean. La rândul dinăuntru, străjile sunt mai dese. Cam la treizeci 
de paşi. Va trebui să facem o spărtură mare în cele două rânduri de străji, 
altfel nu-i chip să aducem oastea în tabără înainte de a se da alarma. O mie 
de oșteni să descalece şi să lase caii aici. Ei vor veni cu noi până la 
jumătatea drumului către tabără. 

Vânătorii pieriră curând în ceața adâncă. Lăsară şi ei caii în grija lui 
Tufănel, Toroipan și Găluşcă. Nechezatul cailor i-ar fi dat de gol. Cu cât se 
apropiau de tabăra nogailor, cu atât pășeau cu mai multă fereală. Focurile de 
la primul rând de străji nu se vedeau lămurit. Doar ceața arăta în locurile 
acelea ceva mai roșcată. Chirilă Zece Cuţite, Costache Caravană, Ducu cel 
Iute, Cae Indru, Petrache cel Mic, părintele Grasa și Niţă Praştie se 
depărtară unii de alţii cam la cincizeci de paşi, după cum erau așezate 
străjile. Noaptea nu era prea rece şi, dacă nu ar fi fost umezeala ceţei, s-ar fi 
putut numi chiar caldă. 

Cae se târî ușor pe creastă la deal. Zăpada întărită doar pe jumătate nu 
pocnea sub greutatea corpului. Alături de foc se afla un pom răzleţ. Straja 
nu dormea. Ședea rezemat cu spatele de pom şi îngâna o melodie tristă, cu 
iz de chemări de stepă nesfârșită. Se simţea în melodia aceea un dor adânc 
sau poate doar o părere de rău. Cae se mișcă din nou. Tătarul își curmă 
cântecul parcă neliniștit. ÎI reluă curând. Cuţitul lui Cae nu lovi. Era pentru 
întâia oară când nu îndrăznea să lovească. Nu putea curma prin moarte un 
cântec. Se ridică domol și lipi cuțitul de beregata nogaiului. Omul tresări, 
oprindu-și un țipăt. Flăcările focului îi luminară chipul răvăşit de spaimă. 
Vânătorul îi făcu semn să coboare fără zgomot. Ajunși la picioarele colinei, 
Cae îl păli pe tătar cu mânerul cuţitului în creștet. Apoi scoase degrabă niște 
curelușe subţiri, îl legă zdravăn în cojocul mare și-i puse un căluş în gură. 

Trecu mai bine de un ceas până când vânătorii se întâlniră în locul din 
care s-au despărţit. Întreaga aripă de nord a tătarilor rămăsese fără străji. 
Cuţitele vânătorilor lucraseră iute. O mie de oşteni din armata Bucegilor 
pomiră cu multă fereală spre tabăra nogailor. Erau înarmaţi numai cu 
topoare scurte. Curând, se auziră strigăte puternice. Mulţi dintre fiii 


pustiului porniră buluc spre ieşirea din vâlcea, dar acolo îi aştepta Preda şi 
Stroe Buzescu şi Calomfirescu, în fruntea a trei mii de oșteni. 

Se lumina de ziuă. Ceaţa se ridica domoală sau fugea la rasul 
pământului, zdrenţuită şi cu mișcări ciudate ca de ritual. Tătarii ieşiră din 
încercuire cu eforturi și pierderi grele. Lăsaseră în tabără mai bine de patru 
mii de morţi, două mii de creştini adunaţi grămadă și înspăimântați și toată 
prada purtată de ei atâta amar de drum. Nepotul hanului gonea în fruntea 
hoardei, fără gând de oprire. Românii veneau din urmă, răcnind sălbatic, 
ciopârțind marginile hoardei fără încetare. Când se ridică ceața de-a binelea, 
nepotul hanului cătă îndărăt la numărul urmăritorilor. Era limpede că 
românii erau mult mai puţini. Tânărul comandant încercă o manevră de 
înturnarea cailor către români. Dar manevra aceasta îi dădu cu totul peste 
cap. Oastea Bucegilor îi prinse din coastă, fără a le da putinţa să-și termine 
manevra. lureşul românilor îi rupse în mai multe grupuri. Preda Buzescu se 
pomeni față-n față cu nepotul hanului. Tânărul nogai nu se dădu îndărăt de 
la luptă. Se pomi astfel o încercare cumplită de buzdugane. Văzându-și 
căpetenia în pericol, câteva zeci de tătari grăbiră către cei doi. Prea târziu. 
Nepotul hanului se prăvăli de pe cal, cu ţeasta zdrobită. Moartea căpeteniei 
curmă orice împotrivire. lar oștenii români nu se invitară la lovituri. Din cei 
peste unsprezece mii de tătari aflați peste noapte în vâlcea, pieriseră mai 
bine de jumătate. 

După o vreme, armata Bucegilor se înturnă din drum și-și petrecu 
noaptea la Putinei, în tabăra părăsită de tătari. Cu mult înainte de a se 
lumina de ziuă, oştirea porni în trap întins către Șerpăteşti, de unde Ghazi- 
Ghirai, hanul cel mare al tătarilor, mai ducea unele tratative cu turcii şi cu 
pretendentul la scaunul de domnie al Țării Româneşti, gândindu-se destul 
de puţin la înfruntarea cu oștile lui Mihai-vodă. Spre înserat se zvoni prin 
tabără despre căderea hoardei de la Putinei. Auzind asemenea veşti, care 
semănau a cine știe ce glumă proastă, hanul dădu poruncă să-i biciuiască pe 
flecari. Abia când îi fu adus dinainte trupul fără vlagă al tânărului nepot, 
Ghirai cătă împrejur cu neliniște. Chemă la el pe unii dintre cei care 
scăpaseră cu viaţă în luptele de la Putinei. Aceştia se jurară în fel şi chip că 
românii sunt atât de mulți şi de puternici, încât numai printr-o minune ar 
mai putea să scape de sub loviturile lor hoarda de la Șerpătești. 

Cum se lumină bine, hanul dădu poruncă de plecare. Întrerupse 
tocmelile cu turcii. Nu-l mai atraseră nici cele cincizeci de poveri de aspri 
oferiţi de Bogdan în schimbul scaunului domnesc și nici unele promisiuni 


ispititoare ale lui Mustafa-pașa, comandantul turcilor. Strânseră corturile, 
împachetară prăzile multe, şi întreaga oaste porni la drum, legănându-se 
domol prin câmpia fără sfârşit, călcând zăpada subţire sub copitele cailor, 
lăsând în urmă o dâră murdară de noroi. 

Banul Manta rătăcise peste noapte cu vreo două mii de oșteni. 
Umblase pe urmele unor cârduri de tătari plecaţi după pradă de hrană. 
Cercând să treacă spre Hulubești, unde Mihai-vodă pândea mișcările 
turcilor, Manta se pomeni pe neașteptate în fața hoardei lui Ghazi-Ghirai. 
Ocol nu se mai putea face. Hanul îşi desfăcu de îndată oștenii pe rânduri de 
bătaie, sperând să dea iute peste cap mica oştire. Manta se afla în clipa 
aceea la mare strâmtoare. Nu se gândi nici un moment la vreo încercare de 
fugă. Ar fi însemnat să care toată hoarda după el până în tabăra lui Mihai- 
vodă. Îşi tocmi oamenii într-un triunghi uriaş, cu unul dintre vârfuri spre 
centrul hoardei. Era o încercare disperată, fără prea mulţi sorți de reușită. 
Românii se înfipseră adânc în rândurile nogailor, încercând să taie pârtie 
printre ei. Lupta se încinse din toate părțile. Curând, călăreţii lui Manta 
începură să se înghesuie unii în alţii sub loviturile nogailor. Douăzeci de mii 
de tătari se strângeau peste triunghiul acela viu ca niște cleşte mari, din care 
nu se mai afla ieşire. Cu faţa plină de sânge, banul Manta răcnea cuvinte de 
îmbărbătare, dar ele se pierdeau neînțelese sub strigăte de moarte. Deodată, 
Manta simţi că spre dreapta s-au slăbit chingile tătarilor. Din partea aceea se 
auziră strigăte mari. Intrase în luptă căpitanul Baba Novac, în fruntea a vreo 
mie cinci sute de oameni. Fostul haiduc pândise de departe plecarea 
tătarilor, fără a încerca să se apropie. Văzând învălmășeală, bănuise că 
nogaii se încăieraseră cu ceva oşti româneşti. În felul acesta, picase tocmai 
la vreme. Se apucă să taie sprinten, cercând a se uni cu oștile lui Manta. 
Lucrările de arme stătură o clipă în cumpănă la flancul drept al tătarilor, dar 
Ghirai trimise degrabă forțe proaspete şi din nou hanul se bucură prea 
devreme. Pe flancul stâng apăru dinspre o lizieră de pădure armata 
Bucegilor. La început, ieșiră din pădure cam la o mie de călăreți. Hanul făcu 
față și în partea aceea. Dar abia se încinse lupta mai aprig, când ieșiră alţi o 
mie de călăreți. Și la puţină vreme, hanul văzu cu mirare altă mie. lar când 
apărură ultimii cinci-şase sute de călăreţi, Ghirai nu mai șezu la tocmeală de 
arme. El nu avea de unde să ştie că nu mai erau și alți români în blestemata 
aceea de pădure. Își aminti de vorbele celor scăpaţi cu viaţă din măcelul de 
la Putinei, cum că românii ar fi câtă frunză şi iarbă la vreme de vară. 
Întoarse calul și porni întins în direcţia Silistrei. Nogaii se desprinseră din 


luptă câţi dintre ei putură şi se așternură la fugă după hanul lor. Hoarda se 
aduna greu, ca un animal mare, vlăguit de lovituri. Românii lipsiţi de bagaje 
călăreau sprinten, mânând din urmă acea armată uriașă. Pe meleagurile 
Dunării nu se mai pomenise asemenea luptă din goana cailor. Nogaii 
lepădară prăzile bogate, dar nimeni nu se uită la ele în asemenea ceasuri de 
mânie. Armata Bucegilor secera marginile tătarilor. Manta și Novac veneau 
din urmă, cu strigăte mari. Pe zăpada subțire, leşurile păreau de departe mii 
de mușuroaie de cârtiță. Lupta inegală se desfășură pe cale de vreo poștă. 
lar când rămaseră românii în urmă, nimeni din hoardă nu-și îngădui o clipă 
de răgaz. Atât de cumplită se arăta groaza lor. Pieriseră cam la şapte mii de 
tătari. Armata Bucegilor număra mai puţin cu vreo două sute de oșteni. 
Greul îl suportase Manta. Aproape o mie din oamenii lui căzuseră sub 
armele nogailor, dar biruinţa fusese nesperat de mare. 

Banul Manta şi căpitanul Baba Novac se despărţiră de oastea 
Bucegilor, îndreptându-se către Hulubeşti. Mergeau iute, dornici să-i ducă 
domnului o veste atât de mare. Armata Bucegilor înnoptă la Şerpăteşti. 
Oamenii și caii trecură la odihna atât de dorită după o zi ca aceea. Doar 
comandanții se adunară în sfat la vreme de seară târziu. Lucrările de arme 
cu tătarii nu erau încheiate. Poate că mai umblau pe undeva pâlcuri mari, 
după jaf. Hotărâră cu toţii să pornească a doua zi de-a lungul Dunării la 
vânătoare de tătari. 

Duminică, la 23 ianuarie 1595, Mustafa-pașa făcu unele mișcări de 
vrajbă spre armata lui Mihai-vodă. Comandant vechi și priceput la lucrările 
de arme cu românii, Mustafa alese un loc de bătaie după gustul lui. Își 
desfăşură oamenii pe pâlcuri cam de două mii de călăreţi. Ştia că armata 
domnului nu trece de vreo unsprezece mii, chiar împreunaţi cu 
transilvănenii. El dispunea de 

şaisprezece mii de oșteni și cam la patru mii sau cinci mii de tătari 
răzleţiţi de hoarda cea mare. Mihai se mișca domol către dușman, pipăind 
cu grijă fiecare bucăţică de pământ. Cele patru mile care-l despărțeau de 
turci le făcu în vreo trei ceasuri. Nu-i convenea locul de bătaie. Ar fi vrut 
să-l atragă pe Mustafa printre păduri, dar știa că nu-l va putea urni din loc. 
Iar amânare de bătălie nu se putea face, mai ales că în tabăra turcilor soseau 
mereu alte întărituri. Mustafa era unul dintre puţinii comandanţi turci care 
luptau cu chibzuială, fără să pună bază pe renumele armatelor otomane sau 
să-și aplece inima spre trufie. Așezat pe creasta unei coline mai răsărite, 
Mustafa domina câmpia cu privirea până departe. Când românii sosiră 


destul de aproape, turcul porni la harță un pâlc de tătari şi ceva oaste aleasă. 
Albert Király făcu front îngust cu oastea greoaie și solidă. 'Tătarii sloboziră 
un stol de săgeți neputincioase în faţa zalelor și alămurilor care împodobeau 
caii și călăreţii. Se auzi curând zăngănitul fierului. Mihai privea liniștit, spre 
mirarea turcului, care aflase că domnul Ţării Românești lucrează la război 
numai cu năvală mare. Îşi frământa mintea să afle rostul unei schimbări atât 
de neobișnuite. Pâlcul de tătari se clătină o clipă ca un copac mare, iar când 
fu gata să se răstoarne, Mustafa ridică mâna în sus. Porniră la atac şi ultimii 
tătari, însoțiți de două pâlcuri de turci. Albert Király nici nu înainta, nici nu 
se trăgea îndărăt. Părea zidit în locul unde începuse lupta. Doar unele 
pâlcuri mici făceau mișcări strategice în spatele primelor rânduri. Erau 
schimbările de împrospătare, care se executau ordonat și precis, ca la o 
simplă manevră. Turcii încercară o mișcare de învăluire pe stânga. Mihai 
făcu semn căpitanului Baba Novac să le taie drumul. Pe centru, Albert 
Király obosise. Oştenii lui se clătinau pentru prima oară. Viteazul căpitan 
trecu în fruntea lor, şi lucrările de arme se îndreptară, dar nu ţinură mult. 
Apoi, se îndreptară din nou. Intrase în luptă şi Manta cu oamenii lui. Bătălia 
se răzlețise oarecum. Era tocmai ce aștepta domnul Țării Românești. Király 
simţi dintr-o dată o mare ușurare. Strigătele românilor cuprindeau câmpia. 
Mihai gonea în frunte. Oştirea se mișca după el ca un tăvălug uriaș, în urma 
căruia nu mai rămânea nimic în picioare. Soldat vechi şi priceput, Király 
desfăcu degrabă aripi largi în jurul tăvălugului românesc, temându-se de o 
încercuire. Dar nu mai era nevoie de asemenea măsură. Oştirea Bucegilor se 
apropia în goana mare a cailor, ca o furtună. Cae Indru gonea mult înaintea 
celorlalți. Nu se găsea în toată câmpia un cal care s-ar fi putut măsura cu 
Vînt Sălbatic. În ultima clipă apărură lângă vodă Buzeștii şi cei unsprezece 
vânători. Caii lor păreau scoşi dintr-un cuptor încins. Mihai se ridicase în 
şa. Vechea lui bardă nu lovea de două ori în același dușman. Zadarnic puse 
Mustafa stavilă mare de oameni pe partea domnului. Zadarnic încercau să-l 
doboare. Viaţa lui încăpuse pe mâna unor paznici de seamă. Cuţitele lui Cae 
şi Chirilă zburau rar, dar fără greş. Cea mai mică ameninţare spre domn era 
curmată prin moarte. Ducu și Grasa făceau pârtie pe de lături. lezuitul se 
spurcase la unele înjurături amestecate pe mai multe limbi. Costache 
Caravană discuta de zor cu Zambilica, iar pistoalele din mâinile lui scurte 
nu aveau linişte. Zambilica făcea şi el ce putea, speriind caii turcilor cu 
sluțenia lui și mai ales cu răgetul, care nu era nici de cal, nici de măgar și 
nici de catâr, ci mai degrabă de animal picat de pe altă lume. Petrache cel 


Mic isprăvise de mult muniţia pistoalelor lui fără greş. Încăpuse în mâinile 
lui uriașe o ghioagă cât toate zilele și nu se afla iatagan să-i stea împotrivă. 
Clucerul Băicoianu, cu faţa plină de sânge, încât nu se știa unde ar fi locul 
de rană, se arunca parcă orbește înainte şi nimeni n-ar fi priceput cum scăpa 
de sub sulițe şi iatagane. Tufănel, Toroipan și Gălușcă intraseră pentru 
prima oară în luptă. Se pricepeau ei ceva și la săbii, dar nu le traseră din 
teacă. Ciomegele lor ghintuite lucrau mai bine. Oștenii din armata 
Bucegilor tăiau metodic și cu o anumită eleganţă, învățată de la vânători. 
Nimeni nu-și lepăda adversarul până nu se încheiau socotelile într-un fel. 
Iar acolo unde se forma front organizat, oştenii se completau unii pe alţii ca 
niște veterani ai războaielor. Cam la o jumătate de ceas după năvală, cele 
două oșştiri se clătinară o vreme. Atunci intrară în luptă și ienicerii, fala 
armatelor turceşti. Apoi, când nu se mai aștepta nimeni la uşurare, când 
oboseala crispase chipurile românilor, împotrivirea se rupse. Grosul turcilor 
se trase către Dunăre, lăsând harță mare în spate. Românii stătură la harţă 
ceva mai învioraţi, dar le lipsi puterea de a da năvală cu toţii peste cei care 
se retrăgeau. Luptele răzlețe se isprăviră cu totul către seară. Turcii trecură 
gheaţa Dunării și se încuiară în cetatea Rusciucului. 

A doua zi de dimineaţă, oștile românești se înfățișară dinaintea 
Rusciucului. Mustafa-paşa scoase degrabă oștile din cetate, dar cele 
turceşti, formate din multă adunătură făcută peste noapte, se mișcară încet. 
Mihai-vodă năvăli de data aceasta năprasnic. Trupele lui Mustafa se 
resfirară fără a mai avea timp de unele mișcări strategice. Turcii erau, totuşi, 
luptători falnici. Stătură la tocmeală de arme chiar lipsiţi de organizare. Fu 
nevoie de strădanie mare din partea românilor. După vreo două ceasuri, 
apărătorii Rusciucului cedară şi porniră la fugă în neorânduială mare, lăsând 
în faţa porţilor peste opt mii de morţi. Orașul fu trecut prin foc. Pe lângă 
prăzile de război încăpură și ceva jafuri, iar multe dintre frumoasele 
turcoaice crescute în huzur alergară spre ascunzători, pe jumătate 
dezbrăcate. Mustafa luptase pe viaţă şi pe moarte. Rămăsese printre ultimii 
apărători. Ce mai scăpase din falnica oştire turcească se strecura în goana 
cailor spre sud, către înălțimile Balcanilor, căutând scăpare din faţa celor 
care nu luau robi şi semănau moarte. Vânt Sălbatic se înfierbântase la drum, 
astfel că foarte curând Cae Indru se pomeni în mijlocul unei gloate de 
cincizeci până la şaizeci de otomani. Loviturile curgeau din toate părţile, şi 
numai hărnicia armăsarului îl feri pe vânător de unele necazuri. Calul se 
mișca iute ca o săgeată dintr-o parte în alta. Cuţitele lui Cae zburau numai 


în clipele de mare cumpănă. Pe neașteptate, apăru în faţa lui acel comandant 
aprig care era Mustafa, poreclit Nebiruitul. Săltă iataganul spre tânărul 
vânător, dar calul căzu sub el. În același moment veniră și ceilalți vânători. 
Pâlcul de turci se resfiră iute, urmându-și goana în care se afla singura 
scăpare. Doi dintre ofiţerii turci rămaseră să-și apere comandantul. Fură 
luaţi prizonieri dimpreună cu Mustafa. 

Românii erau obosiţi. Mulţi aveau trebuinţă de îngrijiri la rănile multe. 
Domnul Țării Românești domoli atacul. Vremea stăea către prânz. Mustafa- 
paşa fu adus dinaintea domnului. Era mare de statură şi subţirel. Se apropia 
de cincizeci de ani, dar părul său negru și aspru nu se apleca spre 
slăbiciune. Ochii verzui se încruntară sub sprâncenele bogate, aruncând 
priviri tăioase, de ură. Când ajunse la vreo zece pași, se opri cu o mișcare 
aprigă și-i strigă lui vodă în cea mai curată limbă valahă: 

— Omoară-mă, câine! Am apucat ziua să văd slugile căzând deasupra 
stăpânilor. 

Pe fața lui vodă, nici un mușchi nu tresări a mânie. Înţelegea tot 
zbuciumul unui mare comandant care pierduse acolo unde nu s-ar fi aflat 
nici o tăgadă asupra victoriei. Îl cunoştea de mult pe Mustafa. Ajunsese 
mare comandant din simplu ienicer, săltându-se pe acele trepte de ierarhie 
militară numai prin alesele lui însușiri de războinic. Se spunea despre el că 
ar mânui iataganul cu multă pricepere. Că în toată oștirea otomană nu ar 
avea egal. Că printre comandanții de oști ar fi fost cel mai de seamă strateg. 
Vodă îi privi hainele zdrenţuite cu aer de cunoscător. După tăieturile multe 
se vedea că se bătuse pe viață și pe moarte, chiar atunci când nu mai erau 
speranţe de victorie. Era plăcut să priveşti un om viteaz, fie că el se afla în 
rândurile dușmanului. Mai ştia vodă că Mustafa era unul dintre puţinii 
comandanţi care după o viaţă de lupte nu agonisise nici un fel de avere, 
strecurând printre degetele lui mari prăzile bogate, adunate în războaie 
lungi, pentru a face parte mai mare oștenilor. 

— Eşti liber, Mustafa! grăi cu blândeţe domnul. Noi avem adâncă 
preţuire pentru viteji, iar domnia-ta eşti unul de seamă. 

Auzind asemenea vorbe, turcul tresări din tot corpul, de parcă l-ar fi 
biciuit careva. Îl măsură pe domn cu multă atenţie, ca pe-o marfă de 
cumpărat. Privirile i se muiară trecător, parcă a zâmbet. Dar vocea lui 
deveni și mai aspră: 

— Eu nu am nevoie de milă! Dăruiește viaţa acestor viteji ofiţeri care au 
rămas gata să înfrunte moartea 


alături de mine! 

— Sunt liberi, dimpreună cu domnia-ta! Prieteni, se întoarse vodă către 
Cae Indru, domnia-ta părintele Grasa şi Ducu cel Iute, aveţi bunătatea și 
însoțiți pe aceşti oameni până dincolo de tabăra noastră! 

Din prada mare de război fură aduși trei cai pentru prizonieri. De 
asemenea, îşi primiră şi armele. Mustafa încălecă fără să-l mai 
învrednicească pe vodă cu vreo privire. Porniră alături de vânători. Între cei 
şase nu se schimbară cuvinte. Călărea fiecare cu gândurile lui. Tabăra lui 
Mihai-vodă rămăsese în urmă cu vreo două mile. 

— Aici ne despărțim, domnilor! hotărî Cae. 

— Nu înainte de a încrucișa armele! zise mânios comandantul. Aveţi 
ceva împotrivă? 

— Nu văd nici o piedică în această privință, zâmbi Cae. Purtaţi vreo 
preferință pentru careva dintre noi? 

— Nici una. Totuşi, dacă stau să mă gândesc bine, domnia-ta m-ai luat 
prizonier. Căzusem cu gloaba pe care călăream din simplă întâmplare. 

— Atunci, e limpede, comandante. Ne vom bate împreună. Domnii care 
te însoțesc ar putea face o partidă cu prietenii mei. 

— Nu mai încape îndoială! aprobă Mustafa, iar vocea lui devenise 
pentru prima oară mai prietenoasă. Ar fi o singură piedecă, mărturisi cu 
sinceritate. Noi luptăm cu iataganele. Domniile-voastre nu aveţi decât săbii. 
Or, se știe că sabia nu are spor în faţa unui iatagan. 

— În privinţa asta să nu te îngrijorezi prea mult, efendi Mustafa! râse 
Cae. Avem noi grijă să fiți mulţumiţi pe deplin. 

Mai schimbară unele amabilităţi, şi din asemenea discuţie cu greu s-ar 
fi ghicit că se pregăteşte o luptă pe viață și pe moarte. Descălecară. Mustafa 
se dovedi un om fermecător. Spuse câteva glume, de parcă nu ar fi pierdut o 
bătălie. Pe toată câmpia din jurul lor nu se zărea ţipenie de om. Turcii 
salutară cu iataganele. Românii răspunseră cu vechile lor săbii. 

— Numele vostru, efendi! se interesă comandantul. 

— Cae Indru. 

— Am auzit de domnia-ta. Se spune că eşti un mare spadasin. lar 
numele bun, ca și cel rău, se răspândește mai iute decât ar crede cineva. Să 
te aperi cu nădejde, tinere domn! Până azi nu am întâlnit adversar care să- 
mi stea înainte după trei sau patru atacuri. Te mai anunţ că voi risca mult. 
Eu nu mai am nimic de pierdut. Dacă mă omori, scap de ruşinea înfrângerii. 
Dacă te omor, îmi răcoresc inima. Atenţie, efendi, începem! 


După câteva schimburi de lovituri, tânărul vânător înţelese că avea în 
faţă un adversar deosebit de puternic, iar sabia se dovedea mai fragilă decât 
iataganul. În schimb, Mustafa, care lucra admirabil cu lovituri laterale şi de 
sus în jos, nu încerca împunsături. lataganul nu se putea arăta folositor în 
asemenea tactică. Mustafa lucra destul de încet, dar loviturile erau atât de 
puternice, încât apărarea cu sabia fără mișcările sprintene ale corpului i-ar fi 
dat putință lui Mustafa să-i rupă arma și să-l taie cu uşurinţă. Din această 
cauză, Indru se deplasa cu repeziciune, iar lama sabiei mai mult se împletea 
cu iataganul decât să-i stea în cale. Turcul se dumeri la rândul lui după 
câteva asalturi că are un adversar de mare clasă. Ochii îi luciră plini de 
mulțumire. Loviturile lui căpătară dintr-o dată mai multă vigoare, încercând 
în special o priză asupra armei tânărului vânător. Cae se prefăcu a apăra cu 
mare greutate ultimele asalturi date de sus în jos. Turcul simţi îndată 
slăbiciunea şi insistă. Dar pe neașteptate, vânătorul nu mai apără lovitura cu 
ajutorul sabiei și sări într-o parte. Mustafa se dezechilibră o clipă. Suficient 
pentru a primi vârful lamei lui Indru în piept. Scăpă iataganul cu ochii parcă 
miraţi. Îndoi uşor genunchii şi căzu într-o parte. Cae se aplecă grijuliu 
deasupra lui. Mâna comandantului alunecă încet spre brâu, către locul unde 
se odihneau în tecile lor două pumnale cu mânerele frumos lucrate. Ochii îl 
trădară. O sclipire ciudată îl avertiză pe tânăr de pericolul în care se afla. 
Sări într-o parte, iar pumnul lui izbi încheietura mâinii comandantului. 
Acesta scăpă un strigăt care nu era de durere, ci mai mult de furie. 

Tânărul se întoarse către ceilalți luptători. Acolo se încheiaseră 
socotelile ceva mai rapid, cu răni uşoare pentru amândoi turcii, care se 
pricepeau ceva mai puţin la mânuirea iataganelor. 

— Comandantul vostru e mort, domnilor, spuse pe un ton plin de 
politeţe. Luaţi-vă mortul! După cum văd, nimic nu vă împiedică să călăriți. 

În câmpia pustie cu marginile uşor vălurite, zăpada arăta pătată din loc 
în loc de petice mici de pământ pe jumătate îngheţate. Ciulinii, peste care 
trecuseră multe furtuni, mai rămăseseră ici-colo, dând o notă de tristeţe 
locurilor. Ofițerii turci călăreau domol, ducând între ei un cal pe care se 
odihnea trupul fostului comandant. Vânătorii îi urmăriră cu privirile multă 
vreme. Apoi, cu un oftat de ușurare, porniră în trap întins către tabăra lor. Se 
încheiase acolo în câmpie ultimul act al acelei campanii duse de turci şi de 
tătari pentru cotropirea Țării Românești. Un sfârşit jalnic pentru Poarta 
Otomană, care aștepta veşti de victorii mari. 


Cei doi ofiţeri turci întâlniră curând unele resturi de trupe care căutau 
să se regrupeze în vederea unor noi lupte sau poate numai în vederea 
organizării unei tabere de iamă. Astfel, tinerii ofițeri avură prilejul să-și 
îngroape comandantul cu cinstea care se cuvenea. Întâlniră cunoscuţi cărora 
le povestiră lupta dintre Cae Indru și Mustafa. Uimirea umplu inimile celor 
de față. Părintele Grasa și Ducu cel Iute avură același tain de laude, iar 
numele lor se făcu iute cunoscut printre oștenii turci mari iubitori de vitejii. 
Până către seară, cei cu imaginaţie bogată scorniră o seamă de înfăptuiri 
nemaipomenite, puse pe seama vânătorilor. 

A doua zi, ofiţerii se despărţiră de gazdele vremelnice și se traseră 
domol, în trapul mărunt al cailor, către Constantinopol, cărând cu ei povara 
unor ştiri cutremurătoare. Se înfăţișară sultanului arătându-se din nou 
curajoși. Vestea înfrângerii se strecură ca un șarpe, ducându-se târâș de-a 
lungul coridoarelor palatului, pătrunzând până în seraiurile tăinuite pentru 
muritorii de rând. Ştirea ieși din palat şi făcu ocolul Constantinopolului. Iar 
de acolo plecă mai departe și se răspândi peste ţinuturi ca o molimă. De zeci 
de ani, asemenea veşti nu mai spurcaseră urechile fiilor lui Alah. Cei doi 
tineri ofițeri îşi aflară liniștea sub învelișul apelor Bosforului. Atâta 
răzbunare încăpuse în puterea sultanului. 

Întregul imperiu turcesc trecea, de fapt, printr-o criză economică, 
socială și politică ale cărei urmări erau greu de prevăzut. Sultanul Murad al 
treilea murise la 28 ianuarie, fără să mai apuce acele veşti de necrezut. Îi 
luase locul fiul cel mai mare, Mohamed al treilea, poate cel mai crud stăpân 
al fiilor lui Alah. După înmormântarea tatălui, făcută cu mult fast şi 
strălucire, Mohamed îi pofti la un ospăț pe cei nouăsprezece fraţi și 
douăzeci şi şapte de surori. Adică atâţia câţi mai trăiau din cei o sută de 
copii câți avusese Murad. Noul sultan își plânse tatăl dimpreună cu fraţii. 
Le împărţi chiar unele dregătorii de seamă, stârnind bucuria și dragostea lor. 
După ospăț, dădu poruncă să fie duși în odăi separate, unde îi aşteptau călăii 
cu lanţurile lor de sugrumat. Noua domnie începuse printr-un masacru 
înfricoşător. Oștile din Constantinopol se răsculară împotriva crudului 
sultan, care luase domnia fără încuviințarea lor. În provinciile apropiate 
izbucni ciuma. Înfrângerile de la Dunăre dezorganizaseră transporturile de 
alimente din Balcani către Constantinopol. Mohamed chibzui îndelung. Un 
singur om ar fi putut pune ordine în haosul care domnea. Era vorba de 
marele-vizir şi general Sinan-paşa, aflat la vremea aceea în Ungaria cu un 
corp de oaste. Fu chemat în grabă. Cunoscut ca mare strateg și om plin de 


înţelepciune, toate speranțele se îndreptară către el. Sinan plecă din Ungaria 
în fruntea a peste trei mii de soldaţi, numai oaste aleasă. 'Tăie Balcanii fără 
zăbavă, ajungând la Constantinopol într-o seară urâtă cu ploaie și vânt, iar 
asemenea timp neprielnic asprise și mai mult inima sultanului. Marele-vizir 
lăsă în curtea palatului vreo patru sute de oşteni, câți mai scăpaseră dintr-o 
cursă întinsă de vânători. Se înfăţișă dinaintea sultanului, temându-se că nu 
va mai ieşi din palat. Pierduse aproape trei mii de oameni într-o noapte cu 
ceață şi nu putea spune măcar câţi fuseseră dușmanii. Nişte prieteni de 
seamă interveniră pe lângă sultan cu daruri bogate și unele vorbe de iertare. 
Luminăţia-sa amână o pedeapsă crudă pentru altă ocazie, mai prielnică, 
mulțumindu-se să-l trimită pe Sinan în exil la Malgara. Acel mare-vizir și 
general în fața căruia tremuraseră trei continente porni în surghiun, părând a 
sfârşi acolo o viață tumultuoasă. Avea optzeci și trei de ani. Noul mare-vizir 
Ferhat-pașa, poreclit Characlan (şarpele negru), ajunse de potoli răscoala 
sfătuindu-l pe sultan a face unele însemnate vărsări de aur și de bani. Om 
chibzuit și energic, Ferhat adună degrabă la sfat pe toți vizirii, pe 
comandanții ienicerilor şi pe toate căpeteniile de seamă. La propunerea lui, 
se discută acolo un plan de contopire definitivă a Ţării Românești, a 
Moldovei, a Transilvaniei, a zonei Belgradului, pierdută vremelnic, şi 
reluarea ofensivei de supunere a ţărilor din apusul Europei. Ferhat obținuse 
la acea întâlnire două victorii de seamă. Prin hotărârea de a porni la război, 
armatele îşi mutau gândul de la revoltă, fiind preocupate din nou de 
pregătirile necesare. Reuşise apoi prin câteva promisiuni să-şi apropie cele 
mai însemnate căpetenii, asigurându-și astfel o bună organizare armată în 
vederea ofensivei de primăvară. Folosindu-se de unele vechi prietenii și 
relații, aduse pe corăbii unele alimente, înlăturând foametea din 
Constantinopol măcar pe câteva luni. 

Pe la sfârşitul lui martie se porniră nişte călduri cum se arată prin 
părțile Bărăganului doar la terminarea anotimpului de primăvară. Câteva 
ploi repezi spălară pământul de zgura iernii. Cerul se arăta înalt și limpede. 
În jurul cetăţii Bucureştilor ieşiseră plugurile. Din pământul reavăn se 
ridicau aburii calzi. Iarba se săltase de vreo două palme, iar gâzele ieşeau de 
prin culcușurile lor, pășind la început cu neîncredere. Prin curți înflorise 
liliacul, răspândind o mirosnă dulce. Căldura nu era lipicioasă, ca în 
mijlocul verii, ci mai degrabă o mângâiere. Pe la colțuri de străzi, 
bucureştenii zăboveau de taină şi se amestecau în vorbă cunoscuţi și 
necunoscuţi. Știau că momentele de linişte sunt numărate. Că luptele cu 


turcii vor izbucni mai grele ca niciodată. Încercau să guste zilele de linişte 
clipă cu clipă, conştienţi că nu vor mai apuca multă vreme asemenea zile 
frumoase. Copiii stăteau miraţi ca în fiecare primăvară și urmăreau gâzele 
multe. lar gâzele măsurau gardurile de la un capăt la altul, folosind rare 
clipe de răgaz. Belșugul cărat de peste Dunăre umpluse golurile lăsate de 
turci de-a lungul anilor. Câmpia Bărăganului își recăpătase puzderia de vite. 
Vânătorii prinseseră în Balcani un convoi de peste patruzeci de mii de 
capete mânate de câteva pâlcuri de turci. Încă vreo treizeci de mii de capete 
aduseseră oamenii lui Manta sau ai lui Baba Novac. Prin pădurile mari, 
topoarele lucrau cu spor. Se tăiau lemne de lucru pentru case şi acareturi 
noi. 

Într-o dimineață, puțin după răsăritul soarelui, ieşiră prin poarta de sud 
a Bucureștilor patru călăreţi îmbrăcați ca de drum lung. Cam la un sfert de 
ceas mai ieși un călăreț, cu o figură cam șuie, care căuta să nu-i scape din 
ochi pe cei patru. Grupul din faţă înainta în trapul cailor, avându-l în frunte 
pe Cae Indru, iar ceva mai în spate pe vechile cunoştinţe Tufănel, 'Toroipan 
şi Găluşcă. Dacă tânărul vânător se cufundase în gândurile lui și acestea nu 
erau tocmai puţine, cei trei tovarăși de drum se șuşoteau între ei, cătând 
mereu în spate, către călărețul singuratic al cărui scop destul de vizibil era 
să le ţină urma. La puţină vreme de la plecarea din București, în spatele 
urmăritorului se încinse la drum un călăreț înalt și slăbănog, cu faţa şireată 
ca de vulpe. Omul era Sile Adormitu. Atent la mişcările celui din faţa sa, 
Adormitu începu să-și facă tot felul de idei. Să fi fost o simplă întâmplare 
sau cel din fața lui era vreo iscoadă a turcilor? Doar turcii aveau interes la 
asemenea vreme să pândească mișcările vânătorilor. Sile împinse calul la 
galop şi nu trecu mult până ajunse lângă acel călăreț singuratic. 

— Încotro, prietene? întrebă Adormitu mieros. 

— Către Dunăre, grăi cu sfiiciune străinul. 

Sile păru cam dezamăgit. Omul purta un cuţit la brâu, iar la şaua 
calului un ciomag asemănător cu cele ale lui Tufănel, Toroipan și Gălușcă. 

— Cam în ce loc la Dunăre? 

— Unde s-o nimeri, zise străinul senin. 

— Poate că te plimbi niţel, insinuă Adormitu, iar în vocea lui se simţi o 
ușoară undă amenințătoare. 

— S-ar putea şi asta. 

Omul nu era cine ştie ce voinic. Pe faţa lui ascuţită se vedeau limpede 
câteva urme vechi de vărsat. Ochii îi umblau neastâmpăraţi ca la viezure. 


Straiele bunicele arătau de la o poștă că sunt de împrumut sau stăpânul lor 
le îmbrăcase pentru prima oară, după felul în care îl stânjeneau. Calul înalt, 
cu picioarele lungi, nervoase ar fi dat poate acelui străin o ţinută mai aleasă 
dacă nu l-ar fi trădat palmele omului. Nişte palme mari cu pielea crăpată cu 
bătături vechi și groase. Un om cu asemenea palme nu se putea trage din 
rândul boierilor. 

— Auzi, prietene? reîncepu Sile. Prin pădurile astea umblă lotrii ziua-n 
amiaza mare ca la ei acasă. Un om cu starea domniei-tale ar fi trebuit să 
plece la drum însoţit de ceva slujitori. Mă mir că nu ţi-e teamă de o 
asemenea primejdie. 

— Păi văd că nici domniei-tale nu ţi-e teamă. 

Sile își mușcă buzele de necaz, dar când vorbi din nou, vocea lui fu la 
fel de mieroasă. 

— Tocmai d-aia mă gândeam să ne însoțim la drum. Care e numele 
domniei-tale? 

— Ciripoi-fiul, domnule. 

— Ciripoi? se miră Sile. Nu cumva eşti prieten cu Tufan? 

— Chiar așa, domnule! Am fost vecini. 

— Şi încotro, tinere Ciripoi? 

— Mă ţin după nişte prieteni, domnule Sile. 

— Mă cunoşti? 

— Sigur. 

— De ce nu mi-ai spus de la început? 

— Dacă nu m-ai întrebat! 

— Dar te-am întrebat unde mergi. 

— Crezi că eu ştiu? Tufănel mi-a zis să mă ţin după ei, până când o avea 
destul curaj să mă prezinte domnului 

Cae Indru. 

— Măi, să fie! Deci asta era. Dă pinteni calului, prietene! 

După vreun ceas, cei şase călăreţi se abătură de la drumul Giurgiului, 
călărind în josul Dunării spre locul numit pe atunci Cîrna Mică. Îi aştepta 
acolo o plută. Locurile erau pustii de lume. Patru plutaşi ieșiră din 
culcușurile lor. Caii şi călăreţii se înghesuiră pe plută. Dunărea picotea 
domoală. Doar mai pe firul ei încercă oarecare stavilă, căznindu-se a-i trage 
la vale. Malul celălalt era la fel de pustiu. Oamenii și animalele coborâră pe 
uscat. Cae Indru dărui fiecărui plutaş câte zece galbeni. 

— Ştiţi ce aveţi de făcut? întrebă el. 


— Da, domnule, răspunse unul mai vârstnic. Vom sta de veghe zi și 
noapte. Câte unul dintre noi va face pază la mal. Când va apărea careva din 
domniile-voastre aici, e destul să ne strige numele pe rând. Atunci, vom 
scoate pluta ascunsă pe sub sălcii şi vom zori încoace. Dar legătura noastră 
de căpetenie va rămâne cu domnul Gălușcă. I-am potrivit o colibă printre 
stufărișul de aici. Chiar şi pentru dumnealui am tocmit un acoperiș cu 
frunze de sălcii, la cazuri de ploaie. Nimeni nu poate bănui că se poate afla 
asemenea ascunzătoare prin locurile astea. Din trei în trei zile, o să ducem 
la vreme de noapte merinde pentru domnul Găluşcă. 

Porniră cu toții să recunoască ascunzătoarea, afundându-se adânc 
printre ochiurile de apă și smârcuri, printre sălcii şi păpuriş. Cu greu l-ar fi 
putut dibui cineva pe Găluşcă în asemenea labirint natural. 

Plutașii trecură curând pe malul românesc. Cei cinci călăreţi se 
despărțiră de Găluşcă, strunindu-şi caii spre sud. După vreo patru ceasuri, 
zăboviră într-o pădure întinsă, cu copacii bătrâni. Porniră la deal pe malul 
unui pârâu mărginit de tufe dese de alun. Ajunseră la niște râpe dominate de 
copaci înalți. Între râpele acelea se afla o locuinţă omenească despre care s- 
ar fi putut spune cu oarecare bunăvoință că e o casă de gospodari. După 
cum arătau împrejurimile era greu de presupus că stăpânul sau stăpânii 
casei ar fi găsit acolo nişte mijloace de trai ceva mai acătării. Din casă ieşi 
un bărbat mărunt, îmbrăcat într-o haină de oaie cu blana întoarsă înăuntru. 
Purta pe cap un fes înalt cu ciucuri, iar picioarele îi erau apărate de nişte 
cizme scurte, lucrate destul de grosolan. Nasul mare și roşu părea să fie 
singurul semn de voinicie al acestui om. Cât despre vârstă, putea să aibă 
patruzeci de ani sau tot atât de bine şaizeci de ani. Barba mare, învolburată, 
ascundea pe trei sferturi o față negricioasă, luminată doar de sclipirea vioaie 
a ochilor. După mersul târșâit arăta mai degrabă cea de-a doua vârstă. Se 
opri în faţa lui Indru niţel speriat, încercând să-i câștige bunăvoința cu 
plecăciuni adânci. Tânărul vânător scoase din buzunar un inel de argint, pe 
care un meșter priceput gravase cu mare artă o frunză de stejar. La vederea 
inelului, bătrânul deveni dintr-o dată mai ager, apropiindu-se de prima 
vârstă. Ochii lui străluciră veseli. 

— Descălecaţi, domnilor! își pofti oaspeţii într-o românească la fel de 
bună ca a oricărui bucureștean. Începusem să mor de urât în pustietatea 
asta. Zău, să stai ziulica toată şi să nu ai altă treabă decât să bei o poşircă de 
afine care-ţi întoarce sufletul pe dos, cred că nu se află mai mare osândă. 


Intrară în casă. Gazda le arătă laviţele din lungul pereţilor. În mijlocul 
uneia dintre cele două încăperi se afla o masă cam şchioapă, care semăna 
foarte bine cu laviţele. Alt mobilier nu se afla în acea locuinţă singuratică. 
Nişte cojoace atârnate pe pereţi, o vatră pentru foc şi un culcuş mare de 
frunze părea să fie întreaga agoniseală a omului. Vasele de lut așezate lângă 
vatră arătau goale, prevestind neajunsuri pentru niște călători flămânzi. 
Gazda observă privirile triste ale celor cinci şi începu să râdă: 

— Pentru asemenea oaspeţi de seamă se va găsi până la urmă ceva de- 
ale gurii. Ce-aţi zice de nişte afumătură de porc? Dar să nu ne răcim gura de 
pomană. 

Începu să umble iute ca o sfârlează. Puse peste cărbunii din vatră ceva 
scoarță uscată de copac. Focul se învioră. Adăugă buturugi. Și pe cât se 
înveseli focul, pe atât fumul începu să ia ochii musafirilor. leşiră cu toţii din 
casă. 

— Aşa e la început, se scuză gazda. Se împrăștie olecuță de fum. Pe 
urmă deschid ușa, iese fumul afară și iese şi căldura. Dar nu mă opreşte 
nimeni să înteţesc focul de la început. 

Între timp, caii se traseră spre o căpiţă cu fân. Musafirii mai zăboviră 
prin curte, dar nu multă vreme. Veneau din casă niște mirosuri care nu mai 
lăsau nici o îndoială asupra calității bucatelor. Vânătorii înnoptară acolo. 
Când se lumină bine de ziuă, porniră mai departe, spre sud, patru dintre ei. 
Toroipan rămase să-i ţină de urât gazdei. După patru ceasuri de mers aspru, 
vânătorii zăboviră din nou într-o zonă destul de sălbatică a Munţilor 
Balcani. Noua gazdă îi primi la fel de bine ca şi prima, iar legătura dintre 
călători şi gazdă o făcu vechiul inel de argint. Acolo rămase Tufănel. 

A doua zi către prânz, Cae Indru şi Ciripoi se despărţiră de Sile 
Adormitu, lăsându-l pe mâini bune, la gazdă sigură. 

Către sfârşitul lui aprilie, căldura se aşezase de-a binelea şi la 
Constantinopol, dar străzile capitalei nu mai arătau vesele și gălăgioase ca 
în alţi ani. Prăvăliile multe şi bazarurile se goliseră de mărfuri, iar altele 
proaspete întârziau să se arate în rafturi. Marele-vizir Ferhat-pașa se 
pregătea să părăsească oraşul în fruntea a paisprezece mii de ieniceri, 
treizeci şi șapte de mii călărime străină cu plată şi încă vreo cincisprezece 
mii de spahii. La 26 aprilie, Ferhat ieşi din Constantinopol cu oștile, făcând 
primul popas la castelele din Daud. Zece corăbii mari încărcară șaizeci şi 
două de tunuri, multă muniţie şi ceva harnașamente, dimpreună cu corturile 
armatei. Corăbiile fură îndreptate spre Varna. Drumul lor se continua de 


acolo, pe o rută lungă și sigură, spre Chilia, apoi pe Dunăre în sus până la 
Rusciuc, unde urma să-și descarce prețioasa încărcătură. Ferhat se dovedi 
bun organizator al uriașei expediţii împotriva Ţării Românești. El folosi 
calea apelor pentru bagajul greoi. Încredințase transportul unor armatori 
greci, mari specialiști în astfel de afaceri. 

De îndată ce corăbiile dispărură în zare, de pe chei se desprinseră din 
mulțimea de curioşi doi bărbaţi în caftane bogate, cu inele multe pe degete. 
Caii arătoşi, împodobiţi cu scule de mare preţ, porniră în trap ușor. Oamenii 
de rând se traseră îndărăt din faţa acelor distinși călători, lăsându-le pârtie 
mare de trecere. Abia când se văzură departe de gloată, cei doi distinși 
boieri turci începură să discute între ei într-o limbă care i-ar fi surprins pe 
mulți dintre fiii lui Alah. 

— Dragul meu Ciripoi, zise cel mai înalt, presimt că măcar una dintre 
aceste falnice corăbii nu va mai ajunge în portul de la Chilia. 

— Sunteţi un om cucernic, domnule Indru. Numai oamenii cu frica lui 
Dumnezeu au asemenea presimţiri. Eu sunt un păcătos şi mă aflu lipsit de 
acele haruri. Dacă aş căpăta ceva lămuriri, ar fi numai spre binele meu. 

— Toate la timpul potrivit, prietene, zâmbi Cae privind admirativ unul 
dintre inelele multe care-i împodobeau degetele. 

În seara de 29 aprilie, căpitanii celor zece corăbii se socotiră cu 
adevărat mulţumiţi. Încheiaseră ultimele încărcături. Vreo două sute de 
butoiaşe cu pulbere care-i așteptaseră pe cheiul Varnei, din porunca lui 
Ferhat-pașa. Înainte de amurg, butoiașele, stivuite frumos şi ferite unul de 
altul prin șomoioage mari de paie, se odihneau în pântecele acelor corăbii. 
Pe puntea Penelopei, kir Iani Xifandos, căpitanul corăbiei-comandant, își 
făcea siesta aruncând rotocoale de fum din pipa lui uriașă. Echipajul 
căpătase o învoire de câteva ceasuri și se răspândise prin ulițele vechiului 
port. Încă nu înnoptase. Din bucătăria corăbiei ieșeau mirosuri 
ademenitoare. Kir lani urmărea în minte unele socoteli bănești. Părea să 
aibă cel mult cincizeci de ani. Fără acele socoteli s-ar fi plictisit straşnic. Îi 
plăcea să pălăvrăgească, să înjure și să bea. Cui voia să-l asculte îi povestea 
cu plăcere peripeţiile lui prin Marea Mediterană, ale cărei colţișoare le 
cunoștea cum își cunoaşte buzunarele. Privi cheiul aproape pustiu cu o 
oarecare scârbă. Pe uscat devenea un simplu kir lani. Dar sus, pe puntea 
corăbiei, se simţea tot atât de puternic pe cât se arăta a fi sultanul turcilor. 
Îşi curmă gândurile brusc. Lângă babalele din apropiere se opriseră doi 
bărbaţi, mult prea distinși pentru a trece neobservaţi de el. Cel mai înalt 


veni chiar până la puntea de legătură cu uscatul. Avea o față zâmbitoare, 
plină de bunăvoință. Kir Iani uită să mai tragă din faimoasa lui lulea. 

— Mă aflu oare în faţa acelui vestit căpitan kir Iani Xifandos? întrebă 
turcul într-o turcească destul de îndoielnică. 

„e o fi vrând de la mine pezevenghiul ăsta de turc de mă ia asa 
subțire?” se întrebă Iani. 

— Oare să fii domnia-ta acel neînfricat căpitan al Penelopei, care 
cunoaște toate apele Pământului? Nu speram nici în vis că voi ajunge să 
cunosc un asemenea erou. 

„Mamă, ţe panglicar! Ăsta ori vrea să mă roage ţeva, ori îmi propune o 
afaţere strasnică. Cu rugăminţile şi cu lingusirile o încurcă. Dacă e pornit pe 
afaţeri, e omul meu.” 

— Cu plecăţiune, efendi! spuse cu voce mieroasă. Poftiţi mai aproape! 
De multă vreme nu am mai stat la taclale cu oameni de vază ca domnia-ta. 

Cae Indru păși pe puntea Penelopei urmat de Ciripoi. Căpitanul le făcu 
semn să şadă, prețuindu-le din priviri inelele multe. 

— De unde mă cunoaşte luminăţia-ta? întrebă prevăzător grecul. 

— Puţini oameni sunt aceia care să nu fi auzit despre kir Iani Xifandos, 
i-o întoarse tânărul. Numele meu e Khidr. 

— Rudă cu paşa de Timişoara? 

— Frate. 

Grecul cătă la Indru cu mult respect, apoi întrebă umil: 

— Dar măritul domn care vă însoțeste? 

— O, zise Indru zâmbitor, întrebaţi de vărul nostru? E surd, sărmanul. E 
surd și mut. A rămas așa dintr-o luptă. 

Kir lani simulă oarecare mâhnire, dar trecu repede peste ea și porni la 
atac. 

— Cu ţe putem fi de folos luminăţiei-voastre? 

— Nu e mare lucru, spuse Indru. Vărul nostru vrea să ajungă la Chilia, 
dar nu singur. E mare iubitor de femei. ÎL vor însoţi unsprezece tinere fete. 

„Aha! gândi Iani. Păcătosul acesta le-a vândut cuiva de acolo şi nu-mi 
spune adevărul de teamă să nu-i cer parale multe.” 

— N-am loc, mărite Khidr se văită el. Penelopa e încărcată cu tunuri, cu 
muniţie şi cu altele. Echipajul numără douăzeci de marinari, iar pe deasupra 
mai găzduim patru ofiţeri trimiși de preastrălucitul nostru mare-vizir. 

— Păcat! se încruntă Cae. Aş fi plătit câte douăzeci de ţechini pentru 
fiecare. 


Grecul ciuli urechile. Câte douăzeci de ţechini pentru un drum aşa de 
scurt? Dar asta era o mică avere. 

— N-am loc, se tângui de-a binelea Iani. 

— Atunci, o să găsesc altă corabie. O să dau acolo la nevoie câte 
treizeci de ţechini. lar pentru vărul nostru, mă gândisem să ofer o sută de 
ţechini. 

— N-am loc, bâigui mai mult de formă kir Iani. 

— Ei, să nu mai vorbim despre asta! O să mă descurc eu. Păcat! Mă 
cam grăbeam. lar domnia-ta mi-ai plăcut mult. D-aia mă gândisem să-ți ofer 
câte cincizeci de ţechini pentru fiecare dintre femei și încă două sute pentru 
vărul nostru. 

„Pentru atâta bănet, gândi Iani cam ameţit, aş putea să omor jumătate 
din echipaj, iar eu să dorm spânzurat de catargul cel mare. Pezevenghiul 
ăsta câștigă multe grămezi de aur cu femeile. Altfel, nu mi-ar fi oferit atâta 
bănet. Adică șapte sute cincizeci de ţechini pentru treizeci şi ceva de ceasuri 
de drum.” 

Cae ghici gândurile căpitanului și se ridică, gata de plecare. Dar grecul 
se aruncă dinaintea lui, făcând temenele adânci, și strigă: 

— O mie de ţechini, strălucitorule! Şi aşa o să am necazuri cu ofiţerii lui 
Ferhat. Va trebui să le dau și lor ceva. 

— S-a făcut! hotărî Cae fără să clipească. 

„Dobitoc ţe sunt! îşi zise grecul. Eu sunt cel mai de seamă nătărău din 
câţi a numărat familia Xifandos. I-am cerut puţin. Ăsta ar fi fost în stare să 
mai adauge la această sumă uriaşă. Dacă nu mai iau ceva de la el pot să mă 
fac mahomedan, că în Greţia nu mai am căutare.” 

— Ar mai fi mâncarea. 

— Bine! Încă o sută de ţechini. 

— Şi apa. 

— Îți mai dau zece țechini. 

— Dar e apă proaspătă, înţeleptule! strigă Iani. 

— Nu mai dau nimic. 

— Nici dormitul? ilustru coborâtor din Alah. 

— Nici. 

— Nici mirodeniile? viitorul mare-vizir. 

— Nici. 

— Măcar un bacşiș, viitorule sultan. 

— Fie! Încă o sută de ţechini. Iată două sute de ţechini arvună. 


— Sunt al tău, nepreţuitule! se înclină Iani. 

— Aş vrea să văd cămara pe care o vei pregăti pentru vărul nostru, 
porunci vânătorul. 

— Îndată, biruitorule! Va dormi în cabina noastră. Iar doamnele să nu 
aibă grijă, luminăţia-ta! Pehlivanii mei vor putea dormi la fel de bine pe 
puntea Penelopei. 

— Foarte bine, dar unde îţi sunt oamenii? se interesă aspru vânătorul. 
Nu cumva aştepţi să capeţi un echipaj? În cazul acesta, va dura mult. O să- 
mi iau arvuna îndărăt. 

Auzind asemenea vorbe, kir lani sări ca mușcat de șarpe. 

— Nu, făcătorule de minuni! Echipajul e învoit. Am rămas numai eu și 
bucătarul. Mie nu-mi place uscatul. 

Cae îi făcu un semn discret lui Ciripoi. Acesta rămase niţel mai în 
urmă şi se trase domol către bucătărie. Kir Iani deschise ușa cabinei cu un 
gest larg, mândru de locuinţa lui, dar în clipa aceea simţi o lovitură în ceafă 
de parcă s-ar fi prăbuşit peste el, catargul cel mare al Penelopei. Din 
bucătărie se auzi o bufnitură surdă, urmată de glasul lui Ciripoi: 

— Mamă, grozav cap are ăsta! 

Focul din bucătărie trecu degrabă în pântecele Penelopei. Paiele dintre 
butoaiele cu pulbere se aprinseră cu flacără mare. Afară înnoptase. Doi 
turci, cărând cu ei două baloturi grele, părăsiră puntea. Mergeau grăbiţi. În 
urma lor, o flacără uriașă lumina marea şi uscatul până departe. Cei doi 
lăsară poverile vii și se mistuiră în întuneric. Penelopa coborâse în adâncuri, 
ducând cu ea opt tunuri şi toată încărcătura de corturi şi hamașamente. Kir 
Iani Xifandos şi bucătarul dormeau fără grijă pe chei, care se umpluse de 
lume. 

La 30 aprilie, Ferhat-pașa află despre dezastrul Penelopei. Mânia lui fu 
cumplită. Și cu cât judeca mai bine, cu atât se convingea că adevăratul autor 
al acelei isprăvi era Sinan-paşa, duşmanul lui de moarte. Nenorocirile lui se 
ținură lanţ de atunci încolo și cu fiecare nenorocire îl blestema tot mai aprig 
pe fostul mare-vizir. lar sultanul se convingea greu, dar sigur că Ferhat nu e 
în stare să conducă o expediţie atât de mare. În aceeași zi, Ferhat porni cu 
trupele spre Ciurli, apropiindu-se tot mai mult de ţinta călătoriei. 

La 30 aprilie plecă spre Țara Românească prima scrisoare a lui Cae 
Indru. Nicicând nu zburase prin Balcani un mesaj cu asemenea viteză. Seara 
târziu, Mihai-vodă, dimpreună cu ceilalți vânători, citi rândurile lui Cae. 


„Măria-ta, poate că niciodată Ţara Românească nu a fost atât de 
amenințată ca acum. Ferhat-paşa se dovedeşte a fi un mare conducător de 
oşti. A plecat la 26 aprilie din Constantinopol, în fruntea a şaizeci şi cinci de 
mii de oșteni numai oaste aleasă. La Daud a făcut un popas destul de scurt, 
dar a mai adunat încă vreo douăzeci de mii de oşteni. La 30 aprilie s-a 
pornit la drum către Ciurli. Armata lui se mișcă încet și organizat, 
apropiindu-se tot mai mult de Dunăre. Nu se mută pripit dintr-un loc în 
altul. El ştie că mergând încet, își asigură și locurile de popas, şi alimentele 
multe, până la amănunt. L-aş fi vrut pe Sinan-pașa. El e năvalnic și pripit. 
Şi-ar fi sleit armata pe drum. Ferhat nu cară după el bagaje grele. Tunurile, 
corturile şi muniţia au fost încărcate pe zece corăbii, urmând să intre din 
Marea Neagră pe Dunăre la deal până la Rusciuc, unde ar fi locul de 
descărcare. Cu ajutorul noului meu prieten Ciripoi, am scufundat în port la 
Vama una dintre cele zece corăbii. Dacă bunii mei prieteni Caravană, 
Chirilă şi Ducu se află acolo, ar fi bine să pândească drumul celor nouă 
corăbii. Aceste corăbii nu trebuie să ajungă la Rusciuc. Acum sunt în drum 
spre Chilia. 

La Constantinopol se urzesc unele comploturi împotriva lui Ferhat. 
Aceste comploturi sunt conduse de oamenii lui Sinan. Sultanul s-a făcut foc 
şi pară auzind despre scufundarea corăbiei și tot necazul a căzut asupra 
marelui-vizir. Nimeni nu bănuiește că ar fi fost acolo mână românească. Noi 
vom încerca să-i mai facem unele zile fripte vizirului. Dacă se hotărăște 
sultanul să-l schimbe, m-aş simţi mai ușurat. 

Al vostru supus, Cae Indru.” 


Oştile lui Ferhat zăboviră la Ciurli. O aşezare pitorească, înconjurată 
de înălțimi împădurite, cu casele ascunse printre boschete şi arbori înalţi, cu 
câteva castele în ale căror construcție se împletea arta bizantină cu noutăţile 
arhitectonice ale noilor stăpânitori. Așezare cosmopolită, unde fiii multor 
popoare se amestecau într-o populaţie pestriță, de dată nu prea veche, 
păstrând fiecare ceva din trăsăturile neamului său. Turcii se remarcau prin 
vigoarea unui popor în plină ascensiune. Bulgarii se deosebeau prin 
capacitatea lor de muncă. Grecii aduceau inventivitatea cu care se puneau 
pe picioare din nimic. Evreii conduceau cu înțelepciune comerțul și 
finanţele la concurenţă cu fiii Eladei. Armenii se remarcau prin spiritul lor 
aplecat spre cugetare adâncă. Sârbii aduceau atuurile lor de demnitate și 


cinste. Italienii purtau cu ei seninul locurilor de baștină, cu firea veselă, 
aplecată spre cântec şi poezie. 

Din Ciurli, Ferhat îşi hotărî următoarea etapă de popas. Tot din Ciurli 
trimise o solie către hanul Ghirai, prin care îi poruncea să intre în Moldova 
şi în Ţara Românească, la începutul lui iunie. 

Cae Indru veni la Ciurli cu un car plin de mărunțișuri trebuincioase 
oștenilor. Ciripoi şedea pe capră, ţinând caii la pas domol. Vânătorul, 
îmbrăcat în caftan simplu, potrivit unui astfel de negustor, oferea piepteni și 
oglinzi, esențe de parfumuri și pomezi, cercând a-și face prieteni mai ales 
printre spahii, credincioşii lui Sinan-paşa. Acei faimoși oșteni își arătau pe 
față nemulţumirea de a merge la luptă sub comanda lui Ferhat. Curând, casa 
în care se adăpostea vremelnic tânărul fu vizitată de câţiva ofiţeri dornici să 
asculte un cântec frumos despre Sinan, interpretat de Ciripoi, care nu știa o 
boabă turcește. Dar nimeni nu lua în seamă la vorbele stâlcite, legănându-se 
în alintarea cântecului. Iar dacă Ciripoi nu stătea prea bine cu limba lui 
Mahomed, în schimb vocea lui suna caldă, plină de dulceaţă. Cântărețul de 
ocazie dădea ochii peste cap, se poticnea voit pe alocuri, trecea de la șoaptă 
la răget, de la mimare la gesturi aspre și iuți, astfel că bieţii ascultători, 
întâlnind pentru întâia oară o astfel de interpretare, ascultau cu interes ori 
chiar cu evlavie cîntecul acela atât de cunoscut. 

Cae Indru ajunse curând să se miște în zona spahiilor ca la nişte 
prieteni. Gărzile spahiilor îl întâlneau noaptea pe drumuri și rar se întâmpla 
să nu se afle printre ei un ofițer cunoscut. Mărunţișurile din carul încărcat la 
început se transformaseră în daruri împărţite cu pricepere. Într-o noapte 
ceva mai aspră, scuturată de un vânt scornit din senin, două butoaie cu praf 
de puşcă ajunseră în locuinţa lui Ferhat-pașa. Explozia puternică se auzi 
până departe, punând în alarmă întreaga oştire. Marele-vizir scăpă teafăr. 
Muri, în schimb, unul dintre aghiotanţii lui, despre care se ştia că este fiu de 
emir. Strigătele îndreptate împotriva lui Ferhat cuprinseră Constantinopolul 
ca un cutremur. Sultanul ţinu sfat de taină, iar oamenii credincioși lui Sinan 
arătară că Ferhat e greoi. Că abia se mișcă spre Dunăre. Că oștenii fug de 
sub comanda lui. Emirul, rău sfătuit, ceru sultanului să se facă dreptate, 
punând moartea fiului pe seama marelui-vizir. Era începutul căderii lui 
Ferhat. La câteva zile, un alt butoiaş cu pulbere explodă în casa ocupată de 
câţiva ofițeri de spahii. Ofițerii pieriră făcând vrajbă mare între camarazii 
lor şi Ferhat. Se știa că marele-vizir nu-i iubeşte pe oamenii lui Sinan. 


La 11 iunie, Ferhat poposi în Rusciuc, ducând după el o sută patruzeci 
şi cinci de mii de oşteni. O armată uriașă cum rar se întâmpla prin părțile de 
la Dunăre. Meşteri de seamă porniseră la facerea podului de vase peste 
Dunăre. Marele-vizir fu întâmpinat de beilerbeiul Rumeliei, Hasan-pașa, 
care intră cu mare fală în tabără, ducând cu el cinci sute de robi și patru mii 
de creștini luaţi în pradă din Ungaria. Satârgi Mehmet-pașa fu numit 
beiglerbei al Ţării Româneşti. El se înfăţișă curând, purtând după sine vreo 
nouă mii de călăreți. 

Pe malul românesc ședeau la pândă iscoadele lui Mihai-vodă, 
cercetând cu grijă fiecare mișcare a lui Ferhat. Podul peste Dunăre înainta 
încet, dar sigur. Ordinea din tabăra turcească era fără cusur. Aprovizionarea 
cu merinde mulțumea întreaga armată. Se simţea peste tot mâna de fier a 
vizirului. Nimic nu se mișca fără ştirea comandantului suprem. Amenințarea 
arăta cu atât mai cumplită pentru Țara Românească, cu cât Ferhat se 
dovedea mai stăpân peste acea imensă armată. 

Cae Indru își încheiase misiunea din Balcani. Datorită curierilor săi, 
Mihai-vodă aflase la timp despre solia trimisă de Ferhat hanului Ghirai. 
Cunoscu şi drumul hoardei nogailor. Banul Manta şi căpitanul Baba Novac 
îi aşteptară pe nogai la margini de pădure, cam în dreptul Focșanilor. 
Veniseră mult prea repede și nu apucaseră moldovenii a pregăti ceva 
rezistenţă. Într-o dimineaţă, tătarii se pomeniră faţă-n faţă cu oștile lui vodă. 
Surpriza fu atât de mare, încât nu mai avură timp nici a da bir cu fugiţii, nici 
a se rândui de bătaie. După o jumătate de ceas de încleştare se rupseră unii 
de alţii, căutând scăpare îndărăt. Pierdură peste cinci mii de oşteni. 

Vestea înfrângerii tătarilor îl mâhni grozav pe Ferhat, dar din gura lui 
nu se auziră strigăte de ocară şi nimeni nu-i văzu mânia de care era cuprins. 

În vreme ce marele-vizir pregătea metodic călcarea Ţării Româneşti, 
Buzeştii, Cae Indru și Mihai-vodă ședeau de taină printre sălciile de la 
malul Dunării, chibzuind și luând unele măsuri care grăbiră sfârșitul puterii 
lui Ferhat. 

La 12 iunie, Mihai trecu Dunărea pe vase în dreptul Nicopolului, 
având alături de el vreo cinci mii de oşteni din vestita armată a Bucegilor. 
Numai tineri încercaţi şi iuți. Sprinteni la arme și chibzuiţi la lucrările de 
război. Domnul Țării Româneşti urmărea nu câștigarea unei bătălii, ci 
răsunetul ei la Constantinopol. De cum ajunseră la mal, oștenii porniră harță 
mare cu vreo douăsprezece mii de turci, oaste nu prea de soi, adusă de 
Ferhat pentru paza podului de vase și pentru unele transporturi. Având 


lucrare de arme proastă, turcii se traseră îndărăt din tabără lăsând morţi 
dintre ei o mie șase sute. Oștirea Bucegilor puse degrabă stăpânire pe 
luntrile turceşti. Să tot fi fost ca la vreo mie de bucăţi. Românii încărcară 
luntrile cu bucate și trecură Dunărea îndărăt, spre marea mirare a lui Ferhat, 
care sosi mai apoi cu ceva oști alese. Chiar un comandant prevăzător ca el 
nu se gândise la asemenea îndrăzneală. 

Atât așteptase Sinan. Oamenii lui lucrară pe lângă sultan, arătând că 
Ferhat purtase lupta folosind întreaga armată de peste o sută cincizeci de 
mii de oameni împotriva a patru până la cinci mii de români. Că pierduse 
lupta din nepricepere, iar pierderile turcești treceau cu mult peste douăzeci 
de mii de morţi. Din clipa aceea se hotărî mazilirea lui Ferhat. Oștile Siriei, 
credincioase lui Sinan, ajuns din nou mare-vizir, porniră ca un vârtej să-l 
prindă pe Ferhat. Marele comandant se întâlni cu ele și-și lepădă toate 
bogăţiile în faţa lor. Lacomi de asemenea avere uriașă, pe care fostul 
comandant o purtase după el, ofiţerii tăbărâră pe pradă, uitând de stăpân. 
Ferhat îi privi de pe un deal cum se încăierau pe aurul lui și se depărtă 
scârbit în direcția munţilor. 

Sinan jură în faţa sultanului pe căpățâna lui de vechi general că va 
spulbera armata lui Mihai-vodă. Porni fălos din Constantinopol cu mult 
alai, să ia în primire oştirea uriașă strânsă de Ferhat cu atâta trudă. 

În stepa Bărăganului se statornicise o vară călduroasă, cu ploi mai 
puţine ca în alte dăţi. Pământul crăpat de secetă respira greoi. Vegetaţia 
tânără se maturizase înainte de vreme, luându-și culoarea galbenă, ca de 
toamnă. 

Pe drumurile de care, urmele roţilor se bătuseră în pământ cu o 
strălucire aparte, ca arama proaspătă. În răcoarea pădurilor se simţea parcă 
mai multă animaţie. Doar la vremea prânzului, când cerul se apăsa greu de 
căldură, până și viețuitoarele cele mai sprintene se așezau să lenevească în 
locurile unde umbra arăta mai deasă. Numai pe drumul dintre București şi 
Giurgiu vietăţile părăsiseră pădurile, trăgându-se în lături cuminţi. Lăsând 
la mijloc o pârtie lată de o poştă. Poate presimţiseră ceva. Sau le speriase 
mulțimea oamenilor. 

Dinspre Giurgiu se târa către Vadul Călugărenilor o armată uriașă de 
peste o sută optzeci de mii de oameni. Un monstru sau un tăvălug care se 
rostogolea molcom, fără încetare. Capătul oștirii ajunsese la Călugăreni, iar 
coada ei, formată din pedestrime, abia ieşise din Giurgiu. Unele iscoade îl 
înștiinţară pe Sinan că oștile lui Mihai-vodă s-ar afla în strâmtoarea de la 


Călugăreni. Marele-vizir nu avea timp de ocol. Acesta era drumul cel mai 
scurt spre cetatea Bucureştilor. De fapt, abia aştepta să dea piept cu oștile 
românești. Având asemenea armată nici nu putea spune că va face război cu 
Mihai, ci mai degrabă că venise să-l spulbere cu totul. Era grăbit, aşa cum îl 
știa lumea. Drumul spre apus îi şedea în faţă. În fruntea unei asemenea 
armate avea de făcut doar un simplu marș până la Viena și chiar mai 
departe. Supunând acele teritorii la care râvnise toată viaţa, putea apoi să se 
retragă liniştit. 

De partea cealaltă a Vadului Călugărenilor apăru cam pe la ceasurile 
două după prânz călărimea uşoară a lui Sinan. Oştenii descălecară în văzul 
românilor. Caii porniră să pască prin împrejurimi. Soldaţi vechi, pricepuţi în 
războaie, turcii nu îndrăzniră a se apropia de podul îngust de peste Neajlov. 
Cu toate că nu văzură nimic din oastea lui Mihai-vodă, acolo s-ar fi aflat un 
loc de capcană cum nu se poate mai bun. Sinan ostenise pe un deal din 
apropiere. Privi gânditor locurile de dincolo de smârcurile Neajlovului. 
Aflase că domnul îşi ascunsese oștile în pădurea de peste pod. Mihai alesese 
pesemne poziţia de apărare undeva prin apropierea podeţului de lemn. Era 
cald. Ar fi putut încă să facă un ocol. În strâmtoarea Călugărenilor nu avea 
loc destul să-și desfășoare armata. Abia dacă încăpeau în front de luptă 
zece-douăsprezece mii de oameni. Căldura îl moleşise. Căscă şi se trase, 
dimpreună cu suita numeroasă, către locul de popas. 

Noaptea se lăsa încet. Turcii ocupaseră pe lumină de zi un deal 
împădurit. Ceva pedestrime se așezase în strâmtoare, făcând unele pregătiri 
pentru atacul din ziua următoare. Șaisprezece tunuri mari fură cărate pe o 
înălțime prielnică. De acolo puteau să lovească dincolo de pod. Prin câteva 
încercări de harță, Sinan se convinse definitiv că domnul român va face 
apărare în preajma podului. 

Când se statomnici de-a binelea întunericul, unsprezece oameni ieșiră 
din tabăra lui vodă. Făcură ocol mare, purtând cu ei unele poveri. Erau 
vânătorii. Ajunseră curând între sălciile din marginea Neajlovului. 
Trecuseră până acolo prin bălți şi smârcuri cercetate de ei la vreme de zi. Se 
lăsară domol prin păpuriș, afundându-se uneori în apa nămoloasă până 
aproape de umeri. Costache Caravană călca în urma lui Cae înfricoșat de 
moarte. „Pe Zambilica mea, gândi el, dacă nu umblă lipitorile pe mine ca 
furnicile! În bălțile astea necălcate, lipitorile pot ajunge mari de-un cot. O 
asemenea lipitoare se apropie scurt de om și-i suge o căciulă de sânge cât ai 
clipi. Au ele un fel al lor de a se apropia că nici nu le simţi. Te pomenești 


dintr-o dată că nu mai ai sânge.” Rămase o clipă locului, înspăimântat. 
Chirilă, care venea în urma lui, se împiedică de el. 

— Ce s-a întâmplat? îl întrebă în şoaptă vânătorul. 

— E de rău! Auzi, Chirilă, lipitorile văd noaptea? 

— De unde dracu” să ştiu eu? Hai, dă-i drumul înainte! 

— Nu mai pot merge. Am rămas fără sânge. 

— Atunci, întoarce-te! 

— Ai căpiat, săracu” de tine! Cum o să mă întorc singur-singurel cu o 
baltă de lipitori pe mine? 

Puțin după miezul nopţii, ajunseră pe malul dinspre turci. Se mişcau 
domol printre tufele mari, către înălțimea pe care se aflau rânduite frumos 
cele șaisprezece tunuri. Două străji ședeau de vorbă pe o buturugă, la câţiva 
paşi departe de tunuri. Dincolo de tunuri dormeau vreo treizeci de oşteni. 
Cae şi Chirilă se ridicară pe buza înălțimii şi priviră o vreme nehotărâți. 
Întunericul scăzuse mult. Noaptea era deosebit de limpede. Cele două străji 
stăteau cu faţa spre ei. Dacă ar fi încercat să înainteze, străjile i-ar fi văzut 
cu siguranță. Cuţitele lor puteau nimeri bine până acolo, dar un țipăt de 
moarte ar fi ridicat în picioare o mulțime de turci. Făcură amândoi un ocol 
mare târându-se pe buza ridicăturii. Ajunseră curând la oștenii care 
dormeau. Dincolo de ei, doar la cincizeci de paşi, se vedea limpede o 
mulțime de corturi. Trecură târâş printre cei care dormeau. Se temură 
amândoi doar de un singur lucru: să nu se afle printre cei care dormeau pe 
înălțime oșteni care intrau în luptă pentru prima oară. Asemenea oameni nu 
pot închide ochii toată noaptea. În schimb, veteranii dorm în noaptea 
premergătoare atacului ca nişte prunci. Străjile se mutaseră între timp de pe 
buturugă, rezemându-se cu spatele de ţeava unui tun. Costache scoase 
fruntea peste buza ridicăturii şi-şi căută prietenii. În spatele străjilor se 
ridicară două umbre. Cuţitele fulgerară scurt. Străjile făcură unele gesturi 
dezordonate, dar mâinile vânătorilor lucraseră iute, prinzându-i strâns. 

Trecu un sfert de ceas. De sub tunuri scăpărară niște amnare. Noaptea 
era calmă. Parcă tristă şi apăsătoare, cu toată lumina ei. De pe mica înălțime 
izbucni pe neaşteptate o flacără uriașă, urmată de unele explozii, care se 
auziră până departe. Cele șaisprezece tunuri mari nu mai erau bune de 
nimic. 

Se apropiau zorile. În cortul lui Sinan intrară pe rând, cu temenele 
adânci, marii comandanți Satârgi-Mehmet-paşa, Hasan-pașa, Segban-bași, 
Caraiman-pașa, Heider-paşa, beiul de Sivas — care conducea oștile Siriei —, 


şi Husein, beiul Nicopolului. Marele-vizir îi privi încruntat. Era mânios cum 
nu-l mai văzuseră de mult. lar când îl zări pe Segban-bași — comandantul 
artileriei —, Sinan îl ocărî cumplit: 

— Pentru cele şaisprezece tunuri pierdute am să pun să te gâtuie de 
îndată ce vom sfârşi lupta, fiu de căţea! 

— Mai am încă nouă turnuri la fel de bune, pe care le voi urca acolo, 
îndrăzni Segban. 

— Pe celelalte de ce nu le-ai păzit? 

— Le-am păzit, luminăţia-ta. Am avut acolo de pază treizeci din cei mai 
buni tunari. Aud că Mihai-vodă ar avea nişte slujitori care umblă ziua-n 
amiaza mare fără să fie văzuţi de ochii oamenilor. 

Sinan tăcu. Auzise şi el multe lucruri despre vânători. Le simţise 
puterea în iarnă, când pierduse din cauza lor peste trei mii de oșteni, și tot 
vânătorilor avea să le mulțumească pentru pierderea viziratului. Numai 
asemenea oameni ar fi putut intra printre tunurile lui Segban. 

— Mihai-vodă va mai fi domn până mâine dimineaţă. Aud că armata lui 
ar număra cam la treizeci de mii de oşteni. Noi avem o sută optzeci de mii. 
Oamenii lui sunt de adunătură. Ai noștri sunt încercaţi în zeci de războaie. 
Am putea merge spre Bucureşti făcând un ocol ceva mai mare, căutând 
vaduri bune de trecere peste Neajlov. Ar fi o greşeală de neiertat. Oșştile 
valahilor ne-ar sta mereu în spate. Vom termina cu ei aici. Tu, Hasane, vei 
cerca să treci bălțile mai jos de pod. Îţi dau cincisprezece mii de ieniceri, 
Caraiman! 

— Ascult, luminăţia-ta. 

— Vei trece apa din sus pe pod. Îţi dau cincisprezece mii de spahii. 
Satârgi! 

— Aici, luminăţia-ta. 

— Tu vei sta lângă mine! Așază oamenii pe grupuri de câte 
douăsprezece mii! Când va obosi un grup, îl vom înlocui cu altul, din mers. 
Trebuie să răzbim peste pod. Segban! 

— Aştept, luminăţia-ta. 

— Urci nouă tunuri pe înălțimea aceea! Atenţie să nu loviți podul! 
Avem nevoie de el. Aşezi treizeci de tunuri mici din jos pe pod și alte 
treizeci mai sus de pod! Cu atâtea guri de foc trebuie să răzbim degrabă. 
Acum plecaţi! Se apropie zorile. 

La margine de pădure, Mihai-vodă îşi adună comandanții. Zâmbea. 
Zile întregi fusese încruntat. Avea acum puterea să zâmbească în asemenea 


clipe. Nimic din vocea lui nu arăta îngrijorare. 

— Király! 

— Porunceşte, măria-ta! 

— Avem șaptesprezece tunuri. Sinan va încerca năvală mare peste pod. 
Aşază treisprezece tunuri între copacii din dreapta! Atenţie să nu loviți 
podul! Numai aici ne putem bate cu marele-vizir. Sinan e un general mare. 
Ştie să se bată. Va încerca să ne hărțuiască prin bălți. Pune două tunuri mai 
sus de pod şi două mai jos! Cocea! 

— Porunceşte, măria-ta! 

— Avem șaptesprezece mii de oșteni. Turcii au o sută optzeci de mii. Va 
trebui să le facem faţă. Iei două mii de oșteni și aperi malul mai jos de pod! 
Manta! 

— Porunceşte, măria-ta! 

— Ai două mii de oșteni. Apără malul din sus de pod! Preda! 

— Aici sunt, măria-ta! 

— Oștile Bucegilor numără opt mii de oameni. Rămâi cu patru mii în 
pădure! Kirâly, ai cinci mii de oameni. Două mii vor sta la prima tocmeală 
de arme cu turcii! Trei mii rămân cu Băicoianu în pădure! Noi i-am mai 
bătut pe turci. Îi vom bate şi azi! 

Soarele se ridica domol peste bălți. Se lăsase o linişte ca în preajma 
furtunii, când întreaga natură parcă își ţine respiraţia. Pe coaja unui copac 
răsturnat se târa un melc. În urma lui rămânea o dâră subţire, albicioasă şi 
strălucitoare. 

Mihai ieși din pădure. Se opri pe o mică înălțime, înconjurat de boieri. 
Era măreț în lumina dimineţii. Înfipt în şaua calului său voinic, părea turnat 
în bronz. Cămașa de zale de pe pieptul lui larg sclipea în bătaia soarelui. 

Tunurile lui Segban porniră să sloboadă foc. Erau primele salve de 
încercare şi poate chiar semnul lor de atac. Puhoiul turcilor se umea domol 
către pod. Caii se aliniau în formaţie, mergând la pas. Împrejur se ridica o 
pulbere deasă. Mai sus şi mai jos de pod, turcii ieșiseră din spatele copacilor 
și aruncau scânduri peste bălți. În faţa podului, Király îşi rândui cam la 
două mii de oşteni îmbrăcaţi în alămuri multe. În spatele lor, patru mii de 
tineri din armata Bucegilor îşi domoleau caii nervoşi cu vorbe drăgăstoase. 
Tunurile turcilor porniră să bată din toate părțile. O sută de transilvăneni 
începură harţa la mijlocul podului. După ceva tocmeală ușoară de arme, 
Satârgi porni năvalnic să forțeze trecerea, cu douăsprezece mii de oameni. 
În faţa puhoiului, transilvănenii nici nu se clintiră măcar. Abia după vreun 


sfert de ceas, oamenii lui Kirâly porniră să se retragă pas cu pas, fără să-și 
strice vreo clipă formaţia. Păreau legaţi unii de alţii. Turcii trecură podul și 
crezură dintr-o dată că au câștigat bătălia, mai uşor decât se așteptaseră. 
Mihai-vodă ridică mâna. Tunurile lui Király bătură năprasnic dincolo de 
pod, rupându-i pe cei care trecuseră de cei care încercau să se apropie. 
Atunci intrară în luptă cei patru mii de oșteni din armata Bucegilor. Se 
năpustiră atât de vijelioși peste turci, încât îi rupseră în grupuri mici. Sinan 
văzu pericolul şi-l trimise pe Satârgi cu douăsprezece mii de ieniceri să 
treacă podul cu orice preţ. Prea târziu: cei din faţa oștirii Bucegilor dădură 
dosul şi se izbiră de oamenii lui Satârgi, chiar în locul în care împroşcau 
tunurile româneşti. Căzură mulți dintre oamenii vizirului, dar și între 
românii de la pod se făcu o spărtură. Tunurile lui Segban aflate pe acea 
mică înălțime loveau numai în plin. Mihai văzu primejdia și mută oștile 
ceva mai jos de pod. Doar ca la vreo mie de tineri se avântară de partea 
turcească. Turcii îi lăsară să treacă podul, fiind convinși că-i vor mătura iute 
din drumul lor. Două sute dintre români se rupseră spre stânga, și până să se 
dezmeticească Segban-pașa, ajunseră pe mica înălțime, unde în jurul celor 
nouă tunuri nu se afla gloată prea mare. Trei dintre tunuri fură aduse în 
grabă pe partea românească. Celelalte șase erau mult prea grele. Tinerii 
atacatori le traseră până pe buza înălțimii, iar de acolo le năpustiră în balta 
de la piciorul colinei. Pierderea celor nouă tunuri mari şi a celor şaisprezece 
din noaptea trecută îi descumpăni rău pe turci. Fu un moment de răgaz 
dinaintea mâniei lui Sinan. Oștile din pădure se schimbară cu cele de la pod. 
Tunurile lui Kirâly făceau prăpăd mare. Din sus de pod, pe partea lui 
Manta, câteva mii de turci răzbiră prin bălți. Pericolul începu să crească, 
mai ales că din jos de pod Cocea nu mai putea face față multă vreme cu cei 
două mii de oameni pe care-i comanda. Sinan simţi că victoria nu mai poate 
să-i scape şi forță trecerea podului trimițând în foc val după val, din oștile 
lui cele mai bune. Mihai scoase rezervele din pădure. Lupta ţinu 
schimbătoare încă vreo trei ceasuri. Apoi se mutase pe partea românilor. 
Oştile lui Mihai se rupeau încet de turci şi se trăgeau către adăpostul 
pădurii. Abia în clipa aceea trecu Sinan în fruntea ienicerilor, socotind că 
venise momentul hotărâtor. Transilvănenii din faţa lui se rupseră în pâlcuri 
mici, neputincioase. Câteva mii de ieniceri înconjurară tunurile lui Kirâly. 
Viteazul ungur lăsă tunurile și porni în fruntea a vreo patru sute de oameni 
către puhoiul care se scurgea de pe pod. Ce încerca el era moarte sigură. 
Mihai-vodă nu se clintise până atunci. Cuprinse dintr-o rotire a ochilor 


întreaga zonă de luptă. Peste tot se zăreau numai turbane şi fesuri. Trase de 
la şaua calului barda lui mare. În spate se auzi un zăngănit scurt. Oamenii 
lui vodă se aplecară pe cai, cu armele pregătite. Erau ultimele rezerve. Cam 
la vreo cinci sute din cei mai buni oameni din armata Bucegilor. De o parte 
şi de alta a domnului, vânătorii își mânau caii intrând pentru prima oară în 
luptă. Ajunseră la pod în aceeași vreme cu vitejii lui Király. Cele două 
grupuri se uniră între ele. Înaintau năvalnic în rândurile turcilor asemenea 
unui burghiu. Pe de lături se făcuse pârtie. Barda lui vodă fulgera scurt. 
Domnului i se zbârlise barba stufoasă, ochii îi erau roşii și răi. Glasul lui 
întrecea bubuitul tunurilor. Ajunseră să calce pe pod. Caraiman-pașa le ieşi 
în față. Ridică iataganul deasupra domnului, dar barda se abătu grea peste 
iatagan. Braţul cu iatagan cu tot zbură într-o parte. Din gâtul lui negricios 
țâșni un șuvoi de sânge. Sinan se afla cam la jumătatea podului. Săltă 
amândouă pistoalele spre vodă. Cuţitul lui Cae îi nimeri calul între ochi. 
Animalul se ridică în două picioare, orbit de durere, şi se prăbușşi în 
mlaștină, dimpreună cu stăpânul. În rândurile turcilor se auzi un strigăt de 
groază. Hasan-pașa, care tocmai se pregătea să intre în luptă, dădu dosul, 
înspăimântat. Se iscă învălmășeală dincolo de pod. Izbiţi din coastă și din 
spate, ienicerii şi spahii urmară pilda deliilor, prăvălindu-se îndărăt. 
Călcându-se unii pe alţii. Vodă ajunse pe neașteptate între corturile turcilor. 
Steagul cel verde al sultanului căzu în mâinile lui Ducu. Văzând asemenea 
prăpăd, Satârgi-pașa se năpusti, în fruntea a două până la trei mii de 
ieniceri, să apere steagul. Lupta se înteţi din nou, chiar printre corturi. 
Mihai-vodă se pomeni răzleţit de ai lui. Un pedestraș rătăcit în locul acela îl 
împunse pe vodă cu sulița între coaste. Mihai lăsă barda și apucă sulița cu 
amândouă mâinile. Cae se afla departe, la mai bine de treizeci de pași. 
Cuţitul lui zbură prin aer și se înfipse adânc în spinarea pedestrașului. Vânt 
Sălbatic îl purtă ca o nălucă spre domn. De două ori lovise Husein-pașa cu 
iataganul spre gâtul domnului. De două ori vodă, lipsit de arme, se aplecă, 
scăpând ca prin minune. A treia oară, Husein rămase cu brațul ridicat la 
mijlocul drumului. Cuţitul lui Chirilă i se înfipsese în gât, până la plăsele. 
Vodă se prăvăli de pe cal în aceeași vreme cu Husein. Abia atinse pământul, 
şi se ridică, învingându-și slăbiciunea. Cae sări din şa, cu gândul să-l 
sprijine. În clipa aceea, un turc înalt și slăbănog, despre care se află mai 
târziu că era comandantul trupelor siriene, ridică pistolul spre domn. Cae 
Indru se aruncă dinaintea lui vodă și primi focul în piept. Apoi, corturile și 
malul Neajlovului se răsturnă pe o parte, în rotiri scurte. Cerul se lăsă dintr- 


o dată mai jos, iar pământul porni să se legene ușor. Pentru ultima oară 
cuțitul tânărului se avântă prin aer ca o săgeată, iar comandantul oștilor 
Siriei se prăvăli de pe cal. Mihai-vodă îl prinse pe Indru în braţele lui mari 
tocmai la vreme. Cae păru să se dezmeticească o clipă. Încercă să 
zâmbească, dar numai ochii îi luciră, ca jăraticul. Îl privi pe domn parcă de 
departe şi reuși să bolborosească: 

— Unchiule, se pare că am câștigat bătălia. 

Mihai-vodă tresări puternic. Îl privi lung şi-i mângâie fruntea. Dar 
tânărul nu mai simţi mângâierea bunului său unchi. 

Amurgul se lăsa domol. Oştile turceşti se adunau cu acea dezordine pe 
care o aduce înfrângerea. În tabăra lui vodă începură numărătorile. Domnul 
Ţării Românești se afla întins în cortul său. Felcerul îi oblojise rana dintre 
coaste, arătând destul de îngrijorat. leremia Băicoianu anunţă lui vodă vizita 
marelui cancelar al Transilvaniei. 

— Să intre! se auzi vocea puternică a lui Mihai. 

— Sper că rana măriei-tale nu e prea adâncă, se înclină lojica. 

— Nu. Putea să fie mai rău. Dar asta nu mai are importanță pe lângă 
cele întâmplate azi. 

Cancelarul îi privi cu atenţie fața crispată de suferință. Era atâta 
deosebire între omul acesta aspru la vorbă și cu inima caldă, și Sigismund, 
de la care te aşteptai în orice clipă la un lucru neprevăzut! Nimic din 
vorbele domnului şi din purtarea lui nu arăta că se câștigase o victorie atât 
de strălucită împotriva turcilor. Era acolo în jurul lui vodă o atmosferă de 
calm și linişte de parcă tot ce se întâmplase fusese absolut normal și firesc. 
Sigismund s-ar fi împăunat în fel și chip cu asemenea victorie. 

— Aud că eşti gata de plecare, domnule cancelar. 

— Cu voia măriei-tale, aşa va fi. Voi povesti principelui toate câte s-au 
petrecut azi. 

— Nu e destul! rosti domnul învingându-și durerile. Turcii au fost bătuţi 
azi, dar sunt încă puternici. Mâine vor încerca din nou să treacă Neajlovul. 
Sinan a pierdut oşteni cât în trei bătălii. E şi el rănit. Dar am pierdut și noi 
mulți oameni. Dacă principele s-ar afla aici numai cu zece mii de oșteni, în 
două zile i-am duce pe turci din urmă cu băţul de-a lungul Balcanilor. Multe 
promisiuni am primit de la principe, de la împăratul Rudolf și de la alții. 
Dar de luptat, am luptat singur. În noaptea asta, în loc să am oști destule și 
să gonesc după turcii învinşi, va trebui să încep retragerea spre munţi. Când 
s-a mai pomenit, domnule cancelar, ca un învingător să fugă din faţa 


învinsului? Sigismund se ţine de petreceri în loc să fie lângă noi pe câmpul 
de luptă. Dacă pierdem noi, va pierde și el. În câteva săptămâni, turcii vor 
face doar o plimbare prin frumoasele ţinuturi ale Transilvaniei. Principele se 
arată a nu fi omul care i-ar ţine în loc. Vom încerca noi să-i batem în munți. 
Să-i spuneţi toate astea lui Sigismund. Mi-ar fi plăcut să mai rămâneţi cu 
noi, domnule cancelar. Am fi călătorit împreună. 

— Îl rog pe măria-ta să mă ierte! Niciodată nu am fost grăbit ca acum. 
Viaţa singurului meu prieten e în mare primejdie. 

— Nu înţeleg. Cine e acel prieten? 

— Domnul Cae Indru, nepotul măriei-tale. 

— Nepotul meu? Glumiţi, domnule cancelar, se încruntă vodă. 

— Nu mi-aş îngădui asemenea glume. 

— Am crezut că aiurează când a căzut, zise domnul mai mult pentru 
sine. Nu. Nu e cu putință. Doar îmi cunosc nepoții. 

— E fiul fostului domn și frate al măriei-tale, Petru Cercel. 

Ochii domnului străluciră ciudat. 

— De unde ştii domnia-ta atâtea lucruri? 

Cancelarul zâmbi aspru. 

— Sunt cancelar, măria-ta. Sunt bogat și sunt prietenul domnului Indru. 

Felcerul îi făcu semn lui lojica să se retragă. Domnul se îngălbeni 
dintr-o dată. Deci, rana lui era mult mai rea decât lăsa el să se vadă. 

Înserase. Prin câmpia Bărăganului se mişca iute o trăsură purtată de 
şase cai de rasă. Pe o targă bine înțţepenită de pereţii laterali ai trăsurii se 
legăna domol Cae Indru. Cancelarul Iojica veghea lângă el, dus pe gânduri. 
Uneori, tresărea. I se părea că respiraţia uşoară a omului de pe targă se 
oprise. În faţa trăsurii călăreau Costache Caravană, Chirilă Zece Cuţite, 
Ducu cel Iute, părintele Grasa, Tufănel, Toroipan, Gălușcă şi Ciripoi. În 
spatele trăsurii își mânau caii douăzeci de oșteni de-ai principelui. Vânt 
Sălbatic, acel minunat armăsar al lui Cae, se ţinea slobod după caii celor din 
faţă, cătând din vreme-n vreme în dreapta și-n stânga, parcă mirat. Uneori, 
se repezea printre caii vânătorilor, adulmecând. Apoi se domolea și se târa 
încet mai departe. 

Convoiul făcea popasuri scurte. Felcerul lui lojica observa feșile 
rănitului şi clătina din cap a neputinţă. Făcură ocol mare. Cetatea 
Bucureştilor rămase undeva departe în stânga. Ar fi fost mai nimerit să 
oprească, dar nu era chip. Doar doi oameni erau în stare să facă o minune cu 
rănitul. Zimermann, felcerul principelui, și Stela Cristu. Sile Adormitu 


plecase ca un vârtej să-i înștiințeze. Dar drumul era lung. Numai mergând în 
întâmpinarea lor s-ar fi putut scurta acel timp atât de preţios. Oare va rezista 
Cae Indru până atunci? 

Se lumina de ziuă. Convoiul trecuse de Ploieşti şi se apropia de munți. 
Drumul devenise mai aspru. Hurducăturile se arătau înspăimântător de 
mari. Cancelarul aţipise. Pe faţa lui Cae stăruia aceeași paloare, care-i 
îngrijora pe toţi. Vânătorii se rupeau pe rând din fața convoiului şi se 
apropiau de trăsură. Apoi se întorceau fără să scoată o vorbă. Căldura 
moleșitoare se mai domolise. Aerul devenise mai aspru, purtând în el acea 
mirosnă dulce de brad. 


* 


Când deschise ochii Cae Indru, era într-o dimineaţă. Prin perdelele 
odăii, trase la o parte, năvălea soarele. Lumina zilei îi lovi ochii ca două 
pumnale ascuţite. Îi închise cu greutate. Simţea o durere violentă în 
pleoape. O mână delicată, parcă mai mult o părere, îi mângâia fruntea. 
Deschise ochii din nou. Deasupra lui şedea aplecat un bărbat slăbănog, cu 
nasul ascuţit ca un plisc de uliu. Ceva mai încolo, Ștefan Iojica, arăta ca un 
tablou depărtat. Nasul ascuţit dispăru de lângă faţa tânărului. Cae simţi din 
nou pe frunte mângâierea aceea ușoară. Urmări mâna fără grabă, mutându- 
şi privirea încet. Fu prima lui tresărire. Faţa Stelei Cristu îi apăru la început 
neclară. Apoi, privirile lui se limpeziră atât de bine, încât putu descoperi 
până și lacrimile care erau gata să coboare pe fața palidă a fetei. 

— Asta bun! Foarte bun! rosti omul cu plisc de uliu. 

De sub fereastra casei se auzi vocea lui Ciripoi: 

— O facem lată! Să mor dacă n-o facem lată! 

— Hei, Ciripoi, învaţă să vorbeşti, nătărăule! strigă Tufănel. 

Glasurile vesele se curmară brusc. Cineva închise fereastra. 

Pe o bancă așezată printre boschetele multe, baroana Maria-Florenţa 
de Szentivâni discuta în gura mare cu Costache Caravană. Cele o sută 
douăzeci de ocale ale simpaticei doamne luau parte la discuţie scuturându- 
se în fel şi chip. Viteazul Costache Caravană — omul care dăduse piept la 
viaţa lui cu sumedenie de dușmani, cu lipitorile din bălțile Călugărenilor și 
cu sluțenia Zambilicăi —, se trăgea îndărăt centimetru cu centimetru, ca în 
faţa unei primejdii căreia nu-i putea face faţă. 

— Am alergat încoace într-un suflet, domnule Caravană, se auzi glasul 
aspru al baroanei. Credeam că şi domnia-ta eşti pe moarte. Eu nu mă dau în 
vânt după bărbaţi, chiar dacă sunt oameni chipeşi ca domnia-ta. Îmi place, 
în schimb, vitejia. I-ai bătut, domnule, pe turci. Lasă, nu mă întrerupe! Știu 
eu ce spun. Eram sigură că nu vor trece peste domnia-ta. Lasă-mă, 
domnule, să te îmbrăţișez cu toată admiraţia noastră! 

Costache nu se temu de admiraţia făţișă a baroanei, ci numai de braţele 
ei, care se destinseră ca două ţevi de tun. Încercă o mișcare de retragere 
strategică. Prea târziu. Braţele îl prinseră ca într-o menghină. Costache se 
pierdu cu un oftat între dantelele doamnei, și ultimul lui gând fu îndreptat 
spre Zambilica. Spre acel cal dat naibii, care-l scăpase din atâtea pericole. 
Dar Zambilica, aflat la câţiva paşi, nu consideră că stăpânul s-ar găsi în cine 


ştie ce situaţie grea și-și văzu de treabă, apucând cu buzele lui urâte o porție 
mare de iarbă fragedă. 


